אמנה בין ממשלת ישראל לבין ההסתדרות הציונית העולמית

רשויות ומשפט מנהלי – מוסדות ציוניים – ההסתדרות הציונית

משפט בינ"ל פומבי – אמנות

תוכן ענינים

|  |  |  |  |
| --- | --- | --- | --- |
| סעיף 1 | תפקידי ההסתדרות הציונית | [Go](#Seif1) | 2 |
| סעיף 2 | פעולות בהתאם לחוק | [Go](#Seif2) | 2 |
| סעיף 3 | תכניות מוסכמות עם הממשלה | [Go](#Seif3) | 2 |
| סעיף 4 | תיאום בין המוסדות | [Go](#Seif4) | 2 |
| סעיף 5 | העברת תפקידים | [Go](#Seif5) | 2 |
| סעיף 6 | גיוס אמצעים | [Go](#Seif6) | 2 |
| סעיף 7 | חקיקה | [Go](#Seif7) | 3 |
| סעיף 8 | וועדת תיאום | [Go](#Seif8) | 3 |
| סעיף 9 | סדרי עבודת הועדה | [Go](#Seif9) | 3 |
| סעיף 10 | רשיונות והקלות | [Go](#Seif10) | 3 |
| סעיף 11 | פטור ממסים | [Go](#Seif11) | 3 |
| סעיף 12 | שינויים | [Go](#Seif12) | 3 |
| סעיף 13 | ביטול | [Go](#Seif13) | 3 |
| סעיף 14 | תחילת תוקף | [Go](#Seif14) | 3 |
|  | נספח לאמנה | [Go](#med0) | 3 |

אמנה בין ממשלת ישראל לבין ההסתדרות הציונית העולמית[[1]](#footnote-1)\*

מתפרסמת בזה האמנה שנכרתה בין ממשלת ישראל (להלן - הממשלה) לבין ההסתדרות הציונית העולמית (להלן - ההסתדרות הציונית) לפי חוק מעמדן של ההסתדרות הציונית העולמית ושל הסוכנות היהודית לארץ-ישראל, תשי"ג-1952:

הואיל וברצונה של הממשלה לקדם את פעילותה של ההסתדרות הציונית וברצונה של ההסתדרות הציונית לשתף פעולה ולפעול תוך תיאום מלא עם מדינת ישראל וממשלתה בהתאם לחוקי המדינה;

אי לזאת נכרתה בזה היום אמנה זו:

1. אלה תפקידי ההסתדרות הציונית:

תפקידי ההסתדרות הציונית

(א) ארגון פעולות העליה בתפוצות והעברת העולים ורכושם לישראל.

(ב) השתתפות בשיכונם של העולים ובקליטתם.

(ג) מתן שירותי בריאות לעולים, אגב עלייתם וקליטתם.

(ד) עליית נוער, טיפול בנוער והכשרתו.

(ה) אחזקה ותמיכה בישראל ומחוץ לישראל, של מוסדות תרבות, חינוך, מדע, דת, ספורט ומוסדות למתן שירותים חברתיים.

(ו) התיישבות חקלאית ורכישת קרקע והכשרתה על-ידי מוסדות ההסתדרות הציונית וקרנותיה.

(ז) השתתפות ביסודם והרחבתם של מפעלי פיתוח בארץ.

(ח) עידוד השקעות הון פרטי בארץ.

(ט) תמיכה וסיוע למפעלי תרבות, למוסדות להשכלה גבוהה ולמכוני מחקר.

(י) טיפול בזקנים, בבעלי כשירות מוגבלת, בנכים ובנזקקים אחרים לעזרה ולשירותים חברתיים.

ובלבד שמוצהר על ידי ההסתדרות הציונית כי תבצע רק את אותן פעולות, בתחומי התפקידים המוגדרים לעיל, אשר הסוכנות היהודית אינה מבצעת אותן, בתחומי תפקידיה, הלכה למעשה.

2. כל פעולה של ההסתדרות הציונית או מטעמה, לשם מילוי התפקידים האמורים, כולם או מקצתם, תיעשה בישראל בהתאם לדין החל במדינת ישראל, מזמן לזמן, לרבות הוראות מינהליות שתהיינה בתוקף מזמן לזמן ואשר לפיהן פועלות רשויות הממשלה אשר הפעולה הנדונה נכנסת או נוגעת לתחום סמכויותיהן.

פעולות בהתאם לחוק

3. בכל התחומים שעליהן חלה אמנה זו תפעל ההסתדרות הציונית על יסוד תכניות מוסכמות מראש עם הממשלה או תכניות המומלצות על ידי ועדת התיאום כהגדרתה להלן.

תכניות מוסכמות עם הממשלה

4. ההסתדרות הציונית תתאם, בהסכם עם הממשלה את פעולותיהם בישראל של ארגונים ומוסדות יהודיים, הפועלים בכספי ציבור, בתחומי התפקידים של ההסתדרות הציונית.

תיאום בין המוסדות

5. ההסתדרות הציונית תהא רשאית לבצע את תפקידיה באמצעות מחלקותיה ומוסדות שבשליטתה והיא רשאית לשתף בפעולותיה גם מוסדות אחרים, ובלבד שלא תאצול ההסתדרות הציונית מתפקידיה או מזכויותיה על פי אמנה זו, ולא תסמיך כל גוף או מוסד לבצע תפקידיה, כולם או מקצתם, ללא הסכמתה המקדמת בכתב של הממשלה.

העברת תפקידים

6. ההסתדרות הציונית תהא אחראית לגיוס המשאבים הכספיים והחומריים, הדרושים למילוי תפקידיה, ואשר מקורם, בעיקרם, בתרומות, מתנות, מענקים ועזבונות מקהילות ברחבי העולם, ובהכנסות הנובעות מהשקעות והלוואות.

גיוס אמצעים

7. הממשלה תיוועץ בהסתדרות הציונית בעניני חקיקה הנוגעים במיוחד לתפקידיה בטרם יוצעו לכנסת.

חקיקה

8. מוקמת בזה וועדת תיאום, לשם תיאום הפעולות בין הממשלה וההסתדרות הציונית ומניעת כפילויות בכל התחומים שעליהם חלה אמנה זו (להלן - הועדה). ראש הממשלה יהיה יושב ראש הועדה ובהיעדרו - יושב ראש הנהלת ההסתדרות הציונית.

וועדת תיאום

הועדה תהא מורכבת ממספר זוגי של חברים, אשר לא יפחת מארבעה, ואשר מחציתם יהיו חברי הממשלה שיתמנו על ידיה ומחציתם חברי הנהלת ההסתדרות הציונית שיתמנו על ידיה. הממשלה וההסתדרות הציונית תהיינה רשאיות להחליף, מפעם לפעם, חברים מטעמן בועדה ולמנות אחרים תחתיהם, ובלבד שהחברים החדשים יהיו חברי הממשלה או חברי הנהלת ההסתדרות הציונית, הכל לפי הענין.

9. הועדה תקיים את ישיבותיה שלוש פעמים בשנה, לפחות, ותהא לה הסמכות למנות ועדות משנה, המורכבות מחבריה או גם מאנשים אחרים. הועדה תגיש, מזמן לזמן, לממשלה ולהסתדרות הציונית דינים וחשבונות על דיוניה והמלצותיה, בכפוף לאמור לעיל. הועדה תקבע בעצמה את סדרי עבודתה.

סדרי עבודת הועדה

10. הממשלה מתחייבת לדאוג לכך כי משרדי הממשלה והרשויות המוסמכות יעניקו להסתדרות הציונית, לקרנותיה ולשאר מוסדותיה המוגדרים בנספח לאמנה זו, את כל ההיתרים וההקלות, הדרושים על פי דין, לשם מילוי התפקידים המפורטים באמנה זו.

רשיונות והקלות

11. כל התרומות, המתנות, המענקים והעזבונות הניתנים להסתדרות הציונית, לקרנותיה ולשאר מוסדותיה, המוגדרים בנספח לאמנה זו, כולם או מקצתם, פטורים מכל מס או תשלום חובה.

פטור ממסים

כן יהיו ההסתדרות הציונית, קרנותיה ושאר מוסדותיה כאמור לעיל, פטורים מכל מס ומכל תשלום חובה ממשלתי אחר כמפורט בנספח לאמנה זו, בכפוף לאותם ההגבלות והתנאים, המפורטים בו.

12. כל הצעה לשינוי או לתיקון אמנה זו או נספחה, או כל תוספת להם, ייעשו בכתב ויהיו טעונים הסכמתן של הממשלה ושל ההסתדרות הציונית.

שינויים

ביטול

13. האמנה בין ממשלת ישראל לבין ההנהלה הציונית, הנקראת גם בשם הנהלת הסוכנות היהודית לארץ ישראל, משנת תשט"ו-1954 - בטלה.

ביטול

14. תחילתה של אמנה זו מיום כ"ח בסיון תשל"א (21 ביוני 1971).

תחילת תוקף

נספח לאמנה

בין ממשלת ישראל לבין ההסתדרות הציונית העולמית

1. בנספח זה: -

"ההסתדרות הציונית" - לרבות קרנותיה ושאר מוסדותיה.

"קרנותיה ושאר מוסדותיה של ההסתדרות הציונית" משמעם –

(א) קרן היסוד - המגבית המאוחדת לישראל.

(ב) הקרן הקיימת לישראל.

(ג) חברות לתועלת הציבור, על פי הוראות פקודת ההקדשות לצרכי צדקה, הנשלטות באופן בלעדי על-ידי ההסתדרות הציונית.

(ד) כל תאגיד שבבעלותם ובשליטתם הבלעדית של ההסתדרות הציונית ו/או של הקרנות ושאר המוסדות המפורטים לעיל, כולם או מקצתם, אשר לא נועד להשגת רווחים או אשר פעילויותיו ו/או נכסיו מוקדשים באופן בלעדי להשגת מטרותיה של ההסתדרות הציונית ו/או של הקרנות והמוסדות האמורים; בתנאי כי במקרה של פירוק תאגיד כאמור, יועברו כל נכסיו העודפים להסתדרות הציונית או לקרן או למוסד, כאמור.

בסעיף קטן זה:

"תאגיד" - משמעו חברה, התאגדות או כל אישיות משפטית אחרת, הנשלטת באופן בלעדי על-ידי ההסתדרות הציונית או על-ידי הקרנות והמוסדות המפורטים לעיל, כולם או מקצתם.

2. ההסתדרות הציונית תהא פטורה ממסים ומתשלומי חובה ממשלתיים, המוטלים מכוח החיקוקים המפורטים להלן, או על פיהם, בהגבלות ובתנאים כדלקמן:

(א) מס רכוש וקרן פיצויים, לפי חוק מס רכוש וקרן פיצויים, תשכ"א-1961, לגבי נכסיה המשמשים למטרותיה ושאין עמם הכנסה, או שכל ההכנסה מהם משמשת את מטרותיה.

(ב) אגרות לפי תקנות המקרקעין (אגרות), תשל"ה-1975.

(ג) מס שבח מקרקעין ותוספת מס, לפי חוק מס שבח מקרקעין, תשכ"ג-1963.

(ד) מילוות המוטלים על פי דין.

(ה) מס הכנסה ומס רווחי הון, לפי פקודת מס הכנסה, וכל מס אחר המוטל על הכנסה; ובלבד שהפטור לא יחול על הכנסה מדיבידנד או מריבית על אגרות חוב, אשר שולמו להסתדרות הציונית על ידי חברה העוסקת במסחר, במלאכה או בעסק אלא אם אותה חברה עוסקת במסחר, במלאכה או בעסק שנועד ליישובה של הארץ או לקליטת עולים.

(ו) אגרות לפי תקנות החברות (אגרות וטפסים), תשל"ו-1976, המוטלות על פי הסעיפים 1, 2(א), 2(ב), 2(ד), 3, 5, 6, 8 ו-9 לתוספת הראשונה, ובלבד שהפטור מאגרות כאמור:

(1) בחברה שיש לה הון מניות - יחול רק לגבי אותו חלק מהאגרה אשר יחסו אל סך כל האגרה כיחס חלקם של ההסתדרות הציונית, קרנותיה ושאר מוסדותיה בהון המניות של החברה אל סך כל אותו הון מניות.

(2) בחברה שאין לה הון מניות - יחול רק לגבי אותו חלק מהאגרה אשר יחסו אל סך כל האגרה כיחס מספרם של החברים בחברה שהם ההסתדרות הציונית, קרנותיה ושאר מוסדותיה אל כלל החברים בחברה.

(ז) מס בולים לפי חוק מס בולים על מסמכים, תשכ"א-1961, לגבי המסמכים הבאים:

(1) אגרות חוב שהוצאו על-ידי ההסתדרות הציונית, כשלהבטחת פרעונן ניתנה ערבות מדינת ישראל.

(2) העברה או הסבה של מניות להסתדרות הציונית, בחברה שהשליטה עליה נתונה בידי חמישה אנשים לכל היותר ושעסקיה העיקריים הם רכישתם והחזקתם של מקרקעין.

(3) ערבויות, כשהחייב הוא ההסתדרות הציונית או ערבויות הניתנות על-ידי ההסתדרות הציונית, כשהחייב הוא גוף שההסתדרות הציונית משתתפת בתקציבו.

(ח) אגרת רשיון, לפי פקודת התעבורה, לגבי כלי רכב של ההסתדרות הציונית, קרנותיה ושאר מוסדותיה שאינו רכב מנועי פרטי.

3. חברת הימנותא בע"מ תהא פטורה ממיסים ומתשלומי חובה ממשלתיים המוטלים מכוח החיקוקים המפורטים בסעיפים 2(א), 2(ב), 2(ג), 2(ד), 2(ה) - לגבי הכנסה אשר הושגה על ידה מעסקי המקרקעין שלה ו-2(ז)(1), או על פיהם, בהגבלות ובתנאים המפורטים בסעיפים האמורים.

4. הפטורים המפורטים בנספח זה באים להוסיף על הפטורים לפי כל דין ולא לגרוע מהם.

ולראיה באו הצדדים על החתום בירושלים,

ביום ג' בתמוז תשל"ט (28 ביוני 1979)

מנחם בגין אריה ל' דולצ'ין

ראש ממשלת ישראל ההסתדרות הציונית העולמית

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמה [י"פ תשל"ט מס' 2565](http://www.nevo.co.il/Law_word/law10/YALKUT-2565.pdf) מיום 16.9.1979 עמ' 2174. [↑](#footnote-ref-1)