אמנה בין ממשלת ישראל לבין הסוכנות היהודית לארץ-ישראל

רשויות ומשפט מנהלי – מוסדות ציוניים – הסוכנות היהודית

משפט בינ"ל פומבי – אמנות

|  |  |  |  |
| --- | --- | --- | --- |
| סעיף 1 | תפקידי הסוכנות | [Go](#Seif1) | 2 |
| סעיף 2 | פעולות בהתאם לחוק | [Go](#Seif2) | 2 |
| סעיף 3 | תכניות מוסכמות עם הממשלה | [Go](#Seif3) | 2 |
| סעיף 4 | תיאום בין מוסדות | [Go](#Seif4) | 2 |
| סעיף 5 | העברת תפקידים | [Go](#Seif5) | 2 |
| סעיף 6 | גיוס אמצעים | [Go](#Seif6) | 2 |
| סעיף 7 | חקיקה | [Go](#Seif7) | 2 |
| סעיף 8 | וועדת תיאום | [Go](#Seif8) | 2 |
| סעיף 9 | סדרי עבודת הועודה | [Go](#Seif9) | 3 |
| סעיף 10 | רשיונות והקלות | [Go](#Seif10) | 3 |
| סעיף 11 | פטור ממסים | [Go](#Seif11) | 3 |
| סעיף 12 | שינויים | [Go](#Seif12) | 3 |
| סעיף 13 | ביטול | [Go](#Seif13) | 3 |
| סעיף 14 | תחילת תוקף | [Go](#Seif14) | 3 |

אמנה בין ממשלת ישראל לבין הסוכנות היהודית לארץ-ישראל[[1]](#footnote-1)\*

מתפרסמת בזה האמנה שנכרתה בין ממשלת ישראל (להלן - הממשלה) לבין הסוכנות היהודית לארץ ישראל (להלן - הסוכנות היהודית) לפי חוק מעמדן של ההסתדרות הציונית העולמית ושל הסוכנות היהודית לארץ ישראל, תשי"ג-1952:

הואיל וברצונה של הממשלה לקדם את פעילותה של הסוכנות היהודית וברצונה של הסוכנות היהודית לשתף פעולה ולפעול תוך תיאום מלא עם מדינת ישראל וממשלתה בהתאם לחוקי המדינה:

אי לזאת נכרתה בזה היום אמנה זו:

1. אלה תפקידי הסוכנות היהודית:

תפקידי הסוכנות

(א) ארגון פעולות העליה בתפוצות והעברת העולים ורכושם לישראל;

(ב) השתתפות בשיכונם של העולים ובקליטתם;

(ג) התיישבות חקלאית;

(ד) מתן שירותי בריאות לעולים, אגב עלייתם וקליטתם;

(ה) עליית הנוער, טיפול בנוער והכשרתו;

(ו) אחזקה ותמיכה של מוסדות תרבות, חינוך, מדע, דת, ספורט ומוסדות למתן שירותים חברתיים;

(ז) תמיכה וסיוע למוסדות להשכלה גבוהה ולמכוני מחקר;

(ח) טיפול בזקנים, בבעלי כשירות מוגבלת, בנכים ובנזקקים אחרים לעזרה ולשירותים חברתיים;

(ט) כל פעילות, בין בעצמה ובין תוך שיתוף פעולה עם מוסדות אחרים, שמטרתה לסייע לעולים ולנזקקים להיקלט בחיי החברה בישראל.

2. כל פעולה של הסוכנות היהודית או מטעמה, לשם מילוי התפקידים האמורים, כולם או מקצתם, תיעשה בישראל בהתאם לדין החל במדינת ישראל מזמן לזמן, לרבות הוראות מינהליות שתהיינה בתוקף מזמן לזמן ואשר לפיהן פועלות רשויות הממשלה אשר הפעולה הנדונה נכנסת או נוגעת לתחום סמכויותיהן.

פעולות בהתאם לחוק

3. בכל התחומים שעליהם חלה אמנה זו תיפעל הסוכנות היהודית על יסוד תכניות מוסכמות מראש עם הממשלה או תכניות המומלצות על ידי ועדת התיאום, כהגדרתה להלן.

תכניות מוסכמות עם הממשלה

4. הסוכנות היהודית תתאם, בהסכם עם הממשלה, את פעולותיהם בישראל של ארגונים ומוסדות יהודיים, הפועלים בכספי ציבור, בתחומי התפקידים של הסוכנות היהודית.

תיאום בין מוסדות

5. הסוכנות היהודית תהא רשאית לבצע את תפקידיה באמצעות מחלקותיה ומוסדות שבשליטתה והיא רשאית לשתף בפעולותיה גם מוסדות אחרים, ובלבד שלא תאצול הסוכנות היהודית מתפקידיה או מזכויותיה על פי אמנה זו ולא תסמיך כל גוף או מוסד לבצע תפקידיה, כולם או מקצתם, ללא הסכמתה המוקדמת בכתב של הממשלה.

העברת תפקידים

6. הסוכנות היהודית תהא אחראית לגיוס המשאבים הכספיים והחומריים, הדרושים למילוי תפקידיה ואשר מקורם, בעיקרם, בתרומות, מתנות, מענקים ועזבונות מקהילות ברחבי העולם, ובהכנסות הנובעות מהשקעות והלוואות.

גיוס אמצעים

7. הממשלה תיוועץ בסוכנות היהודית בענייני חקיקה הנוגעים במיוחד לתפקידיה בטרם יוצעו לכנסת.

חקיקה

8. מוקמת בזה וועדת תיאום, לשם תיאום הפעולות בין הממשלה והסוכנות היהודית ומניעת כפילויות בכל התחומים שעליהם חלה אמנה זו (להלן - הוועדה).

וועדת תיאום

הוועדה תהא מורכבת ממספר זוגי של חברים, אשר לא יפחת מארבעה, ואשר מחציתם יהיו חברי הממשלה שיתמנו על ידיה ומחציתם חברי הנהלת הסוכנות היהודית שיתמנו על ידיה. הממשלה והסוכנות היהודית תהיינה רשאיות להחליף, מפעם לפעם, חברים מטעמן בוועדה ולמנות אחרים תחתיהם ובלבד שהחברים החדשים יהיו חברי הממשלה או חברי הנהלת הסוכנות, הכל לפי הענין.

9. הוועדה תקיים ישיבותיה שלוש פעמים בשנה, לפחות, ותהא לה הסמכות למנות וועדות משנה, המורכבות מחבריה או גם מאנשים אחרים. הוועדה תגיש מזמן לזמן לממשלה ולסוכנות היהודית דינים וחשבונות על דיוניה והמלצותיה בכפוף לאמור לעיל. הוועדה תקבע בעצמה את סדרי עבודתה.

סדרי עבודת הועודה

10. הממשלה מתחייבת לדאוג לכך כי משרדי הממשלה והרשויות המוסמכות יעניקו לסוכנות היהודית, לקרנותיה ולשאר מוסדותיה המוגדרים בנספח לאמנה זו את כל ההיתרים וההקלות, הדרושים על פי דין, לשם מילוי התפקידים המפורטים באמנה זו.

רשיונות והקלות

11. כל התרומות, המתנות, המענקים, והעזבונות הניתנים לסוכנות היהודית, לקרנותיה ולשאר מוסדותיה, המוגדרים בנספח לאמנה זו, כולם או מקצתם, פטורים מכל מס או תשלום חובה.

פטור ממסים

כן יהיו הסוכנות היהודית, קרנותיה ושאר מוסדותיה, כאמור לעיל, פטורים מכל מס ומכל תשלום חובה ממשלתי אחר כמפורט בנספח לאמנה זו, בכפוף לאותם ההגבלות והתנאים, המפורטים בו.

12. כל הצעה לשינוי או לתיקון אמנה זו או נספחה, או כל תוספת להם, ייעשו בכתב ויהיו טעונים הסכמתן של הממשלה ושל הסוכנות היהודית.

שינויים

13. האמנה בין ממשלת ישראל לבין הנהלת ההסתדרות הציונית הנקראת גם בשם הנהלת הסוכנות היהודית לארץ-ישראל, משנת תשט"ו-1954 - בטלה.

ביטול

14. תחילתה של אמנה זו מיום כ"ח בסיון תשל"א (21 ביוני 1971).

תחילת תוקף

נספח לאמנה

בין ממשלת ישראל לבין הסוכנות היהודית לארץ ישראל

1. בנספח זה:

"הסוכנות היהודית" - לרבות קרנותיה ושאר מוסדותיה.

"קרנותיה ושאר מוסדותיה של הסוכנות היהודית" משמעם:

(א) United Jewish Appeal Inc.

(ב) United Jewish Appeal of Greater New York, Inc.

(ג) United Israel Appeal, Inc.

(ד) United Israel Appeal of Canada - Hamagbit Hameuchedet Le Israel B'Canada Inc.

(ה) Joint Israel Appeal of Great Britain

(ו) חברות לתועלת הציבור, על פי פקודת ההקדשות לצרכי צדקה, הנשלטות באופן בלעדי על ידי הסוכנות היהודית.

(ז) כל תאגיד שבבעלותם ובשליטתם הבלעדית של הסוכנות היהודית ו/או של הקרנות ושאר המוסדות המפורטים לעיל, כולם או מקצתם, אשר לא נועד להשגת רווחים או אשר פעילויותיו ו/או נכסיו מוקדשים באופן בלעדי להשגת מטרותיהם של הסוכנות היהודית ו/או של הקרנות והמוסדות האמורים; בתנאי כי במקרה של פירוק תאגיד, כאמור, יועברו כל נכסיו העודפים לסוכנות היהודית או לקרן או למוסד, כאמור.

בסעיף קטן זה:

"תאגיד" - משמעו חברה, התאגדות או כל אישיות משפטית אחרת, הנשלטת באופן בלעדי ע"י הסוכנות היהודית או על ידי הקרנות והמוסדות המפורטים לעיל, כולם או מקצתם.

2. הסוכנות היהודית תהא פטורה ממסים ומתשלומי חובה ממשלתיים, המוטלים מכוח החיקוקים המפורטים להלן, או על פיהם, בהגבלות ובתנאים כדלקמן:

(א) מס רכוש וקרן פיצויים, לפי חוק מס רכוש וקרן פיצויים, תשכ"א-1961, לגבי נכסיה המשמשים למטרותיה ושאין עמם הכנסה, או שכל ההכנסה מהם משמשת את מטרותיה;

(ב) אגרות לפי תקנות המקרקעין (אגרות), תשל"ה-1975.

(ג) מס שבח מקרקעין ותוספת מס, לפי חוק מס שבח מקרקעין, תשכ"ד-1963.

(ד) מילוות המוטלים על פי דין.

(ה) מס הכנסה ומס רווחי הון, לפי פקודת מס הכנסה, וכל מס אחר שמוטל על הכנסה; ובלבד שהפטור לא יחול על הכנסה מדיבידנד או מריבית על אגרות חוב, אשר שולמו לסוכנות היהודית על ידי חברה העוסקת במסחר, במלאכה או בעסק אלא אם אותה חברה עוסקת במסחר, במלאכה או בעסק שנועד ליישובה של הארץ או לקליטת עולים.

(ו) אגרות לפי תקנות החברות (אגרות וטפסים), תשל"ו-1976, המוטלות על-פי הסעיפים 1, 2(א), 2(ב), 2(ד), 3, 5, 6, 8 ו-9 לתוספת הראשונה, ובלבד שהפטור מאגרות כאמור:

(1) בחברה שיש לה הון מניות - יחול רק לגבי אותו חלק מהאגרה אשר יחסו אל סך כל האגרה כיחס חלקם של הסוכנות היהודית, קרנותיה ושאר מוסדותיה בהון המניות של החברה אל סך כל אותו הון מניות.

(2) בחברה שאין לה הון מניות - יחול רק לגבי אותו חלק מהאגרה, אשר יחסו אל כל האגרה כיחס מספרם של החברים שהם הסוכנות היהודית, קרנותיה ושאר מוסדותיה, אל כלל החברים בחברה.

(ז) מס בולים לפי חוק מס בולים על מסמכים, תשכ"א-1961, לגבי המסמכים הבאים:

(1) אגרות חוב שהוצאו על ידי הסוכנות היהודית, כשלהבטחת פרעונן ניתנה ערבות מדינת ישראל.

(2) העברה או הסבה של מניות לסוכנות היהודית בחברה, שהשליטה עליה נתונה בידי חמישה אנשים לכל היותר ושעסקיה העיקריים הם רכישתם והחזקתם של מקרקעין.

(3) ערבויות, כשהחייב הוא הסוכנות היהודית או ערבויות הניתנות על-ידי הסוכנות היהודית, כשהחייב הוא גוף  שהסוכנות היהודית משתתפת בתקציבו.

(ח) אגרת רשיון, לפי פקודת התעבורה, לגבי כלי רכב של הסוכנות היהודית, קרנותיה ושאר מוסדותיה שאינו רכב מנועי פרטי.

3. הפטורים המפורטים בנספח זה באים להוסיף על פטורים לפי כל דין ולא לגרוע מהם.

ולראיה באו הצדדים על החתום בירושלים,

ביום ג' בתמוז תשל"ט (28 ביוני 1979)

הסוכנות היהודית לארץ ישראל

מנחם בגין אריה ל' דולצ'ין מקס מ' פישר

ראש ממשלת ישראל יושב ראש ההנהלה יושב ראש

חבר הנאמנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמה [י"פ תשל"ט מס' 2565](http://www.nevo.co.il/Law_word/law10/YALKUT-2565.pdf) מיום 16.9.1979 עמ' 2172. [↑](#footnote-ref-1)