הודעה בדבר סימני היכר לרכב להוראת נהיגה ולהדרכה בנהיגה,   
תשס"ה-2004[[1]](#footnote-1)\*

לפי תקנות התעבורה, התשכ"א-1961

רשויות ומשפט מנהלי – תעבורה – רכב – נהיגה ובטיחות

בתוקף סמכותי לפי תקנות 230(א), 261(א) ו-304 לתקנות התעבורה, התשכ"א-1961, אני קובע סימני היכר מיוחדים לרכב המשמש לצורכי הוראת נהיגה ולרכב המשמש לצורכי הדרכה בנהיגה, כמפורט להלן:

1. לענין רכב נוסעים פרטי, רכב פרטי דו-שימושי או רכב מסחרי אחוד במשקל כולל מותר עד 3,500 ק"ג, המשמש לצורכי הוראת נהיגה יחולו הוראות אלה:

(1) סימן ההיכר יהיה קופסה בצורת מנסרה ישרה משולשת שתותקן באחיזה מגנטית במרכז גג הרכב לרוחבו, כך שתיראה לעיני המשתמשים בדרך; הקופסה תותקן על גג הרכב אך ורק בזמן הוראת נהיגה ומבחן;

(2) בקופסה יותקנו שתי נורות חשמליות שעוצמת כל אחת מהן 21W שיודלקו בזמן תאורה בלבד;

(3) מידותיה של המנסרה הן אלה:

(א) אורך כל אחת מצלעות המנסרה – 27 ס"מ;

(ב) גובה המנסרה, לרבות המגנט – 23.5 ס"מ;

(ג) אחת מפאותיה הריבועיות של המנסרה תשמש כבסיס הקופסה שלו יוצמד המגנט;

(ד) שתי הפאות הריבועיות הנוספות יהיו ניצבות לכיוון תנועת הרכב, וייראו מפני הרכב ומאחוריו;

(ה) שתי הפאות המשולשות של המנסרה יהיו מקבילות לכיוון תנועת רכב, וייראו מצדי הרכב;

(4) במרכז כל אחת מהפאות הריבועיות של המנסרה ישורטט משולש שווה צלעות שקדקדו כלפי מעלה (להלן – המשולש) ויתקיימו לגביו ההוראות כדלהלן:

(א) המשולש יהיה בצבע לבן ויתרת הריבוע תהיה בצבע כחול;

(ב) אורך צלע המשולש יהיה 22 ס"מ;

(ג) בסיס המשולש יהיה מקביל לבסיסי הריבוע ומרוחק ממנו מרחק של 6 ס"מ;

(ד) במרכז המשולש תירשם בעברית, באות דפוס, האות "ל" בצבע שחור; אורכה 10 ס"מ, רוחבה 7 ס"מ ועובי הכתב יהיה 2 ס"מ;

(5) מתחת לבסיס המשולש, וצמוד לו, יהיה מלבן באורך בסיס המנסרה ובגובה של 4 ס"מ, שבו יירשם בשפה העברית ובאותיות שחורות, ברכב המשמש ללימוד נהיגה, שם בית הספר של מורה הנהיגה המלמד אותה שעה, וברכב המשמש להדרכה בנהיגה, המילה "הדרכה";

(6) בזמן המבחן המעשי תכוסה האות "ל" בשלט פלסטיק קשיח מצופה אלימנציה;

(7) השלט יותקן על גבי הקופסה באמצעות השחלתו בשלוש מסילות שרוחבן 1 ס"מ, אשר יותקנו בשני צדי פאת המנסרה הריבועית ובבסיסה;

(8) צבע השלט לבן והוא יכלול את הכיתוב "במבחן רשמי רשות הרישוי" בשפה העברית בלבד, ובו –

(א) צבע האותיות אדום כהה;

(ב) גובה כל אות 3 ס"מ (למעט האות י' – 1.5 ס"מ, האות ן' – 3.5 ס"מ) רוחב האות 2 ס"מ (למעט האותיות ו', י', ן' שרוחבן 1.2 ס"מ), עובי האות 0.7 ס"מ;

(ג) הרווח בין אות לאות 0.4 ס"מ ובין מילה למילה 1.5 ס"מ;

(9) ספקי הקופסאות חייבים להמציא אישור בכתב ממעבדה מוסמכת על אלה: תקינות הקופסה, תקינות המגנט, יציבות המיתקן על גג הרכב בכל תנאי מזכ אוויר ומהירות נסיעה בלא כל סיכון;

(10) הקופסה והמיתקנים יישאו סימן השגחה לפי חוק התקנים, התשי"ג-1953, או תו תקן, כאמור בצו התקנים (קביעת תווי תקן), התשנ"ב-1992;

(11) אסור שיימצא על גבי הרכב, בזמן הוראת נהיגה ומבחן, סימן היכר או שילוט אחר כלשהו, פרט לסימן ההיכר הקבוע בהודעה זו.

2. ברכב מסחרי, ברכב מורכב ובאוטובוס המשמשים ללימוד נהיגה יירשם על דפנות הרכב, באותיות גדולות, שם בית הספר וכתובתו.

3. לענין רכב דו-גלגלי או תלת-אופנוע המשמשים להוראת נהיגה, יחולו הוראות אלה:

(1) סימן ההיכר יהיה ריבוע ובו משורטט משולש שווה צלעות שבמרכזו רשומה האות "ל" באותיות דפוס;

(2) אורך הצלע של הריבוע יהיה 15 ס"מ;

(3) אורך הצלע של המשולש יהיה 13 ס"מ;

(4) אורך האות "ל" יהיה 8 ס"מ, ורוחבה 3 ס"מ ועובי הכתב יהיה 1 ס"מ;

(5) בסיס המשולש יהיה מקביל לבסיס הריבוע וקצהו יימצא במרחק של 2 ס"מ מבסיס הריבוע וס"מ אחד מצלע הריבוע הסמוכה;

(6) האות "ל" תהיה בצבע שחור על רקע המשולש שיהיה לבן ויתרת הריבוע בצבע כחול;

(7) שני סימני היכר כאמור יהיו לכל אופנוע שייקבעו עליו מלפנים ומאחור, ליד שלטי הזיהוי, במקום בולט ונראה לעיני כל המשתמשים בדרך.

4. ההודעה בדבר סימני היכר לרכב להוראת נהיגה ולהדרכה – בטלה.

י"א בחשון התשס"ה (26 באוקטובר 2004)

יהושע (שוקי) שדה

מנהל רשות הרישוי

1. \* פורסמה [י"פ תשס"ה מס' 5342](http://www.nevo.co.il/Law_word/law10/yalkut-5342.pdf) מיום 9.11.2004 עמ' 379. [↑](#footnote-ref-1)