הוראה בדבר הסמכת פקידי משרד רשם החברות לעשות פעולות מסויימות, תשי"ד-1953(11)

משפט פרטי וכלכלה – תאגידים וניירות ערך – חברות – רשם החברות

בתוקף סמכותי לפי סעיף 243(5) לפקודת החברות (להלן —  "הפקודה"), והסעיפים 14(א) ו-2(ד) לפקודת סדרי השלטון והמשפט, תש"ח–1948, ובהמשך להוראה בדבר הסמכת פקידי משרד רשם החברות לעשות פעולות מסויימות שפורסמה בקובץ התקנות 102 מיום י"ד באב תש"י (28.7.50), עמ' 1171, אני מורה שכל פעולה שרשם החברות חייב לעשותה על פי הסעיפים 14, 16, 18, 20, 248 ו-255 לפקודה, והיא נעשתה או תיעשה לאחר יום כ"ו בניסן תשי"א (2 במאי 1951) על ידי פקיד במשרד רשם החברות שנבחר לכך על ידי הרשם, תקפה כתוקף פעולה שנעשתה על ידי הרשם עצמו.

ההוראה בדבר הסמכת פקידי משרד רשם החברות לעשות פעולות מסויימות שפורסמה בקובץ התקנות 177 מיום י"ח באייר תשי"א (24.5.51), עמ' 1095 — בטלה.

י"ג בתשרי תשי"ד (22 בספטמבר 1953) פנחס רוזן

שר המשפטים

------------

(11) פורסמה ק"ת מס' 394 מיום כ"ט בתשרי תשי"ד (8.10.1953) עמ' 59.