הוראות הבחירות לכנסת (סדרי הצבעה והוראות בדבר הצבעה בבתי חולים) (קלפיות מותאמות לבוחרים בבידוד בית בשל נגיף הקורונה החדש) (הוראת שעה), תש"ף-2020

דיני חוקה – בחירות – בחירות לכנסת

דיני חוקה – כנסת – בחירות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הצבעת אדם המצוי בבידוד | [Go](#Seif2) | 2 |
| סעיף 3 | קלפיות ייעודיות | [Go](#Seif3) | 2 |
| סעיף 4 | שעות ההצבעה | [Go](#Seif4) | 2 |
| סעיף 5 | מיגון | [Go](#Seif5) | 2 |
| סעיף 6 | זיהוי מצביעים | [Go](#Seif6) | 2 |
| סעיף 7 | סדרי הצבעה | [Go](#Seif7) | 2 |
| סעיף 8 | פרוטוקול | [Go](#Seif8) | 3 |
| סעיף 9 | העברת חומרי ההצבעה לוועדה המרכזית | [Go](#Seif9) | 3 |
| סעיף 10 | בדיקת המעטפות וספירת הקולות | [Go](#Seif10) | 3 |
| סעיף 11 | פרסומים | [Go](#Seif11) | 3 |
| סעיף 12 | תחולה | [Go](#Seif12) | 3 |
|  | תוספת | [Go](#med0) | 3 |

הוראות הבחירות לכנסת (סדרי הצבעה והוראות בדבר הצבעה בבתי חולים) (קלפיות מותאמות לבוחרים בבידוד בית בשל נגיף הקורונה החדש) (הוראת שעה), תש"ף-2020[[1]](#footnote-1)\*

בתוקף סמכותי לפי סעיפים 116יג ו-116טו לחוק הבחירות לכנסת [נוסח משולב], התשכ"ט-1969 (להלן – החוק), בהתייעצות עם שר הבריאות, אני מורה לאמור:

1. בהוראות אלה –

הגדרות

"אדם המצוי בבידוד" – כהגדרתו בצו;

"הוועדה" – הוועדה המרכזית;

"המנהל" – המנהל הכללי של משרד הבריאות;

"הצו" – צו בריאות העם (נגיף הקורונה החדש) (בידוד בית) (הוראת שעה), התש"ף-2020;

"הפקודה" – פקודת בריאות העם, 1940;

"יושב ראש הוועדה" – יושב ראש ועדת הבחירות המרכזית לכנסת ה-23;

"מזכיר" – מזכיר ועדת קלפי שמונה לפי סעיף 21א לחוק;

"תקנות הבחירות לכנסת" – תקנות הבחירות לכנסת, התשל"ג-1973.

2. אדם המצוי בבידוד הרשאי לצאת ממקום הבידוד לפי סעיף 2א לצו, רשאי להצביע בקלפי המותאמת להצבעת אדם המצוי בבידוד (להלן – קלפי ייעודית).

הצבעת אדם המצוי בבידוד

3. יושב ראש הוועדה יקבע את המקומות שבהם יוצבו קלפיות ייעודיות במתחמים שחל עליהם סעיף 24 לפקודה, ושהודיע עליהם המנהל.

קלפיות ייעודיות

4. קלפי ייעודית תהיה פתוחה להצבעה, בלא הפסקה, מ-10:00 בבוקר עד 17:00 אחר הצהריים; יושב ראש הוועדה רשאי להתיר את סגירת הקלפי לפני השעות האמורות, אם מצא שכבר הצביעו כל הזכאים להצביע בה, מאזור הבחירות שבו הוצבה.

שעות ההצבעה

5. השוהים בקלפי וכן חברי ועדת הקלפי, יפעלו לפי הוראות המנהל לפי הפקודה לעניין אמצעים למניעת הדבקה לרבות ציוד מגן.

מיגון

6. המבקש להצביע בקלפי ייעודית, יזהה את עצמו בפני המזכיר, כאמור בסעיף 74 לחוק, קודם לכניסתו למקום הקלפי.

זיהוי מצביעים

7. אלה סדרי ההצבעה בקלפי ייעודית לאדם המצוי בבידוד:

סדרי הצבעה

(1) מבקש להצביע שזוהה לפי סעיף 6, ימסור לו המזכיר מסיכה וכפפות שיעטה על עצמו;

(2) מבקש להצביע יצהיר על גבי טופס הצהרה שבתוספת, בפני המזכיר, כי הוא מבקש להצביע בקלפי ייעודית לפי הוראות הצו;

(3) חתם המבקש להצביע על טופס הצהרה, ימסור לו המזכיר מעטפת הצבעה לפי סעיף 74א לחוק, ומעטפה חיצונית כאמור בסעיף 116טו(ד) לחוק;

(4) המבקש להצביע יציין, בפני המזכיר, על פני המעטפה החיצונית את שמו, את מספר זהותו במרשם האוכלוסין ואת מענו;

(5) בתא הצבעה המסתיר את המצביע מעיני זולתו, ייתן המצביע פתק הצבעה לתוך מעטפת ההצבעה שנתן לו המזכיר; את מעטפת ההצבעה יכניס המצביע לתוך המעטפה החיצונית; את המעטפה החיצונית יטיל המצביע, לעיני ועדת הקלפי, לתוך הקלפי.

8. ועדת הקלפי תנהל פרוטוקול על מהלך ההצבעה; הפרוטוקול יהיה בהתאם לטופס 12 שבתוספת לתקנות הבחירות לכנסת, בשינויים המחוייבים, ותצורף לו רשימת המצביעים בקלפי; המזכיר ינהל את הפרוטוקול, וחברי ועדת הקלפי יחתמו עליו בתום ההצבעה.

פרוטוקול

9. (א) בתום ההצבעה ינעל המזכיר את המכסה הנוסף של תיבת הקלפי, ויעטוף את תיבת הקלפי בשקית ניילון.

העברת חומרי ההצבעה לוועדה המרכזית

(ב) העברת הקלפי הייעודית לידי הוועדה המרכזית תהיה כפי שנקבע בתקנות הבחירות לכנסת לפי סעיף 116טו(ה) לחוק, בכפוף להוראות המנהל לפי הפקודה.

10. תקנות 104ב עד 104ו לתקנות הבחירות לכנסת יחולו גם על ספירת הקולות של האנשים המצויים בבידוד, בשינויים המחויבים ובכפוף להוראות המנהל לפי הפקודה.

בדיקת המעטפות וספירת הקולות

11. הוועדה תפורסם הודעה בדבר מקומות הקלפיות הייעודיות, שעות ההצבעה וסדרי ההצבעה לפי הוראות אלה באתר האינטרנט שלה ובאתר האינטרנט של משרד הבריאות, ובכל דרך אחרת שעליה יורה יושב ראש הוועדה.

פרסומים

12. הוראות אלה יחולו לגבי הבחירות לכנסת ה-23.

תחולה

תוספת

(סעיף 7(2))

**טופס הצהרה**

**ועדת הבחירות המרכזית לכנסת העשרים ושלוש**

**הצהרה למצביע המצוי בבידוד בית**

אני הח"מ: שם פרטי שם משפחה מס' זהות

הגר ב-שם היישוב שם הרחוב מס' הבית

מצהיר/ה בזה כלהלן:

1. אני בוחר/ת המצוי/ה בבידוד בית בהתאם לצו בריאות העם (נגיף הקורונה החדש) (בידוד בית) (הוראת שעה), התש"ף-2020, ואיני סובל/ת מתסמינים (חום גוף העולה על 38 מעלות צלזיוס, שיעול או קושי בנשימה) המעידים על תחלואה בנגיף הקורונה החדש.

2. אני מבקש/ת להצביע בבחירות לכנסת ה-23 בקלפי שנקבעה להצבעת בוחרים המצויים בבידוד בית, בהתאם להוראות הבחירות.

      \_\_\_\_\_\_\_\_\_\_\_\_\_\_\_\_\_\_\_\_\_\_

תאריך חתימת המצהיר

ב' באדר התש"ף (27 בפברואר 2020) ניל הנדל

שופט בית המשפט העליון

יושב ראש ועדת הבחירות

המרכזית לכנסת ה-23

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ף מס' 8364](http://www.nevo.co.il/Law_word/law06/tak-8364.pdf) מיום 27.2.2020 עמ' 680. [↑](#footnote-ref-1)