הוראות לעידוד השקעות הון (תנאים המעידים על היות מפעל מקדם חדשנות לצורך הגדרתו כמפעל טכנולוגי מועדף), תשע"ט-2019

משפט פרטי וכלכלה – כספים – השקעות – השקעות הון ועידודן

מסים – מס הכנסה – השקעות הון ועידודן

משפט פרטי וכלכלה – תעשיה – עידוד התעשיה (מסים)

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תנאים המעידים על היות המפעל מקדם חדשנות | [Go](#Seif2) | 2 |
| סעיף 3 | בקשה לאישור קיום תנאים | [Go](#Seif3) | 2 |
| סעיף 4 | הטיפול בבקשה ומתן אישור | [Go](#Seif4) | 3 |
| סעיף 5 | תחילה | [Go](#Seif5) | 3 |
| סעיף 6 | הוראת מעבר | [Go](#Seif6) | 3 |

הוראות לעידוד השקעות הון (תנאים המעידים על היות מפעל מקדם חדשנות לצורך הגדרתו כמפעל טכנולוגי מועדף), תשע"ט-2019[[1]](#footnote-1)\*

בתוקף סמכותי לפי פסקה (3) בהגדרה "מפעל טכנולוגי מועדף" שבסעיף 51כד לחוק לעידוד השקעות הון, התשי"ט-1959 (להלן – החוק), בהתייעצות עם המנהל הכללי של משרד האוצר ובאישור שר האוצר, אני קובע הוראות אלה:

1. בהוראות אלה –

הגדרות

"בקשה" – בקשה המוגשת לרשות החדשנות לקבלת אישור כי המבקש הוא מפעל מקדם חדשנות כאמור בסעיף 2;

"חדשנות טכנולוגית", "מוצר", "מחקר", "פיתוח" ו"תכנית" – כהגדרתם בסעיף 4 לחוק לעידוד מחקר, פיתוח וחדשנות טכנולוגית בתעשייה, התשמ"ד-1984;

"נכס לא מוחשי מוטב" – כהגדרתו בסעיף 51כד לחוק;

"פעילות ייצורית" – כהגדרתה בהגדרה "מפעל תעשייתי" בסעיף 51 לחוק;

"רשות החדשנות" – הרשות הלאומית לחדשנות טכנולוגית כהגדרתה בחוק;

"תקופת הבחינה" – המאוחר מבין אלה:

(1) שלוש השנים שקדמו לשנת המס שבה הגיש המפעל את הבקשה;

(2) התקופה שממועד הקמת החברה ועד לשנה שקדמה לשנת המס שבה הגיש המפעל את הבקשה.

2. מפעל הוא מפעל מקדם חדשנות כאמור בפסקה (3) בהגדרה "מפעל טכנולוגי מועדף" שבסעיף 51כד לחוק, אם רשות החדשנות אישרה כי רמת החדשנות של המפעל בתקופת הבחינה שווה או גבוהה לרמת החדשנות המקובלת בעולם בתחום הטכנולוגי העיקרי שבו עוסק המפעל וזאת על בסיס כל המבחנים האלה:

תנאים המעידים על היות המפעל מקדם חדשנות

(1) רמת החדשנות הטכנולוגית המאפיינת את תכניות המחקר והפיתוח שביצע המפעל לשם פיתוח מוצריו העתידיים בתקופת הבחינה;

(2) מידת יישום טכנולוגיות המתקדמות בפעילות ייצורית או מידת יישום טכנולוגיות חדשניות בפעילות המפעל, לרבות מחקר ופיתוח במפעל;

(3) מידת החדשנות הטכנולוגית המאפיינת את המוצרים במיוצרים במסגרת הפעילות הייצורית של המפעל, לרבות מחקר ופיתוח במפעל;

(4) המידה ואופן השימוש בנכס לא מוחשי מוטב בפעילות המפעל לרבות מחקר ופיתוח, והחדשנות הטכנולוגית הגלומה בנכס זה.

3. (א) מפעל המעוניין לקבל אישור מאת רשות החדשנות בדבר קיום התנאים כאמור בסעיף 2 המעידים על היותו מפעל המקדם חדשנות יגיש לרשות החדשנות בקשה כמפורט בסעיף זה, עד 90 ימים מתום שנת המס אשר בעדה היא מוגשת.

בקשה לאישור קיום תנאים

(ב) הבקשה תכלול את הפרטים האלה:

(1) רקע כללי על המפעל לרבות פעילות המפעל ועובדיו;

(2) המודל העסקי שלפיו פועל המפעל;

(3) מוצרי המפעל והפעילות הייצורית;

(4) תכניות המחקר והפיתוח של המפעל;

(5) הטכנולוגיות שבהן עושה שימוש המפעל והחדשנות הקיימת בו.

(ג) הטכנולוגיות שבהן עושה שימוש המפעל והחדשנות הקיימת בו.

(1) מסמך המעיד על בעלות מלאה או חלקית בנכסים הלא מוחשיים המוטבים או מסמך המעיד על זכות השימוש בהם לפי העניין;

(2) דוחות כספיים מבוקרים לתקופת הבחינה ובהעדר דוחות כספיים מבוקרים, מסמכים חליפיים כפי שתאשר לו רשות החדשנות;

(3) כל מסמך שרשות החדשנות תדרוש מהמבקש בנוגע לתנאים המצוינים בתקנה 2.

4. (א) רשות החדשנות תבחן את עמידתו של מפעל שהגיש בקשה כאמור בסעיף 3, בתנאים המפורטים בסעיף 2 ואישורה יינתן בהתאם לכך.

הטיפול בבקשה ומתן אישור

(ב) אישור רשות החדשנות יהיה תקף לשנת המס שלגביה ניתן ולגבי שתי שנות המס שלאחריה, בכפוף לכך כי לא יאוחר מ-90 ימים מתום כל שנת מס המפעל יצהיר לפני רשות החדשנות שלא חל שינוי מהותי בפעילותו שבעדה קיבל אישור כאמור.

(ג) רשות החדשנות תעביר כל בקשה שתוגש לה, במועד קליטתה, לידיעת הממונה על התקציבים במשרד האוצר ורשות המסים.

5. תחילתן של הוראות אלה ביום ג' בטבת התשע"ז (1 בינואר 2017).

תחילה

6. על אף האמור בסעיפים 3 ו-4, מפעל רשאי להגיש בקשה בגין שנות המס 2017 ו-2018 בתוך 90 ימים מיום פרסומן של הוראות אלה.

הוראת מעבר

כ"ו בניסן התשע"ט (1 במאי 2019) עמי אפלבאום

המדען הראשי

משרד הכלכלה והתעשייה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ט מס' 8221](http://www.nevo.co.il/Law_word/law06/tak-8221.pdf) מיום 20.5.2019 עמ' 3241. [↑](#footnote-ref-1)