הוראות מס הכנסה (ניהול פנקסי חשבונות על ידי מוסד), תשנ"ב-1992

מסים – מס הכנסה – ניהול – פנקסי חשבונות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת ניהול מערכת חשבונות | [Go](#Seif2) | 2 |
| סעיף 3 | ציון שמות | [Go](#Seif3) | 4 |
| סעיף 4 | הכנסות מעסק | [Go](#Seif4) | 4 |
| סעיף 5 | החלת ההוראות | [Go](#Seif5) | 4 |
| סעיף 6 | תחולה | [Go](#Seif6) | 4 |

הוראות מס הכנסה (ניהול פנקסי חשבונות על ידי מוסד), תשנ"ב-1992[[1]](#footnote-1)\*

בתוקף סמכותי לפי סעיף 130(א)(4) לפקודת מס הכנסה (להלן - הפקודה), אני קובע לאמור:

1. בהוראות אלה –

הגדרות

"מחזור" - סכום המכירות וסכום התמורה בעד שירותים בשנת המס הקודמת, לרבות מסים עקיפים ולרבות תקבולים שאינם ממכירות ואינם תמורה בעד שירותים שנתקבלו בשנת המס הקודמת, אך למעט מכירת רכוש קבוע, למעט הלוואות שנתקבלו ולמעט תקבול שהנציב אישר, בכתב, לגביו כי הוא תקבול חד-פעמי בידי המוסד, והכל מוכפל ב-12 ומחולק למספר חודשי הפעילות של המוסד בשנת המס הקודמת; לענין זה, "חודש" - לרבות חלק ממנו;

"מוסד" - מוסד כמשמעותו בסעיף 130(א)(4) לפקודה, למעט מוסד החייב בניהול ספרי חשבונות מכוח דין אחר, וקיבל אישור בכתב מהנציב שלא לנהל ספרי חשבונות לפי הוראות אלה;

"ההוראות" - הוראות מס הכנסה (ניהול פנקסי חשבונות) (מס' 2), תשל"ג-1973.

2. (א) מוסד שמחזורו עולה על 500,000 שקלים חדשים, או שמעסיק מעל 10 מועסקים, חייב לנהל, לכל שנת מס, מערכת חשבונות על פי שיטת החשבונאות הכפולה באחת השיטות הנהוגות, לרבות:

חובת ניהול מערכת חשבונות

(1) ספר קופה;

(2) שוברי קבלה, שבהם יצויינו, בנוסף לאמור בסעיף 5(א)(2) להוראות, מספר תיק המוסד אצל פקיד השומה;

תקבולים בשל מכירת נכסים או בשל מתן שירותים יירשמו בפנקס שוברי קבלות נפרד;

תקבולים בשל תרומות יירשמו בפנקס שוברי קבלות נפרד; על כל קבלה בפנקס שובר קבלות לתרומות תודפס בצורה בולטת לענין המלה "תרומה". אם ניתן למוסד אישור לפי סעיף 46 לפקודה, יודפסו על הקבלה גם המלים: "למוסד אישור מס הכנסה לענין תרומות לפי סעיף 46 לפקודה";

(3) חשבון הכנסות אשר בו יירשמו בנפרד, הכנסות בשל:

(א) הקצבות והשתתפויות מאחרים;

(ב) תרומות;

(ג) הכנסות מריבית והפרשי הצמדה;

(ד) הכנסות מהשכרה;

(ה) תקבולים מדמי חבר;

(ו) הכנסות ממכירת שירותים ונכסים שאינם משמשים במישרין למטרה הציבורית של המוסד;

(ז) תמורה בעד מכירת רכוש קבוע;

(ח) הכנסות מריבית והפרשי הצמדה שחל עליהם סעיף 3(ח) לפקודה;

(ט) הכנסות אחרות;

(4) ספר כרוך ובו יירשמו נכסים שנתקבלו כתרומות או כמתנות; הרישום יכלול את שם הנותן או התורם, תיאור הנכס שנתקבל ומועד קבלתו;

(5) חשבון הוצאות אשר בו יירשמו בנפרד, הוצאות בשל:

(א) תרומות והשתתפויות שניתנו לאדם אחר;

(ב) שכר עבודה והוצאות נלוות;

(ג) הוצאות הנהלה וכלליות;

(ד) הוצאות ריבית והפרשי הצמדה;

(ה) סכומים לרכישת שירותים ונכסים שאינם משמשים במישרין למטרה הציבורית של המוסד;

(ו) סכומים לרכישת נכסים הוניים;

(ז) רכישת אגרות חוב שחל עליהן סעיף 3(ח) לפקודה;

(ח) הוצאות אחרות.

(ב) מוסד שמחזורו אינו עולה על 500,000 שקלים חדשים, חייב לנהל, לכל שנת מס, מערכת חשבונות שתכלול לפחות –

(1) ספר תקבולים ותשלומים, שבו יירשמו בטורים נפרדים:

(א) בצד התקבולים –

(1) הקצבות והשתתפויות של אחרים;

(2) תרומות;

(3) הכנסות מריבית והפרשי הצמדה;

(4) הכנסות מהשכרת נכסים;

(5) תקבולים מדמי חבר;

(6) הכנסות ממכירת שירותים ונכסים שאינם משמשים במישרין למטרה הציבורית של המוסד;

(7) תמורה ממכירת נכסים הוניים;

(8) הכנסות מריבית והפרשי הצמדה שחל  עליהם סעיף 3(ח) לפקודה;

(9) הכנסות אחרות.

(ב) ספר כרוך ובו יירשמו נכסים שנתקבלו כתרומות או כמתנות. הרישום יכלול את שם הנותן או התורם, תיאור הנכס שנתקבל ומועד קבלתו.

(ג) בצד התשלומים –

(1) תרומות והשתתפויות שניתנו לאדם אחר;

(2) שכר עבודה והוצאות נלוות;

(3) הוצאות הנהלה וכלליות;

(4) הוצאות ריבית והפרשי הצמדה;

(5) תשלומים לרכישת שירותים ונכסים שאינם משמשים במישרין למטרה הציבורית של המוסד;

(6) רכישות הוניות;

(7) סכומים לרכישת איגרות חוב, שחל עליהם סעיף 3(ח) לפקודה;

(8) הוצאות אחרות.

(ד) שוברי קבלה, שבהם יצויינו, בנוסף לאמור בסעיף 5(א)(2) להוראות, מספר תיק המוסד אצל פקיד השומה.

תקבולים בשל תרומות יירשמו בפנקס שובר קבלות נפרד. על כל קבלה בפנקס שובר קבלות לתרומות תודפס בצורה בולטת לעין המלה "תרומה"; אם ניתן למוסד אישור לפי סעיף 46 לפקודה, יודפסו על הקבלה גם המלים: "למוסד אישור מס הכנסה לענין תרומות לפי סעיף 46 לפקודה";

(ה) תיק תיעוד חוץ.

3. על אף האמור בסעיף 5(א)(4) שבפרק ב' להוראות, רשאי מוסד שלא לרשום שמו של תורם, אם יציין בשובר קבלה במקום המיועד לרישום שם המשלם, את המלים "תרומה בעילום שם".

ציון שמות

4. מוסד שיש לו הכנסה מעסק ינהל, בנוסף לאמור בהוראות אלה, מערכת פנקסים נפרדת לגבי הכנסתו מעסק, לפי התוספת המתאימה בהוראות.

הכנסות מעסק

5. ההוראות יחולו, בשינויים המחוייבים, על המוסד.

החלת ההוראות

6. תחולתן של הוראות אלה בשנת המס 1993 ואילך.

תחולה

י"ב באב תשנ"ב (11 באוגוסט 1992) משה גביש

נציב מס הכנסה

1. \* פורסמו [ק"ת תשנ"ב מס' 5468](http://www.nevo.co.il/Law_word/law06/TAK-5468.pdf) מיום 27.8.1992 עמ' 1473. [↑](#footnote-ref-1)