הוראות מס ערך מוסף (פטור מחובת הובלת טובין עם חשבונית לאזור או לשטחי עזה ויריחו), תשע"ז-2017

מסים – מס ערך מוסף – סדרי דין

מסים – הרשות הפלסטינית

תוכן ענינים

|  |  |  |  |
| --- | --- | --- | --- |
| סעיף 1 | תנאים לפטור מהובלת טובין עם חשבונית | [Go](#Seif1) | 2 |
| סעיף 2 | בקשה לאישור מהממונה | [Go](#Seif2) | 2 |
| סעיף 3 | ביטול או התליית אישור | [Go](#Seif3) | 2 |
| סעיף 4 | תחילה | [Go](#Seif4) | 3 |

הוראות מס ערך מוסף (פטור מחובת הובלת טובין עם חשבונית לאזור או לשטחי עזה ויריחו), תשע"ז-2017[[1]](#footnote-1)\*

בתוקף סמכותי לפי סעיפים 129(א) לחוק מס ערך מוסף, התשל"ו-1975 (להלן – החוק), אני קובע הוראות אלה:

1. עוסק מורשה יהיה רשאי להוביל טובין בכלי הובלה לאזור או לשטחי עזה ויריחו, בלא חשבונית לפי סעיף 129(ב)(1) לחוק, אם –

תנאים לפטור מהובלת טובין עם חשבונית

(1) לטובין כאמור צורפה תעודת משלוח או חשבונית לפי סעיף 45 לחוק או לפי סעיף 47 לחוק, לפי העניין;

(2) התקיימו לגביו כל אלה:

(א) בכל חודש בשנה שקדמה להגשת בקשה לקבלת אישור או לחידושו כאמור בסעיף 2, העוסק המורשה עשה אחד מאלה:

(1) הוציא 60 חשבוניות מס לפחות כאמור בסעיף 47(ב)(2) לחוק בחודש לעוסק, למוסד כספי או למלכ"ר הרשומים בידי הרשות הפלסטינית;

(2) ביצע 60 הובלות בחודש לפחות של טובין בכלי הובלה לעוסק, למוסד כספי או למלכ"ר הרשומים בידי הרשות הפלסטינית, ולטובין צורפה תעודת משלוח או חשבונית, כאמור בפסקה (1), שעובד רשות המסים באחד מהמעברים המפורטים להלן כמשמעותם בצו יישום הסכם הביניים בדבר הגדה המערבית ורצועת עזה (סמכויות שיפוט והוראות אחרות) (תיקוני חקיקה) (נקודות בדיקה), התשס"ח-2008, חתם עליה:

(1) מעבר תרקומיא;

(2) מעבר הגלבוע (ג'למה);

(3) מעבר עופר (ביתוניא);

(4) מעבר שער אפרים;

(5) מעבר כרם שלום;

(ב) העוסק המורשה נדרש לנהל מערכת חשבונות ממוחשבת לפי שיטת החשבונאות הכפולה בהתאם להוראות מס הכנסה (ניהול פנקסי חשבונות), התשל"ג-1973;

(ג) ממונה יחידת קישור מע"מ לרשות הפלסטינית (להלן – הממונה) בדק ולא מצא כי בשלוש השנים שקדמו להגשת הבקשה לאישור או לחידושו, לפי העניין, כאמור בסעיף 2 העוסק המורשה הפר חובות החלות עליו לפי חוקי המס;

(ד) הטובין שלגביהם הוגשה הבקשה לאישור או לחידושו כאמור בסעיף 2 הוכנסו לאזור או לשטחי עזה ויריחו במעברים המפורטים בפסקה (2)(א)(2).

2. עוסק המבקש פטור מחובת הובלת טובין עם חשבונית לפי הוראות אלה יגיש לממונה בקשה בכתב לקבלת אישורו או לחידוש אישורו; בדק הממונה ומצא כי מתקיימים בעוסק כאמור התנאים שבסעיף 1 ימציא לו אישור על כך; אישור הממונה כאמור יינתן לתקופה שלא תעלה על שנה.

בקשה לאישור מהממונה

3. (א) מצא הממונה כי חדל העוסק המורשה לעמוד באחד או יותר מהתנאים לפטור, כאמור בסעיף 1, רשאי הוא –

ביטול או התליית אישור

(1) להתלות את האישור שנתן לעוסק מורשה עד אשר העוסק המורשה יגיש בקשה לחידוש האישור כאמור בסעיף 2 ותונח דעתו של הממונה, כי שוב מתקיימים בו התנאים לקבלת האישור;

(2) לבטל את האישור שנתן לעוסק המורשה.

(ב) הותלה אישור או בוטל כאמור בסעיף קטן (א), יודיע על כך הממונה לעוסק המורשה בהודעה בכתב בסמוך למועד ההתליה או הביטול, לפי העניין.

(ג) שוכנע המנהל על יסוד תשתית שגורמי הביטחון והמשטרה הציגה לו כי קיים חשש סביר לפגיעה בביטחון המדינה או בטובת הציבור רשאי הוא לבטל אישור שנתן הממונה או להתלותו בהחלטה מנומקת בכתב.

(ד) הממונה לא יסרב לתת אישור והאישור לא יבוטל או יותלה כאמור בסעיף קטן (ב) או (ג), אלא לאחר שניתנה למבקש האישור או חידושו, הזדמנות להשמיע את טענותיו.

4. תחילתן של תקנות אלה 60 ימים מיום פרסומן.

תחילה

כ"ח באב התשע"ז (20 באוגוסט 2017) משה אשר

מנהל רשות המסים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7863](http://www.nevo.co.il/Law_word/law06/tak-7863.pdf) מיום 14.9.2017 עמ' 1746. [↑](#footnote-ref-1)