החוק העותומני על האגודות[[1]](#footnote-1)\*,[[2]](#footnote-2)

משפט פרטי וכלכלה – תאגידים וניירות ערך – אגודות שיתופיות

דיני חוקה – פרשנות ויסודות המשפט – החוק העותומני

בתרגום מר מ. לניאדו, עורך-דין, ובהרשאתו

1. אגודה היא קיבוץ המורכב ממספר אנשים המצרפים לזמן מתמיד את ידיעותיהם או מרצם, לשם השגת איזו מטרה שאינה מכוונת להשגת רווחים.

2. יצירת אגודה איננה קשורה בהשגת רשיון למפרע, אלא שכל אגודה מחוייבת, בהתאם לסעיף 6, להודיע על דבר יצירתה לרשות.

3. אסורות בקיום, האגודות הנוסדות על בסיס בלתי חוקי, המתנגדות לחוק ולמוסר, או שמטרתן לפגוע בסדר הציבורי או בשלמות הארץ, או לשנות את אופן הרכבת הממשלה הקיימת, או להשפיע על התבדלות מדינית בין הגזעים השונים אשר במדינה.

4. אסורות בקיום, האגודות המדיניות שנוסדו על יסוד עיקרים או תאורים של לאום וגזע.

5. (בוטל).

(תיקון מס' 1)   
תשכ"ב-1962

מיום 17.8.1962

**תיקון מס' 1**

[ס"ח תשכ"ב מס' 380](http://www.nevo.co.il/Law_word/law14/LAW-0380.pdf) מיום 17.8.1962 עמ' 127 ([ה"ח 456](http://www.nevo.co.il/Law_word/law17/PROP-0456.pdf))

**ביטול סעיף 5**

הנוסח הקודם:

~~5. צעירים שגילם הוא פחות עשרים שנה, וכן אנשים שנדונו על פשעים או שהם משוללי זכויות אזרחיות, אינם יכולים להיות חברים באגודה.~~

6. אסור הוא בהחלט, יסוד אגודה חשאית, ולכן, מיד עם היווסד איזו אגודה חייבים מייסדיה לשלוח לממונה על המחוז[[3]](#footnote-3) הודעה חתומה בחתימותיהם ובחותמותיהם של המייסדים, שתכיל: את שם האגודה ומטרתה, את מקום מרכז הנהלתה, את שמות מנהליה, את תאורם ומקום מגורם, ותימסר להם כנגדה קבלה.

שתי העתקות מתקנות האגודה, שתשאנה עליהם את חותמה הרשמי, תצורפנה להודעה.

אחרי מסירת הקבלה תיוודע בפומבי מהות האגודה, ע"י מייסדיה. חובה מוטלת על כל אגודה להודיע מיד לממונה על המחוז[[4]](#footnote-4) על דבר כל תיקונים ושינויים שיוכלו לחול בתקנותיה היסודיות או בהרכבת ועד הנהלתה, או במקום מושבו.

שינויים ותיקונים כאלה לא תהיה להם כל השפעה כלפי כל צד שלישי, אלא מיום הודעתם לממשלה. והם צריכים להירשם בפנקס מיוחד שחייבים למסרו בכל פעם שתדרשנו הרשות המשפטית או ההנהלתית.

7. צריך להיות בכל מרכז אגודה, ועד מנהל המורכב מלא פחות משני חברים, ואם יש לה סניפים, צריך שלכל סניף יהיה ועד מנהל הקשור בועד המרכזי.

חייב כל ועד להחזיק שלושה פנקסים:

בראשון, יירשמו שמות חברי האגודה ותאוריהם, ותאריך כניסתם אליה, בשני, החלטות הועד, חליפות המכתבים וההודעות, ובשלישי, חשבון מפורט מכל ההכנסות וההוצאות של האגודה.

הפנקסים האלה יוצגו לפי כל דרישה מצד הרשות המשפטית או ההנהלתית.

8. כל אגודה שמסרה הודעה כנזכר בסעיף 6, תהיה לה הזכות בהתאם למה שנזכר לקמן בסעיף 9, להופיע במשפט בתור תובעת או נתבעת באמצעות בא-כוח, וכמו כן לרכוש ולנהל, בהתאם לחוק, חוץ מתמיכות שהממשלה תוכל להעניק לה בעת הצורך - את:

(א) המסים המורמים מאת חבריה, שלא יוכלו להיות יותר מ-24 לירות עבור כל אחד מהם.

(ב) המקום המיועד למושב הנהלת החברה ולאספות חבריה.

(ג) נכסי דלא ניידי הנחוצים להגשמת המטרה שקבעה לה בהתאם לתקנותיה המיוחדות, ואולם אין האגודה יכולה לרכוש נכסי דלא ניידי אחרים.

9. הודעות או בקשות המוגשות בשם האגודה לפקידי הממשלה, לבתי המשפט, או למקומות רשמיים בענינים הנוגעים לאגודה, לא תוכלנה להיות מוגשות אלא ע"י מכתב בקשה נושא בולים כחוק, וחתום בחתימתו ובחותמו המיוחד של המנהל או המזכיר הכללי.

שמות ותאורי האנשים הרשאים לפעול בשם האגודה, צריכים להיות נזכרים בתקנות האגודה היסודיות.

10. כל חבר-אגודה יוכל בכל שעה שירצה, ולמרות כל תקנה נגדית הרשומה בתקנות, להיפרד מן האגודה אחרי סלקו את המסים שחל זמן פרעונם עליו, במחזור אותה שנה.

11. אסור להכניס ולשמור במקום האספות, כל מין נשק חם או קר. מועדונים של ציד ואימון-בסיף, יוכלו לבדם, להחזיק בידיעת המשטרה את הנשק הנחוץ להם לפעולותיהם, כמידת צרכם.

12. אגודות שלא תודענה על דבר היווסדם לרשות, ע"י מסירת הודעה בהתאם לסעיפים 2 ו-6 ייאסר קיומם ע"י הרשות.

המייסדים, הועד המנהל, ובעלי המקום המיועד לאספות או השוכרים אותו ייענשו בקנס מ-5 ועד 25 לירות, אם במקרה נוסדה האגודה באחת המטרות המזיקות והאסורות עפ"י סעיף 3 לעיל, או עפ"י פקודת החוק הפלילי, 1936[[5]](#footnote-5), ייענשו גם בענשים הנזכרים בפקודה[[6]](#footnote-6) הנ"ל.

13. כל העובר על הוראות הסעיפים 4, 5, 7 ו-9, וכל העובר על הוראות הסעיף 6 חוץ מהענינים הקשורים בהודעה ופרסום, ייענש בקנס מ-2 ועד 10 לירות, ובהישנות העבירה יוכפל עונש הכסף.

כל המקיים או מחדש, או מנהל, בעברו על החוק הזה, אגודה שנאסר קיומה לפי סעיף 12, ייענש בקנס מ-10 ועד 50 לירות, ובמאסר משני חדשים ועד לשנה; עונש זה יוטל גם על הנותן מקום לאספות חברי אגודה אסורה בקיום.

14. בכל מה שנוגע לרכוש האגודה שקיומה נאסר ע"י הרשות או שנתפרקה בהסכמת חבריה ורצונם, או עפ"י תקנותיה הפנימיות, נוהגים בהתאם לתקנות האגודה, אם הן מכילות סעיף מיוחד הדן על מקרה של ביטול ואם אין סעיף כזה, נוהגים על פי החלטת האספה הכללית של האגודה.

אגודה שנאסרה בקיום, אם היתה אגודה שנוסדה לשם מטרה מזיקה או בלתי חוקית, כמבואר בסעיף 3, יוחרם רכושה ויילקח ע"י הממשלה.

15. המועדונים נכללים בסוג האגודות הנזכרות בפרק זה.

16. האגודות הקיימות כיום, עליהן להגיש את ההודעה הנדרשת ולמלא אחר תנאי הפרסום כנזכר בסעיפים 2 ו-5, בתוך שני חדשים מיום פרסום חוק זה, והן חייבות כמו כן להיכנע ליתר הוראות החוק הזה.

17. אין אגודה נחשבת כאגודה לתועלת הציבור אלא אחרי אישור שר הפנים[[7]](#footnote-7). אגודה כזאת יכולה לעשות כל פעולה אזרחית שאינה מתנגדת לתקנותיה היסודיות. מניות וניירות ערך שהאגודה רוכשת אותם צריכים להירשם על שם האגודה אם אינם כתובים "למוכ"ז".

אגודה אינה יכולה לקבל מתנה או צוואה מבלי רשיון מיוחד מצד שר הפנים. אם המתנה או הצוואה הם מסוג נכסי דלא ניידי שאין לאגודה בהתאם לתפקידיה שום נחיצות בו, יימסרו הנכסים, ובתוך ההחלטה המרשה את קבלת הנכסים הללו יוצהר בפירוש הזמן אשר בו יימכרו הנכסים.

הכנסות המכירה תהיינה לטובת קופת האגודה.

18. הרשות למשטרה להשגיח על האגודות והמועדונים, ופקידיה יוכלו להכנס למקומות אספותיהם בכל זמן, אלא כדי להוכיח שביקורם נשען על צורך אמיתי, יוכרחו להגיש נייר-רשמי המכיל פקודה או רשות כניסה למקום. כתב זה יינתן מאת הממונה על המחוז או קצין המחוז[[8]](#footnote-8).

19. שרי[[9]](#footnote-9) הפנים והמשפטים מצווים בהוצאת חוק זה לפועל.

1. \* מיום 29 לחודש רנ"ב שנת 1327 (1909).

   תוקן [ס"ח תשכ"ב מס' 380](http://www.nevo.co.il/Law_word/law14/LAW-0380.pdf) מיום 17.8.1962 עמ' 127 ([ה"ח תשכ"א מס' 456](http://www.nevo.co.il/Law_word/law17/PROP-0456.pdf) עמ' 170) – תיקון מס' 1 בסעיף 82(4) לחוק הכשרות המשפטית והאפוטרופסות, תשכ"ב-1962. [↑](#footnote-ref-1)
2. סמכויות שר הפנים הועברו לשרת המשפטים: [י"פ תשע"ח מס' 7767](http://www.nevo.co.il/Law_word/law06/tak-7767.pdf) מיום 17.4.2018 עמ' 7026. סמכויות הממשלה האצילה את סמכויותיה לשרת המשפטים: [י"פ תשע"ח מס' 7797](http://www.nevo.co.il/Law_word/law10/yalkut-7797.pdf) מיום 13.5.2018 עמ' 7646. סמכויות שרת המשפטים הואצלו לרשם העמותות: [י"פ תשע"ח מס' 7794](http://www.nevo.co.il/Law_word/law10/yalkut-7794.pdf) מיום 9.5.2018 עמ' 7606. [↑](#footnote-ref-2)
3. לפי הנוסח המקורי: "לוזירות הפנים". [↑](#footnote-ref-3)
4. לפי הנוסח המקורי: "לממשלה". [↑](#footnote-ref-4)
5. לפי הנוסח המקורי: "חוק העונשים העותומני". [↑](#footnote-ref-5)
6. לפי הנוסח המקורי: "בחוק". [↑](#footnote-ref-6)
7. לפי הנוסח המקורי: "הממשלה על פי החלטת מועצת המדינה". [↑](#footnote-ref-7)
8. לפי הנוסח המקורי: "מאת הפקיד האזרחי הגבוה ביותר, או מאת בא-כוחו". [↑](#footnote-ref-8)
9. לפי נוסח המקורי: "וזירי". [↑](#footnote-ref-9)