החלטת רישוי עסקים (איסורים והגבלות ברוכלות), תשע"ט-2019

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | מקומות אסורים ברוכלות | [Go](#Seif1) | 2 |
| סעיף 2 | זכאי לרישיון | [Go](#Seif2) | 2 |
| סעיף 3 | מניעת פגיעה | [Go](#Seif3) | 2 |
| סעיף 4 | רישיון רוכלות חד פעמי | [Go](#Seif5) | 2 |
| סעיף 5 | רוכלות באירועים | [Go](#Seif7) | 2 |
| סעיף 6 | הוראת מעבר | [Go](#Seif6) | 3 |
| סעיף 7 | ביטול | [Go](#Seif4) | 3 |

החלטת רישוי עסקים (איסורים והגבלות ברוכלות), תשע"ט-2019[[1]](#footnote-1)\*

בתוקף סמכותי לפי סעיף 2א לחוק רישוי עסקים, התשכ"ח-1968, ולאחר התייעצות עם מפקד משטרת המחוז, אני מחליט לאמור:

1. (א) בכפוף להחלטה זו אין לעסוק ברוכלות בתחום עיריית אשקלון (להלן – העירייה), במקומות המפורטים להלן:

מקומות אסורים ברוכלות

(1) בשכונת מגדל;

(2) בתחום גן לאומי אשקלון, למעט רוכלות שמתבצעת במסגרת פעילות של רשות הטבע והגנים בהתקיים אירועים שונים בתחום הגן הלאומי;

(3) בתחום האצטדיון העירוני, למעט רוכלות שניתן לה רישיון על פי זכייה במכרז שפורסם על ידי העירייה או מי מטעמה;

(4) בתחום בתי ספר, גני ילדים וגנים ציבוריים, או במרחק של עד 50 מטרים מהם;

(5) בתחום מרכזים מסחריים או במרחק של עד 50 מטרים מהם;

(6) בשטח, שקבעה העירייה, שבן נערך אירוע ציבורי, במשך כל זמן עריכת האירוע, זולת אם קבעה רשות הרישוי אחרת לגבי סוגי רוכלות מסוימים בתחום אירוע מסוים;

(7) בתחום שטח שפת הים, כהגדרתו בחוק עזר לאשקלון (הסדרת מקומות רחצה), התשכ"ו-1966, למעט רוכלות למכירת מזון או השכרת כיסאות נוח ושמשיות, שפורטו ברישיון העסק, שניתן לה רישיון על פי זכייה במכרז אשר פורסם על ידי העירייה או מי מטעמה;

(8) במקום או בקרבה למקום שבו מתנהל עסק המוכר סחורה מסוג דומה.

(ב) רישיון לרוכלות על פי סעיף 1(7), יינתן לתקופה שלא תעלה על עונת רחצה אחת; לעניין זה, "עונת רחצה" – כהגדרתה בצו הסדרת מקומות רחצה (סדרים ואיסורים במקומות רחצה מוכרזים), התשע"ו-2016.

2. רישיון רוכלות, למעט רישיון לרוכלות כאמור בסעיפים 1(2), 1(3) ו-1(7) לעיל, יינתן או יחודש רק למבקש שהתקיימו בו כל אלה:

זכאי לרישיון

(1) הוא תושב העיר אשקלון;

(2) הוא הוכיח, להנחת דעתו של מנהל אגף הרווחה של העירייה, כי אינו יכול לכלכל את עצמו בעבודה אחרת;

(3) מנהל אגף הרווחה של העירייה אישר בכתב כי המבקש זקוק לרישיון רוכלות לשם שיקום;

בסעיף זה, "מבקש" – מבקש רישיון רוכלות שערב תחילתה של החלטה זו לא היה בידיו רישיון רוכלות תקף.

3. לא יינתן רישיון רוכלות שיש בו כדי לפגוע בפרנסתם של רוכלים ובעלי עסקים אחרים או בצורכי הסדר הציבורי.

מניעת פגיעה

4. (א) רשות הרישוי רשאית, על אף האמור בהחלטה זו, לתת רישיון רוכלות חד-פעמי, שתוקפו למשך 6 ימים שלפני חג או לפני תחילת השנה האזרחית לרוכלות בסחורה המאפיינת את אותו מועד.

רישיון רוכלות   
חד-פעמי

(ב) בבואה לתת רישיון רוכלות חד-פעמי כאמור בסעיף קטן (א) רשאית רשות הרישוי לתת עדיפות למבקש בעל רישיון תקף לעסק המוכר סחורה כאמור במשך כל השנה.

5. (א) על אף האמור בסעיפים 1 ו-2 להחלטה זו, רישיון רוכלות יכול להינתן גם לרוכלות במסגרת אירוע המאורגן או מאושר על ידי העירייה; אישור עירייה לצורך רישיון רוכלות כאמור, יינתן בכתב על ידי המנהל הכללי של העירייה.

רוכלות באירועים

(ב) ביחס לאירוע המאורגן על ידי העירייה, עדיפות לקבלת רישיון כאמור בסעיף קטן (א) תינתן לתושבי אשקלון, שאינם יכולים לכלכל את עצמם בעבודה אחרת.

6. מי שערב תחילתה של החלטה זו היה בידו רישיון תקף שבו צוין במפורש כי הוא מוגבל לרוכלות בשכונת מגדל או בחוף רחצה מוכרז או בתחום מרכז מסחרי ובמרחק של 50 מטרים ממנו, רשאי, על אף האמור בסעיף 1, להמשיך ולרכול במקומות כאמור, ולבקש את חידוש רישיונו.

הוראת מעבר

7. החלטת רישוי עסקים (איסורים והגבלות ברוכלות), התשנ"א-1990 – בטלה.

ביטול

י"ז בסיוון התשע"ט (20 ביוני 2019) תומר גלאם

ראש עיריית אשקלון

רשות הרישוי

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמה [ק"ת חש"ם תשע"ט מס' 963](http://www.nevo.co.il/Law_word/law07/mekomi-0963.pdf) מיום 16.7.2019 עמ' 606. [↑](#footnote-ref-1)