הסכם בדבר מתן תגמולים לחסידי אומות העולם, תשמ"ז-1987

ביטוח – ביטוח לאומי – תגמולים – חסידי אומות עולם

תוכן ענינים

|  |  |  |  |
| --- | --- | --- | --- |
|  | הסכם בדבר מתן תגמולים לחסידי אומות העולם | [Go](#med0) | 2 |
|  | שנערך ונחתם בירושלים ביום י"א בניסן תשמ"ז | [Go](#med1) | 2 |
|  | בין | [Go](#med2) | 2 |
|  | לבין | [Go](#med3) | 2 |
| סעיף 1 | המבוא | [Go](#Seif1) | 2 |
| סעיף 2 | הגדרות | [Go](#Seif2) | 2 |
| סעיף 3 | תגמול לחסידי אומות העולם | [Go](#Seif3) | 2 |
| סעיף 4 | תגמול ומענק לבן משפחה | [Go](#Seif4) | 2 |
| סעיף 5 | ביטוח רפואי | [Go](#Seif5) | 2 |
| סעיף 6 | קצובת הבראה | [Go](#Seif6) | 3 |
| סעיף 7 | דיור וסיעוד | [Go](#Seif7) | 3 |
| סעיף 8 | החלת סעיף 146 | [Go](#Seif8) | 3 |
| סעיף 9 | תשלום תגמול והגשת בקשה | [Go](#Seif9) | 3 |
| סעיף 10 | מימון והחזר הוצאות | [Go](#Seif10) | 3 |
| סעיף 11 | תחילה | [Go](#Seif11) | 3 |
| סעיף 12 | תחילת התשלום | [Go](#Seif12) | 3 |
| סעיף 13 | שמירת זכויות | [Go](#Seif13) | 3 |
|  | ולראיה באו הצדדים על החתום: | [Go](#med4) | 3 |

הסכם בדבר מתן תגמולים לחסידי אומות העולם, תשמ"ז-1987[[1]](#footnote-1)\*

הסכם בדבר מתן תגמולים לחסידי אומות העולם

שנערך ונחתם בירושלים ביום י"א בניסן תשמ"ז (10 באפריל 1987)

בין

ממשלת ישראל בשם מדינת ישראל (להלן - הממשלה), המיוצגת על ידי המנהל הכללי של משרד האוצר עמנואל שרון והחשב הכללי אריה שר, והסוכנות היהודית לארץ ישראל (להלן - הסוכנות) המיוצגת על ידי שמעון רביד, מצד אחד

לבין

המוסד לביטוח לאומי (להלן - המוסד), המיוצג על ידי המנהל הכללי של המוסד נסים ברוך ועל ידי סגן המנהל הכללי של המוסד (גימלאות) ישראל ערד, מצד שני.

הואיל והממשלה החליטה על מתן תגמולים והטבות אחרות לאנשים ששמו נפשם בכפם להצלת יהודים בתקופת מלחמת העולם השניה, שהוכרו בידי רשות הזכרון "יד ושם" כחסידי אומות העולם, והיושבים בישראל (החלטת ממשלה מס' 1334 מיום 2.2.86 והחלטה מס' חק/158 של ועדת שרים לעניני חקיקה מיום 3.2.86);

והואיל והממשלה והסוכנות מוכנות לממן את ההוצאות הקשורות במתן התגמולים כאמור;

והואיל והמוסד, לאחר התייעצות במועצת המוסד ובועדת העבודה והרווחה של הכנסת, מוכן לבצע את תשלום התגמולים כמפורט בהסכם זה;

לפיכך הותנה והוסכם בין הצדדים כדלקמן:

1. דברי המבוא מהווים חלק בלתי נפרד מההסכם.

המבוא

2. בהסכם זה -

הגדרות

"בן משפחה" - אלמן או אלמנה, ובאין אלמן או אלמנה - ילד, היושבים בישראל - והכל כמשמעותם בסעיף 5 לחוק הביטוח הלאומי [נוסח משולב], תשכ"ח-1968 (להלן - החוק);

"חסיד אומות העולם" - מי שהוכר כחסיד אומות העולם בידי רשות הזכרון "יד ושם" ויושב בישראל.

3. חסיד אומות העולם יהיה זכאי לתגמול חדשי בשיעור השווה לשכר הממוצע לפיו מחושבת קיצבת זקנה על פי החוק (להלן - תגמול חדשי).

תגמול לחסידי אומות העולם

4. נפטר חסיד אומות העולם -

תגמול ומענק לבן משפחה

(1) ישולם תגמול חדשי לבן משפחה של חסיד אומות העולם; היו יותר מבן משפחה אחד, יחולק התגמול ביניהם בחלקים שווים;

(2) יינתן מענק להוצאות קבורה לפי הכללים שנקבעו  בתקנות התגמולים לנפגעי פעולות איבה (הוצאות קבורה), תשל"ח-1978, בניכוי המענק ששולם לפי סעיף 137ג לחוק.

(3) בן משפחה שהוא אלמן או אלמנה יהיה זכאי לתגמול כאמור בפסקה (1) כל עוד לא נישא מחדש.

5. חסיד אומות העולם יבוטח ביטוח רפואי באחת מקופות החולים המנויות בתוספת לחוק מס מקביל, תשל"ג-1973, לפי בחירתו.

ביטוח רפואי

6. לחסיד אומות העולם ולבן זוגו תינתן קצובת הבראה ונופש פעם אחת בשנה בעד שמונה ימים בסכום המשולם אותה שנה לעובד מדינה.

קצובת הבראה

7. הממשלה, באמצעות המשרדים הנוגעים בדבר, תסייע לחסידי אומות העולם בפתרון בעיות דיור, וסיעוד.

דיור וסיעוד

8. הוראות סעיף 146 לחוק יחולו לגבי זכאי המקבל תגמול חדשי לפי הסכם זה.

החלת סעיף 146

9. (א) תגמול לפי הסכם זה ישולם על ידי המוסד על פי בקשה שתוגש למוסד.

תשלום תגמול והגשת בקשה

(ב) תגמול חדשי לפי הסכם זה לא ייחשב כהכנסה לענין ההסכם בדבר מתן גימלאות זקנה ושאירים מיוחדות שנערך בין הממשלה ובין המוסד.

10. (א) את ההוצאות לפי הסכם זה יממנו אוצר המדינה והסוכנות בחלקים שווים.

מימון והחזר הוצאות

(ב) אוצר המדינה והסוכנות יעבירו מראש לרשות המוסד, לחשבונו בבנק הדואר לאחר קבלת דרישתו, ולא יאוחר מארבעה ימים לפני תאריך תשלום התגמולים לפי הסכם זה, את הסכומים הדרושים לתשלומים בעד אותו חודש, לרבות החלק היחסי של ההוצאות המינהליות השנתיות הכרוכות בביצוע ההסכם.

(ג) חל פיגור בהעברת הסכומים המגיעים למוסד כאמור בסעיף קטן (ב) והמוסד שילם את התגמולים לפי ההסכם מכספי דמי הביטוח, יפצה מי שפיגר בהעברת הכספים את המוסד בריבית ובהפרשי הצמדה על פי התנאים שנקבעו בהסכם ההשקעות שבין המוסד לבין האוצר, כפי שיהיו בתוקף באותם חדשים שבעדם ישלם המוסד את התגמולים כאמור.

11. תחילתו של הסכם זה ביום כ' באדר א' תשמ"ו (1 במרס 1986) (להלן - יום התחילה) ותגמול לפי הסכם זה לא ישולם בעד התקופה שקדמה ליום התחילה.

תחילה

12. (א) תגמול חדשי לפי הסכם זה ישולם מהאחד בחודש שבו הוגשה הבקשה לקבלת התגמול למוסד, ובלבד שתגמול חדשי לבן משפחה של חסיד אומות העולם שנפטר לא ישולם בעד החודש שבעדו שולם התגמול לחסיד אומות העולם.

תחילת התשלום

(ב) על אף האמור בסעיף קטן (א), ישולם התגמול החדשי מיום התחילה, אם הבקשה לתגמול הוגשה תוך שלושה חדשים מיום התחילה, ובאותו יום נתקיימו התנאים המזכים בתגמול.

(ג) הוראות סעיף 4(2) יחולו, אם חסיד אומות העולם נפטר ביום התחילה או לאחריו.

13. מי שקיבל תמיכה כספית חדשית מהקונגרס היהודי העולמי לפי המלצת הועדה לציון חסידי אומות העולם ערב תחילתו של הסכם זה, יהיה זכאי לתגמול ולהטבות לפי הסכם זה.

שמירת זכויות

ולראיה באו הצדדים על החתום:

עמנואל שרון אריה שר שמעון רביד

המנהל הכללי של משרד האוצר החשב הכללי הסוכנות

מרדכי ציפורי ישראל ערד

המנהל הכללי סגן המנהל הכללי

של המוסד לביטוח לאומי של המוסד לביטוח לאומי

1. \* פורסם [י"פ תשמ"ז מס' 3463](http://www.nevo.co.il/Law_word/law10/YALKUT-3463.pdf) מיום 25.6.1987 עמ' 1933. [↑](#footnote-ref-1)