הסכם בדבר תשלום פיצוי לעצמאי בשירות מילואים, תשע"ז-2017

ביטוח – ביטוח לאומי – קיצבאות וגימלאות

בטחון – צה"ל – מילואים – תגמולים

תוכן ענינים

|  |  |  |  |
| --- | --- | --- | --- |
|  | הסכם בדבר תשלום פיצוי לעצמאי בשירות מילואים | [Go](#med0) | 2 |
|  | שנערך ונחתם בירושלים ביום י"א בתמוז התשע"ז | [Go](#med1) | 2 |
| סעיף 1 | המבוא | [Go](#Seif1) | 2 |
| סעיף 2 | הגדרות | [Go](#Seif2) | 2 |
| סעיף 3 | תנאי הזכאות לפיצוי לעצמאי בשירות מילואים | [Go](#Seif3) | 3 |
| סעיף 4 | תשלום הפרשי הפיצוי לעצמאי בשירות מילואים | [Go](#Seif4) | 3 |
| סעיף 5 | הגבלות עיקולים וקיזוזים | [Go](#Seif5) | 3 |
| סעיף 6 | מימון | [Go](#Seif6) | 3 |
| סעיף 7 | החזר | [Go](#Seif7) | 3 |
| סעיף 8 | דוחות בקרה | [Go](#Seif8) | 3 |
| סעיף 9 | תחילה ותחולה | [Go](#Seif9) | 3 |
|  | ולראיה באו הצדדים על החתום | [Go](#med2) | 3 |

הסכם בדבר תשלום פיצוי לעצמאי בשירות מילואים, תשע"ז-2017[[1]](#footnote-1)\*

הסכם בדבר תשלום פיצוי לעצמאי בשירות מילואים

שנערך ונחתם בירושלים ביום י"א בתמוז התשע"ז (5 ביולי 2017)

**בין**: משרד הביטחון/צה"ל (להלן – צה"ל) המיוצג על ידי עמוס שקדי, ראש אגף הכספים וחשב המשרד, אלוף מוטי אלמוז, ראש אגף כוח האדם בצה"ל, ועל ידי תת-אלוף ד"ר ששון חדד, ראש אגף התקציבים במשרד הביטחון והיועץ הכספי לראש המטה הכללי;

**מצד אחד**

**לבין**: המוסד לביטוח לאומי (להלן – המוסד), המיוצג על ידי רמי גראור, ממלא מקום המנהל הכללי של המוסד, אילנה שרייבמן, המשנה למנהל הכללי של המוסד, וחגית מויאל גולדשטיין, חשבת המוסד;

**מצד שני**

**הואיל**: ובהתאם לחוק הביטוח הלאומי [נוסח משולב], התשנ"ה-1995 (להלן – החוק), משלם המוסד תגמולים למשרתים במילואים לפי כללים, תנאים, מבחנים, שיעורים וסכומים שנקבעו בפרק י"ב לחוק ובתקנות הביטוח הלאומי (תגמול בעד שירות חד-יומי), התשמ"ז-1987, ותקנות הביטוח הלאומי (תגמולים למשרתים במילואים), התשל"ח-1977 (להלן – התקנות);

**והואיל**: ומשרתי מילואים שהם עובדים עצמאיים זכאים להחזר בגין אובדן הכנסתם בתקופת השירות, אך אינם זכאים להחזר בגין הפסדי הכנסה אחרים, כתוצאה משירות המילואים;

**והואיל**: וועדת קדמי המליצה לקבוע תגמול בשיעור של 25% מהכנסתו הממוצעת של משרת המילואים העצמאי, כשקלול ההפסדים בגין ההוצאות הקבועות שאינן מוסדות כיום בחוק;

**והואיל**: וועדת השרים לענייני חקיקה החליטה ביום 14 בפברואר 2016 (חק/801) לתמוך, בקריאה טרומית, בהצעות חוק פ/1659/20, 1796/20, שעניינן הגדלת תגמולי המילואים למשרת מילואים עצמאי בשיעור של 25% מההכנסה הממוצעת שלו;

**והואיל**: ונוכח סעיף 20 לחוק שירות מילואים, התשס"ח-2008 (להלן – חוק המילואים, שלפיו רשאית הממשלה וכן כל גוף ציבורי לקיים פעילות או לקבוע הוראות שיש בהן כדי לתגמל חיילי מילואים או להביע הוקרה כלפיהם בהתחשב, בין השאר, במספר הימים ששירתו בשירות מילואים, במשך התקופה שבה שירתו במילואים, ברציפות שירות המילואים לאורך השנים, בטיבה של ההטבה שתינתן להם לפי פעולה או הוראה כאמור ובהיקפה;

**והואיל**: והמוסד וצה"ל מוקירים את חיילי המילואים, המהווים קבוצה נבחרת של משרתים הפועלים מתוך תחושת שליחות;

**והואיל**: והמוסד הסכים, לאחר שהתמלאו התנאים האמורים בסעיף 9 לחוק, לבצע את התשלומים בעד הפיצוי לעצמאים בשירות מילואים, הכול בתנאים ולפי הכללים המפורטים בהסכם זה.

**לפיכך הוסכם והותנה בין הצדדים כדלקמן**:

1. דברי המבוא להסכם זה מהווים חלק בלתי נפרד מגוף ההסכם.

המבוא

2. בהסכם זה –

הגדרות

"הכנסה ממוצעת" – הכנסתו של משרת מילואים עצמאי כמשמעותה בסעיף 273(א)(1) לחוק;

"התגמול המזערי" – תגמול מזערי כהגדרתו בסעיף 270 לחוק, כשהוא מוכפל ב-1.4 בהתקיים התנאים המפורטים בסעיף 271(א)(2) לחוק;

"התגמול המרבי" – תגמול מרבי כהגדרתו בסעיף 270 לחוק, כשהוא מוכפל ב-1.4 בהתקיים התנאים המפורטים בסעיף 271(א)(2) לחוק;

"משרת מילואים עצמאי" – עובד עצמאי כהגדרתו בסעיף 1 לחוק, ששירת שירות מילואים כהגדרתו בחוק המילואים;

"פיצוי לעצמאי בשירות מילואים" – תשלום כספי לעצמאי בשירות מילואים בשיעור של 25% מהכנסתו הממוצעת כעצמאי, כשהוא מוכפל ב-1.4 בהתקיים התנאים המפורטים בסעיף 271(א)(2) לחוק, המשולם על ידי המוסד במישרין נוסף על תגמול מילואים ובהתאם להוראות הסכם זה;

"תגמול מילואים" – תגמול המשולם על ידי המוסד בעד תקופת שירות המילואים בתנאים ובשיעורים הקבועים בחוק ובתקנות.

3. (א) משרת מילואים עצמאי יהיה זכאי לפיצוי לעצמאי בשירות מילואים, במועד תשלום תגמול מילואים.

תנאי הזכאות לפיצוי לעצמאי בשירות מילואים

(ב) על אף האמור בסעיף קטן (א):

(1) סכום הפיצוי לעצמאי בשירות מילואים לא יפחת מ-25% משיעור התגמול המזערי;

(2) סכום הפיצוי לעצמאי בשירות מילואים בצירוף תגמול מילואים מכל מקור הכנסה, לא יעלה על התגמול המרבי.

(ג) מהפיצוי לעצמאי בשירות מילואים ינוכה מס במקור על ידי המוסד בהתאם להוראות החוק.

4. (א) בהתאם לשומה הסופית כמשמעותה בסעיף 345 לחוק ו/או בהתאם לשינוי בתקופות שירות המילואים שעל בסיסן מחושב תגמול מילואים, ייערך חישוב מחודש של גובה הפיצוי לעצמאי בשירות מילואים.

תשלום הפרשי הפיצוי לעצמאי בשירות מילואים

(ב) הפרשים שנוצרו בשל החישוב האמור בסעיף קטן (א), ישולמו למשרת המילואים, לאחר החישוב המחודש.

(ג) חובות שנוצרו בשל החישוב האמור בסעיף קטן (א) ייגבו כחוב גמלה בהתאם לחוק.

(ד) המוסד יחזיר למשרד הביטחון, במועד השיפוי כאמור בסעיף 6 להלן, סכומים אשר נגבו ממשרתי המילואים בהתאם לסעיף קטן (ב).

5. על הפיצוי לעצמאי בשירות מילואים יחולו הוראות סעיף 303(א) לחוק.

הגבלות עיקולים וקיזוזים

6. משרד הביטחון ישפה את המוסד בדרך שבו הוא משפה כיום את המוסד בגין תגמולי המילואים באמצעות הרשאה לחיוב חשבון משרד הביטחון בבנק הדואר, וזאת בגין מלוא הפיצוי לעצמאי בשירות המילואים, לרבות הפרשים לזכות המוסד וההוצאות מכוח הסכם זה כאמור בסעיף 7 שלהלן.

מימון

7. משרד הביטחון ישלם למוסד באופן חד-פעמי, סכום של 500,000 שקלים חדשים, במועד חתימת ההסכם לכיסוי עלות הקמת מערכת המחשוב הייעודית; כמו כן ישלם משרד הביטחון סך של 50,000 שקלים חדשים לכל שנה נוספת בתקופת ההסכם בגין עלות אחזקת המערכת.

החזר

8. בתחילת כל רבעון, יעביר המוסד למשרד הביטחון דוח המפרט את התשלומים ששולמו למשרתי המילואים העצמאים וכן דוח בנוגע לחובות שנגבו ממשרתי המילואים העצמאים על פי סעיף 4(ג) לעיל, ברבעון הקודם. נוסף על כל יעביר המוסד למשרד הביטחון דוח כאמור גם בתחילת כל שנה, המפרט את התשלומים והחובות שנגבו כאמור בשנה הקודמת.

דוחות בקרה

9. (א) הסכם זה יעמוד בתוקפו מיום פרסומו עד ליום 1.2.2022 והוא יחול על שירות מילואים שבוצע מיום 1.1.2016 עד ליום 31.12.2021.

תחילה ותחולה

(ב) על אף האמור בסעיף 3(א), בעבור שירות מילואים שבוצע בין התאריכים 1.1.2016 עד 1.8.2017 ישולם הפיצוי לעצמאי בשירות מילואים ב-1.10.2017.

(ג) בסיום התקופה האמורה בסעיף קטן (א) יוארך ההסכם לחמש שנים נוספים, אלא אם כן הודיע צד אחד למשנהו, בתוך 3 חודשים לפני תום תוקפו של ההסכם, על רצונו שלא להאריך את ההסכם עוד.

ולראיה באו הצדדים על החתום

רמי גראור אילנה שרייבמן האלוף מוטי אלמוז תת-אלוף ד"ר ששון חדד

המנהל הכללי סגנית המנהל ראש אגף כוח האדם ראש אגף התקציבים

הכללי בצה"ל במשרד הביטחון במשרד

הביטחון והיועץ הכספי

לראש המטה הכללי

חגית מויאל עמוס שקדי

גולדשטיין ראש אגף הכספים

חשבת וחשב המשרד

המוסד לביטוח לאומי צה"ל ומשרד הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [י"פ תשע"ז מס' 7555](http://www.nevo.co.il/law_word/law10/yalkut-7555.pdf) מיום 27.7.2017 עמ' 8080. [↑](#footnote-ref-1)