חוק איגרות מדינת ישראל (הנפק להשקעת פיתוח), תשכ"ו-1966

משפט פרטי וכלכלה – כספים – מילווים

מסים – מילווים

משפט פרטי וכלכלה – כספים – אגרות חוב

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הרשאה לקבלת מילווה | סעיף 1 |
| 2 | [Go](#Seif1) | שם איגרות החוב וסימונן | סעיף 2 |
| 2 | [Go](#Seif2) | סמכות לשר האוצר | סעיף 3 |
| 2 | [Go](#Seif3) | ערכן הנקוב של איגרות החוב, סוגן וטבען | סעיף 4 |
| 2 | [Go](#Seif4) | חתימת איגרות חוב | סעיף 5 |
| 2 | [Go](#Seif5) | התשלום במועד הפדיון | סעיף 6 |
| 2 | [Go](#Seif6) | פדיון לפני המועד | סעיף 7 |
| 3 | [Go](#Seif7) | קרן שמורה ופדיון במטבע ישראלי | סעיף 8 |
| 3 | [Go](#Seif8) | פטור ממסים | סעיף 9 |
| 3 | [Go](#Seif9) | מינהל | סעיף 10 |
| 3 | [Go](#Seif10) | ביצוע ותקנות | סעיף 11 |

חוק איגרות מדינת ישראל (הנפק להשקעת פיתוח), תשכ"ו-1966[[1]](#footnote-1)\*

1. שר האוצר מורשה ללוות, בשם מדינת ישראל, סכום שלא יעלה על מאה מיליון דולר (מעה או מטבע של ארצות הברית של אמריקה, או שוויו במטבע של ארצות אחרות), ולהוציא ולמכור למטרה זו, מזמן לזמן, איגרות חוב בארצות הברית של אמריקה ובארצות אחרות.

הרשאה לקבלת מילווה

2. איגרות החוב המוצאות לפי חוק זה (להלן - איגרות חוב) ייקראו "איגרות מדינת ישראל (הנפק להשקעת פיתוח)" State of Israel Bonds (Development Investment Issue) או בשינוי שם ובסימוני סדרות, כפי שיקבע שר האוצר.

שם איגרות החוב וסימונן

3. איגרות החוב יהיו ניתנות להוצאה בסדרות שנתיות או בסדרות אחרות ושר האוצר יהא רשאי לקבוע, מזמן לזמן, את צורתן של איגרות החוב ושל כל סדרה שלהן, את הסכומים שבהם יוצאו, שלא יפחתו מ-2,500 דולר של ארצות הברית של אמריקה או שוויים במטבע של ארצות אחרות, הכל בכפוף להגבלה שבסעיף 1, את דרכי הוצאתן, את הכללים והתנאים שיחולו עליהן, לרבות הגבלות על העברתן; אין חובה שהכללים והתנאים יהיו אחידים לכל הסדרות, אלא אפשר שיהיו שונים מסדרה לסדרה.

סמכות לשר האוצר

4. (א) איגרות החוב יוצאו רק על בסיס של נשיאת ריבית, ומועד פדיונן יהיה בזמן או בזמנים שיקבע שר האוצר, ובלבד ששום איגרת המוצאת על פי חוק זה, לא יהא מועד פדיונה מאוחר מעשרים שנים מיום תאריך ההוצאה. שיעור הריבית שישאו האיגרות יהיה כפי שיקבע שר האוצר, ובלבד ששום איגרת המוצאת על פי חוק זה לא תביא פרי השקעה העולה על ארבעה אחוזים ושלושת רבעי האחוז לשנה - לאחר שיובאו בחשבון שיעור הריבית או כל נכיון או פרמיה שיחולו עליה - ומשתלם כל חצי שנה. ערכה הנקוב של כל איגרת חוב, שלא יפחת מ-2,500 דולר של ארצות הברית של אמריקה או שוויים במטבע של ארצות אחרות, המחיר או המחירים שבהם ניתן למכרן, הכללים והתנאים שבהם ניתן לפדותן לפני מועד פדיונן ובבוא המועד, בהתאם להוראות חוק זה, יהיו כפי שיקבע שר האוצר מזמן לזמן.

ערכן הנקוב של איגרות החוב, סוגן וטבען

(ב) שר האוצר רשאי להגביל את היחידים, התאגידים, הארגונים, והמוסדות ושאר גופים הרשאים לרכוש את איגרות החוב.

(ג) שר האוצר רשאי להתיר, ששטרי התחייבות של מדינת ישראל שזמן פרעונם עדיין לא הגיע, יקובלו כתשלום כאמור ואת הכללים והתנאים לקבלתם.

5. (א) איגרת חוב תישא את חותם המדינה או את סמל המדינה או את דמות אחד מאלה.

חתימת איגרות חוב

(ב) איגרת חוב תהא חתומה ביד ראש הממשלה וביד שר האוצר או בחותם חקוק של חתימותיהם; התלוש המצורף לאיגרת חוב - דייו שיהא חתום בחותם חקוק של חתימת שר האוצר.

(ג) שר האוצר רשאי לקבוע שאיגרת חוב תיחתם בידי אנשים נוספים שימנה לכך מבין העובדים בשירות מדינת ישראל; הודעה על המינוי תפורסם ברשומות.

6. הקרן, הריבית ומחיר הפדיון, המשתלמים לפי איגרות החוב, ישולמו - בכפוף להוראה שבסעיף 8 בדבר הפדיון במטבע ישראלי, לפי ברירת מחזיק האיגרת - במטבע חוקי של ארצות הברית של אמריקה מתוך הכנסותיה הכלליות של מדינת ישראל ומתוך רכושה, ומדינת ישראל מתחייבת על תשלומים אלה במלוא מהימנותה ואחריותה.

התשלום במועד הפדיון

7. שר האוצר מוסמך לקבוע תנאים וכללים שלפיהם אפשר לפדות איגרות חוב לפני מועד הפדיון, ובלבד שבאיגרות היוצאות בסדרות, לא תיפדה איגרת חוב מכל סדרה שהיא לפני שהוצע לפדות כל איגרות החוב מסדרות קודמות.

פדיון לפני המועד

8. שר האוצר רשאי להורות בדבר יצירת קרן שמורה ולקבוע כללים ותנאים שבהם תפדה מדינת ישראל איגרות במטבע ישראלי על פי בקשתו של מחזיק האיגרת.

קרן שמורה ופדיון במטבע ישראלי

9. (א) איגרות החוב פטורות ממס בולים.

פטור ממסים

(ב) איגרת חוב שהבעלות למעשה עליה היא בידי תושב-חוץ יהיו הקרן, הריבית ומחיר הפדיון המשתלמים לפיה, וכל הכנסה או השתכרות שהגיעו מכל עסקה בה, פטורים מכל מס, בין לפי הערך ובין אחר, בין שתחולתו כללית ובין שהיא מיוחדת, המוטלים או העתידים להיות מוטלים בישראל.

10. שר האוצר רשאי למנות, בארצות הברית של אמריקה ובארצות אחרות, סוכני האוצר לצרכי חוק זה, והוא רשאי להתקשר בחוזים בשם מדינת ישראל עם כל אדם לשם ביצוע כל פעולה הכרוכה בהוצאתן, בהפצתן, ברישומן ובהעברתן של איגרות החוב.

מינהל

11. (א) שר האוצר ממונה על ביצוע חוק זה והוא רשאי –

ביצוע ותקנות

(1) לחתום, בין בעצמו ובין בידי אדם שימנה לכך בכתב, על כל מסמך שייראה לו דרוש או רצוי לביצוע חוק זה, ובכלל זה - כל התקשרות מן הסוג הנזכר בסעיף 10;

(2) למנות סוכנים בחוץ לארץ על מנת לעסוק בשמו במכירת איגרות החוב ובשאר שירותים הכרוכים בהן;

(3) למנות רשמים וסוכני העברה ולהקים משרדים לניהול פנקסים של רישום האיגרות והעברתן.

(ב) ההוצאות הכרוכות בביצוע חוק זה ישולמו מתוך הכנסותיה הכלליות של מדינת ישראל ומתוך רכושה.

(ג) שר האוצר רשאי להתקין תקנות בכל ענין הנוגע לביצוע חוק זה.

לוי אשכול פנחס ספיר

ראש הממשלה שר האוצר

שניאור זלמן שזר

נשיא המדינה

1. \* פורסם [ס"ח תשכ"ו מס' 472](http://www.nevo.co.il/Law_word/law14/LAW-0472.pdf) מיום 2.3.1966 עמ' 12 ([ה"ח תשכ"ו 683](http://www.nevo.co.il/Law_word/law17/PROP-0683.pdf) עמ' 80). [↑](#footnote-ref-1)