חוק איגרות מדינת ישראל (מילווה הפיתוח – הוצאה שביעית), תשמ"ה-1985

משפט פרטי וכלכלה – כספים – מילווים

מסים – מילווים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הרשאה לקבלת מילווה | סעיף 1 |
| 2 | [Go](#Seif1) | שם איגרות החוב וסימונן | סעיף 2 |
| 2 | [Go](#Seif2) | סמכות לשר האוצר | סעיף 3 |
| 2 | [Go](#Seif3) | ערכן הנקוב של איגרות החוב, סוגן וטבען | סעיף 4 |
| 2 | [Go](#Seif4) | חתימת איגרות חוב | סעיף 5 |
| 2 | [Go](#Seif5) | התשלום במועד | סעיף 6 |
| 3 | [Go](#Seif6) | פדיון והחזר לפני המועד | סעיף 7 |
| 3 | [Go](#Seif7) | קרן שמורה והחזר תמורת מטבע ישראלי | סעיף 8 |
| 3 | [Go](#Seif8) | פטור ממסים | סעיף 9 |
| 3 | [Go](#Seif9) | מינהל | סעיף 10 |
| 3 | [Go](#Seif10) | ביצוע ותקנות | סעיף 11 |

חוק איגרות מדינת ישראל (מילווה הפיתוח – הוצאה שביעית), תשמ"ה-1985[[1]](#footnote-1)\*

1. שר האוצר מורשה ללוות, בשם מדינת ישראל, סכום שלא יעלה על אלף מיליון דולר (מעה או מטבע של ארצות הברית של אמריקה, או שוויו במטבע של ארצות אחרות), ולהוציא ולמכור למטרה זו, מזמן לזמן, איגרות חוב בארצות הברית של אמריקה ובארצות אחרות.

הרשאה לקבלת מילווה

2. איגרות החוב המוצאות לפי חוק זה (להלן - איגרות חוב) ייקראו "איגרות מדינת ישראל (מילווה הפיתוח - הוצאה שביעית) "State of Israel Bonds (Seventh Development Issue)" או בשינוי שם ובסימוני סדרות, כפי שיקבע שר האוצר.

שם איגרות החוב וסימונן

3. איגרות החוב יהיו ניתנות להוצאה בסדרות שנתיות או בסדרות אחרות, ושר האוצר יהא רשאי לקבוע, מזמן לזמן, את צורתן של איגרות החוב ושל כל סדרה שלהן, את הסכומים שבהם יוצאו, בכפוף להגבלה שבסעיף 1, את דרכי הוצאתן ואת הכללים והתנאים שיחולו עליהן, לרבות הגבלות על העברתן; אין חובה שהכללים והתנאים יהיו אחידים לכל הסדרות, אלא אפשר שיהיו שונים מסדרה לסדרה.

סמכות לשר האוצר

4. (א) איגרות החוב יכולות להיות מוצאות על בסיס של נשיאת ריבית, על בסיס של גדילת הון, או על בסיס של צירוף נשיאת ריבית עם גדילת הון, ומועד פדיונן יהיה בזמן או בזמנים שיקבע שר האוצר, ובלבד ששום איגרת שהוצאה על פי חוק זה לא יהא מועד פדיונה מאוחר מחמש עשרה שנים מיום ההוצאה; שיעור הריבית שישאו האיגרות שהוצאו על בסיס של נשיאת ריבית, שיעור גדילת ההון של האיגרות שהוצאו על בסיס של גדילת הון ושיעור הריבית והגדילה של האיגרות שהוצאו על בסיס של צירוף נשיאת ריבית עם גדילת הון יהיו כפי שיקבע שר האוצר, ובלבד ששום איגרת שהוצאה על פי חוק זה לא תביא פרי השקעה העולה על ארבעה אחוזים לשנה, המצטברים לקרן כל חצי שנה, לאחר שיובאו בחשבון שיעור הריבית על הגדילה או כל נכיון או פרמיה שיחולו עליה; ערכן הנקוב של איגרות החוב, המחיר או המחירים שבהם ניתן למכרן, וכן הכללים והתנאים שבהם ניתן לפדותן או להחזירן לפני מועד פדיונן ובבוא המועד בהתאם להוראות חוק זה, יהיו כפי שיקבע שר האוצר מזמן לזמן.

ערכן הנקוב של איגרות החוב, סוגן וטבען

(ב) שר האוצר רשאי להתיר ששטרי התחייבות של מדינת ישראל, שזמן פרעונם עדיין לא הגיע, יתקבלו כתשלום לאיגרות, והוא רשאי לציין את שטרי ההתחייבות של מדינת ישראל שיותר לקבלם כאמור ואת הכללים והתנאים לקבלתם.

(ג) הרוכש איגרות חוב לפי חוק זה יהיה רשאי לשלם את תמורתן, או את חלקה, באיגרות חוב אשר הוצאו מכוח חוק איגרות מדינת ישראל (מילווה הפיתוח - הוצאה חמישית), תשל"א-1970, אשר המועד הקבוע לפדיונן אינו עולה על שנה מיום הרכישה; לצורך חישוב הריבית ומחיר הפדיון של איגרות החוב המשמשות תמורה כאמור, יראו אותן כאילו נפדו במועד הקבוע לפדיונן.

5. (א) איגרת חוב תישא את חותם המדינה או סמל המדינה או את דמות אחד מאלה.

חתימת איגרות חוב

(ב) איגרת חוב תהא חתומה ביד ראש הממשלה וביד שר האוצר או בחותם חקוק של חתימותיהם; התלוש המצורף לאיגרת חוב - דיו שיהא חתום בחותם חקוק של חתימת שר האוצר.

(ג) שר האוצר רשאי לקבוע שאיגרת חוב תיחתם בידי אנשים נוספים שימנה לכך מבין העובדים בשירות מדינת ישראל; הודעה על המינוי תפורסם ברשומות.

6. הקרן, הריבית, הקרן המוגדלת ומחיר הפדיון וההחזר, המשתלמים לפי איגרות החוב, ישולמו - בכפוף להוראות שבסעיף 8 בדבר החזר תמורת מטבע ישראלי לפי ברירת מחזיק האיגרת - במטבע חוקי של ארצות הברית של אמריקה, מתוך הכנסותיה הכלליות של מדינת ישראל ומתוך רכושה, ומדינת ישראל מתחייבת על תשלומים אלה במלוא מהימנותה ואחריותה.

התשלום במועד

7. שר האוצר מוסמך לקבוע תנאים וכללים שלפיהם אפשר לפדות או להחזיר איגרות חוב לפני מועד הפדיון, ובלבד שבאיגרות היוצאות בסדרות לא תדרוש מדינת ישראל פדיון איגרת חוב מכל סדרה שהיא לפני שדרשה לפדות את כל איגרות החוב מסדרות קודמות.

פדיון והחזר לפני המועד

8. שר האוצר רשאי להורות בדבר יצירת קרן שמורה ולקבוע כללים ותנאים שבהם תחזיר מדינת ישראל איגרות תמורת מטבע ישראלי על פי בקשתו של מחזיק האיגרת.

קרן שמורה והחזר תמורת מטבע ישראלי

9. (א) איגרות החוב פטורות ממס בולים.

פטור ממסים

(ב) איגרת חוב שהבעלות למעשה עליה היא בידי תושב חוץ, יהיו הקרן, הריבית, הקרן המוגדלת ומחיר הפדיון וההחזר המשתלמים לפיה, וכל הכנסה או השתכרות שהגיעו מכל עסקה בה, פטורים מכל מס, בין שלפי הערך ובין אחר, בין שתחולתו כללית ובין שהיא מיוחדת, המוטל או העתיד להיות מוטל בישראל.

10. שר האוצר רשאי למנות, בארצות הברית של אמריקה ובארצות אחרות, סוכני האוצר לצרכי חוק זה, והוא רשאי להתקשר בחוזים בשם מדינת ישראל עם כל אדם לשם ביצוע כל פעולה הכרוכה בהוצאתן, בהפצתן, ברישומן ובהעברתן של איגרות החוב.

מינהל

11. (א) שר האוצר ממונה על ביצוע חוק זה והוא רשאי –

ביצוע ותקנות

(1) לחתום, בין בעצמו ובין על ידי אדם שימנה לכך בכתב, על כל מסמך שייראה לו דרוש או רצוי לביצוע חוק זה, ובכלל זה - כל התקשרות מן הסוג הנזכר בסעיף 10;

(2) למנות סוכנים בחוץ לארץ על מנת לעסוק בשמו במכירת איגרות החוב ובשאר שירותים הכרוכים בהן;

(3) למנות רשמים וסוכני העברה ולהקים משרדים לניהול פנקסים של רישום האיגרות והעברתן.

(ב) ההוצאות הכרוכות בביצוע חוק זה ישולמו מתוך הכנסותיה הכלליות של מדינת ישראל ומתוך רכושה.

(ג) שר האוצר רשאי להתקין תקנות בכל ענין הנוגע לביצוע חוק זה.

שמעון פרס יצחק מודעי

ראש הממשלה שר האוצר

חיים הרצוג

נשיא המדינה

1. \* פורסם [ס"ח תשמ"ה מס' 1142](http://www.nevo.co.il/Law_word/law14/LAW-1142.pdf) מיום 22.4.1985 עמ' 98 ([ה"ח תשמ"ה מס' 1726](http://www.nevo.co.il/Law_word/law17/PROP-1726.pdf) עמ' 166). [↑](#footnote-ref-1)