חוק בית חולים באשדוד (הקמה והפעלה), תשס"ב-2002

בריאות – בתי חולים

רשויות ומשפט מנהלי – רשויות מקומיות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | אישור להקמת בית חולים בעיר אשדוד | [Go](#Seif2) | 2 |
| סעיף 3 | התקשרות עם יזם להקמת בית החולים ולהפעלתו | [Go](#Seif3) | 2 |
| סעיף 4 | הקמת בית החולים על ידי המדינה | [Go](#Seif4) | 2 |
| סעיף 5 | הקצאת קרקע ותכנון בית החולים | [Go](#Seif5) | 2 |
| סעיף 6 | החזקת בית החולים והפעלתו | [Go](#Seif6) | 3 |
| סעיף 7 | תקציב בית החולים | [Go](#Seif7) | 3 |
| סעיף 8 | ביצוע ותקנות | [Go](#Seif8) | 3 |

חוק בית חולים באשדוד (הקמה והפעלה), תשס"ב-2002[[1]](#footnote-1)\*

1. בחוק זה –

הגדרות

"בית חולים" – כמשמעותו בסעיף 24(ב) לפקודה;

"המבנים" – מבנים לשימושים נלווים לבית החולים ולשימושים מסחריים;

"יזם" – תאגיד רשום בישראל שיזכה במכרז לתכנון, להקמה, להחזקה ולהפעלה של בית החולים באשדוד ושל המבנים, כאמור בסעיף 3;

"מנהל שירותי הרפואה" – כמשמעותו בסעיף 2 לפקודה;

"הפקודה" – פקודת בריאות העם, 1940;

"קופת חולים" – כמשמעותה בחוק ביטוח בריאות ממלכתי, תשנ"ד-1994;

"השרים" – שר האוצר ושר הבריאות.

2. (א) מנהל שירותי הרפואה ייתן אישור להקמת בית חולים בעיר אשדוד (בחוק זה – בית החולים באשדוד), בתוך חודש ימים מיום ההתקשרות עם היזם כאמור בסעיף 3; הוראת סעיף זה תחול על אף הוראות סעיף 24א לפקודה, ובהתאם להוראות חוק זה.

אישור להקמת בית חולים בעיר אשדוד

(ב) בית החולים באשדוד יכלול לפחות 300 מיטות, ואולם רשאי מנהל שירותי הרפואה, על פי בקשת היזם, לקבוע מספר מיטות נמוך יותר, לתקופה שיקבע.

(ג) מנהל שירותי הרפואה יקבע את ייעודן של מחלקות בית החולים באשדוד ואת חלוקת המיטות בין המחלקות השונות.

3. (א) בתוך שלושה חודשים מיום תחילתו של חוק זה, יפרסמו משרד האוצר, משרד הבריאות ורשות מקרקעי ישראל מכרז פומבי להתקשרות עם יזם, לתכנון, להקמה, להחזקה ולהפעלה של בית החולים באשדוד ושל המבנים, בכפוף לקבלת כל האישורים הנדרשים לשם כך מאת הרשויות המוסמכות על פי דין (להלן – המכרז).

התקשרות עם יזם להקמת בית החולים ולהפעלתו

(תיקון מס' 1)   
תשס"ט-2009

(ב) על המכרז יחולו ההוראות לפי חוק חובת מכרזים, תשנ"ב-1992, ככל שלא נקבע אחרת בחוק זה, ובלבד שבתנאי המכרז ייכללו גם התנאים האלה:

(1) קופת חולים רשאית, בכפוף לכל דין, להשתתף במכרז ולהתקשר בחוזה על פיו, ויראו אותה כיזם, ואולם לענין זה תהא קופת החולים פטורה מקבלת היתר לפי סעיף 29 לחוק ביטוח בריאות ממלכתי, תשנ"ד-1994;

(2) הערכת ההכנסה הצפויה מהמבנים לא תפחת מעלות ההקמה של בית החולים באשדוד;

(3) היזם ישלים את הקמת בית החולים באשדוד ויפעילו בתנאי המכרז, בתוך חמש שנים ממועד ההתקשרות עמו.

מיום 1.1.2010

**תיקון מס' 1**

[ס"ח תשס"ט מס' 2209](http://www.nevo.co.il/Law_word/law14/LAW-2209.pdf) מיום 10.8.2009 עמ' 327 ([ה"ח 436](http://www.nevo.co.il/Law_word/law15/memshala-436.pdf))

(א) בתוך שלושה חודשים מיום תחילתו של חוק זה, יפרסמו משרד האוצר, משרד הבריאות ~~ומינהל~~ ורשות מקרקעי ישראל מכרז פומבי להתקשרות עם יזם, לתכנון, להקמה, להחזקה ולהפעלה של בית החולים באשדוד ושל המבנים, בכפוף לקבלת כל האישורים הנדרשים לשם כך מאת הרשויות המוסמכות על פי דין (להלן - המכרז).

4. לא נבחר זוכה במכרז לפי סעיף 3 בתוך שישה חודשים מיום פרסומו, יתוכנן בית החולים באשדוד ויוקם על ידי המדינה, בהתאם לכללים שיקבעו השרים, באישור ועדת הכספים של הכנסת, ובלבד –

הקמת בית החולים על ידי המדינה

(1) שהתקופה להקמת בית החולים ולתחילת הפעלתו לא תעלה על שש שנים מיום פרסום המכרז;

(2) שבית החולים יכלול לא פחות מ-300 מיטות.

5. (א) על אף הוראות סעיף 3 לחוק רשות מקרקעי ישראל, תש"ך-1960, לשם הקמת בית החולים באשדוד לפי סעיפים 3 או 4, לפי הענין, תקצה מועצת מקרקעי ישראל קרקע באשדוד בהתחשב בגודלם הצפוי של בית החולים ושל המבנים.

הקצאת קרקע ותכנון בית החולים

(תיקון מס' 1)   
תשס"ט-2009

(ב) על אף הוראות חוק התכנון והבניה, תשכ"ה-1965, מוסד תכנון כמשמעותו בחוק האמור ידון ויכריע בתכנית להקמת בית החולים באשדוד, בתוך שלושה חודשים ממועד הגשתה.

מיום 1.1.2010

**תיקון מס' 1**

[ס"ח תשס"ט מס' 2209](http://www.nevo.co.il/Law_word/law14/LAW-2209.pdf) מיום 10.8.2009 עמ' 327 ([ה"ח 436](http://www.nevo.co.il/Law_word/law15/memshala-436.pdf))

(א) על אף הוראות סעיף 3 ~~לחוק מינהל מקרקעי ישראל~~ לחוק רשות מקרקעי ישראל, תש"ך-1960, לשם הקמת בית החולים באשדוד לפי סעיפים 3 או 4, לפי הענין, תקצה ~~מועצת מינהל~~ מועצת מקרקעי ישראל קרקע באשדוד בהתחשב בגודלם הצפוי של בית החולים ושל המבנים.

6. (א) בית החולים באשדוד יוחזק ויופעל על ידי היזם או על ידי המדינה, לפי הענין.

החזקת בית החולים והפעלתו

(ב) בית החולים באשדוד יפעל בהתאם לכל דין החל על בית חולים, וכן בהתאם לנוהלי עבודה מקצועיים שיקבע מנהל שירותי הרפואה; הנהלים ייקבעו בהתחשב, בין השאר, בגודלו של בית החולים ובצורכי האוכלוסיה שאותה הוא ישמש, כמקובל לגבי בתי חולים בסדר גודל דומה.

7. המדינה תשתתף בתקציבו של בית החולים באשדוד, במישרין או בעקיפין, כמקובל לגבי בתי חולים בסדר גודל דומה.

תקציב בית החולים

8. השרים אחראים על ביצוע הוראות חוק זה ורשאים הם להתקין תקנות לביצועו.

ביצוע ותקנות

אריאל שרון סילבן שלום נסים דהן

ראש הממשלה שר האוצר שר הבריאות

משה קצב אברהם בורג

נשיא המדינה יושב ראש הכנסת

1. \* פורסם [ס"ח תשס"ב מס' 1827](http://www.nevo.co.il/Law_word/law14/LAW-1827.pdf) מיום 30.1.2002 עמ' 124 ([ה"ח תשס"ב מס' 3057](http://www.nevo.co.il/Law_word/law17/PROP-3057.pdf) עמ' 165).

   תוקן [ס"ח תשס"ט מס' 2209](http://www.nevo.co.il/Law_word/law14/LAW-2209.pdf) מיום 10.8.2009 עמ' 327 ([ה"ח הממשלה תשס"ט מס' 436](http://www.nevo.co.il/Law_word/law15/memshala-436.pdf) עמ' 348, 514) – תיקון מס' 1 בסעיף 18 לחוק מינהל מקרקעי ישראל (תיקון מס' 7), תשס"ט-2009; תחילתו ביום 1.1.2010. [↑](#footnote-ref-1)