חוק הביקורת הפנימית, תשנ"ב-1992

רשויות ומשפט מנהלי – גופים ציבוריים – ביקורת פנימית – מבקר פנימי

דיני חוקה – מבקר המדינה

רשויות ומשפט מנהלי – מבקר המדינה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת קיום ביקורת פנימית | [Go](#Seif2) | 2 |
| סעיף 3 | התאמה | [Go](#Seif3) | 2 |
| סעיף 4 | תפקידים | [Go](#Seif4) | 3 |
| סעיף 5 | אחריות | [Go](#Seif5) | 3 |
| סעיף 6 | דיווח | [Go](#Seif6) | 3 |
| סעיף 6א | דיון בממצאי דו"ח המבקר | [Go](#Seif7) | 4 |
| סעיף 7 | אישור תכנית העבודה | [Go](#Seif8) | 4 |
| סעיף 8 | ייחוד פעולות | [Go](#Seif9) | 4 |
| סעיף 9 | המצאת מסמכים וקבלת מידע | [Go](#Seif10) | 4 |
| סעיף 10 | קבלת הביקורת כראיה | [Go](#Seif11) | 4 |
| סעיף 11 | דיווח על עבירה פלילית | [Go](#Seif12) | 4 |
| סעיף 12 | הפסקת כהונתו של מבקר פנימי | [Go](#Seif13) | 4 |
| סעיף 13 | עובדי לשכת המבקר הפנימי | [Go](#Seif14) | 5 |
| סעיף 14 | שמירת תוקף | [Go](#Seif15) | 5 |
| סעיף 15 | עונשין | [Go](#Seif16) | 5 |
| סעיף 16 | תיקון פקודת החברות | [Go](#Seif17) | 5 |
|  | סימן ג': מבקר פנימי | [Go](#med0) | 5 |
| סעיף 17 | תיקון פקודת הבנקאות | [Go](#Seif18) | 6 |
| סעיף 18 | תיקון חוק הפיקוח על עסקי ביטוח | [Go](#Seif19) | 6 |
| סעיף 19 | תיקון חוק המועצה להשכלה גבוהה | [Go](#Seif20) | 6 |
| סעיף 20 | תיקון פקודת המועצות המקומיות | [Go](#Seif21) | 6 |
| סעיף 21 | תיקון חוק לתיקון פקודת העיריות | [Go](#Seif22) | 7 |
| סעיף 22 | תיקון חוק החברות הממשלתיות | [Go](#Seif23) | 7 |
| סעיף 23 | ביצוע ותקנות | [Go](#Seif24) | 7 |
| סעיף 24 | תחילה והוראות מעבר | [Go](#Seif25) | 7 |
| סעיף 25 | פרסום | [Go](#Seif26) | 7 |

חוק הביקורת הפנימית, תשנ"ב-1992[[1]](#footnote-1)\*

1. בחוק זה –

הגדרות

"גוף ציבורי" – כל אחד מאלה:

(1) גוף מבוקר כמשמעותו בסעיף 9(1), (2) או (5) לחוק מבקר המדינה, תשי"ח-1958 [נוסח משולב] (להלן – חוק מבקר המדינה);

(2) גוף נתמך כמשמעותו בסעיף 32 לחוק יסודות התקציב, תשמ"ה-1985;

(3) גוף מבוקר כמשמעותו בסעיף 9(7) או (8) לחוק מבקר המדינה, תאגיד אשר פעילותו, כולה או מקצתה, ממומנת במישרין או בעקיפין מכספי המדינה, או תאגיד מורשה לתת שירות לציבור, והכל אם סעיפים 16 עד 18 אינם חלים לגביו והשר ושר המשפטים, באישור הועדה לענייני ביקורת המדינה של הכנסת, קבעו בהודעה ברשומות שהוא גוף ציבורי לענין חוק זה;

והכל למעט מוסד להשכלה גבוהה שהוכר לפי סעיף 9 לחוק המועצה להשכלה גבוהה, תשי"ח-1958;

(4) קופת חולים שהוכרה לפי חוק ביטוח בריאות ממלכתי, תשנ"ד-1994;

(תיקון מס' 2)   
תשנ"ו-1996

(5) מועצה דתית שהוקמה מכוח חוק שירותי הדת היהודיים [נוסח משולב], תשל"א-1971;

(תיקון מס' 3)   
תשנ"ח-1998

(6) בנק ישראל;

(תיקון מס' 4)   
תש"ע-2010

מיום 21.3.1996

**תיקון מס' 2**

[ס"ח תשנ"ו מס' 1583](http://www.nevo.co.il/Law_word/law14/LAW-1583.pdf) מיום 21.3.1998 עמ' 246 ([ה"ח 2512](http://www.nevo.co.il/Law_word/law17/PROP-2512.pdf))

**הוספת פסקה 1(4) להגדרת "גוף ציבורי"**

מיום 1.4.1998

**תיקון מס' 3**

[ס"ח תשנ"ח מס' 1645](http://www.nevo.co.il/Law_word/law14/LAW-1645.pdf) מיום 15.1.1998 עמ' 73 ([ה"ח 2650](http://www.nevo.co.il/Law_word/law17/PROP-2650.pdf))

**הוספת פסקה 1(5) להגדרת "גוף ציבורי"**

מיום 1.6.2010

**תיקון מס' 4**

[ס"ח תש"ע מס' 2237](http://www.nevo.co.il/Law_word/law14/law-2237.pdf) מיום 24.3.2010 עמ' 475 ([ה"ח 485](http://www.nevo.co.il/Law_word/law15/memshala-485.pdf))

**הוספת פסקה 1(6) להגדרת "גוף ציבורי"**

"הועדה" – הועדה שהוקמה לפי סעיף 3(ב);

"השר" – שר הכלכלה והתכנון.

2. (א) בכל גוף ציבורי תקוים ביקורת פנימית על ידי מבקר פנימי.

חובת קיום ביקורת פנימית

(ב) שר הממונה על משרד ממשרדי הממשלה רשאי לקבוע כי מי שרשאי למנות מבקר פנימי באותו משרד רשאי למנות מבקר פנימי לגוף או ליחידה באותו משרד שאינם כפופים למנהל הכללי של המשרד, ולקבוע, במידת הצורך, את סדרי התיאום בין המבקרים הפנימיים שבמשרד.

(ג) המבקר הפנימי של אגף החשב הכללי במשרד האוצר יהיה אחראי לביקורת הפנימית על ביצוע תקציב המדינה ביחידות החשבות והכספים של משרדי הממשלה.

3. (א) לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

התאמה

(1) הוא יחיד;

(2) הוא תושב ישראל;

(3) הוא לא הורשע בעבירה שיש עמה קלון;

(4) הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לענין זה מוסד להשכלה גבוהה בישראל, או שהוא עורך דין או רואה חשבון;

(5) הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

(ב) מוקמת בזה ועדה שחבריה הם –

(1) המנהל הכללי של משרד המשפטים, והוא יהיה יושב ראש הועדה;

(2) נציב שירות המדינה או משנהו;

(3) נשיא לשכת המבקרים הפנימיים;

(4) ראש לשכת עורכי הדין;

(5) נשיא לשכת רואי חשבון.

(ג) הועדה תחליט אם לאשר הצעת גוף ציבורי למנות למבקר פנימי מי שאינו עומד בדרישות סעיף קטן (א)(4) ו-(5).

(ד) כל החלטה של הועדה תהיה מנומקת.

(ה) הועדה תקבע לעצמה את סדרי עבודתה.

4. (א) המבקר הפנימי יבדוק, בין היתר –

תפקידים

(1) אם הפעולות של הגוף הציבורי שבו הוא משמש מבקר ושל נושאי משרה וממלאי תפקידים באותו גוף תקינות, מבחינת השמירה על החוק, על הניהול התקין, על טוהר המידות ועל החסכון והיעילות, ואם הן מועילות להשגת היעדים שנקבעו להן;

(2) אם מקוימות ההוראות המחייבות את הגוף הציבורי;

(3) את ניהול הנכסים וההתחייבויות של הגוף הציבורי, ובכלל זה את הנהלת החשבונות שלו, וכן את דרכי שמירת הרכוש, והחזקת הכספים והשקעתם;

(4) אם ההחלטות בגוף הציבורי נתקבלו על פי נהלים תקינים;

(5) אם הגוף הציבורי הוא גוף מבוקר כאמור בפסקה (1) או (3) להגדרת גוף ציבורי שבסעיף 1 (להלן – גוף מבוקר) – את תיקון הליקויים שעליהם הצביע מבקר המדינה.

(ב) המבקר הפנימי יערוך את הביקורת על פי תקנים מקצועיים מקובלים.

5. (א) הממונה על המבקר הפנימי במשרד ממשלתי יהיה השר הממונה על המשרד או המנהל הכללי, או מנהל יחידה כאמור בסעיף 2(ב), הכל כפי שתקבע הממשלה בין דרך כלל ובין למשרד פלוני.

אחריות

(ב) הממונה על המבקר הפנימי של אגף החשב הכללי במשרד האוצר ושל יחידות החשבות והכספים במשרדי הממשלה יהיה החשב הכללי.

(ג) הממונה על המבקר הפנימי בבנק ישראל יהיה נגיד הבנק.

(ד) בכפוף לאמור בסעיף 49(ב) לחוק החברות הממשלתיות, תשל"ה-1975, הממונה על המבקר הפנימי בגוף ציבורי אחר יהיה יושב ראש הדירקטוריון, או יושב ראש של גוף הממלא תפקיד מקביל לשל דירקטוריון, או המנהל הכללי, הכל כפי שיקבע הדירקטוריון;

(ה) מבקר פנימי ישא באחריות ישירה בפני הממונה עליו לפי סעיף זה.

6. (א) מבקר פנימי יגיש לממונה כאמור בסעיף 5 דין וחשבון על ממצאיו.

דיווח

(ב) בנוסף על האמור בסעיף קטן (א) יגיש המבקר הפנימי כל דין וחשבון שלו –

(1) במשרד ממשרדי הממשלה שבו אין השר הממונה על המשרד ממונה על המבקר הפנימי לפי סעיף 5(א) – לשר הממונה;

(2) בגוף ציבורי אחר – למנהל הכללי.

(ג) כל דין וחשבון שיגיש מבקר פנימי יהיה בכתב; הוא יכלול בו את מסקנותיו, והוא רשאי לכלול בו את המלצותיו.

6א. (א) הוגש דין וחשבון של המבקר הפנימי כאמור בסעיף 6, תקיים הנהלת הגוף הציבורי דיון בממצאיו תוך 45 ימים מיום הגשתו; העתק מפרוטוקול הדיון יועבר לממונה כמשמעותו בסעיף 5.

דיון בממצאי דו"ח המבקר

(תיקון מס' 1)   
תשנ"ה-1995

(ב) לא פעלה הנהלת הגוף הציבורי כאמור בסעיף קטן (א), רשאי כל חבר מחבריה לפנות לממונה, בכתב, ולדרוש קיום הדיון; היתה דרישה כאמור, יורה הממונה על קיום הדיון תוך 30 ימים מיום קבלת הדרישה.

מיום 3.2.1995

**תיקון מס' 1**

[ס"ח תשנ"ה מס' 1502](http://www.nevo.co.il/Law_word/law14/LAW-1502.pdf) מיום 3.2.1998 עמ' 106 ([ה"ח 2331](http://www.nevo.co.il/Law_word/law17/PROP-2331.pdf))

**הוספת סעיף 6א**

7. (א) המבקר הפנימי יגיש לאישור הממונה כאמור בסעיף 5 הצעה לתכנית עבודה שנתית או תקופתית והממונה יאשר אותה בשינויים הנראים לו.

אישור תכנית העבודה

(ב) השר הממונה על משרד ממשלתי, יושב ראש דירקטוריון או יושב ראש של גוף הממלא תפקיד מקביל לשל דירקטוריון, וכן הממונה, רשאים להטיל על המבקר הפנימי משימות של ביקורת פנימית נוספות על הקבועות בתכנית עבודה כאמור בסעיף קטן (א).

8. (א) מבקר פנימי לא ימלא, בגוף שבו הוא משמש מבקר, תפקיד נוסף על הביקורת הפנימית, זולת תפקיד הממונה על תלונות הציבור או הממונה על תלונות העובדים, ואף זאת – אם מילוי תפקיד נוסף כאמור לא יהיה בו כדי לפגוע במילוי תפקידו העיקרי.

ייחוד פעולות

(ב) מבקר פנימי לא ימלא מחוץ לגוף שבו הוא משמש מבקר תפקיד היוצר או העלול ליצור ניגוד עניינים עם תפקידו כמבקר פנימי.

9. (א) המבקר הפנימי רשאי לדרוש ולקבל כל מסמך וכל מידע, שברשות הגוף שבו הוא משמש מבקר או שברשות אחד מעובדיו, ושלדעת המבקר הפנימי דרוש לביצוע תפקידו; מי שנדרש למסור מסמך או מידע כאמור יהיה חייב למלא אחר הדרישה תוך תקופה הקבועה בדרישה ובאופן הקבוע בה.

המצאת מסמכים וקבלת מידע

(ב) למבקר הפנימי תהיה גישה, לצורך ביצוע תפקידו, לכל מאגר רגיל או ממוחשב, לכל בסיס נתונים ולכל תכנית עבודה של עיבוד נתונים אוטומטי של הגוף שבו הוא משמש מבקר.

(ג) המבקר הפנימי רשאי להיכנס לכל נכס של הגוף שבו הוא משמש מבקר ולבדוק אותו.

(ד) לגבי מידע החסוי על פי דין יחולו על המבקר הפנימי ועל מי שהוסמך לקבל את המידע לפי חוק זה המגבלות הקבועות בדין לגבי המורשים לקבל מידע כזה.

(ה) בכפוף להוראות סעיף 10 חייב המבקר הפנימי לשמור בסוד כל מסמך ומידע שהגיעו אליו עקב מילוי תפקידו, זולת אם הגילוי נחוץ למילוי תפקידו כנדרש בחוק או אם הגילוי נדרש על פי כל דין.

(ו) סמכות שהוקנתה בסעיף זה למבקר הפנימי וחובה שהוטלה עליו יחולו גם על עוזריו ועל כל אדם הפועל מטעמו.

10. (א) דו"ח, חוות דעת או כל מסמך אחר שהוציא או הכין המבקר הפנימי במילוי תפקידו לא ישמשו ראיה בכל הליך משפטי, אך לא יהיו פסולים בשל כך לשמש ראיה בהליך משמעתי.

קבלת הביקורת כראיה

(ב) הודעה שנתקבלה אגב מילוי תפקידיו של המבקר הפנימי לא תשמש ראיה בהליך משפטי, אך תהא כשרה לשמש ראיה בהליך משמעתי.

11. (א) העלתה הביקורת בגוף ציבורי יסוד להניח שבוצעה עבירה פלילית, יביא המבקר הפנימי את הענין ללא דיחוי לידיעת הממונה.

דיווח על עבירה פלילית

(ב) היה למבקר הפנימי בגוף מבוקר יסוד להאמין שהממונה מעורב בעבירה פלילית, יעביר המבקר את הענין במישרין לידיעת מבקר המדינה.

12. (א) לא תופסק כהונתו של מבקר פנימי שלא בהסכמתו לפני תום התקופה אשר לה נתמנה והוא לא יושעה מתפקידו –

הפסקת כהונתו של מבקר פנימי

(1) במשרד ממשרדי הממשלה – אלא באישור נציב שירות המדינה;

(2) (נמחקה);

(תיקון מס' 4) תש"ע-2010

(3) בגוף ציבורי אחר – אלא אם כן החליט על כך הדירקטוריון או הגוף הממלא תפקיד הדומה לתפקיד הדירקטוריון (בפסקה זו – הדירקטוריון), לאחר שניתנה הודעה כדין לכל חברי הדירקטוריון שדבר הפסקת הכהונה או ההשעיה יידון באותה ישיבה, ובאישור הדירקטוריון ברוב של שני שלישים מחבריו, לאחר שניתנה למבקר הפנימי אפשרות לשאת לפני הדירקטוריון את דברו בענין.

(ב) על אף האמור בסעיף קטן (א), מבקר פנימי שחדל להיות תושב ישראל או שהורשע בפסק דין חלוט בעבירה שיש עמה קלון – תופסק כהונתו.

מיום 1.6.2010

**תיקון מס' 4**

[ס"ח תש"ע מס' 2237](http://www.nevo.co.il/Law_word/law14/law-2237.pdf) מיום 24.3.2010 עמ' 475 ([ה"ח 485](http://www.nevo.co.il/Law_word/law15/memshala-485.pdf))

**מחיקת פסקה 12(א)(2)**

הנוסח הקודם:

~~(2) בבנק ישראל – אלא בידי נגיד הבנק;~~

13. (א) המבקר הפנימי רשאי לבצע את תפקידיו בעזרת עובדי לשכתו או בעזרת אנשים אחרים שנבחרו בהליך תקין.

עובדי לשכת המבקר הפנימי

(ב) לא יתמנה אדם לעובד לשכת המבקר הפנימי אלא בהליך תקין של מינוי עובדים בגוף הציבורי ולאחר קבלת חוות דעתו של המבקר הפנימי.

(ג) עובדי לשכת המבקר הפנימי והפועלים מטעמו לצרכי הביקורת הפנימית יקבלו הוראות בעניני ביקורת מהמבקר הפנימי בלבד.

(ד) לא יופסק שירותו של עובד לשכת המבקר הפנימי אלא בהליך תקין ובהסכמתו של המבקר הפנימי, או על פי הוראת בית המשפט או בית דין מוסמך, או – בהעדר הסכמת המבקר הפנימי – לפי סעיף 12, בשינויים המחוייבים.

14. (א) אין באמור בחוק זה כדי לגרוע מהוראות כל דין.

שמירת תוקף

(ב) אין באמור בחוק זה כדי להפחית מן המעמד, התפקידים והסמכויות הנתונים למבקר פנימי בגוף ציבורי לפי מסמכי התאגדותו, תקנותיו או כל החלטה אחרת שלו שנתקבלה כשורה, או לצמצם מעמד, תפקיד או סמכות שניתנו כך, והכל בין שפורטו ובין שלא פורטו בחוק זה.

(ג) אין באמור בחוק זה כדי למנוע מגוף ציבורי, במסמכי התאגדותו, בתקנותיו או בכל החלטה אחרת שלו המתקבלת כשורה, להוסיף על המעמד, התפקידים והסמכויות הנתונים לפיהם למבקר פנימי, או להרחיב מעמד, תפקיד או סמכות שניתנו כך, והכל בין שפורטו ובין שלא פורטו בחוק זה.

15. אלה דינם קנס:

עונשין

(1) מי שחלה עליו חובה בתוקף תפקידו למנות מבקר פנימי ולא עשה כן, ואין לו הצדק סביר לכך;

(2) מי שמינה מבקר פנימי ביודעו שאינו כשיר לכך לפי סעיף 3;

(3) מי שהפר ביודעין חובה המוטלת עליו לפי סעיף 9(א), או מנע ממבקר גישה, ביקור או בדיקה כאמור בסעיף 9(ב) או (ג).

16. בפרק ד' לפקודת החברות [נוסח חדש], תשמ"ג-1983, אחרי סימן ב' יבוא:

תיקון פקודת החברות

סימן ג': מבקר פנימי

"מבקר פנימי

96כג1. (א) דירקטוריון של חברה כמשמעותה בסעיף 96א ימנה, לפי הצעת ועדת הביקורת, מבקר פנימי.

(ב) על המבקר הפנימי יחולו הוראות סעיפים 3, 5(ד), 7 עד 10, 14(ב) ו-(ג) ו-24(ג) לחוק הביקורת הפנימית, תשנ"ב-1992, בכפוף ליתר הוראות סימן זה ובשינויים המחוייבים לפי הענין, ובלבד שסעיף 9 ייקרא כאילו בסופו בא:

"(ז) על אף האמור בהוראותיו הקודמות של סעיף זה רשאית ועדת הביקורת, לבקשת הדירקטוריון, להגביל גישתו של מבקר פנימי למסמכים ולמידע שיש בהם משום סוד מסחרי".

(ג) המבקר הפנימי יבדוק, בין היתר, את תקינותן של פעולות החברה מבחינת השמירה על החוק, על טוהר המידות ועל נוהל עסקים תקין.

(ד) המבקר הפנימי ידווח על ממצאיו ליושב ראש הדירקטוריון, למנהל הכללי וליושב ראש ועדת הביקורת.

(ה) כהונתו של המבקר הפנימי לא תופסק שלא בהסכמתו והוא לא יושעה מתפקידו, אלא אם כן החליט על כך הדירקטוריון על פי הצעת ועדת הביקורת."

17. בפקודת הבנקאות, 1941, אחרי סעיף 14ד יבוא:

תיקון פקודת הבנקאות

"מבקר פנימי

14ה. (א) דירקטוריון של תאגיד בנקאי ימנה מבקר פנימי לתאגיד על פי הצעת ועדת הביקורת של הדירקטוריון (להלן – ועדת הביקורת).

(ב) המבקר הפנימי יבדוק, בין היתר, את תקינות הפעולות של התאגיד הבנקאי מבחינת השמירה על החוק, השמירה על טוהר המידות, השמירה על החסכון והיעילות והשמירה על נוהל בנקאי תקין, וכן יבדוק האם מקויימות הוראות המפקח על הבנקים.

(ג) על המבקר הפנימי יחולו, בכפוף ליתר הוראות סעיף זה ובשינויים המחוייבים לפי הענין, הוראות סעיפים אלה של חוק הביקורת הפנימית, תשנ"ב-1992: 3 למעט סעיף קטן (א)(2), 7 עד 10, 14(ב) ו-(ג) ו-24(ג).

(ד) המבקר הפנימי יפעל על פי תקנים מקצועיים מקובלים ובהנחיית ועדת הביקורת וידווח על ממצאיו ליושב ראש הדירקטוריון, למנהל הכללי וליושב ראש ועדת הביקורת.

(ה) מינוי המבקר הפנימי והפסקת כהונתו או השעייתו מתפקידו ייעשו בידי הדירקטוריון על פי הצעת ועדת הביקורת.

(ו) המפקח רשאי, לאחר התייעצות בועדה המייעצת, לקבוע כללים לביצוע הוראות סעיף זה."

18. בחוק הפיקוח על עסקי ביטוח, תשמ"א-1981 –

תיקון חוק הפיקוח על עסקי ביטוח

(1) לפני סעיף 93 יבוא:

"מבקר פנימי

92א. (א) דירקטוריון של מבטח ימנה לתאגיד מבקר פנימי.

(ב) המבקר הפנימי יבדוק, בין היתר, את תקינותן של פעולות המבטח מבחינת השמירה על החוק, על הוראות המפקח על הביטוח, על טוהר המידות, על החסכון והיעילות ועל נוהל עסקים תקין.

(ג) על המבקר הפנימי יחולו הוראות סעיפים 3, 7 עד 10, 14(ב) ו-(ג) ו-24(ג) לחוק הביקורת הפנימית, תשנ"ב-1992, בכפוף ליתר הוראות סעיף זה ובשינויים המחוייבים לפי הענין.

(ד) המבקר הפנימי יפעל על פי תקנים מקצועיים מקובלים, וידווח על ממצאיו ליושב ראש הדירקטוריון ולמנהל הכללי של המבטח.

(ה) כהונתו של המבקר הפנימי לא תופסק שלא בהסכמתו והוא לא יושעה מתפקידו, אלא אם כן החליט על כך הדירקטוריון.

(ו) בסעיף זה, "מבטח" – מי שקיבל רשיון מבטח ישראלי לפי סעיף 15(א)(1).";

(2) בסעיף 109, אחרי "מקום שמדובר בחוק זה" יבוא "בדירקטוריון", ובמקום "בפקיד כמשמעותו" יבוא "בועד או בפקיד, לפי הענין, כמשמעותם".

19. בחוק המועצה להשכלה גבוהה, תשי"ח-1958, אחרי סעיף 15 יבוא:

תיקון חוק המועצה להשכלה גבוהה

"מבקר

15א. על המבקר של מוסד מוכר יחולו הוראות סעיפים 3, 4, 8 עד 10, 12, 14(ב) ו-(ג)   
ו-24(ג) לחוק הביקורת הפנימית, תשנ"ב-1992, בשינויים המחוייבים לפי הענין."

20. בפקודת המועצות המקומיות, אחרי סעיף 35 יבוא:

תיקון פקודת המועצות המקומיות

"מבקר פנימי

35א. על אף האמור בפקודה זו רשאי שר הפנים, באישור הועדה לעניני ביקורת המדינה של הכנסת, לכלול בצו כינון של מועצה מקומית הוראות כהוראות שחוק לתיקון פקודת העיריות (מס' 39), תש"ן-1990, הוסיף לפקודת העיריות, או את הוראות סעיפים 3, 4, 7 עד 10, 12, 14(ב) ו-(ג) לחוק הביקורת הפנימית, תשנ"ב-1992, כולן או מקצתן, בתיאומים המחוייבים לפי הענין."

21. בחוק לתיקון פקודת העיריות (מס' 39), תש"ן-1990, סעיף 12 – בטל.

תיקון חוק לתיקון פקודת העיריות (מס' 39)

22. אחרי סעיף 49 לחוק החברות הממשלתיות, תשל"ה-1975, יבוא:

תיקון חוק החברות הממשלתיות

"עדיפות

49א. על חברה ממשלתית שמתקיים בה האמור בסעיף 96א לפקודת החברות [נוסח חדש],  תשמ"ג-1983, יחולו הוראות סעיף 96כג1 לפקודה האמורה אף אם היא גוף מבוקר."

23. השר ממונה על ביצוע חוק זה והוא רשאי, בהתייעצות עם לשכת המבקרים הפנימיים ובאישור הועדה לעניני ביקורת המדינה, להתקין תקנות בכל ענין הנוגע לביצועו בגופים ציבוריים.

ביצוע ותקנות

24. (א) תחילתו של סעיף 2 ב-1 בחודש שלאחר תום שנה מיום פרסומו של חוק זה.

תחילה והוראות מעבר

(ב) תחילתם של סעיפים 16 עד 20 ב-1 בחודש שלאחר תום ששה חדשים מיום פרסומו של חוק זה.

(ג) אין בהוראות חוק זה כדי לפגוע בכהונתו של מי שמילא בפועל את התפקיד של מבקר פנימי בגוף ציבורי ערב פרסומו של חוק זה, אף אם אין לו הכישורים לפי סעיף 3 ואף אם תוארו היה אחר.

25. חוק זה יפורסם תוך שלושים ימים מיום קבלתו.

פרסום

יצחק שמיר דוד מגן

ראש הממשלה שר הכלכלה והתכנון

חיים הרצוג דב שילנסקי

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשנ"ב מס' 1395](http://www.nevo.co.il/Law_word/law14/LAW-1395.pdf) מיום 9.4.1992 עמ' 198 ([ה"ח תש"ן מס' 2008](http://www.nevo.co.il/Law_word/law17/PROP-2008.pdf) עמ' 263).

   תוקן [ס"ח תשנ"ה מס' 1502](http://www.nevo.co.il/Law_word/law14/LAW-1502.pdf) מיום 3.2.1995 עמ' 106 ([ה"ח תשנ"ה מס' 2331](http://www.nevo.co.il/Law_word/law17/PROP-2331.pdf) עמ' 158) – תיקון מס' 1.

   [ס"ח תשנ"ו מס' 1583](http://www.nevo.co.il/Law_word/law14/LAW-1583.pdf) מיום 21.3.1996 עמ' 246 ([ה"ח תשנ"ו מס' 2512](http://www.nevo.co.il/Law_word/law17/PROP-2512.pdf) עמ' 572) – תיקון מס' 2.

   [ס"ח תשנ"ח מס' 1645](http://www.nevo.co.il/Law_word/law14/LAW-1645.pdf) מיום 15.1.1998 עמ' 73 ([ה"ח תשנ"ח מס' 2650](http://www.nevo.co.il/Law_word/law17/PROP-2650.pdf) עמ' 20) – תיקון מס' 3 בסעיף 26 לחוק להגברת הצמיחה והתעסוקה ולהשגת יעדי התקציב לשנת הכספים 1998 (תיקוני חקיקה), תשנ"ח-1998; תחילתו ביום 1.1.1998.

   [ס"ח תש"ע מס' 2237](http://www.nevo.co.il/Law_word/law14/law-2237.pdf) מיום 24.3.2010 עמ' 475 ([ה"ח הממשלה תש"ע מס' 485](http://www.nevo.co.il/Law_word/law15/memshala-485.pdf) עמ' 375) – תיקון מס' 4 בסעיף 93 לחוק בנק ישראל, תש"ע-2010; תחילתו ביום 1.6.2010. [↑](#footnote-ref-1)