חוק הגבלת שירותי שמירה בבתים משותפים, תשס"ט-2008

בטחון – שירותי שמירה – בתים משותפים

משפט פרטי וכלכלה – קניין – מקרקעין – בתים משותפים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | שומרים בבתים משותפים | [Go](#Seif2) | 2 |
| סעיף 3 | עונשין | [Go](#Seif3) | 2 |
| סעיף 4 | שמירת דינים | [Go](#Seif4) | 2 |
| סעיף 5 | תיקון חוק למניעת הטרדה מאיימת מס' 2 | [Go](#Seif5) | 2 |
| סעיף 6 | ביצוע ותקנות | [Go](#Seif6) | 2 |
| סעיף 7 | תחילה | [Go](#Seif7) | 3 |

חוק הגבלת שירותי שמירה בבתים משותפים, תשס"ט-2008[[1]](#footnote-1)\*

1. בחוק זה –

הגדרות

"בית משותף" – כהגדרתו בסעיף 52 לחוק המקרקעין, התשכ"ט-1969, לרבות בית שאינו רשום כבית משותף כמשמעותו בפרק ו'1 לחוק האמור, המשמש בעיקרו למגורים;

"דירה", "רכוש משותף" – כהגדרתם בסעיף 52 לחוק המקרקעין, התשכ"ט-1969;

"קצין משטרה" – שוטר כהגדרתו בפקודת המשטרה [נוסח חדש], התשל"א-1971, שדרגתו רב-פקד ומעלה;

"קצין משטרה בכיר" – כהגדרתו בפקודת המשטרה [נוסח חדש], התשל"א-1971;

"שמירה" – מתן שירותי שמירה על ביטחונו או על רכושו של מחזיק בדירה בבית משותף, או למי מטעמו;

"שמירה חמושה" – שמירה תוך נשיאת כלי יריה, כהגדרתו בחוק כלי היריה, התש"ט-1949.

2. (א) לא יעסוק אדם בשמירה חמושה ברכוש משותף בבית משותף או בשטח שאינו ברשות היחיד הסמוך לבית המשותף.

שומרים בבתים משותפים

(ב) על אף האמור בסעיף קטן (א), רשאי קצין משטרה לאשר שמירה חמושה ברכוש משותף בבית משותף מסוים או בשטח שאינו ברשות היחיד הסמוך לו, מטעמים של הגנה על שלומו או ביטחונו של אדם, על שלום הציבור או על הסדר הציבורי, ורשאי הוא להתנות את השמירה החמושה בבית המשותף בתנאים שיקבע.

(ג) קצין משטרה רשאי, ביוזמתו או לאחר פנייה של מחזיק בדירה, לאסור שמירה שאינה שמירה חמושה ברכוש משותף בבית משותף מסוים או במקום שאינו ברשות היחיד הסמוך לבית, אם קיים חשש ששמירה כאמור תביא לפגיעה בשלומו או בביטחונו של אדם, בשלום הציבור או בסדר הציבורי, ורשאי הוא, מטעמים אלה, להתנות שמירה כאמור בבית המשותף בתנאים שיקבע.

(ד) החלטה כאמור בסעיף קטן (ב) או (ג) תהא בתוקף לתקופה שלא תעלה על 90 ימים, וקצין משטרה יהיה רשאי להאריכה בתקופות נוספות כאמור; הארכה מעבר ל-180 ימים טעונה אישור קצין משטרה בכיר.

(ה) הרואה את עצמו נפגע מהחלטת קצין משטרה לפי סעיף זה, רשאי להגיש בקשה לביטולה או לשינוי תנאים בה לבית משפט השלום בהליך אזרחי; בית המשפט רשאי לבטל החלטה כאמור, לשנות בה תנאים או לאשרה; על החלטת בית משפט השלום ניתן לערער ברשות לבית משפט מחוזי, שידון בערעור בדן יחיד; הגשת בקשה או ערעור כאמור לא תעכב את ביצוע החלטת קצין המשטרה כאמור.

(ו) הוראות סעיף זה לא יחולו על שמירה ברכוש משותף בבית משותף הנעשית על ידי רשות מרשויות המדינה או מטעמה, או לפי כל דין.

3. העוסק בשמירה בניגוד להוראות סעיף 2, דינו – מאסר שישה חודשים.

עונשין

4. אין בהוראות חוק זה כדי לגרוע מהוראות כל דין לעניין שירותי שמירה.

שמירת דינים

5. בחוק למניעת הטרדה מאיימת, התשס"ב-2001, בסעיף 2(ב), אחרי פסקה (4) יבוא:

תיקון חוק למניעת הטרדה מאיימת – מס' 2

"(5) בעיסוק בשמירה בבית משותף בניגוד להוראות לפי חוק הגבלת שירותי שמירה בבתים משותפים, התשס"ט-2008."

6. (א) השר לביטחון הפנים ממונה על ביצוע חוק זה, והוא רשאי להתקין תקנות בכל הנוגע לביצועו.

ביצוע ותקנות

(ב) שר המשפטים רשאי לקבוע הוראות בדבר סדרי הגשת בקשה וערעור לבית משפט לפי סעיף 2(ה), והדיון בהן.

7. תחילתו של חוק זה שלושה חודשים מיום פרסומו.

תחילה

אהוד אולמרט אבי דיכטר

ראש הממשלה השר לביטחון הפנים

שמעון פרס דליה איציק

נשיא המדינה יושבת ראש הכנסת

1. \* פורסם [ס"ח תשס"ט מס' 2187](http://www.nevo.co.il/Law_word/law14/law-2187.pdf) מיום 12.11.2008 עמ' 26 ([ה"ח הכנסת תשס"ח מס' 254](http://www.nevo.co.il/Law_word/law16/knesset-254.pdf) עמ' 461). [↑](#footnote-ref-1)