חוק הגנת סמלים, תשל"ה-1974

דיני חוקה – דגל סמל והמנון מדינה – הגנת סמלים

רשויות ומשפט מנהלי – רשויות מקומיות – סמלים ודגלים – הגנת סמלים

תוכן ענינים

|  |  |  |  |
| --- | --- | --- | --- |
| סעיף 1 | סמכות למתן הגנה | [Go](#Seif1) | 2 |
| סעיף 2 | הודעה מוקדמת והתנגדות | [Go](#Seif2) | 2 |
| סעיף 3 | ערעור | [Go](#Seif3) | 2 |
| סעיף 4 | פעולת הצו | [Go](#Seif4) | 2 |
| סעיף 5 | שימוש אסור בשמות ובסמלים בכלל | [Go](#Seif5) | 2 |
| סעיף 6 | תעודת הכשר | [Go](#Seif12) | 2 |
| סעיף 7 | שמירת איסורים וסמכויות | [Go](#Seif6) | 2 |
| סעיף 8 | עונשין | [Go](#Seif7) | 3 |
| סעיף 9 | צו מניעה | [Go](#Seif8) | 3 |
| סעיף 10 | ביטול | [Go](#Seif9) | 3 |
| סעיף 11 | ביצוע | [Go](#Seif10) | 3 |
| סעיף 12 | הוראת מעבר | [Go](#Seif11) | 3 |

חוק הגנת סמלים, תשל"ה-1974[[1]](#footnote-1)\*

1. (א) שר הפנים רשאי בצו לקבוע כי תינתן הגנה לסמל או לדגל פלוני של –

סמכות למתן הגנה

(1) גוף או שירות ממלכתי ישראלי;

(2) עיריה, מועצה מקומית או איגוד ערים בישראל (בחוק זה - רשות מקומית);

(3) גוף ציבורי בין-לאומי.

(ב) שר הפנים לא יתן צו כאמור בסעיף קטן (א) (להלן - צו הגנה) לגבי גוף או שירות כאמור בסעיף קטן (א)(1) או (3) אלא לאחר התייעצות עם השר שפעולותיהם שייכות לתחום פעולתו.

(ג) שר הפנים לא יתן צו הגנה לסמל של רשות מקומית אלא לאחר שמועצתה קבעה אותו כסמלה ברוב דעות של חבריה.

2. לפני מתן צו הגנה יודיע שר הפנים ברשומות ובשני עתונים יומיים על כוונתו לעשות כן; ההודעה תכלול את הסמל או הדגל ויצויין בה כי תוך תשעים יום מיום הפרסום האחרון של ההודעה רשאי להגיש התנגדות לנתינתו –

הודעה מוקדמת והתנגדות

(1) בסמל או דגל של רשות מקומית - כל מעונין;

(2) בכל מקרה אחר - כל הטוען כי הצו עשוי לפגוע בזכויותיו;

שר הפנים לא יתן את הצו אלא לאחר תום המועד האמור, ואם הוגשה התנגדות - לאחר שהחליט בה.

3. נדחתה התנגדות למתן צו הגנה שהוגשה בנימוק שהצו עשוי לפגוע בזכויות המתנגד, רשאי המתנגד, תוך שלושים יום מיום שנמסרה לו ההודעה על הדחיה, לערער עליה לפני בית המשפט המחוזי בירושלים, אולם אין בהגשת ערעור כדי לעכב מתן צו הגנה.

ערעור

4. משניתן צו הגנה לסמל או לדגל, לא ייצר אדם דבר הכולל אותם או כל דבר הדומה להם עד להטעות, לא יסחור בהם, ולא ישתמש בהם למטרות מסחר, פרסומת או הסברה, אלא בהיתר מטעם שר הפנים ולפי תנאי ההיתר וסייגיו, ובסמל של רשות מקומית - בהיתר מטעם הרשות ולפי תנאי ההיתר וסייגיו.

פעולת הצו

5. לא ישתמש אדם בכל שם, או בכל סמל או דגל אף אם אין עליהם צו הגנה, למטרות מסחר, פרסומת או הסברה, בדרך שיש בה כדי להביא את הזולת לחשוב שאותו אדם פועל מטעם המדינה, רשות מרשויותיה או רשות מקומית, או שיש בה כדי לפגוע בתקנת הציבור או ברגשותיו.

שימוש אסור בשמות ובסמלים בכלל

6. (א) ועדה של שלושה שמינה שר הפנים בהודעה ברשומות רשאית לתת לאדם, על פי בקשתו, תעודה כי אין בשימוש פלוני של המבקש בשם, בסמל או בדגל כדי להביא את הזולת לחשוב שהמבקש פועל מטעם המדינה, רשות מרשויותיה או רשות מקומית או כדי לפגוע בתקנת הציבור או  ברגשותיו.

תעודת הכשר

(ב) תעודה כאמור יכול שתקפה יהא מוגבל או בלתי מוגבל בזמן, כפי שתקבע הועדה; תעודה לפי סעיף זה תהא הגנה באישום לפי סעיף 5 על השימוש שעליו ניתנה, אך לא יהא בה כדי לפטור מאחריות אזרחית לפי כל דין.

(ג) הוגש כתב אישום לפי סעיף 5, לא תתן הועדה תעודה בדבר השימוש שהוא נושא כתב האישום, כל עוד לא ציווה היועץ המשפטי לממשלה על הפסקת ההליכים.

7. האיסורים שבחוק זה באים להוסיף על איסורים בדבר סמלים, דגלים ושמות לפי דינים אחרים ולא לגרוע מהם; מתן היתר, רשיון, פטור וכיוצא באלה על פי דינים אחרים לא יהא בו כדי לפטור מאיסורים שבחוק זה.

שמירת איסורים וסמכויות

8. העובר על הוראות סעיפים 4 או 5, דינו - קנס 15,000 לירות.

עונשין

9. הורשע אדם בעבירה לפי סעיף 8, רשאי בית המשפט, בנוסף לכל עונש שיטיל, לצוות על הנשפט להימנע מפעולה האסורה לפי סעיפים 4 או 5, כפי שפירט בית המשפט בצו.

צו מניעה

10. חוק הרשויות המקומיות (סמלים), תשי"ח-1958 - בטל.

ביטול

11. שר הפנים ממונה על ביצוע חוק זה.

ביצוע

12. סמל שנקבע לרשות מקומית לפי חוק הרשויות המקומיות (סמלים), תשי"ח-1958, דינו כדין סמל שניתן עליו צו הגנה לפי חוק זה, שאין עליו ערעור עוד.

הוראת מעבר

יצחק רבין יוסף בורג

ראש הממשלה שר הפנים

אפרים קציר

נשיא המדינה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשל"ח מס' 751](http://www.nevo.co.il/Law_word/law14/LAW-0751.pdf) מיום 19.12.1974 עמ' 22 ([ה"ח תשל"ב מס' 982](http://www.nevo.co.il/Law_word/law17/PROP-0982.pdf) עמ' 162). [↑](#footnote-ref-1)