חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2003), תשס"ג-2002

משפט פרטי וכלכלה – כספים – תקציב ומשק המדינה – השגת יעדי תקציב

תוכן ענינים

|  |  |  |  |
| --- | --- | --- | --- |
|  | תוכן | [Go](#med0) | 2 |
|  | פרק א': מטרת החוק | [Go](#med1) | 3 |
| סעיף 1 | מטרת החוק | [Go](#Seif1) | 3 |
|  | פרק ח': העברת הלוואות שלהבטחת פירעונן ניתנה בטוחה בקשר למקרקעין | [Go](#med2) | 3 |
| סעיף 43 | הגדרות | [Go](#Seif2) | 3 |
| סעיף 44 | הגנה על זכויות | [Go](#Seif3) | 3 |
| סעיף 45 | ניהול גביה ומימוש | [Go](#Seif4) | 3 |
| סעיף 46 | העברת משכנתה | [Go](#Seif5) | 4 |
| סעיף 47 | העברת הערת אזהרה | [Go](#Seif6) | 4 |
| סעיף 48 | ביצוע ותקנות | [Go](#Seif7) | 4 |
| סעיף 49 | תחולה ותחילה | [Go](#Seif8) | 4 |

חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2003), תשס"ג-2002[[1]](#footnote-1)\*

תוכן

פרק א': מטרת החוק (סעיף 1)

פרק ב': רשויות מקומיות (סעיפים 7-2)

פרק ג': חקלאות (סעיפים 16-8)

פרק ד': ביטוח לאומי ובריאות (סעיפים 29-17)

פרק ה': עובדים זרים (סעיפים 38-30)

פרק ו': מס הכנסה (סעיפים 40-39)

פרק ז': תכנון ובניה (סעיפים 42-41)

פרק ח': העברת הלוואות שלהבטחת פירעונן ניתנה בטוחה בקשר למקרקעין (סעיפים 49-43)

פרק ט': שונות (סעיפים 58-50)

פרק י"ד: תחילה (סעיף 59)

פרק א': מטרת החוק

1. חוק זה בא לתקן חוקים שונים, לדחות את תחילתם של חוקים ולקבוע הוראות נוספות במטרה לאפשר הגברת הצמיחה והתעסוקה, השגת יעדי התקציב, עמידה ביעד הגירעון לשנת הכספים 2003 והשגת יעדי המדיניות הכלכלית.

מטרת החוק

**\* בפרקים ב' עד ז' וט' תיקוני חקיקה עקיפים. ניתן לראות את הנוסח המלא באתר תחת "רשומות – ספר החוקים". יש לשים לב לתיקונים מאוחרים שנעשו בחלק מסעיפים אלה.**

פרק ח': העברת הלוואות שלהבטחת פירעונן ניתנה בטוחה בקשר למקרקעין

43. בפרק זה –

הגדרות

"בטוחה" – משכנתה, התחייבות לרישום משכנתה שבשלה נרשמה הערת אזהרה, או משכון על זכויות לגבי מקרקעין, הרשום לפי חוק המשכן, התשכ"ז-1967;

"הלוואה מובטחת" – הלוואה שלהבטחת פירעונה ניתנה בטוחה;

"הערת אזהרה", "משכנתה", "רשם" – כמשמעותם בחוק המקרקעין;

"חוזה" – חוזה בין תאגיד מעביר לתאגיד נעבר, שעל פיו מעביר התאגיד המעביר לתאגיד הנעבר את זכויותיו וחובותיו על פי הסכם למתן הלוואה מובטחת לרבות הבטוחות שניתנו בקשר להסכם כאמור;

"חוק המקרקעין" – חוק המקרקעין, התשכ"ט-1969;

"לווה" – מי שנטל הלוואה מובטחת מתאגיד בנקאי או ממבטח;

"מבטח" – כהגדרתו בחוק הפיקוח על עסקי ביטוח, התשמ"א-1981;

"תאגיד בנקאי" – כהגדרתו בחוק הבנקאות (רישוי), התשמ"א-1981;

"תאגיד מעביר" – מבטח, תאגיד בנקאי, או תאגיד אחר המעביר הלוואה מובטחת כאשר המלווה המקורי של ההלוואה האמורה הוא תאגיד בנקאי או מבטח;

"תאגיד נעבר" – תאגיד אשר כרת חוזה עם תאגיד מעביר.

44. (א) נחתם חוזה, לא ייפגעו בשל כך זכויות הלווה וזכויות בעל הנכס נושא הבטוחה, ויחולו על התאגיד הנעבר כל ההוראות שנקבעו לפי דין להגנת הלווה, וכל ההוראות שנקבעו בהסכם למתן ההלוואה המובטחת לטובת הלווה או לטובת בעל הנכס נושא הבטוחה, אשר היו חלות על התאגיד המעביר עד למועד העברת הזכויות והחובות לפי החוזה, לרבות הוראות לענין הסכמה להחלפת הבטוחה ולענין מתן בטוחות נוספות לגבי אותו נכס.

הגנה על זכויות

(ב) ביקש הלווה הלוואה נוספת מתאגיד בנקאי או ממבטח, והתאגיד הבנקאי או המבטח, לפי הענין, מוכן לתת הלוואה כאמור, לא יסרב התאגיד הנעבר לתת את הסכמתו לכך שתינתן בטוחה נוספת לגבי אותו נכס להבטחת ההלוואה הנוספת כאמור, הנמוכה בדרגה מהבטוחה שניתנה לזכותו, אלא אם כן קיימים נימוקים סבירים שיש בהם כדי להצדיק את הסירוב.

45. על אף האמור בכל דין, תאגיד נעבר אינו רשאי לבצע פעולה כלשהי לניהול ההלוואה המובטחת, לגביית החזר ההלוואה או למימוש הבטוחה, לרבות משלוח התראה בדבר נקיטת פעולות גביה או מימוש, אלא כמפורט להלן:

ניהול גביה ומימוש

(1) לגבי תאגיד נעבר שאינו תאגיד בנקאי ואינו מבטח –

(א) באמצעות תאגיד בנקאי – כאשר התאגיד המעביר שלזכותו ניתנה הבטוחה לראשונה (בסעיף זה – תאגיד מעביר) הוא תאגיד בנקאי;

(ב) באמצעות מבטח – כאשר התאגיד המעביר הוא מבטח;

(2) לגבי תאגיד נעבר שהוא תאגיד בנקאי –

(א) בעצמו או באמצעות תאגיד בנקאי אחר – כאשר התאגיד המעביר הוא תאגיד בנקאי, או כאשר התאגיד המעביר הוא מבטח והמפקח כהגדרתו בחוק הפיקוח על עסקי ביטוח, התשמ"א-1981, נתן את אישורו לכך;

(ב) באמצעות מבטח – כאשר התאגיד המעביר הוא מבטח;

(3) לגבי תאגיד נעבר שהוא מבטח –

(א) בעצמו או באמצעות מבטח אחר – כאשר התאגיד המעביר הוא מבטח או כאשר התאגיד המעביר הוא תאגיד בנקאי והמפקח כהגדרתו בחוק הבנקאות (רישוי), התשמ"א-1981, נתן את אישורו לכך;

(ב) באמצעות תאגיד בנקאי – כאשר התאגיד המעביר הוא תאגיד בנקאי.

46. (א) על אף הוראות סעיף 87 לחוק המקרקעין, ובלי לגרוע מכל דין אחר, העברת משכנתה על פי חוזה תירשם בידי הרשם, לבקשת התאגיד המעביר והתאגיד הנעבר, ובלבד שהומצאה לרשם גם התחייבות של התאגיד המעביר והצהרה של עורך דינו, כי התקיימו כל אלה:

העברת משכנתה

(1) לפי תנאי המשכנתה, הסכמת בכל המקרקעין אינה דרושה להעברת המשכנתה;

(2) החוזה כולל את הוראת סעיף 45 ואוסר על התאגיד הנעבר לבצע פעולה כלשהי לניהול ההלוואה המובטחת, לגביית החזר ההלוואה או למימוש המשכנתה, אלא כמפורט בסעיף האמור;

(3) התאגיד המעביר מתחייב לשאת במלוא האחריות לכל נזק שייגרם עקב הפרת התחייבותו לפי סעיף זה.

(ב) נרשמה העברת משכנתה לפי סעיף זה, יודיע התאגיד המעביר מיד על ההעברה ללווה ולבעל המקרקעין שביחס אליהם נרשמה המשכנתה.

47. (א) בלי לגרוע מן האמור בכל דין, העברה על פי חוזה של הערת אזהרה בשל התחייבות לרישום משכנתה תירשם בידי הרשם לבקשת התאגיד המעביר והתאגיד הנעבר, ובלבד שהומצאה לרשם גם התחייבות של התאגיד המעביר והצהרה של עורך דינו, כי התקיימו כל אלה:

העברת הערת אזהרה

(1) לפי תנאי ההסכם למתן ההלוואה שלהבטחת פירעונה ניתנת ההתחייבות לרישום משכנתה, ולפי תנאי ההתחייבות לרישום משכנתה, הסכמת הלווה או הסכמת בעל המקרקעין שביחס אליהם נרשמה הערת אזהרה אינה דרושה להעברת ההערה;

(2) החוזה כולל את הוראת סעיף 45 ואוסר על התאגיד הנעבר לבצע פעולה כלשהי לניהול ההלוואה המובטחת, לגביית החזר ההלוואה, לקיום ההתחייבות לרישום משכנתה או למימוש המשכנתה, אלא כמפורט בסעיף האמור;

(3) התאגיד המעביר מתחייב לשאת במלוא האחריות לכל נזק שייגרם עקב הפרת התחייבותו לפי סעיף זה.

(ב) נרשמה העברת הערת אזהרה לפי סעיף זה, יודיע התאגיד המעביר מיד על ההעברה ללווה ולבעל המקרקעין שביחס אליהם נרשמה ההערה.

48. שר האוצר יחד עם שר המשפטים, ממוני על ביצוע פרק זה והם רשאים, באישור ועדת הכספים של הכנסת, להתקין תקנות לביצועו.

ביצוע ותקנות

49. (א) הוראות פרק זה יחולו לגבי חוזים שנכרתו לאחר תחילתו, אף אם ההסכמים למתן ההלוואות המובטחות נושא החוזים כאמור, נחתמו לפני מועד תחילתו של חוק זה.

תחולה ותחילה

(ב) תחילתם של סעיפים 46 ו-47 לגבי העברת בטוחות שנרשמו לראשונה לזכות מבטח תהיה במועד שיקבע שר האוצר בתיאום עם שר המשפטים, ובלבד שלא יהיה מאוחר מיום כ"ח באדר ב' התשס"ג (1 באפריל 2003).

אריאל שרון סילבן שלום

ראש הממשלה שר האוצר

משה קצב אברהם בורג

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשס"ג מס' 1882](http://www.nevo.co.il/Law_word/law14/law-1882.pdf) מיום 29.12.2002 עמ' 150 ([ה"ח הממשלה תשס"ג מס' 4](http://www.nevo.co.il/Law_word/law15/HATZAOT-LAW-MEMSHALA-04A.pdf) עמ' 18).

   תוקן [ס"ח תשס"ג מס' 1892](http://www.nevo.co.il/Law_word/law14/law-1892.pdf) מיום 1.6.2003 עמ' 453 ([ה"ח הממשלה תשס"ג מס' 25](http://www.nevo.co.il/Law_word/law15/MEMSHALA-25.pdf) עמ' 262) בסעיף 50 לחוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), תשס"ג-2003 – תיקון מס' 1.

   [ס"ח תשע"ו מס' 2573](http://www.nevo.co.il/law_word/law14/law-2573.pdf) מיום 11.8.2016 עמ' 1156 ([ה"ח הממשלה תשע"ו מס' 1035](http://www.nevo.co.il/Law_word/law15/memshala-1035.pdf) עמ' 922) – תיקון מס' 2 בסעיף 2 לחוק הבטחת הכנסה (הוראת שעה ותיקוני חקיקה), תשע"ו-2016. [↑](#footnote-ref-1)