חוק הוקרה לאזרחים במערכות ישראל, תשע"ז-2017

בטחון – צה"ל – עיטורים

תוכן ענינים

|  |  |  |  |
| --- | --- | --- | --- |
| סעיף 1 | מטרה | [Go](#Seif1) | 2 |
| סעיף 2 | הגדרות | [Go](#Seif2) | 2 |
| סעיף 3 | הענקת אות מערכה לעובד או מתנדב בארגון עזר | [Go](#Seif3) | 2 |
| סעיף 4 | הוועדה המייעצת | [Go](#Seif4) | 2 |
| סעיף 5 | הענקת תעודת מערכה | [Go](#Seif5) | 2 |
| סעיף 6 | זכאי שנפטר | [Go](#Seif6) | 3 |
| סעיף 7 | עונשין | [Go](#Seif7) | 3 |
| סעיף 8 | תיקון חוק העיטורים בצבא הגנה לישראל מס' 3 | [Go](#Seif8) | 3 |
| סעיף 9 | תיקון חוק העיטורים במשטרת ישראל ובשירות בתי הסוהר מס' 4 | [Go](#Seif9) | 4 |
| סעיף 10 | תיקון חוק הרשות הארצית לכבאות והצלה מס' 5 | [Go](#Seif10) | 4 |
| סעיף 11 | ביצוע ותקנות | [Go](#Seif11) | 4 |

חוק הוקרה לאזרחים במערכות ישראל, תשע"ז-2017[[1]](#footnote-1)\*

1. חוק זה נועד להסדיר את ההכרה בתרומתם של מי שפעלו בשעת חירום למען ביטחון המדינה ותושביה, להוקיר את פועלם ולבטא את ההערכה שהציבור רוחש להם.

מטרה

2. בחוק זה –

הגדרות

"הוועדה המייעצת" – הוועדה שמונתה לפי סעיף 4;

"חוק ההתגוננות האזרחית" – חוק ההתגוננות האזרחית, התשי"א-1951;

"חוק העיטורים" – חוק העיטורים בצבא-הגנה לישראל, התש"ל-1970;

"חוק שירות עבודה בשעת חירום" – חוק שירות עבודה בשעת-חירום, התשכ"ז-1967;

"סיוע אזרחי" – סיוע ישיר למערך השדה של צבא הגנה לישראל, סיוע להתגוננות האזרחית או סיוע ישיר אחר לאוכלוסייה;

"שירות חירום" – שירות עבודה לפי הוראות פרק ד' לחוק שירות עבודה בשעת חירום, למעט לפי סעיף 16ב לחוק האמור;

"השר" – שר הביטחון.

3. (א) קבע השר אות מערכה לפי סעיף 7 לחוק העיטורים, יעניק שר הממונה על ארגון עזר אות מערכה לעובד או מתנדב בארגון העזר, שעמד בתנאים שקבע אותו שר, באישור הממשלה; לעניין זה, "ארגון עזר" – כהגדרתו בחוק ההתגוננות האזרחית, למעט הרשות הארצית לכבאות והצלה.

הענקת אות מערכה לעובד או מתנדב בארגון עזר

(ב) הוראות סעיפים 8, 12 עד 14 ו-16 לחוק העיטורים יחולו גם על אות מערכה לפי סעיף זה, בשינויים המחויבים.

4. (א) השר ימנה ועדה של שבעה חברים אשר תייעץ לו בכל הנוגע להענקת תעודות מערכה לפי סעיף 5, ואלה חבריה:

הוועדה המייעצת

(1) עובד בכיר במשרד הביטחון, שהוא לפחות ראש חטיבה או יחידה מקבילה לה, והוא יהיה היושב ראש;

(2) נציג מפקד פיקוד העורף שהוא קצין בדרגת אלוף משנה לפחות;

(3) נציג השר לביטחון הפנים שהוא עובד בכיר במשרד לביטחון הפנים;

(4) נציג היועץ המשפטי לממשלה;

(5) המפקח הכללי על כוח האדם כמשמעותו בחוק שירות עבודה בשעת חירום או סגנו;

(6) שני נציגי הציבור.

(ב) הודעה על הרכב הוועדה המייעצת ומענה תפורסם ברשומות.

(ג) הוועדה המייעצת תקבע את סדרי עבודתה ככל שלא נקבעו בחוק זה או לפיו.

5. (א) קבע השר אות מערכה לפי סעיף 7 לחוק העיטורים, רשאי הוא, בהמלצת הוועדה המייעצת ובאישור ועדת החוץ והביטחון של הכנסת, לקבוע תעודת מערכה שתוענק לאדם או לקבוצות של בני אדם כמפורט בפסקאות (1) עד (4) שלהלן על ידי השרים כאמור באותן פסקאות:

הענקת תעודת מערכה

(1) מי שגויסו לשירות חירום עקב המערכה – על ידי שר העבודה הרווחה והשירותים החברתיים;

(2) עובדים ומתנדבים בארגונים שפעלו באופן יוצא דופן במאמץ המלחמתי או בסיוע אזרחי – על ידי השר הממונה על תחום פעילותו של אותו ארגון;

(3) עובדים במשטרת ישראל שאינם שוטרים ועובדים בשירות בתי הסוהר שאינם סוהרים, שפעלו באופן יוצא דופן במאמץ המלחמתי או בסיוע אזרחי – על ידי השר לביטחון הפנים;

(4) האנשים והקבוצות המפורטים להלן – על ידי השר:

(א) מי שאינו נמנה עם אחת הקבוצות המנויות בפסקאות (1) עד (3), שפעל באופן יוצא דופן במאמץ המלחמתי או בסיוע אזרחי;

(ב) רכזי ביטחון שוטף צבאיים ביישובים שהשר החליט עליהם לעניין זה;

(ג) עובדים בשירות צבא הגנה לישראל.

(ב) המלצת הוועדה המייעצת תכלול גם אמות מידה לתקופת פעילות הסיוע האזרחי שתזכה בתעודת מערכה, ובהמלצתה לגבי אדם, קבוצה או ארגון, תשקול, בין השאר, את אלה:

(1) היקף הסיוע האזרחי שנתנו;

(2) המאמץ וההשקעה שהיו כרוכים בפעילותם לסיוע האזרחי;

(3) מידת הסיכון שנשקף להם כתוצאה מהסיוע האזרחי;

(4) פעולות שביצעו שיש בהן גילוי מיוחד של אזרחות טובה לשם הגנה על חיי אדם או הבטחת שלומו.

(ג) בטרם תמליץ הוועדה המייעצת על מתן תעודת מערכה לעובדים ומתנדבים בארגון מסוים, תשמע הוועדה את עמדת השר הממונה על תחום פעילותו של אותו ארגון (בסעיף זה – השר הממונה); הודיע השר הממונה לוועדה על התנגדותו להענקת תעודת מערכה לעובדים ומתנדבים בארגון כאמור, כולם או חלקם, לא תמליץ הוועדה על הענקת התעודה לאותם עובדים ומתנדבים.

(ד) תעודת מערכה תהיה חתומה על ידי השר ועל ידי השר שמעניק אותה כאמור בסעיף קטן (א).

6. אדם שזכאי לאות מערכה או לתעודת מערכה לפי חוק זה ונפטר לפני הענקתם, יימסרו האות או התעודה לשאר בשרו הקרוב ביותר, לפי הסדר הזה:

זכאי שנפטר

(1) בן זוגו;

(2) בניו ובנותיו;

(3) הוריו;

(4) אחיו ואחיותיו;

(5) אחיהם ואחיותיהם של הוריו.

7. (א) (1) המוסר ביודעין לאדם המוסמך, על פי חוק או על פי פקודות הצבא כהגדרתן בחוק השיפוט הצבאי, התשט"ו-1955, לברר עובדות לצורכי חוק זה, ידיעה כוזבת בפרט חשוב, דינו – מאסר שנה אחת;

עונשין

(2) המוסר ידיעה כאמור בפסקה (1) לרשות אחרת, בכוונה להשיג שלא כדין אות מערכה לפי סעיף 3, לעצמו או לאחר, או בכוונה למנוע את הענקתו של אות מערכה כאמור לזולת, דינו – מאסר שנה אחת.

(ב) העונד אות מערכה לפי סעיף 3, בלא זכות לענדו או העונד אות מערכה כאמור, בניגוד לחוק זה או לתקנות לפיו, דינו – מאסר שלושה חודשים.

(ג) העונד אות מערכה לפי סעיף 3, או דבר הדומה לאות מערכה כאמור, או משתמש בו בדרך אחרת, בדרך שיש בה משום ביזיון לאות, דינו – מאסר שנה אחת.

8. בחוק העיטורים בצבא-הגנה לישראל, התש"ל-1970 –

תיקון חוק העיטורים בצבא-הגנה לישראל – מס' 3

(1) בסעיף 7 –

(א) בסעיף קטן (א), במקום הרישה עד המילים "שירותי הביטחון הממלכתיים," יבוא "אותות לציון השתתפותם של חיילים";

(ב) אחרי סעיף קטן (ג) יבוא:

"(ג1) קבע שר הביטחון אות מערכה לפי סעיף קטן (א), יעניק ראש הממשלה או מי שהסמיך לכך אותות מערכה לעובדי יחידות הסמך של משרד ראש הממשלה שעיקר פעילותן בתחום ביטחון המדינה ותושביה, שעמדו בתנאים שקבע, באישור הממשלה.";

(2) סעיף 7א – בטל.

9. בחוק העיטורים במשטרת ישראל ובשירות בתי הסוהר, התשל"ב-1972, אחרי סעיף 11 יבוא:

תיקון חוק העיטורים במשטרת ישראל ובשירות בתי הסוהר – מס' 4

"אות מערכה

11א. קבע שר הביטחון אות מערכה לפי סעיף 7 לחוק העיטורים בצבא-הגנה לישראל, התש"ל-1970, יעניק השר לביטחון הפנים או מי שהוא הסמיך לכך אות מערכה לשוטר או מתנדב במשטרת ישראל שעמד בתנאים שקבע השר לביטחון הפנים, באישור הממשלה."

10. בחוק הרשות הארצית לכבאות והצלה, התשע"ב-2012, בסעיף 16, בסופו יבוא "ואולם לעניין סעיף 11א לחוק האמור, במקום "שוטר" יקראו "עובד הרשות"".

תיקון חוק הרשות הארצית לכבאות והצלה – מס' 5

11. השר ממונה על ביצועו של חוק זה והוא רשאי להתקין תקנות בכל הנוגע לביצועו.

ביצוע ותקנות

בנימין נתניהו אביגדור ליברמן

ראש הממשלה שר הביטחון

ראובן ריבלין יולי יואל אדלשטיין

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשע"ז מס' 2617](http://www.nevo.co.il/law_word/law14/law-2617.pdf) מיום 28.3.2017 עמ' 512 ([ה"ח הכנסת תשע"ז מס' 690](http://www.nevo.co.il/Law_word/law16/knesset-690.pdf) עמ' 112). [↑](#footnote-ref-1)