חוק הכרה אזרחית בהכשרות צבאיות, תשע"ו-2016

בטחון – צה"ל – חיילים

רשויות ומשפט מנהלי – חינוך – השכלה גבוהה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה להכרה אזרחית בהכשרה צבאית | [Go](#Seif2) | 2 |
| סעיף 3 | החלטת הגורם האזרחי המוסמך | [Go](#Seif3) | 2 |
| סעיף 4 | הודעה לבוגר הכשרה צבאית | [Go](#Seif4) | 3 |
| סעיף 5 | בדיקת התקיימות התנאים להכרה | [Go](#Seif5) | 3 |
| סעיף 6 | דיווח לכנסת | [Go](#Seif6) | 3 |
| סעיף 7 | שמירת סמכויות | [Go](#Seif7) | 3 |
| סעיף 8 | ביצוע ותקנות | [Go](#Seif8) | 3 |

חוק הכרה אזרחית בהכשרות צבאיות, תשע"ו-2016[[1]](#footnote-1)\*

1. בחוק זה –

הגדרות

"גורם אזרחי מוסמך" – גורם המכיר בהכשרה אזרחית על פי דין, או שהכשרה אזרחית מסוימת היא בתחום סמכותו;

"הכשרה" – לרבות קורסי הכשרה מקצועית, לימודים או השתלמויות, ולמעט לימודים אקדמיים, תעודת הוראה או תעודת עובד חינוך בחינוך הבלתי פורמלי;

"הכשרה אזרחית" – הכשרה הנרכשת על ידי אדם שלא כחלק משירותו הצבאי;

"הכשרה צבאית" – הכשרה הנרכשת על ידי חייל כחלק משירותו הצבאי או הכשרה הניתנת למיועד לשירות ביטחון על ידי צבא הגנה לישראל;

"הכרה בהכשרה" – הכרה בעמידה בדרישות הכשרה;

"חוק שירות ביטחון" – חוק שירות ביטחון [נוסח משולב], התשמ"ו-1986;

"חייל" – חייל בשירות סדיר;

"מיועד לשירות ביטחון" – כהגדרתו בחוק שירות ביטחון;

"ראש אכ"א" – ראש אגף כוח אדם בצבא הגנה לישראל או מי שהוא הסמיך לכך;

"שירות סדיר" – כהגדרתו בחוק שירות ביטחון.

2. (א) ראש אכ"א רשאי לבקש מגורם אזרחי מוסמך בחינה של מידת התאמתן של דרישות הכשרה צבאית לדרישות הכשרה אזרחית.

בקשה להכרה אזרחית בהכשרה צבאית

(ב) בבקשה כאמור בסעיף קטן (א) יפורטו תכנית הלימודים של ההכשרה הצבאית, אפיון צוות ההוראה, אמצעי ההוראה ודרכי ההוראה, תנאי הסף לקבלה להכשרה הצבאית, בחינות הנערכות במהלך ההכשרה וכל מידע אחר הנוגע לעניין.

(ג) גורם אזרחי מוסמך שקיבל בקשה לפי סעיף זה רשאי לבקש מראש אכ"א כל מידע נוסף על ההכשרה הצבאית הנחוץ לו לשם קבלת החלטה בנושא.

3. הגורם האזרחי המוסמך שקיבל בקשה לפי סעיף 2, ישקול אותה לאחר שקיבל את המידע הנדרש, ורשאי הוא –

החלטת הגורם האזרחי המוסמך

(1) אם נוכח כי דרישות ההכשרה הצבאית תואמות באופן מספק, להנחת דעתו, את דרישותיה של הכשרה אזרחית שבתחום סמכותו – להכיר בהכשרה הצבאית בדרך שבה הוא מכיר בהכשרה האזרחית, והודעה בדבר ההכרה תימסר לראש אכ"א;

(2) אם נוכח כי דרישות ההכשרה הצבאית אינן תואמות באופן מספק את דרישותיה של הכשרה אזרחית שבתחום סמכותו, לעשות אחד מאלה:

(א) להודיע לראש אכ"א כי אפשר להתאים את דרישות ההכשרה הצבאית לדרישות כאמור, ובלבד שייערכו בה השלמות, התאמות או שינויים, או שייקבעו בה תנאים, והכול כפי שיפרט; הודיע ראש אכ"א לגורם האזרחי המוסמך על עמדתו, ונערכו השלמות, התאמות ושינויים בהכשרה הצבאית להנחת דעתו של הגורם האזרחי המוסמך, יכיר בהכשרה הצבאית בדרך שבה הוא מכיר בהכשרה האזרחית; הודעה בדבר ההכרה תימסר לראש אכ"א;

(ב) להכיר בחלק מההכשרה הצבאית בדרך שבה הוא מכיר בהכשרה האזרחית, או להכיר בהכשרה הצבאית כממלאת אחר חלק מדרישותיה של הכשרה אזרחית, והכול ככל שיש אפשרות לכך לפי שיקול דעתו של הגורם האזרחי המוסמך, והודעה בדבר ההכרה תימסר לראש אכ"א;

(3) להודיע לראש אכ"א כי דרישות ההכשרה הצבאית אינן תואמות את דרישותיה של הכשרה אזרחית שבתחום סמכותו, ואת נימוקיו לכך.

4. (א) ראש אכ"א יודיע לחייל, בעת שירותו הסדיר, על הכרה של גורם אזרחי מוסמך בהכשרה צבאית שרכש, בדרך שתתואם עם הגורם האזרחי המוסמך וכמקובל באותו עניין בהכשרה האזרחית הנוגעת בדבר.

הודעה לבוגר הכשרה צבאית

(ב) שר הביטחון יפרסם באתר האינטרנט של משרד הביטחון את רשימת ההכשרות הצבאיות שהוכרו לפי חוק זה.

5. הגורם האזרחי המוסמך רשאי לוודא כי מתקיימים התנאים הנדרשים להכרה בהכשרה צבאית כאמור בחוק זה, בדרך שתוסכם בינו לבין ראש אכ"א, כתנאי להמשך ההכרה בהכשרה.

בדיקת התקיימות התנאים להכרה

6. שר הביטחון ידווח לוועדת החוץ והביטחון של הכנסת בתחילת כל שנה, לגבי השנה שקדמה לה, על כל אלה:

דיווח לכנסת

(1) הכשרות צבאיות שגורם אזרחי מוסמך הכיר בהן, לפי סעיף 3(1);

(2) הכשרות צבאיות שגורם אזרחי מוסמך הודיע לגביהן לראש אכ"א כי יהיה ניתן להכיר בהן אם ייערכו בהן השלמות, התאמות או שינויים, לפי סעיף 3(2)(א), וכן אילו מהן הוכרו לפי אותו סעיף לאחר שנערכו בהן השלמות, התאמות או שינויים;

(3) הכשרות צבאיות שגורם אזרחי מוסמך הכיר בהן באופן חלקי, לפי סעיף 3(2)(ב);

(4) הכשרות צבאיות שגורם אזרחי מוסמך לא הכיר בהן, לפי סעיף 3(3).

7. (א) אין בהוראות חוק זה כדי לגרוע מסמכות גורם אזרחי מוסמך בכל עניין הנוגע להכשרה שבתחום סמכותו לפי כל דין.

שמירת סמכויות

(ב) אין בהוראות חוק זה כדי למנוע ממוסד מוכר להשכלה גבוהה כמשמעותו בחוק המועצה להשכלה גבוהה, התשי"ח-1958, לתת פטור לצורכי לימודים אקדמיים, לימודים לשם קבלת תעודת הוראה או לימודים לשם קבלת תעודת עובד חינוך בחינוך הבלתי-פורמלי, למי שהשלים הכשרה צבאית מסוימת.

8. שר הביטחון ממונה על ביצועו של חוק זה, והוא רשאי להתקין תקנות לביצועו.

ביצוע ותקנות

בנימין נתניהו משה יעלון

ראש הממשלה שר הביטחון

ראובן ריבלין יולי יואל אדלשטיין

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשע"ו מס' 2535](http://www.nevo.co.il/law_word/law14/law-2535.pdf) מיום 10.3.2016 עמ' 617 ([ה"ח הכנסת תשע"ו מס' 619](http://www.nevo.co.il/Law_word/law16/knesset-619.pdf) עמ' 54). [↑](#footnote-ref-1)