חוק המועמדים להתישבות חקלאית, תשי"ג-1953

חקלאות טבע וסביבה – חקלאות – התיישבות חקלאית

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | פירושים | סעיף 1 |
| 2 | [Go](#Seif1) | הרחקת מועמד מישוב חקלאי | סעיף 2 |
| 2 | [Go](#Seif2) | ועדות | סעיף 3 |
| 2 | [Go](#Seif3) | תביעה להרחקת מועמד מישוב חקלאי | סעיף 4 |
| 2 | [Go](#Seif4) | החלטה בתביעה | סעיף 5 |
| 2 | [Go](#Seif5) | טעמים להרחקה | סעיף 6 |
| 3 | [Go](#Seif6) | סדרי דין | סעיף 7 |
| 3 | [Go](#Seif7) | פינוי מקרקעים | סעיף 8 |
| 3 | [Go](#Seif8) | מסירת מטלטלים כתוצאה מהרחקת מועמד | סעיף 9 |
| 4 | [Go](#Seif9) | החזרת מילוות כתוצאה מהרחקת מועמד | סעיף 10 |
| 4 | [Go](#Seif10) | פיצוי בעד השבתות | סעיף 11 |
| 4 | [Go](#Seif11) | פיצוי בעד מטלטלים | סעיף 12 |
| 4 | [Go](#Seif12) | הפסקת חברות בגוף מאוגד כתוצאה מהרחקת מועמד | סעיף 13 |
| 4 | [Go](#Seif13) | משק חילופי | סעיף 14 |
| 4 | [Go](#Seif14) | חובה להכיר בגוף התישבותי | סעיף 15 |
| 4 | [Go](#Seif15) | הוראות מעבר | סעיף 16 |
| 4 | [Go](#Seif16) | ביצוע ותקנות | סעיף 17 |

חוק המועמדים להתישבות חקלאית, תשי"ג-1953[[1]](#footnote-1)\*

1. בחוק זה –

פירושים

"מוסד מיישב" פירושו - הממשלה, ההסתדרות הציונית העולמית - הסוכנות היהודית לא"י, וכל גוף אחר העוסק ביישוב בני אדם על הקרקע, ושר החקלאות, בהודעה ברשומות, הכיר בו כמוסד מיישב לענין חוק זה;

"גוף התישבותי ארצי" פירושו - גוף המארגן בני אדם להתישבות חקלאית, ושר החקלאות, בהודעה ברשומות, הכיר בו כגוף התישבותי ארצי לענין חוק זה;

"ישוב חקלאי" פירושו - מקום שתושביו יושבו לשם התישבות חקלאית, בין בזמן אחד ובין בזמנים שונים, על ידי מוסד מיישב אחד או יותר או בעזרת גוף התישבותי ארצי, אולם אם היה אותו מקום חלק מישוב שתושביו לא יושבו כאמור, לא יראו כישוב חקלאי אלא את המקום שיושב כאמור;

"מתיישב" או "מועמד" פירושו - אדם שהתיישב בישוב חקלאי;

"ישוב מאורגן" פירושו - ישוב חקלאי הקשור קשר ארגוני לגוף התישבותי ארצי.

2. אפשר להרחיק מועמד מישוב חקלאי על פי הוראות חוק זה, אם התביעה להרחקתו הוגשה לפני שמלאו שלוש שנים להתישבותו בישוב.

הרחקת מועמד מישוב חקלאי

3. (א) שר החקלאות ימנה ועדה אחת או יותר לענין חוק זה (להלן - ועדה).

ועדות

(ב) כל ועדה תהיה של שלושה. יושב ראש הועדה יהיה שופט שיתמנה על פי המלצת שר המשפטים, ואחד מחברי הועדה יתמנה מתוך רשימות בני אדם שהוגשו לשר החקלאות מאת הסתדרויות ארציות של חקלאים או מאת גופים התישבותיים ארציים.

(ג) מינויה של ועדה יכול להיות כללי או מסוייג.

(ד) הודעה על מינויה של ועדה ועל כתבתה תפורסם ברשומות.

4. (א) אלה זכאים לתבוע לפני ועדה, מטעמים המפורטים בסעיף 6, כולם או מקצתם, את הרחקתו של מועמד מישוב חקלאי:

תביעה להרחקת מועמד מישוב חקלאי

(1) מוסד מיישב שעשה ליישוב המועמד על הקרקע;

(2) הגוף ההתישבותי הארצי, שאותו ישוב קשור בו קשר ארגוני (להלן - הגוף ההתישבותי המארגן);

(3) הישוב החקלאי באישור מוסד מיישב שעשה ליישוב המועמד על הקרקע. ואם הוא ישוב מאורגן - באישור הגוף ההתישבותי המארגן.

(ב) היה הנתבע מתיישב בישוב מאורגן או בישוב חקלאי אחר שרוב מתיישביו הם חברים בהסתדרות ארצית של חקלאים, יובא הענין בפני ועדה שאחד מחבריה נתמנה מתוך רשימת בני אדם שהוגשה על ידי הגוף ההתישבותי המארגן, או על ידי אותה הסתדרות ארצית, הכל לפי הענין.

(ג) מי שזכאי לתבוע לפי סעיף קטן (א) לא יגיש את תביעתו, אלא כתום שני חדשים מיום שמסר למועמד התראה בכתב ובה נדרש המועמד לחדול מן המעשים המפורטים בה, שעליהם הוא עלול להיות מורחק מן הישוב כאמור בסעיף 6.

5. בתביעה להרחקת מועמד מישוב חקלאי רשאית הועדה - לפי שיקול דעתה, אך בכפוף לסייגים שבסעיף 6 - להחליט אחת מאלה:

החלטה בתביעה

(1) לדחות את התביעה;

(2) להרחיק את המועמד מהישוב החקלאי.

6. (א) הועדה לא תחליט על הרחקת מועמד מישוב חקלאי, אלא אם שוכנעה שנתקיימו במועמד אחד מאלה:

טעמים להרחקה

(1) מזניח, דרך קבע, את עיבוד משקו ללא סיבה מספקת לכך;

(2) גורם ביודעין נזק למקרקעים או למטלטלים שקיבל ממוסד מיישב לצורך התישבותו, או משתמש בהם, דרך קבע, שלא לצורך התישבותו תוך כדי הזנחת השימוש בהם במידה הדרושה לצרכי התישבותו;

(3) נוהג להפר חובות שתקנון הישוב מטיל עליו או חובות שהוטלו עליו על ידי הישוב החקלאי בהתאם לאותו תקנון;

(4) נוהג להפר את השלום בישוב על ידי מעשי אלימות או איומים במעשי אלימות, בחברה או במשפחה.

(ב) ועדה לא תחליט על הרחקת מועמד מישוב חקלאי בשל השקפותיו.

(ג) בסעיף זה "תקנון הישוב" פירושו –

(1) הכללים אשר ההתחייבות לקיימם על ידי מתיישב משמשת תנאי להתישבותו באותו ישוב, בין שהמועמד התחייב בהם בשעת התישבותו ובין לאחר מכן; או

(2) אם אין כללים כאמור בפסקה (1) ותושבי הישוב אורגנו להתישבותם על ידי גוף התישבותי ארצי לפני תחילת תקפו של חוק זה - הכללים העיקריים שהיו כלולים, בשעת התישבותו של המועמד, בתקנון לדוגמה שנקבע על ידי אותו גוף בשביל ישובים שהוא מארגן את התישבותם ושהתחייבות המתיישבים לקיימם משמשת תנאי להתישבותם.

7. (א) הועדה לא תחליט בתביעה להרחקת מועמד מישוב חקלאי אלא לאחר שניתנה לתובע, ליתר הזכאים לתבוע לפי סעיף 4 ולנתבע הזדמנות להביא לפניה את ראיותיהם ולהשמיע את דברם.

סדרי דין

(ב) הועדה תשמע טענות ותגבה ראיות במעמד התובע והנתבע או אחרי הזמנתם כדין.

(ג) לועדה יהיו כל הסמכויות שאפשר להעניק לועדת חקירה לפי סעיף 5 לפקודת ועדות החקירה.

(ד) במידה שלא נקבע אחרת בחוק זה, לא תהיה הועדה קשורה בדיני ראיה ותפעל בדרך שתיראה לה כמועילה ביותר לבירור השאלות העומדות לדיון.

(ה) הועדה קובעת בעצמה את סדרי דינה, במידה שלא נקבעו בחוק זה ובתקנות שהותקנו לפיו.

(ו) החלטת הועדה היא סופית.

8. (א) החליטה הועדה על הרחקתו של מועמד מישוב חקלאי, תיתם, ביום שנקבע על ידי הועדה בהחלטתה, כל התקשרות וכל זכות שעל פיהן מחזיק המועמד במקרקעים שלפי החלטת הועדה קיבלם, במישרין או בעקיפין, ממוסד מיישב לצורך התישבותו, לרבות כל המבנים שעליהם בשעת ההחלטה.

פינוי מקרקעים

(ב) הועדה תפרט בהחלטתה את המקרקעים, לרבות המבנים, והמועמד וכל מי שמחזיק בהם מכוחו חייבים לפנותם ביום שנקבע בהחלטה.

(ג) הוגשה ההחלטה למשרד ההוצאה לפועל, ימסור המשרד העתק ממנה למועמד ולכל מי שמחזיק במקרקעים מכוחו; ומן המסירה ואילך, ההחלטה כמוה כצו פינוי שניתן כחוק בהוצאה לפועל והמחייב את המועמד, ואת כל מי שמחזיק במקרקעים מכוחו, לפנותם ביום שנקבע בהחלטה.

9. (א) אם הועדה החליטה על כך, תיתם, ביום שנקבע על ידי הועדה בהחלטתה, כל התקשרות וכל זכות שעל פיהן מחזיק המועמד במטלטלים שלפי החלטת הועדה קיבלם במישרין או בעקיפין, ממוסד מיישב לצורך התישבותו ולא עברו לבעלותו.

מסירת מטלטלים כתוצאה מהרחקת מועמד

(ב) הועדה תפרט בהחלטתה את המטלטלים, והמועמד חייב למסרם למוסד המיישב ביום שנקבע בהחלטה.

10. (א) אם הועדה החליטה על כך, יעמוד לפרעון, ביום שנקבע על ידי הועדה בהחלטתה, כל מילווה שלפי החלטת הועדה קיבל, המועמד ממוסד מיישב לצורך התישבותו.

החזרת מילוות כתוצאה מהרחקת מועמד

(ב) הועדה תפרט בהחלטתה את הסכום של כל מילווה כזה, והמועמד חייב להחזירו למוסד המיישב ביום שנקבע בהחלטה.

(ג) בכל הנוגע להוצאה לפועל, ההחלטה כמוה כפסק דין סופי של בית משפט מוסמך המחייב את המועמד לשלם למוסד המיישב, ביום שנקבע בהחלטה, כל סכום כאמור.

11. (א) השביח המועמד, בהסכמת מוסד מיישב, על חשבונו הוא את המקרקעים שקיבל מהמוסד המיישב לצורך התישבותו, על ידי הקמת מבנים, נטיעת מטעים או בכל דרך שהיא תעריך הועדה בהחלטתה את השווי של אותה השבחה בשעת ההחלטה, והמוסד המיישב ישלם אותו סכום למועמד בשעת הפינוי.

פיצוי בעד השבתות

(ב) הועדה רשאית, אם היא סבורה שמן הדין לעשות זאת בשים לב לנסיבות המקרה, לקבוע בהחלטתה סכום שמוסד מיישב ישלמו למועמד בשעת הפינוי כפיצוי על כל שבח כאמור שהשביח המועמד, שלא בהסכמת מוסד מיישב, על חשבונו הוא מקרקעים שקיבל מהמוסד לצורך התישבותו.

(ג) היה המועמד חייב חוב למוסד מיישב מכוח החלטה על פי סעיף 10, זכאי המוסד המיישב, לפי הוראות הועדה, לזקוף לסילוק החוק כל סכום המגיע למועמד מהמוסד המיישב לפי סעיף זה.

12. (א) השתתף המועמד בהוצאות רכישת המטלטלים שסעיף 9 חל עליהם, או נתן תמורה כל שהיא בקשר לקבלתם, תעריך הועדה בהחלטתה את השווי של ההשתתפות או התמורה האמורה, והמוסד המיישב ישלם אותו סכום למועמד בשעת מסירת המטלטלים.

פיצוי בעד מטלטלים

(ב) היה המועמד חייב חוב למוסד המיישב מכוח החלטה על פי סעיף 10, זכאי המוסד המיישב, לפי הוראות הועדה, לזקוף לסילוק החוק כל סכום המגיע למועמד מהמוסד המיישב לפי סעיף זה.

13. היה הישוב שממנו מורחק המועמד גוף מאוגד, רואים את המועמד כאילו הוצא מן הגוף הזה ביום שנקבע על ידי הועדה בהחלטתה, וחברותו בגוף תופסק באותו יום.

הפסקת חברות בגוף מאוגד כתוצאה מהרחקת מועמד

14. (א) לא תחליט ועדה להרחיק מועמד מישוב חקלאי על סמך הטעמים המפורטים בסעיף 6(א)(3), אלא אם התחייב קודם המוסד המיישב, או הגוף ההתישבותי הארצי שאותו ישוב קשור בו קשר ארגוני, להעמיד לרשות המועמד מקרקעים, ציוד ואשראי אשר לדעת הועדה יאפשרו לו הקמת משק אחר שערכו אינו פחות מהמשק שממנו יורחק.

משק חילופי

(ב) לא תבוצע החלטת הועדה לפי סעיף קטן (א), אלא לאחר שאישר יושב ראש הועדה שקויימה ההתחייבות האמורה.

(ג) כל שעבוד שהיה על משקו הקודם של המועמד יועבר על משקו האחר.

15. שר החקלאות לא יסרב להכיר בגוף המארגן בני אדם להתישבות חקלאית כגוף התישבותי ארצי לענין חוק זה, אם חמישה ישובים או יותר קשורים קשר ארגוני לאותו גוף.

חובה להכיר בגוף התישבותי

16. מי שמוסד מיישב יישב אותו בישוב חקלאי אחרי יום הקמת המדינה אך לפני תחילת תקפו של חוק זה, אפשר להרחיקו מהישוב החקלאי על פי הוראות חוק זה, אם התביעה להרחקה הוגשה לפני שמלאו שלוש שנים להתישבותו או לפני שמלאו שתי שנים מתחילת תקפו של חוק זה, הכל לפי המועד המאוחר יותר.

הוראות מעבר

17. (א) שר המשפטים רשאי להתקין תקנות הקובעות את סדרי הדין בפני הועדה.

ביצוע ותקנות

(ב) שר החקלאות ממונה על ביצוע חוק זה והוא רשאי להתקין תקנות בכל ענין אחר הנוגע לביצועו.

משה שרת פרץ נפתלי

שר החוץ שר החקלאות

ממלא מקום ראש הממשלה

יצחק בן-צבי

נשיא המדינה

1. \* פורסם [ס"ח תשי"ג מס' 130](http://www.nevo.co.il/Law_word/law14/LAW-0130.pdf) מיום 7.8.1953 עמ' 126 ([ה"ח תשי"ב מס' 135](http://www.nevo.co.il/Law_word/law17/PROP-0135.pdf) עמ' 340). [↑](#footnote-ref-1)