חוק הפיקוח על מכונים פסיכומטריים, תשס"ט-2008

רשויות ומשפט מנהלי – חינוך – פסיכומטרי – פיקוח

תוכן ענינים

|  |  |  |  |
| --- | --- | --- | --- |
| סעיף 1 | מטרה | [Go](#Seif1) | 2 |
| סעיף 2 | הגדרות | [Go](#Seif2) | 2 |
| סעיף 3 | אישור מכון פסיכומטרי | [Go](#Seif3) | 2 |
| סעיף 4 | תוקף האישור | [Go](#Seif4) | 2 |
| סעיף 5 | זכאות להשתתפות בתשלום למכון פסיכומטרי | [Go](#Seif5) | 2 |
| סעיף 6 | תנאי התקשרות | [Go](#Seif6) | 2 |
| סעיף 7 | הסכם התקשרות | [Go](#Seif7) | 2 |
| סעיף 8 | ביטול השתתפות בקורס | [Go](#Seif8) | 2 |
| סעיף 9 | פרסום מבחנים ונתונים על ידי המרכז הארצי לבחינות והערכה | [Go](#Seif9) | 3 |
| סעיף 10 | ביצוע ותקנות | [Go](#Seif10) | 3 |
| סעיף 11 | תיקון חוק הקרן מס' 8 | [Go](#Seif11) | 3 |

חוק הפיקוח על מכונים פסיכומטריים, תשס"ט-2008[[1]](#footnote-1)\*

1. מטרת חוק זה היא להסדיר את פעילות המכונים הפסיכומטריים, לרבות מכונים כאמור שפעילותם ממומנת, בין השאר, מכספי הקרן לקליטת החייל המשוחרר.

מטרה

2. בחוק זה –

הגדרות

"חוק הקרן" – חוק קליטת חיילים משוחררים, התשנ"ד-1994;

"מבחן פסיכומטרי" – מבחר פסיכומטרי לקבלה למוסד להשכלה גבוהה בישראל;

"מכון פסיכומטרי" – מוסד ללימודי הכנה למבחנים פסיכומטריים;

"מכון פסיכומטרי מאושר" – מכון פסיכומטרי שאושר לפי סעיף 3;

"קורס" – קורס במכון פסיכומטרי;

"הקרן" – הקרן לקליטת החייל המשוחרר כמשמעותה בחוק הקרן;

"השר" – שר החינוך.

3. השר יאשר מכון פסיכומטרי אם מצא כי הוא עומד בכל אלה:

אישור מכון פסיכומטרי

(1) הוא פרסם תנאי התקשרות כאמור בסעיף 6;

(2) הוא הציג אישור בטיחות לפי הוראות שקבע השר.

4. אישור כאמור בסעיף 3 יעמוד בתוקפו שלוש שנים מיום שניתן, ואולם השר רשאי, אם שוכנע שמכון פסיכומטרי מאושר הפר הוראות לפי חוק זה, לרבות אי-מילוי התנאים שבסעיף 7, לשלול אישור שניתן או לקבוע לו סייגים, ובלבד שנתן למכון הזדמנות לטעון את טענותיו.

תוקף האישור

5. חייל משוחרר, כהגדרתו בחוק הקרן, הלומד בקורס, זכאי להשתתפות בתשלום שכר לימוד בקורס במכון פסיכומטרי מאושר בלבד.

זכאות להשתתפות בתשלום למכון פסיכומטרי

6. מכון פסיכומטרי יפרסם לציבור את תנאי ההתקשרות עמו, ויפעל לפיהם.

תנאי התקשרות

7. (א) לא יתקשר מכון פסיכומטרי עם אדם לשם לימודיו בקורס אלא לפי תנאים הקבועים בהסכם בכתב, שנחתם בידי אותו אדם (בחוק זה – הסכם התקשרות); בהסכם ההתקשרות יפורטו, בין השאר, כל אלה:

הסכם התקשרות

(1) המחיר הכולל לתשלום בפועל של לימוד בקורס, לרבות דמי ההרשמה (בחוק זה – המחיר הכולל), ואם ניתנת האפשרות ללמוד קורס נוסף – גם מחירו;

(2) תנאי התשלום;

(3) התנאים לביטול השתתפות בקורס לפי הוראות סעיף 8;

(4) תנאי הלימוד העיקריים;

(5) פרטי מוקד שירות מטעם המכון שיהיה מופקד על קבלת פניות ותלונות.

(ב) התנאים המהותיים בהסכם ההתקשרות, לרבות הסייגים לחובות המכון הפסיכומטרי לפי ההסכם, יצוינו בהבלטה מיוחדת, ובין השאר יצוינו כאמור תנאים בדבר דחיית מועד הקורס, מעבר לקורס במתכונת שונה, שמירת הזכאות ללמוד בקורס במועד אחר והעברת הזכאות לקורס לאדם אחר.

(ג) בסעיף זה, "הסכם בכתב" – לרבות הסכם המאושר באמצעים אלקטרוניים.

8. (א) תלמיד רשאי לבטל את השתתפותו בקורס, בהודעה למכון הפסיכומטרי, לפי המפורט להלן:

ביטול השתתפות בקורס

(1) עד שלושים ימים לפני תחילת הלימודים בקורס – בלא דמי ביטול; ביטל תלמיד את השתתפותו בקורס כאמור, ישיב, בלא דיחוי, למכון הפסיכומטרי את החומרים שקיבל ממנו כפי שקיבל אותם מהמכון ובלא שימוש; לא הוחזרו החומרים כאמור, או שנעשה בהם שימוש, ישלם התלמיד למכון את הסכום כפי שנקבע בתקנות;

(2) מתום שלושים ימים לפני תחילת הלימודים בקורס ולא יאוחר מתחילת הלימודים – כנגד דמי ביטול בסכום שלא יעלה על עשרה אחוזים מהמחיר הכולל;

(3) עד תום שליש מהמפגשים בקורס – כנגד דמי ביטול בסכום שלא יעלה על ארבעים אחוזים מהמחיר הכולל; קיבל תלמיד הנחה עקב התקשרות קבוצתית עם המכון – כנגד דמי ביטול בסכום שלא יעלה על מחצית מהמחיר הכולל.

(ב) על אף האמור בסעיף קטן (א), יהיה תלמיד זכאי להחזר התשלום על ההשתתפות בקורס, בכל מועד, אם ביטל את השתתפותו בנסיבות שלא היה ניתן לצפותן מראש, לרבות עקב בעיות בריאותיות, בעיות אישיות חריגות ובעיות משפחתיות חריגות, כפי שייקבע בתנאי ההתקשרות עם המכון הפסיכומטרי; הוראות כאמור יובאו לידיעת אדם המבקש להירשם לקורס לפני חתימת הסכם ההתקשרות.

(ג) תלמיד זכאי להשתתף בשני שיעורי ניסיון בלא תשלום, לפני תחילת הלימודים בקורס.

(ד) אין בהוראות סעיף זה כדי לגרוע מהוראות סעיף 15(ב) לחוק הקרן, לעניין החזר סכום ששולם לקרן.

(ה) שר התעשיה המסחר והתעסוקה, באישור ועדת החינוך התרבות והספורט של הכנסת, רשאי לקבוע הוראות לעניין מסירת הודעה לפי סעיף קטן (א).

9. המרכז הארצי לבחינות והערכה יפרסם לציבור, לאחר כל מועד שבו התקיים מבחן פסיכומטרי, טופס מבחן מרכזי שניתן באותו מועד ואת פתרונו, וכן נתונים בדבר תוצאות המבחן, לרבות התפלגות התוצאות לפי מדדים שונים, כפי שיורה המרכז; אחת לשנה, יפרסם המרכז הארצי לבחינות והערכה טופס מבחן בכל שפה שבה התקיים מבחן פסיכומטרי באותה שנה; השר יקבע את דרך הפרסום לפי סעיף זה, ובכלל זה פרסום באינטרנט; בסעיף זה, "טופס מבחן" – החלק במבחן המשמש למתן ציון.

פרסום מבחנים ונתונים על ידי המרכז הארצי לבחינות והערכה

10. השר ממונה על ביצוע חוק זה, והוא רשאי, באישור ועדת החינוך התרבות והספורט של הכנסת, להתקין תקנות בכל הנוגע לביצועו.

ביצוע ותקנות

11. בחוק הקרן, בסעיף 1, בהגדרה "בית ספר חיצוני", במקום הסיפה החל במילים "לרבות ללימודי" יבוא "ששר החינוך הכיר בו לעניין חוק זה, וכן מכון פסיכומטרי מאושר, כהגדרתו בחוק הפיקוח על מכונים פסיכומטריים, התשס"ט-2008;".

תיקון חוק הקרן – מס' 8

אהוד אולמרט יולי תמיר

ראש הממשלה שרת החינוך

שמעון פרס דליה איציק

נשיא המדינה יושבת ראש הכנסת

1. \* פורסם [ס"ח תשס"ט מס' 2187](http://www.nevo.co.il/Law_word/law14/law-2187.pdf) מיום 12.11.2008 עמ' 36 ([ה"ח הכנסת תשס"ח מס' 241](http://www.nevo.co.il/Law_word/law16/knesset-241.pdf) עמ' 364, [ה"ח הכנסת תשס"ח מס' 246](http://www.nevo.co.il/Law_word/law16/knesset-246.pdf) עמ' 397). [↑](#footnote-ref-1)