חוק הרשויות המקומיות (ביטול איחוד המועצות המקומיות אבו סנאן, ג'וליס, ינוח-ג'ת וירכא), תשס"ד-2004

רשויות ומשפט מנהלי – רשויות מקומיות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | השבת מעמדן של רשויות מקומיות מסוימות | סעיף 2 |
| 2 | [Go](#Seif2) | בחירות | סעיף 3 |
| 2 | [Go](#Seif3) | תקופת מעבר | סעיף 4 |
| 2 | [Go](#Seif4) | ביטול הרשות המאוחדת | סעיף 5 |
| 2 | [Go](#Seif5) | איסור התקשרויות חדשות | סעיף 6 |
| 2 | [Go](#Seif6) | תיאום חשבונות וחלוקת חובות וזכויות | סעיף 7 |
| 2 | [Go](#Seif7) | ביצוע ותקנות | סעיף 8 |

חוק הרשויות המקומיות (ביטול איחוד המועצות המקומיות אבו סנאן, ג'וליס, ינוח-ג'ת וירכא), תשס"ד-2004[[1]](#footnote-1)\*

1. בחוק זה –

הגדרות

"בחירות", "בחירות למועצה מקומית" – בחירות למועצת המועצה המקומית ולראש המועצה המקומית;

"חוק התכנית להבראת כלכלת ישראל" – חוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (מס' 2), התשס"ג-2003;

"המועד הקובע" – יום א' בחשון התשס"ד (27 באוקטובר 2003).

2. אבו סנאן, ג'וליס, ינוח-ג'ת וירכא (להלן – המועצות המקומיות), יהיו מועצות מקומיות במעמד שהיה להן במועד הקובע, ויחולו עליהן, החל בבחירות למועצות המקומיות שייקבעו לפי הוראות סעיף 3, כל הוראות הדין שחלו עליהן במועד האמור, בשינויים המפורטים בחוק זה.

השבת מעמדן של רשויות מקומיות מסוימות

3. (א) הבחירות למועצות המקומיות יתקיימו במועד שיקבע שר הפנים, שיהיה לא לפני תום מאה ימים מיום פרסומו של חוק זה ולא יאוחר ממאה ועשרים ימים מיום פרסומו.

בחירות

(ב) לענין סעיפים 24 ו-25 לחוק הרשויות המקומיות (בחירות), התשכ"ה-1965, יראו את המועצה היוצאת של כל אחת מהמועצות המקומיות כמורכבת מחברי המועצה שכיהנו באותה המועצה במועד הקובע.

4. בכפוף להוראות חוק זה ועד לתחילת כהונתם של המועצות המקומיות וראשי המועצות המקומיות, לפי המועד המאוחר מביניהם (להלן – תקופת המעבר), ימשיכו ויחולו הוראות פרק ב' בחוק התכנית להבראת כלכלת ישראל.

תקופת מעבר

5. בתום תקופת המעבר תבוטל הרשות המאוחדת המנויה בפרט 7 בתוספת החוק בתכנית להבראת כלכלת ישראל (להלן – הרשות המאוחדת), ותחדל להיות אישיות משפטית.

ביטול הרשות המאוחדת

6. החל ביום תחילתו של חוק זה ועד תום תקופת המעבר, לא תתקשר כל אחת מהמועצות המקומיות והרשות המאוחדת, בהתקשרות אשר תקופתה, ביצועה והזכויות והחיובים על פיה הם מעבר ליום שנקבע לבחירות במועצות המקומיות לפי חוק זה, אלא באישור מראש מאת שר הפנים.

איסור התקשרויות חדשות

7. שר הפנים רשאי לקבוע הוראות בדבר תיאום חשבונות וחלוקת חובות וזכויות של הרשות המאוחדת בין המועצות המקומיות.

תיאום חשבונות וחלוקת חובות וזכויות

8. שר הפנים ממונה על ביצוע חוק זה והוא רשאי לקבוע הוראות לביצועו, לרבות בכל ענין הנוגע לשינויים הנובעים והנדרשים מהשבת מעמדן של המועצות המקומיות וביטולה של הרשות המאוחדת.

ביצוע ותקנות

אריאל שרון אברהם פורז

ראש הממשלה שר הפנים

משה קצב ראובן ריבלין

נשיא המדינה יושב ראש הכנסת

1. \* פורסם [ס"ח תשס"ד מס' 1940](http://www.nevo.co.il/Law_word/law14/LAW-1940.pdf) מיום 27.5.2004 עמ' 384 ([ה"ח הכנסת תשס"ד מס' 41](http://www.nevo.co.il/Law_word/law16/KNESSET-41.pdf) עמ' 72). [↑](#footnote-ref-1)