חוק הרשות הלאומית לבטיחות בדרכים, תשס"ו-2006

רשויות ומשפט מנהלי – תעבורה – הרשות הלאומית לבטיחות בדרכים

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': הקמת הרשות ותפקידיה | [Go](#med1) | 3 |
| סעיף 2 | הקמת הרשות | [Go](#Seif2) | 3 |
| סעיף 3 | הרשות תאגיד | [Go](#Seif3) | 3 |
| סעיף 4 | הרשות גוף מבוקר | [Go](#Seif4) | 3 |
| סעיף 5 | פעילות הרשות | [Go](#Seif5) | 3 |
| סעיף 6 | תפקידי הרשות | [Go](#Seif6) | 3 |
| סעיף 7 | בקרה על רשויות התימרור המקומיות | [Go](#Seif7) | 4 |
| סעיף 8 | מימון פעולות ברשויות המקומיות | [Go](#Seif8) | 4 |
| סעיף 9 | תכנית רב שנתית ותכניות שנתיות | [Go](#Seif9) | 4 |
| סעיף 10 | דיווח לשר על פי דרישה | [Go](#Seif10) | 4 |
| סעיף 11 | שמירת תוקף | [Go](#Seif11) | 4 |
|  | פרק ג': המועצה | [Go](#med2) | 4 |
| סעיף 12 | מינוי המועצה והרכבה | [Go](#Seif12) | 4 |
| סעיף 13 | יושב ראש המועצה | [Go](#Seif13) | 5 |
| סעיף 14 | תקופת כהונה | [Go](#Seif14) | 5 |
| סעיף 15 | תפקידי המועצה | [Go](#Seif15) | 5 |
| סעיף 16 | ישיבות המועצה | [Go](#Seif16) | 5 |
| סעיף 17 | סדרי הדיון במועצה | [Go](#Seif17) | 5 |
| סעיף 18 | תוקף פעולות | [Go](#Seif18) | 5 |
| סעיף 19 | ניגוד ענינים | [Go](#Seif19) | 5 |
| סעיף 20 | איסור עסקאות עם הרשות | [Go](#Seif20) | 6 |
| סעיף 21 | הוצאות וגמול לחבר מועצה | [Go](#Seif21) | 6 |
| סעיף 21א | גמול ליושב ראש המועצה או לממלא מקומו הקבוע | [Go](#Seif46) | 6 |
| סעיף 22 | החלת דינים על חברי המועצה | [Go](#Seif22) | 6 |
| סעיף 23 | פקיעת כהונה של חבר המועצה | [Go](#Seif23) | 7 |
|  | פרק ד': מנהל הרשות ועובדיה | [Go](#med3) | 7 |
| סעיף 24 | מינוי המנהל | [Go](#Seif24) | 7 |
| סעיף 25 | כשירות המנהל | [Go](#Seif25) | 7 |
| סעיף 26 | תפקידי המנהל וסמכויותיו | [Go](#Seif26) | 7 |
| סעיף 27 | פקיעת כהונת המנהל | [Go](#Seif27) | 7 |
| סעיף 28 | עובדי הרשות | [Go](#Seif28) | 8 |
| סעיף 29 | החלת דינים על עובדי הרשות | [Go](#Seif29) | 8 |
|  | פרק ה': תקציב הרשות | [Go](#med4) | 8 |
| סעיף 30 | תקציב הרשות | [Go](#Seif30) | 8 |
| סעיף 31 | דוחות שנתיים | [Go](#Seif31) | 8 |
| סעיף 32 | דיווח על מימוש כספים | [Go](#Seif32) | 8 |
|  | פרק ו': מרכז לאומי למידע ולמחקר | [Go](#med5) | 8 |
| סעיף 33 | מרכז לאומי למידע ולמחקר | [Go](#Seif33) | 8 |
| סעיף 34 | מנהל מרכז המחקר והמידע | [Go](#Seif34) | 8 |
| סעיף 35 | חובת מסירת מידע למרכז | [Go](#Seif35) | 9 |
| סעיף 36 | העמדה לעיון הציבור | [Go](#Seif36) | 9 |
| סעיף 37 | שמירת סודיות | [Go](#Seif37) | 9 |
| סעיף 38 | אגרות בעד מידע | [Go](#Seif38) | 9 |
|  | פרק ז': הוראות שונות | [Go](#med6) | 9 |
| סעיף 39 | ביצוע ותקנות | [Go](#Seif39) | 9 |
| סעיף 40 | תיקון חוק חינוך ממלכתי | [Go](#Seif40) | 9 |
| סעיף 41 | תיקון פקודת התעבורה | [Go](#Seif41) | 9 |
| סעיף 42 | תיקון חוק הדרכים | [Go](#Seif42) | 9 |
| סעיף 43 | ביטול חוק המאבק הלאומי לבטיחות בדרכים | [Go](#Seif43) | 9 |
| סעיף 44 | תיקון חוק נפגעי תאונות דרכים | [Go](#Seif44) | 9 |
| סעיף 45 | תחילה ותוקף | [Go](#Seif45) | 10 |

חוק הרשות הלאומית לבטיחות בדרכים, תשס"ו-2006[[1]](#footnote-1)\*

(תיקון מס' 3) תשע"ח-2018

מיום 1.7.2018

**תיקון מס' 3**

[ס"ח תשע"ח מס' 2732](http://www.nevo.co.il/Law_word/law14/law-2732.pdf) מיום 16.7.2018 עמ' 748 ([ה"ח 1215](http://www.nevo.co.il/Law_word/law15/memshala-1215.pdf))

חוק הרשות הלאומית לבטיחות בדרכים ~~(הוראת שעה)~~, תשס"ו-2006

פרק א': הגדרות

1. בחוק זה –

הגדרות

"דרך" – כהגדרתה בפקודת התעבורה, לרבות מסילת ברזל כמשמעותה בפקודת מסילות הברזל [נוסח חדש], התשל"ב-1972;

"דרך עירונית", "מפקח על התעבורה", "רכב", "רשות תימרור מרכזית" ו"רשות תימרור מקומית" – כהגדרתם לפי פקודת התעבורה;

"המועצה" – מועצת הרשות שמונתה לפי סעיף 12;

"המנהל" – מנהל הרשות שמונה לפי סעיף 24;

"הרשות" – הרשות הלאומית לבטיחות בדרכים שהוקמה לפי סעיף 2;

"השר" – שר התחבורה והבטיחות בדרכים.

פרק ב': הקמת הרשות ותפקידיה

2. מוקמת בזה הרשות הלאומית לבטיחות בדרכים אשר תפעל להגברת הבטיחות בדרכים בהתאם להוראות חוק זה; הרשות תפעל במסגרת מדיניות הממשלה ובכפוף להחלטות השר לפי חוק זה.

הקמת הרשות

3. הרשות היא תאגיד.

הרשות – תאגיד

4. הרשות תהיה גוף מבוקר כמשמעותו בסעיף 9(6) לחוק מבקר המדינה, התשי"ח-1958 [נוסח משולב].

הרשות – גוף מבוקר

5. הרשות תפעל באמצעות המועצה, המנהל ועובדי הרשות.

פעילות הרשות

6. תפקידי הרשות הם:

תפקידי הרשות

(1) לקיים ולהפעיל מערך בקרה על פעולתן של רשויות תימרור מקומיות, כאמור בסעיף 7;

(2) לפעול לתגבור המימון של פעולות בתחום הבטיחות בדרכים ברשויות מקומיות כאמור בסעיף 8, ובכלל זה פעולות לשיפור תשתית התחבורה ואמצעי הבטיחות, בדרכים עירוניות, ולפקח על ביצוע פעולות שמומנו כאמור;

(3) לגבש תכנית רב שנתית להגברת הבטיחות בדרכים ולפעול ליישומה באמצעות תכניות שנתיות, כאמור בסעיף 9, ובכלל זה לסייע במימון פעולותיו של המרכז כמשמעותו בסעיף 2 לחוק נפגעי תאונות דרכים (סיוע לבני משפחה), התשס"ב-2002, ככל שתמצא לנכון להוסיף על הסכום המועבר בהתאם להוראות סעיף 6(א) לחוק האמור;

(4) לקדם, לתכנן ולקיים פעילות הסברה וכל פעילות אחרת, במטרה להגביר את מודעות הציבור בנושא הבטיחות בדרכים;

(5) להקים ולנהל מרכז מידע לאומי למידע ולמחקר בתחום הבטיחות בדרכים, בהתאם להוראות פרק ו';

(6) לייעץ ולסייע למערכת החינוך, בכל סוגי מוסדות החינוך, לגבי תכנים של לימודים עיוניים בנושאי החינוך התעבורתי והבטיחות בדרכים, לרבות בדרך של סיוע במימון הנדרש לצורך קיום הלימודים בשכבות הגיל המתאימות;

(7) לייעץ לגופים העוסקים בחילוץ והצלה, לאחר שמיעת עמדתם, בדבר פעולות הנדרשות לצורך ייעול ושיפור הטיפול בנפגעי תאונות הדרכים ולצורך תיאום בין הגופים האמורים, ולפעול, על פי אמות מידה שתגבש, למימון פעולות כאמור;

(8) לסייע בתגבור מערך האכיפה של דיני התעבורה;

(9) לייעץ לשר ולממשלה בתחומי הבטיחות בדרכים, בטיחות הרכב ורישוי נהגים;

(10) למלא כל תפקיד אחר שהוטל עליה לפי חוק זה.

7. (א) הרשות תפעיל מערך בקרה על פעולתן של רשויות תימרור מקומיות בכל הנוגע ליישום הכללים וההנחיות שנתנה להן רשות התימרור המרכזית בענין תכנון דרך, בטיחותה, אחזקתה, הסדרי התנועה ובטיחות התנועה בה.

בקרה על רשויות התימרור המקומיות

(ב) ממצאי הבקרה של הרשות לפי סעיף קטן (א) יועברו לרשות התימרור המקומית הנוגעת בדבר, ועותק מהם יועבר לרשות התימרור המרכזית לצורך הפעלת סמכויותיה לפי פקודת התעבורה.

(ג) רשות התימרור המקומית רשאית להשיג לפני רשות התימרור המרכזית על ממצאי הבקרה שהועברו אליה.

8. (א) הרשות תפעל לתגבור המימון של פעולות בתחום הבטיחות בדרכים ברשויות מקומיות; מימון כאמור יבוצע על פי אמות מידה שתגבש הרשות באישור השר.

מימון פעולות ברשויות המקומיות

(ב) מימון כאמור בסעיף קטן (א) יבוצע באמצעות מינהל היבשה שבמשרד התחבורה והבטיחות בדרכים, ויכול שיבוצע בשלבים כפי שתחליט הרשות.

(ג) הרשות תנהל מעקב אחר ביצוע הפעולות שלשמן ניתן מימון כאמור בסעיף זה, ואם החליטה על ביצוע המימון בשלבים, רשאית היא להתנות את מימונו של כל שלב בביצוע השלב הקודם.

9. (א) הרשות תגבש ותגיש לשר ולשר האוצר, לאישורם, תכנית רב-שנתית להגברת הבטיחות בדרכים, ותכניות שנתיות ליישומה; בכלל זה תקבע הרשות יעדים מדידים להפחתת תאונות הדרכים והנפגעים מהן.

תכנית רב-שנתית ותכניות שנתיות

(ב) הרשות תגיש לשר ולשר האוצר, בתום כל שנה, דין וחשבון כולל על ביצוע התכנית השנתית.

(ג) השר יגיש לממשלה ולוועדת הכלכלה של הכנסת, עד 31 במרס בכל שנה, דין וחשבון על ביצוע התכנית השנתית בידי הרשות במהלך שנת התקציב שקדמה למועד הדיווח; הדין וחשבון יובא לידיעת הציבור בדרך שיורה השר.

(ד) ראש הממשלה ידווח לכנסת, עד 31 במרס בכל שנה, על ביצוע התכנית השנתית בידי הרשות ועל ההתקדמות בהשגת היעדים שנקבעו בתכניות לפי סעיף זה, במהלך שנת התקציב שקדמה למועד הדיווח.

10. (א) נוסף על הוראות סעיף 9, תמסור הרשות לשר, לפי דרישתו, בתוך זמן סביר, דיווחים נוספים על פעילותה.

דיווח לשר על פי דרישה

(ב) השר רשאי לדרוש מהרשות להביע את עמדתה בענין מסוים המצוי בתחום פעילותה, כפי שיפרט בדרישה; דרש השר כאמור, תדון הרשות באותו ענין ותגיש לשר את עמדתה בתוך שלושים ימים מיום קבלת הדרישה או בתוך מועד סביר אחר שנקבע בה.

11. אין בסמכויותיה ובתפקידיה של הרשות לפי חוק זה כדי לפגוע בסמכויות הנתונות לאחר, לפי כל דין.

שמירת תוקף

פרק ג': המועצה

12. (א) המועצה תהיה בת חמישה עשר חברים, שתמנה הממשלה, על פי הצעת השר, והם:

מינוי המועצה והרכבה

(1) נציג השר;

(2) נציג שר האוצר;

(3) נציג השר לביטחון הפנים;

(4) נציג שר הבריאות;

(5) נציג שר החינוך;

(6) עשרה נציגי ציבור בעלי ידע וניסיון בתחום מתחומי פעולתה של הרשות, ארבעה מהם לפחות בעלי ידע וניסיון בתחום הכלכלה, ההנדסה או התכנון.

(ב) חברי המועצה שהם נציגי השרים, ימונו מקרב עובדי משרדיהם של אותם שרים.

(ג) הרכב חברי המועצה שהם נציגי הציבור ישקף, במידת האפשר, את מגוון תחומי פעולתה של הרשות; חברי המועצה כאמור לא יהיו עובדי המדינה.

(ד) חברי המועצה יהיו תושבי ישראל.

(ה) הודעה על מינוי המועצה והרכבה תפורסם ברשומות.

13. (א) השר, באישור ראש הממשלה, ימנה את יושב ראש המועצה, מבין חברי המועצה שהם נציגי הציבור, ורשאי השר למנות, באישור כאמור, מבין אותם חברי המועצה, ממלא מקום קבוע ליושב ראש המועצה.

יושב ראש המועצה

(ב) הודעה על מינוי יושב ראש המועצה וממלא מקומו תפורסם ברשומות.

14. תקופת כהונתו של חבר המועצה תהיה שלוש שנים, וניתן לשוב ולמנותו לתקופת כהונה אחת נוספת.

תקופת כהונה

15. תפקידי המועצה הם:

תפקידי המועצה

(1) להתוות את קווי הפעולה של הרשות;

(2) להנחות את המנהל במילוי תפקידיו ולפקח על ביצוע מדיניות הרשות ותכניותיה;

(3) לאשר את התקציב השנתי של הרשות, וכן לאשר את התכנית הרב-שנתית, התכניות השנתיות והדין וחשבון הכולל האמורים בסעיף 9, הכל בטרם יוגשו לאישור השר;

(4) לפקח על פעילותה השוטפת של הרשות, ובכלל זה לדרוש מהמנהל דיווחים על פעילותה כאמור.

16. (א) ישיבות המועצה יתקיימו אחת לחודש, לפחות, אלא אם כן החליטה המועצה, בנסיבות מיוחדות, אחרת.

ישיבות המועצה

(ב) המועצה תקיים ישיבה מיוחדת אם דרשו זאת שליש מחבריה לפחות; נדרשה ישיבה כאמור, תתקיים הישיבה בתוך שבעה ימים מיום הדרישה, אלא אם כן נדרש לקיימה, בנסיבות הענין, בתוך זמן קצר יותר; בישיבה תדון המועצה בנושאים המפורטים בדרישה.

(ג) יושב ראש המועצה יזמן את הישיבות ויקבע את זמנן, מקומן וסדר יומן.

17. (א) (1) המנין החוקי בישיבות המועצה הוא שמונה חברים ובהם יושב ראש המועצה או ממלא מקומו.

סדרי הדיון במועצה

(2) משנפתחה הישיבה במנין חוקי, יהיה המשך הישיבה כדין בכל מספר נוכחים, ובלבד שבעת קבלת ההחלטות נכחו שישה חברים לפחות ובהם יושב ראש המועצה או ממלא מקומו.

(3) לא היה מנין חוקי בעת שנפתחה ישיבת המועצה, רשאי יושב ראש המועצה לדחותה במחצית השעה; עברה מחצית השעה האמורה, תהיה הישיבה כדין בכל מספר של נוכחים, ואולם על קבלת ההחלטות יחולו הוראות פסקה (2).

(ב) החלטות המועצה יתקבלו ברוב דעות של החברים המשתתפים בהצבעה; היו הדעות שקולות, יכריע יושב ראש המועצה, ובהעדרו – ממלא מקומו.

(ג) המועצה תקבע את סדרי עבודתה, ככל שלא נקבעו לפי חוק זה.

18. קיום המועצה, סמכויותיה ותוקף החלטותיה, לא ייפגעו מחמת שנתפנה מקומו של חבר המועצה, או מחמת ליקוי במינויו או בהמשך כהונתו.

תוקף פעולות

19. (א) חבר המועצה יימנע מהשתתפות בדיון ומהצבעה בישיבות המועצה, אם הנושא הנדון עלול לגרום לו להימצא, במישרין או בעקיפין, במצב של ניגוד ענינים בין תפקידו כחבר המועצה לבין ענין אישי שלו, או לבין תפקיד אחר שלו, למעט תפקידו בגוף שאותו הוא מייצג במועצה; חבר המועצה לא יטפל במסגרת תפקידו בנושא כאמור, גם מחוץ לישיבות המועצה.

ניגוד ענינים

(ב) התברר לחבר המועצה כי נושא הנדון בישיבת המועצה עלול לגרום לו להימצא במצב של ניגוד ענינים כאמור בסעיף קטן (א), יודיע על כך ליושב ראש המועצה.

(ג) לענין סעיף זה, אחת היא אם מילוי התפקיד האחר הוא בתמורה או שלא בתמורה.

(ד) בסעיף זה –

"בעל ענין", בגוף – מנהל או עובד אחראי באותו גוף, או מי שיש לו חלק העולה על 5% בהון או ברווחים של גוף כאמור;

"ענין אישי", של חבר המועצה – לרבות ענין אישי של קרובו או ענין אישי של גוף שחבר המועצה או קרוב שלו, הם בעלי ענין בו;

"קרוב" – בן זוג וכן הורה, הורי הורה, אח, צאצא, צאצא של בן זוג ובני זוגם של כל אחד מאלה, או אדם אחר הסמוך על שולחנו של חבר המועצה, וכן סוכן, שותף, מעביד או עובד של חבר כאמור.

20. (א) חבר המועצה, קרובו, סוכנו או שותפו, או תאגיד שאחד מהאמורים הוא בעל ענין בו, לא יתקשרו עם הרשות בעסקה ולא יקבלו ממנה תקציב לצורך ביצוע פעולות בתחום הבטיחות בדרכים, אלא אם כן התיר זאת השר, באישור הממשלה, ובתנאים שהתיר.

איסור עסקאות עם הרשות

(ב) הודעה על היתר לפי סעיף קטן (א) תפורסם ברשומות.

(ג) בסעיף זה –

"בעל ענין" – כהגדרתו בסעיף 19(ד);

"קרוב" – בן זוג וכן הורה, ילד, אח, ובני זוגם של כל אחד מאלה.

21. (א) חבר המועצה שאינו עובד המדינה, עובד גוף מתוקצב או עובד גוף נתמך, זכאי לקבל מהמועצה גמול בעבור השתתפות בישיבות המועצה לפי הוראות סעיף קטן (ג), ובלבד שאינו זכאי לקבל תמורה בעבור ההשתתפות ממקור אחר.

הוצאות וגמול לחבר מועצה

(תיקון מס' 1)   
תשע"ז-2017

(ב) חבר המועצה שאינו זכאי לגמול לפי הוראות סעיף קטן (ג), זכאי לקבל מהמועצה החזר הוצאות שהוציא לצורך השתתפות בישיבות המועצה, לפי הוראות סעיף קטן (ג), ובלבד שאינו זכאי לקבל החזר הוצאות ממקור אחר.

(ג) השר, בהסכמת שר האוצר, יקבע כללים ותנאים שלפיהם ישולם גמול והחזר הוצאות לחבר המועצה בהתאם להוראות סעיפים קטנים (א) ו-(ב) ואת שיעוריהם.

(ד) בסעיף זה, "עובד המדינה", "עובד גוף מתוקצב" ו"עובד גוף נתמך" – כהגדרתם בסעיף 32 לחוק יסודות התקציב, התשמ"ה-1985.

מיום 21.2.2017

**תיקון מס' 1**

[ס"ח תשע"ז מס' 2605](http://www.nevo.co.il/law_word/law14/law-2605.pdf) מיום 21.2.2017 עמ' 418 ([ה"ח 1093](http://www.nevo.co.il/Law_word/law15/memshala-1093.pdf))

הוצאות וגמול לחבר מועצה

21א. (א) יושב ראש המועצה או ממלא מקומו הקבוע שמתקיימים לגביו התנאים שנקבעו לפי סעיף קטן (ב), זכאי לקבל מהמועצה גמול סביר בשיעור שלא יעלה על השיעור המרבי שנקבע לפי אותו סעיף קטן.

גמול ליושב ראש המועצה או לממלא מקומו הקבוע

(תיקון מס' 1)   
תשע"ז-2017

(ב) השר, בהסכמת שר האוצר, יקבע את התנאים לתשלום גמול כאמור בסעיף קטן (א) וכן את השיעור המרבי שלו.

(ג) יושב ראש המועצה או ממלא מקומו הקבוע הזכאי לגבול לפי סעיף זה, לא יהיה זכאי לגמול או להחזר הוצאות לפי סעיף 21.

(ד) הודעה על הענקת גמול לפי סעיף זה תפורסם ברשומות.

מיום 30.5.2016

**תיקון מס' 1**

[ס"ח תשע"ז מס' 2605](http://www.nevo.co.il/law_word/law14/law-2605.pdf) מיום 21.2.2017 עמ' 418 ([ה"ח 1093](http://www.nevo.co.il/Law_word/law15/memshala-1093.pdf))

**הוספת סעיף 21א**

22. חברי המועצה שאינם עובדי המדינה, דינם כדין עובדי המדינה לענין חיקוקים אלה:

החלת דינים על חברי המועצה

(1) חוק הבחירות לכנסת [נוסח משולב], התשכ"ט-1969;

(2) חוק שירות המדינה (סיוג פעילות מפלגתית ומגבית כספים), התשי"ט-1959;

(3) חוק שירות הציבור (מתנות), התש"ם-1979;

(4) חוק העונשין, התשל"ז-1977 – ההוראות הנוגעות לעובדי הציבור;

(5) פקודת הראיות [נוסח חדש], התשל"א-1971;

(6) פקודת הנזיקין [נוסח חדש];

(7) חוק שירות הציבור (הגבלות לאחר פרישה), התשכ"ט-1969.

23. (א) חבר המועצה יחדל לכהן בה לפני תום תקופת כהונתו, באחת מאלה:

פקיעת כהונה של חבר המועצה

(1) הוא התפטר במסירת כתב התפטרות לממשלה, באמצעות השר;

(2) נבצר ממנו דרך קבע למלא את תפקידו, והממשלה, לפי הצעת השר, העבירה אותו מכהונתו בהודעה בכתב;

(3) נתקיימה בו אחת הנסיבות הפוסלות אדם מלהיות חבר המועצה;

(4) אם נתמנה כחבר מקרב הציבור – הוא נתמנה עובד המדינה, ואם נתמנה כעובד המדינה – הוא חדל להיות עובד המשרד הממשלתי שבו עבד בעת המינוי;

(5) הוא הורשע בעבירה שמפאת מהותה, חומרתה או נסיבותיה אין הוא ראוי לכהן כחבר המועצה;

(6) השר, לאחר התייעצות עם המועצה, ולענין יושב ראש המועצה – בהסכמת ראש הממשלה, קבע, באישור הממשלה, כי הוא אינו ממלא את תפקידו כראוי.

(ב) נעדר חבר המועצה, בלא סיבה מוצדקת, משלוש ישיבות רצופות של המועצה או מחמש ישיבות בשנה אחת, רשאית הממשלה, על פי הצעת השר, לבטל את מינויו.

(ג) הוגש כתב אישום נגד חבר המועצה בעבירה שמפאת מהותה, חומרתה או נסיבותיה אין הוא ראוי לכהן במועצה, רשאית הממשלה, על פי הצעת השר, להשעות את החבר מכהונתו עד למתן פסק דין סופי בענינו, ולמנות לו ממלא מקום לתקופת ההשעיה בהתאם להוראות סעיפים 12 ו-13, לפי הענין.

(ד) לא יושעה חבר המועצה לפי סעיף קטן (ג), אלא לאחר שניתנה לו הזדמנות להביא לפני השר את טענותיו לענין ההשעיה, בתוך תקופה שהורה השר.

פרק ד': מנהל הרשות ועובדיה

24. (א) השר ימנה את מנהל הרשות, על פי הצעת המועצה לאחר שקיימה הליך לאיתור מועמדים; הודעה על מינוי המנהל תפורסם ברשומות.

מינוי המנהל

(ב) תקופת כהונתו של המנהל תהיה ארבע שנים ורשאי השר, בהתייעצות עם המועצה, לשוב ולמנותו לתקופת כהונה אחת נוספת.

25. כשיר לכהן כמנהל, תושב ישראל שמתקיימים בו שני אלה:

כשירות המנהל

(1) הוא בעל תואר אקדמי מוכר מאת מוסד להשכלה גבוהה שהוכר לפי סעיף 9 לחוק המועצה להשכלה גבוהה, התשי"ח-1958, באחד המקצועות האלה: כלכלה, משפטים, מינהל עסקים, ראיית חשבון או מקצוע אחר שבתחום פעילותה של הרשות;

(2) הוא בעל ניסיון מצטבר של חמש שנים לפחות בתפקיד בכיר בתחום הניהול של תאגיד בעל היקף עסקים משמעותי, או בתפקיד בכיר בשירות הציבורי.

26. (א) המנהל אחראי לניהול השוטף של עניני הרשות, בהתאם להחלטות המועצה.

תפקידי המנהל וסמכויותיו

(ב) בכפוף להוראות חוק זה ולהחלטות המועצה, יהיו למנהל כל הסמכויות הדרושות לניהול הרשות, ובכלל זה הסמכות לייצג את הרשות בכל תפקיד מתפקידיה ולחתום בשמה, יחד עם חשב הרשות, על הסכמים או מסמכים אחרים.

27. המנהל יחדל מלכהן לפני תום תקופת כהונתו, באחת מאלה:

פקיעת כהונת המנהל

(1) הוא התפטר במסירת כתב התפטרות לשר, באמצעות המועצה;

(2) נבצר ממנו, דרך קבע, למלא את תפקידו, והשר, לפי הצעת המועצה או לאחר התייעצות עמה, העביר אותו מכהונתו בהודעה בכתב;

(3) נתקיימה בו אחת הנסיבות הפוסלות אדם מלהיות מנהל הרשות;

(4) הוא הורשע בעבירה שמפאת מהותה, חומרתה או נסיבותיה, אין הוא ראוי לכהן כמנהל הרשות;

(5) השר, לפי הצעת המועצה או לאחר התייעצות עמה, קבע כי הוא אינו ממלא את תפקידו כראוי.

28. סדרי קבלתם של עובדים לרשות יהיו כשל עובדי המדינה, בשינויים שתאשר הממשלה.

עובדי הרשות

29. עובדי הרשות דינם כדין עובדי המדינה לענין החיקוקים המנויים בסעיף 22, וכן, בשינויים המחויבים, לענין חוק שירות המדינה (משמעת), התשכ"ג-1936.

החלת דינים על עובדי הרשות

פרק ה': תקציב הרשות

30. (א) הרשות תכין ותגיש לשר ולשר האוצר, לאישורם, לא יאוחר מ-31 ביולי בכל שנה, את הצעת התקציב של הרשות לגבי שנת התקציב הבאה.

תקציב הרשות

(ב) התקציב השנתי לפעילותה של הרשות ימומן מתקציב המדינה ומאגרות המשתלמות לפי חוק זה.

(ג) חלקו של התקציב השנתי מתוך תקציב המדינה, בהתאם להוראת סעיף קטן (ב), ייקבע בחוק התקציב השנתי של המדינה, בתחום פעולה נפרד במסגרת תקציב משרד התחבורה והבטיחות בדרכים.

(ד) על אף האמור בסעיף קטן (ב), רשאית הרשות לקבל הכנסות נוספות, לרבות תרומות, עיזבונות ומענקים, מעבר לאמדן שנקבע בתקציב השנתי, והכל בהתאם להוראות שקבע השר באישור שר האוצר; קיבלה הרשות הכנסות כאמור, תהא רשאית לשלם ולהתחייב גם מתוך סכומים אלה, לאחר שאושרו כדין כתקציב נוסף, וניתנה על כך הודעה לשר; קיבלה הרשות כספים מגוף מבוקר כמשמעותו בסעיף 9(1), (2), (4) ו-(5) לחוק מבקר המדינה, התשי"ח-1958 [נוסח משולב], מעבר לאמדן שנקבע בתקציב השנתי, תהא הרשות רשאית לשלם ולהתחייב כאמור, אם ההוצאה אושרה כדין בתקציב הגוף המבוקר, וניתנה על כך הודעה לשר ולשר האוצר.

31. (א) הרשות תערוך ותגיש לשר ולשר האוצר, לא יאוחר משישה חודשים מתום כל שנה, דין וחשבון לענין ביצוע התקציב ולענין הכנסות הרשות והוצאותיה, באותה שנה; הרשות תעביר עותק של הדין וחשבון לוועדת הכלכלה של הכנסת.

דוחות שנתיים

(ב) שר החינוך יגיש לוועדת הכלכלה של הכנסת, עד ה-31 במרס בכל שנה, דין וחשבון לענין ביצוע תכניות הלימודים העיוניים בנושאי החינוך התעבורתי והבטיחות בדרכים, במוסדות החינוך, במהלך שנת התקציב שקדמה למועד הדיווח.

32. גופים אשר הרשות העבירה להם תקציב לצורך ביצוע פעולות בתחום הבטיחות בדרכים, לפי חוק זה, יגישו לרשות, אחת לשישה חודשים, דין וחשבון בדבר ביצוע התקציב האמור.

דיווח על מימוש כספים

פרק ו': מרכז לאומי למידע ולמחקר

33. (א) הרשות תקים ותנהל מרכז לאומי למידע ולמחקר בתחום הבטיחות בדרכים (בפרק זה – מרכז המידע והמחקר), שמטרותיו הפעלת מערך לאיסוף מידע ולעיבוד נתונים בתחום האמור (בפרק זה – מאגר המידע), מתן מענה לפניות בתחום האמור וגיבוש המלצות לאמצעים להגברת הבטיחות בדרכים ולמאבק בתאונות הדרכים, לרבות הסברה והדרכה.

מרכז לאומי למידע ולמחקר

(ב) מרכז המידע והמחקר ירכז נתונים בדבר תאונות דרכים, ובכלל זה בדבר נהגים וכלי רכב המעורבים בהן, נפגעים, מאפיינים מיוחדים שלהן, תשתיות ואמצעי בטיחות בסביבת התרחשותן, וכן נתונים אחרים ומחקרים בתחום הבטיחות בדרכים; כן יבצע מרכז המידע והמחקר מחקרים, יערוך השוואות בין-לאומיות, ינתח מגמות ויפעל לקידום אמצעים טכנולוגיים, הכל בתחום הבטיחות בדרכים.

(ג) מרכז המידע והמחקר יסייע למשטרת ישראל בחקירת תאונות דרכים; השר והשר לביטחון הפנים, בהסכמת שר המשפטים, יקבעו את אופן הסיוע ואת המקרים והתנאים לסיוע כאמור.

34. (א) השר ימנה, לפי הצעת יושב ראש הרשות, מדען ראשי לרשות, אשר ישמש כמנהל מרכז המידע והמחקר (בסעיף זה – מנהל המרכז), ויהיה כפוף למנהל.

מנהל מרכז המחקר והמידע

(ב) מנהל המרכז יהיה אחראי לניהול מאגר המידע ולהפקת הדוחות הנדרשים לצורך מילוי תפקידי הרשות, ולשם כך יהיה אחראי על כל אלה:

(1) איסוף נתונים לגבי תאונות דרכים ובתחום הבטיחות בדרכים, עיבודם הסטטיסטי וניתוחם, ובכפוף לכל דין – העמדת הנתונים שנאספו כאמור לצורכי מחקר;

(2) בחינת נתונים ומידע שבידי גופים כאמור בסעיף 35, במגמה להביא לשימוש במונחים אחידים על ידי הגופים האמורים, בתחום הבטיחות בדרכים;

(3) שמירה על הנתונים, ההנחות, המדדים והשיטות ששימשו בסיס למחקרים שערך מרכז המידע והמחקר, באופן שיבטיח יכולת בקרה על המחקרים;

(4) הפעלה יעילה של מאגר המידע.

35. גופים שיקבע השר בתקנות, בהסכמת שר המשפטים, ימסרו למרכז המידע והמחקר את פרטי המידע שברשותם, כפי שייקבע בתקנות האמורות, ובלבד שהוראות שענינן מידע שברשות משטרת ישראל, הנוגע לתיקי חקירה או להליכים משפטיים תלויים ועומדים, יהיו גם בהסכמת השר לביטחון הפנים.

חובת מסירת מידע למרכז

36. המידע שבמרכז המידע והמחקר, למעט מידע כהגדרתו בסעיף 7 לחוק הגנת הפרטיות, התשמ"א-1981, יעמוד לעיון הציבור.

העמדה לעיון הציבור

37. אדם שהגיע אליו מידע לצורך ביצוע פרק זה, לא יגלה את תוכנו, אלא לפי הוראות פרק זה.

שמירת סודיות

38. (א) השר, על פי הצעת הרשות, יקבע אגרות בעד שימוש בשירותי מרכז המידע והמחקר, ובכלל זה בעד עיון במידע שבמרכז, קבלתו או עיבודו.

אגרות בעד מידע

(ב) הכנסות מאגרות שנקבעו לפי סעיף זה, יועברו לתקציב הרשות.

פרק ז': הוראות שונות

39. (א) השר ממונה על ביצוע חוק זה והוא רשאי להתקין תקנות לביצועו.

ביצוע ותקנות

(ב) תקנות לפי חוק זה יהיו באישור ועדת הכלכלה של הכנסת.

40. בחוק חינוך ממלכתי, התשי"ג-1953, בסעיף 2, אחרי פסקה (11) יבוא:

תיקון חוק חינוך ממלכתי

"(12) לחנך להכרה בקדושת החיים ולהנחיל תודעת בטיחות וזהירות, לרבות בטיחות בדרכים."

41. בפקודת התעבורה –

תיקון פקודת התעבורה

(1) בסעיף 83(א), במקום "מנהל הרשות כהגדרתו בחוק המאבק הלאומי בתאונות דרכים, התשנ"ז-1997" יבוא "המנהל כהגדרתו בחוק הרשות הלאומית לבטיחות בדרכים (הוראת שעה), התשס"ו-2006";

(2) בתוספת החמישית, פרט 6 – יימחק.

42. בחוק הדרכים (שילוט), התשכ"ו-1966 –

תיקון חוק הדרכים (שילוט)

(1) בסעיף 3(ב), אחרי פסקה (6) יבוא:

"(7) נציג הרשות כהגדרתה בחוק הרשות הלאומית לבטיחות בדרכים (הוראת שעה), התשס"ו-2006.";

(2) בסעיף 4, אחרי פסקה (5) יבוא:

"(6) נציג הרשות כהגדרתה בחוק הרשות הלאומית לבטיחות בדרכים (הוראת שעה), התשס"ו-2006."

43. חוק המאבק הלאומי בתאונות דרכים, התשנ"ז-1997 – בטל.

ביטול חוק המאבק הלאומי לבטיחות בדרכים

44. בחוק נפגעי תאונות דרכים (סיוע לבני משפחה), התשס"ב-2002, בסעיף 6, במקום סעיף קטן (א) יבוא:

תיקון חוק נפגעי תאונות דרכים (סיוע לבני משפחה)

"(א) לשם מימון פעולות המרכז יועבר תקציב ממשרד האוצר, מתוך תקציב המדינה המיועד לרשות הלאומית לבטיחות בדרכים, שהוקמה לפי חוק הרשות הלאומית לבטיחות בדרכים (הוראת שעה), התשס"ו-2006 (להלן – החוק); הסכום שיועבר כאמור לא יהיה נמוך מהסכום שהועבר למרכז בשנת התקציב 2006."

45. (א) תחילתו של חוק זה במועד שיקבע השר בצו[[2]](#footnote-2), באישור ועדת הכלכלה של הכנסת, והוא רשאי לקבוע מועדי תחילה שונים לסעיפים שונים שבחוק, ובלבד שכל סעיפי החוק ייכנסו לתוקפם לא יאוחר מיום י"א בטבת התשס"ז (1 בינואר 2007).

תחילה

(תיקון מס' 3) תשע"ח-2018

(ב) (בוטל).

(תיקון מס' 3) תשע"ח-2018

(ג) (בוטל).

(תיקון מס' 3) תשע"ח-2018

(ד) (בוטל).

(תיקון מס' 3) תשע"ח-2018

מיום 1.1.2018

**תיקון מס' 2**

[ס"ח תשע"ח מס' 2682](http://www.nevo.co.il/Law_word/law14/law-2682.pdf) מיום 14.1.2018 עמ' 112 ([ה"ח 1171](http://www.nevo.co.il/Law_word/law15/memshala-1171.pdf))

**הוספת סעיף קטן 45(ד)**

מיום 1.7.2018

**תיקון מס' 3**

[ס"ח תשע"ח מס' 2732](http://www.nevo.co.il/Law_word/law14/law-2732.pdf) מיום 16.7.2018 עמ' 748 ([ה"ח 1215](http://www.nevo.co.il/Law_word/law15/memshala-1215.pdf))

תחילה ~~ותוקף~~

45. (א) תחילתו של חוק זה במועד שיקבע השר בצו, באישור ועדת הכלכלה של הכנסת, והוא רשאי לקבוע מועדי תחילה שונים לסעיפים שונים שבחוק, ובלבד שכל סעיפי החוק ייכנסו לתוקפם לא יאוחר מיום י"א בטבת התשס"ז (1 בינואר 2007) ~~(בסעיף זה – המועד הקובע)~~.

~~(ב) חוק זה יעמוד בתוקפו עד יום י"ח בטבת התשע"ג (31 בדצמבר 2012); בכפוף להוראות סעיף קטן (ג), רשאי השר, באישור הממשלה וועדת הכלכלה של הכנסת, להאריך בצו את תוקפו של חוק זה בחמש שנים נוספות.~~

~~(ג) בתום ארבע שנים מהמועד הקובע, יבחן השר את פעילותה של הרשות כתאגיד ואת מידת הצלחתה בביצוע תפקידיה והשגת היעדים שנקבעו בתכניות לפי סעיף 9, ויגיש את מסקנותיו לממשלה; הממשלה, על פי המלצת השר, תחליט באשר לדרך המתאימה להגברת הבטיחות בדרכים ולהפחתה של תאונות הדרכים, והיא תהיה רשאית, בין השאר, לפעול לשינוי מעמדה של הרשות, או לאשר את הארכת תוקפו של חוק זה.~~

~~(ד) על אף האמור בסעיפים קטנים (ב) ו-(ג), חוק זה ימשיך לעמוד בתוקפו עד יום י"ז בתמוז התשע"ח (30 ביוני 2018).~~

אהוד אולמרט שאול מופז

ראש הממשלה שר התחבורה והבטיחות בדרכים

משה קצב דליה איציק

נשיא המדינה יושבת ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשס"ו מס' 2062](http://www.nevo.co.il/Law_word/law14/law-2062.pdf) מיום 24.7.2006 עמ' 347 ([ה"ח הממשלה תשס"ו מס' 213](http://www.nevo.co.il/Law_word/law15/memshala-213.pdf) עמ' 142); ר' [ק"ת תשס"ז מס' 6521](http://www.nevo.co.il/Law_word/law06/tak-6521.pdf) מיום 27.9.2006 עמ' 22 לענין תחילת החוק ור' [ק"ת תשע"ג מס' 7244](http://www.nevo.co.il/Law_word/law06/tak-7244.pdf) מיום 5.5.2013 עמ' 1128 לענין הארכת תוקף.

   תוקן [ס"ח תשע"ז מס' 2605](http://www.nevo.co.il/law_word/law14/law-2605.pdf) מיום 21.2.2017 עמ' 418 ([ה"ח הממשלה תשע"ז מס' 1093](http://www.nevo.co.il/Law_word/law15/memshala-1093.pdf) עמ' 664) – תיקון מס' 1; ר' סעיף 3 לענין תחילה.

   3. תחילתו של סעיף 21א לחוק העיקרי, כנוסחו בסעיף 2 לחוק זה, ביום כ"ב באייר התשע"ו (30 במאי 2016).

   [ס"ח תשע"ח מס' 2682](https://www.nevo.co.il/law_word/law14/law-2682.pdf) מיום 14.1.2018 עמ' 112 ([ה"ח הממשלה תשע"ח מס' 1171](http://www.nevo.co.il/Law_word/law15/memshala-1171.pdf) עמ' 150) – תיקון מס' 2; תחילתו ביום 1.1.2018.

   [ס"ח תשע"ח מס' 2732](http://www.nevo.co.il/law_word/law14/law-2732.pdf) מיום 16.7.2018 עמ' 748 ([ה"ח הממשלה תשע"ח מס' 1215](http://www.nevo.co.il/Law_word/law15/memshala-1215.pdf) עמ' 854) – תיקון מס' 3; תחילתו ביום 1.7.2018. [↑](#footnote-ref-1)
2. ר' [ק"ת תשס"ז מס' 6521](http://www.nevo.co.il/Law_word/law06/TAK-6521.pdf) מיום 27.9.2006 עמ' 22 לענין תחילת הסעיפים השונים של החוק. [↑](#footnote-ref-2)