חוק הרשות לפיתוח ירושלים, תשמ"ח-1988

דיני חוקה – ירושלים בירת ישראל

רשויות ומשפט מנהלי – פיתוח – פיתוח ירושלים – הרשות לפיתוח ירושלים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הרשות | [Go](#Seif2) | 2 |
| סעיף 3 | הרשות תאגיד | [Go](#Seif3) | 2 |
| סעיף 4 | הרשות גוף מבוקר | [Go](#Seif4) | 2 |
| סעיף 5 | תפקידי הרשות | [Go](#Seif5) | 2 |
| סעיף 6 | סמכויות הרשות | [Go](#Seif6) | 2 |
| סעיף 7 | שימוש בהכנסות | [Go](#Seif7) | 3 |
| סעיף 8 | מועצת הרשות | [Go](#Seif8) | 3 |
| סעיף 9 | תפקידי המועצה | [Go](#Seif9) | 3 |
| סעיף 10 | מינהלת הרשות | [Go](#Seif10) | 3 |
| סעיף 11 | סייגים לכהונה | [Go](#Seif11) | 3 |
| סעיף 12 | תקופת כהונה | [Go](#Seif12) | 4 |
| סעיף 12א | הוצאות | [Go](#Seif13) | 4 |
| סעיף 13 | פקיעת כהונה | [Go](#Seif14) | 4 |
| סעיף 14 | העברה מכהונה | [Go](#Seif15) | 4 |
| סעיף 15 | סדרי דיון | [Go](#Seif16) | 4 |
| סעיף 16 | חובת גילוי זיקה בעסקה | [Go](#Seif17) | 4 |
| סעיף 17 | תוקף פעולות | [Go](#Seif18) | 4 |
| סעיף 18 | מנהל הרשות | [Go](#Seif19) | 4 |
| סעיף 19 | כהונת המנהל ותנאי העסקתו | [Go](#Seif20) | 4 |
| סעיף 20 | תנאי העסקתם של עובדי הרשות | [Go](#Seif21) | 4 |
| סעיף 21 | דו"חות | [Go](#Seif22) | 4 |
| סעיף 22 | דיווח לפי דרישה | [Go](#Seif23) | 5 |
| סעיף 22א | דין הרשות כדין המדינה | [Go](#Seif24) | 5 |
| סעיף 22ב | דין מנהל הרשות, חברי המועצה ועובדיה | [Go](#Seif25) | 5 |
| סעיף 22ג | הטבות למפעלים עתירי ידע, למפעלים עתירי טכנולוגיה ולמפעלים באזור תעשייה גדול | [Go](#Seif27) | 5 |
| סעיף 22ד | עידוד לימודי השכלה גבוהה לחיילים משוחררים זכאים בירושלים | [Go](#Seif28) | 5 |
| סעיף 23 | ביצוע ותקנות | [Go](#Seif26) | 5 |

חוק הרשות לפיתוח ירושלים, תשמ"ח-1988[[1]](#footnote-1)\*

1. בחוק זה –

הגדרות

"הרשות" – הרשות לפיתוח ירושלים המוקמת לפי חוק זה;

"המועצה" – מועצת הרשות כאמור בסעיף 8;

"המינהלה" – מינהלת הרשות כאמור בסעיף 10;

"השרים" – יושב ראש ועדת השרים לעניני ירושלים או השר שהממשלה קבעה אותו לענין חוק זה, יחד עם שר האוצר.

2. מוקמת בזה הרשות לפיתוח ירושלים.

הרשות

3. הרשות היא תאגיד.

הרשות – תאגיד

4. הרשות היא גוף מבוקר, כמשמעותו בסעיף 9(2) לחוק מבקר המדינה, תשי"ח-1958 [נוסח משולב].

הרשות – גוף מבוקר

5. (א) ואלה תפקידי הרשות:

תפקידי הרשות

(1) ליזום פעולות לפיתוחה הכלכלי של ירושלים;

(2) להכין תכניות לפיתוחה הכלכלי של ירושלים;

(3) לעודד יוזמות כלכליות לפיתוח ירושלים;

(4) לתאם בין משרדי הממשלה, הרשויות והגופים העושים לפיתוח ירושלים;

(5) לספק מידע בכל הקשור ליוזמות, לתכניות ולמפעלים כלכליים בירושלים;

(6) לייעץ ולסייע בכל הקשור לתכנון ולהקמה של מפעלים כלכליים בירושלים, לרבות להליכים הדרושים לענין זה לפי כל דין;

(7) לפעול למען ריכוז הנהלות משרדים ויחידות ממשלתיים וארגונים ארציים בירושלים.

(ב) בביצוע תפקידיה תדאג הרשות שפעולותיה לא יעמדו בסתירה עם החלטות שקיבלה מועצת עירית ירושלים ושיהיו תואמות את מדיניותה הכלכלית של הממשלה.

6. ואלה סמכויות הרשות:

סמכויות הרשות

(1) לקבוע את הגופים שיבצעו תכניות לפיתוח כלכלי שהכינה הרשות;

(2) לקבוע את השימוש במשאבים שיעמדו לרשותה;

(3) לגייס הון בישראל ומחוצה לה לצורך ביצוע תפקידיה;

(4) להקים תאגידים. בעצמה או ביחד עם אחרים, או לרכוש זכויות בתאגידים קיימים, והכל לצורך ביצוע תפקידיה;

(5) ליצור ולקיים קרנות לפיתוח כלכלי של ירושלים;

(6) לקבל, בכפוף לאמור בכל חוק, מילווה לצרכי ביצוע תפקידיה ולהנפיק למטרה זו איגרות חוב; איגרות החוב, המילוות ותנאיהן טעונים אישור השרים.

7. כל הכנסה שתקבל הרשות תשמש במסגרת תקציבה למטרות שהועידה הרשות לשם ביצוע תפקידיה.

שימוש בהכנסות

8. (א) לרשות תהיה מועצה, וזה הרכבה:

מועצת הרשות

(1) נציגי הממשלה מקרב עובדי המדינה, שימנו אותם, אחד אחד, השרים הבאים: ראש הממשלה, יושב ראש ועדת השרים לעניני ירושלים או השר שהממשלה קבעה אותו לענין חוק זה, שר האוצר, שר האנרגיה והתשתית, שר הבטחון, שר הבינוי והשיכון, שר הבריאות, השר לעניני דתות[[2]](#footnote-2), שר החינוך והתרבות, שר החקלאות, שר הכלכלה והתכנון, שר המשפטים, שר העבודה והרווחה, שר הפנים, השר לקליטת העליה, שר התחבורה, שר התיירות, שר התעשיה והמסחר ושר התקשורת;

(2) תשעה נציגי עירית ירושלים, מהם ששה שישקפו ככל האפשר את יחסי הכוחות במועצת העיריה;

(3) חמישה נציגי ציבור שימנו השרים וראש עירית ירושלים, בתיאום עם לשכת התיאום של הארגונים הכלכליים בירושלים, מקרב גופים הפועלים לפיתוחה הכלכלי של ירושלים;

(4) שני נציגי מוסדות להשכלה גבוהה, לרבות מוסדות תורניים, שימנו השרים וראש עירית ירושלים, בהסכמת שר המדע והפיתוח, שר החינוך והתרבות והשר לעניני   
דתות1.

(ב) יושב ראש המועצה יתמנה בידי המועצה מבין חבריה, באישור השרים.

9. ואלה תפקידי המועצה:

תפקידי המועצה

(1) לייעץ לממשלה בכל הקשור בביצוע סעיף 4 לחוק-יסוד: ירושלים בירת ישראל, ולייעץ לשרים בכל הקשור בביצוע חוק זה;

(2) לאשר את תקציב הרשות;

(3) לפקח על ביצוע תפקידי הרשות.

10. עניני הרשות ינוהלו בידי מינהלה, וזה הרכבה:

מינהלת הרשות

(1) חברי המועצה שהם נציגי השרים הבאים: שר האוצר, שר הבינוי והשיכון, שר הבריאות, השר לעניני דתות1, שר החקלאות, שר הכלכלה והתכנון, שר הפנים, שר התיירות ושר התעשיה והמסחר;

(2) ארבעה מנציגי עירית ירושלים במועצה, שהעיריה קבעה אותם.

(3) שניים מנציגי הציבור במועצה שיקבעו השרים וראש עירית ירושלים; מונה יושב ראש המועצה מקרב נציגי הציבור, יהיה הוא אחד מבין נציגי הציבור במינהלה.

(תיקון מס' 1)   
תש"ן-1989

מיום 1.11.1989

**תיקון מס' 1**

[ס"ח תשמ"ט מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 2 ([ה"ח 1941](http://www.nevo.co.il/Law_word/law17/PROP-1941.pdf))

**הוספת פסקה 10(3)**

11. (א) לא יכהן כחבר המועצה או כחבר המינהלה –

סייגים לכהונה

(1) מי שאינו אזרח ישראל;

(2) מי שתוך עשר שנים שקדמו למינויו הורשע בפסק דין סופי, או שהיה נושא את עונשו, בשל עבירה שלדעת היועץ המשפטי לממשלה יש עמה קלון;

(3) מי שקשור, במישרין או בעקיפין, בעצמו או על ידי קרובו, סוכנו או שותפו, בחוזה או בעסקה עם הרשות, או מי שהוא בעל ענין בתאגיד הקשור כאמור; אך לא יהיו פסולים עובדים או חברי הנהלה של גופים ציבוריים או של חברות ממשלתיות בשל כך בלבד שהגופים או החברות קשורים כאמור.

(ב) לענין סעיף קטן (א)(3) ולענין סעיף 16 –

"בעל ענין" – בעל חלק העולה על 5 אחוזים מהונו של התאגיד או מכוח ההצבעה בו או מהזכות לרווחיו;

קרוב – בן זוג, הורה, בן, בת, אח, אחות ובני זוגם.

12. חברי המועצה וחברי המינהלה יתמנו לשלוש שנים, ואפשר לחזור ולמנותם.

תקופת כהונה

12א. חבר המועצה לא יקבל מהרשות שכר בעד שירותיו, אך יהא זכאי לקבל הוצאות שהוציא בקשר למילוי תפקידו כחבר המועצה בשיעורים הנהוגים לגבי עובדי המדינה.

הוצאות

(תיקון מס' 1)   
תש"ן-1989

מיום 1.11.1989

**תיקון מס' 1**

[ס"ח תשמ"ט מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 3 ([ה"ח 1941](http://www.nevo.co.il/Law_word/law17/PROP-1941.pdf))

**הוספת סעיף 12א**

13. חבר המועצה וחבר המינהלה יחדלו לכהן לפני תום תקופת כהונתם באחת מאלה:

פקיעת כהונה

(1) התפטרו במסירת כתב התפטרות לשרים;

(2) אם נתמנו בהיותם עובדי המדינה או העיריה – פרשו משירותם.

14. השרים וראש עירית ירושלים יהיו רשאים להעביר חבר המועצה או חבר המינהלה מכהונתו לפני תום תקופת כהונתו באחת מאלה:

העברה מכהונה

(1) נבצר ממנו דרך קבע למלא את תפקידו;

(2) הורשע בעבירה שלדעת היועץ המשפטי לממשלה יש עמה קלון;

(3) נתקיים בו הסייג שבסעיף 11(א)(3).

15. המועצה והמינהלה יקבעו את דרכי עבודתן וסדרי הדיונים בהן, במידה שלא נקבעו בחוק זה או על פיו.

סדרי דיון

16. (א) חבר המועצה או חבר המינהלה שיש לו או שעשוי להיות לו, במישרין או בעקיפין, בעצמו או על ידי קרובו, סוכנו או שותפו, או לתאגיד שהוא בעל עניין בו, כל חלק או זיקה או ענין בכל עסקה עם הרשות אשר עומדת לדיון במועצה או במינהלה –

חובת גילוי זיקה בעסקה

(1) יודיע על כך ליושב ראש המועצה או המינהלה, לפי הענין, מיד לאחר שנודע לו על העסקה;

(2) לא יהיה נוכח בדיונים באותה עסקה ולא ישתתף בהחלטה המתייחסת אליה או הקשורה עמה.

(ב) סעיף קטן (א) לא יחול על עסקה או ענין בשל כך בלבד שחבר המועצה או חבר המינהלה משמש כעובד בתאגיד כאמור באותו סעיף קטן או כחבר בהנהלה.

17. קיום המועצה והמינהלה, סמכויותיהן ותוקף החלטותיהן לא ייפגעו מחמת שנתפנה מקומו של חבר המועצה או חבר המינהלה, או מחמת ליקוי במינוים או בהמשך כהונתם.

תוקף פעולות

18. (א) המועצה, באישור השרים וראש עירית ירושלים, תמנה מנהל לרשות.

מנהל הרשות

(ב) המנהל יהיה אחראי כלפי המועצה, המינהלה והשרים לביצוע החלטותיהם ולביצוע תפקידי הרשות.

19. (א) תקופת כהונתו של המנהל תהיה חמש שנים; המועצה, באישור השרים וראש עירית ירושלים, רשאית להאריך את המינוי לתקופה נוספת.

כהונת המנהל ותנאי העסקתו

(ב) המנהל יחדל לכהן לפני תום תקופת כהונתו באחת מאלה:

(1) התפטר במסירת כתב התפטרות ליושב ראש המועצה;

(2) השרים וראש עירית ירושלים, לאחר התייעצות במועצה, קבעו כי נבצר מהמנהל דרך קבע למלא תפקידו.

(ג) השרים וראש עירית ירושלים, באישור המועצה, יקבעו את שכרו ותנאי העסקתו של המנהל.

20. תנאי עבודתם של עובדי הרשות ושכרם יהיו כשל עובדי המדינה.

תנאי העסקתם של עובדי הרשות

21. הרשות תגיש לשרים, לראש עירית ירושלים ולועדת הכספים של הכנסת, בתחילת כל שנת כספים, דין וחשבון לגבי השנה שחלפה; הדין וחשבון יכלול –

דו"חות

(1) מאזן שנתי מבוקר בידי רואה חשבון;

(2) דו"ח הכנסות והוצאות;

(3) דו"חות בדבר המשאבים של רשות ואופן השימוש בהם;

(4) סקירה בדבר ביצוע תקציב הרשות;

(5) סקירה על פעולות הרשות באותה שנה.

22. השרים וראש עירית ירושלים רשאים לדרוש מהרשות, בכל עת, דין וחשבון ומידע אחר על כל ענין שהוא בגדר תפקידיה וסמכויותיה.

דיווח לפי דרישה

22א. דין הרשות כדין המדינה לענין תשלום מסים, אגרות, ארנונות,  היטלים ותשלומי חובה אחרים.

דין הרשות כדין המדינה

(תיקון מס' 1)   
תש"ן-1989

מיום 1.11.1989

**תיקון מס' 1**

[ס"ח תשמ"ט מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 3 ([ה"ח 1941](http://www.nevo.co.il/Law_word/law17/PROP-1941.pdf))

**הוספת סעיף 22א**

22ב. (א) דין מנהל הרשות, חברי המועצה ועובדיה כדין עובדי המדינה לענין חיקוקים אלה:

דין מנהל הרשות, חברי המועצה ועובדיה

(תיקון מס' 1)   
תש"ן-1989

(1) חוק הבחירות לכנסת (נוסח משולב), תשכ"ט-1969;

(2) חוק שירות המדינה (סיוג פעילות מפלגתית ומגבית כספים), תשי"ט-1959;

(3) חוק שירות הציבור (מתנות), תש"ם-1979;

(4) חוק שירות הציבור (הגבלות לאחר פרישה), תשכ"ט-1969;

(5) ההוראות הנוגעות לעובדי ציבור בחוק העונשין, תשל"ז-1977.

(ב) בסעיף קטן (א), פסקאות (1), (2) ו-(4) לא יחולו על חברי המועצה המכהנים כחבר מועצת העיריה, ופסקה (4) לא תחול אף על חברי המועצה שהם נציגי הציבור.

מיום 1.11.1989

**תיקון מס' 1**

[ס"ח תשמ"ט מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 3 ([ה"ח 1941](http://www.nevo.co.il/Law_word/law17/PROP-1941.pdf))

**הוספת סעיף 22ב**

22ג. (א) לעניין מתן הטבות לפי חוק לעידוד השקעות הון, יראו, החל ביום כ"ה בטבת התשע"א (1 בינואר 2011), מפעל תעשייתי שהוא מפעל עתיר ידע, מפעל עתיר טכנולוגיה, מפעל שנמצא באזור תעשייה גדול, וכן בניין תעשייתי ובניין תעשייתי משופץ שהושכרו למפעל כאמור, אשר נמצאים בירושלים, כאילו הם נמצאים באזור פיתוח א', כמשמעותו בחוק האמור.

הטבות למפעלים עתירי ידע, למפעלים עתירי טכנולוגיה ולמפעלים באזור תעשייה גדול

(תיקון מס' 5) תשע"א-2011

(ב) בסעיף זה –

(תיקון מס' 7) תשע"ה-2015

"בניין תעשייתי" – כהגדרתו בסעיף 40א לחוק לעידוד השקעות הון, ויראו כאילו בפסקה (2) שבה, אחרי "בשיעור שנקבע בכתב האישור" – נאמר "ושאינו פחות מ-70%";

"בניין תעשייתי משופץ" – כהגדרתו בסעיף 40א לחוק לעידוד השקעות הון;

"חוק לעידוד השקעות הון" – חוק לעידוד השקעות הון, התשי"ט-1959;

"מפעל עתיר ידע", "מפעל עתיר טכנולוגיה" – פעל שראש הרשות הלאומית לחדשנות טכנולוגית כמשמעותו בחוק לעידוד מחקר, פיתוח וחדשנות טכנולוגית בתעשייה, התשמ"ד-1984 אישר אותו לעניין סעיף זה בהתאם לכללים שקבעו השרים בתקנות;

"מפעל באזור תעשייה גדול" – מפעל שנמצא באזור תעשייה ששטחו, בהתאם לתכנית בניין עיר מאושרת המיועדת לתעשייה, מאה דונם לפחות.

מיום 1.11.1989

**תיקון מס' 1**

[ס"ח תשמ"ט מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 3 ([ה"ח 1941](http://www.nevo.co.il/Law_word/law17/PROP-1941.pdf))

**הוספת סעיף 22ג**

מיום 15.2.1991

**תיקון מס' 2**

[ס"ח תשנ"א מס' 1344](http://www.nevo.co.il/Law_word/law14/LAW-1344.pdf) מיום 15.2.1991 עמ' 87 ([ה"ח 2026](http://www.nevo.co.il/Law_word/law17/PROP-2026.pdf))

**החלפת סעיף 22ג**

הנוסח הקודם:

~~22ג. (א) למפעלים עתירי ידע ולמפעלים עתירי טכנולוגיה בירושלים יינתנו ההטבות הניתנות למפעלים באזור פיתוח א' לפי חוק לעידוד השקעות הון, התשי"ט-1959; לענין זה, "מפעל עתיר ידע" ו"מפעל עתיר טכנולוגיה" – מפעל מאושר כמשמעותו בחוק האמור ושהמדען הראשי במשרד התעשיה והמסחר אישר אותו בהתאם לכללים שקבעו השרים בתקנות.~~

~~(ב) סעיף זה יחול על מפעל שקיבל אישור החל ביום כ"ד באדר ב' התשמ"ט (31 במרס 1989) ועד יום כ"ו באדר ב' התשנ"ב (31 במרס 1992).~~

מיום 9.1.1994

**תיקון מס' 3**

[ס"ח תשנ"ד מס' 1445](http://www.nevo.co.il/Law_word/law14/LAW-1445.pdf) מיום 9.1.1994 עמ' 51 ([ה"ח 2212](http://www.nevo.co.il/Law_word/law17/PROP-2212.pdf))

(ג) סעיף זה יחול על מפעל מאושר, בנין תעשייתי ובנין תעשייתי משופץ שקיבלו אישור לפי חוק העידוד מיום כ"ד באדר ב' תשמ"ט (31 במרס 1989) עד יום ~~י"ז בטבת התשנ"ד (31 בדצמבר 1993)~~ כ"ח בטבת התשנ"ה (31 בדצמבר 1994).

מיום 1.1.1995

**תיקון מס' 4**

[ס"ח תשנ"ה מס' 1501](http://www.nevo.co.il/Law_word/law14/LAW-1501.pdf) מיום 27.1.1995 עמ' 102 ([ה"ח 2313](http://www.nevo.co.il/Law_word/law17/PROP-2313.pdf))

(ג) סעיף זה יחול על מפעל מאושר, בנין תעשייתי ובנין תעשייתי משופץ שקיבלו אישור לפי חוק העידוד מיום כ"ד באדר ב' תשמ"ט (31 במרס 1989) עד יום ~~כ"ח בטבת התשנ"ה (31 בדצמבר 1994)~~ ב' בטבת התשנ"ח (31 בדצמבר 1997).

מיום 1.1.2011

**תיקון מס' 5**

[ס"ח תשע"א מס' 2271](http://www.nevo.co.il/Law_word/law14/law-2271.pdf) מיום 6.1.2011 עמ' 181 ([ה"ח 541](http://www.nevo.co.il/Law_word/law15/memshala-541.pdf))

**החלפת סעיף 22ג**

הנוסח הקודם:

~~הטבות למפעלים עתירי ידע ולמפעלים עתירי טכנולוגיה~~

~~22ג. (א) למפעל עתיר ידע ולמפעל עתיר טכנולוגיה בירושלים שאושר כמפעל מאושר על פי חוק לעידוד השקעות הון, תשי"ט-1959 (להלן – חוק העידוד), יינתנו ההטבות הניתנות למפעל באזור פיתוח א' לפי חוק העידוד.~~

~~(ב) לבנין תעשייתי ולבנין תעשייתי משופץ כהגדרתם בסעיף 40א לחוק העידוד, הנמצאים בירושלים ואשר הושכרו למפעל עתיר ידע או למפעל עתיר טכנולוגיה, יינתנו ההטבות הניתנות לבנינים כאמור באזור פיתוח א' לפי חוק העידוד, ולענין זה תחול הגדרת "בנין תעשייתי" האמורה כאילו בפסקה (2) בה, אחרי "בשיעור שנקבע בכתב האישור" נאמר "ואינו פחות מ-70%".~~

~~(ג) סעיף זה יחול על מפעל מאושר, בנין תעשייתי ובנין תעשייתי משופץ שקיבלו אישור לפי חוק העידוד מיום כ"ד באדר ב' תשמ"ט (31 במרס 1989) עד יום ב' בטבת תשנ"ח (31 בדצמבר 1997).~~

~~(ד) בסעיף זה, "מפעל עתיר ידע" ו"מפעל עתיר טכנולוגיה" – מפעל שהמדען הראשי במשרד התעשיה והמסחר אישר אותו לענין סעיף זה בהתאם לכללים שקבעו השרים בתקנות.~~

מיום 1.1.2016

**תיקון מס' 7**

[ס"ח תשע"ה מס' 2501](http://www.nevo.co.il/law_word/law14/law-2501.pdf) מיום 10.8.2015 עמ' 284 ([ה"ח 926](http://www.nevo.co.il/Law_word/law15/memshala-926.pdf))

"מפעל עתיר ידע", "מפעל עתיר טכנולוגיה" – פעל ~~שהמדען הראשי במשרד התעשייה המסחר והתעסוקה~~ שראש הרשות הלאומית לחדשנות טכנולוגית כמשמעותו בחוק לעידוד מחקר, פיתוח וחדשנות טכנולוגית בתעשייה, התשמ"ד-1984 אישר אותו לעניין סעיף זה בהתאם לכללים שקבעו השרים בתקנות;

22ד. הקרן לעידוד לימודי השכלה גבוהה תעודד חיילים משוחררים זכאים, לפי הוראות סעיף 7א(ב)(1) לחוק קליטת חיילים משוחררים, ללמוד במוסדות להשכלה גבוהה בירושלים, באמצעות מימון השתתפות בשכר הלימוד באותם מוסדות, והכל בהתאם לתנאים שנקבעו לעניין הסעיף האמור, ויראו לעניין סעיף 7א(ב)(1) האמור את ירושלים כאזור סיוע; בסעיף זה –

עידוד לימודי השכלה גבוהה לחיילים משוחררים זכאים בירושלים

(תיקון מס' 6) תשע"ב-2011

"אזור סיוע" – כהגדרתו בסעיף 7א(א) לחוק קליטת חיילים משוחררים;

"חוק קליטת חיילים משוחררים" – חוק קליטת חיילים משוחררים, התשנ"ד-1994;

"חייל משוחרר זכאי" – חייל משוחרר שמתקיימים בו תנאי הזכאות לפי סעיף 7א(ג) ו-(ד) לחוק קליטת חיילים משוחררים לעניין סעיף 7א(ב)(1) לחוק האמור;

"מוסד להשכלה גבוהה" – כמשמעותו בהוראות לפי סעיף 7א(ג) לחוק קליטת חיילים משוחררים לעניין סעיף 7א(ב)(1) לחוק האמור;

"הקרן לעידוד לימודי השכלה גבוהה" – כמשמעותה בסעיף 7א(ב) לחוק קליטת חיילים משוחררים.

מיום 30.10.2011

**תיקון מס' 6**

[ס"ח תשע"ב מס' 2321](http://www.nevo.co.il/Law_word/law14/law-2321.pdf) מיום 16.11.2011 עמ' 22 ([ה"ח 624](http://www.nevo.co.il/Law_word/law15/memshala-624.pdf))

**הוספת סעיף 22ד**

23. השרים ממונים על ביצוע חוק זה והם רשאים להתקין תקנות לביצועו.

ביצוע ותקנות

יצחק שמיר משה נסים שמעון פרס

ראש הממשלה שר האוצר ממלא מקום ראש הממשלה

ושר החוץ

חיים הרצוג

נשיא המדינה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשמ"ח מס' 1260](http://www.nevo.co.il/Law_word/law14/LAW-1260.pdf) מיום 27.7.1988 עמ' 168 ([ה"ח תשמ"ח מס' 1889](http://www.nevo.co.il/Law_word/law17/PROP-1889.pdf) עמ' 221).

   תוקן [ס"ח תש"ן מס' 1287](http://www.nevo.co.il/Law_word/law14/LAW-1287.pdf) מיום 1.11.1989 עמ' 2 ([ה"ח תשמ"ט מס' 1941](http://www.nevo.co.il/Law_word/law17/PROP-1941.pdf) עמ' 117) – תיקון מס' 1.

   [ס"ח תשנ"א מס' 1344](http://www.nevo.co.il/Law_word/law14/LAW-1344.pdf) מיום 15.2.1991 עמ' 87 ([ה"ח תשנ"א מס' 2026](http://www.nevo.co.il/Law_word/law17/PROP-2026.pdf) עמ' 108) – תיקון מס' 2.

   [ס"ח תשנ"ד מס' 1445](http://www.nevo.co.il/Law_word/law14/LAW-1445.pdf) מיום 9.1.1994 עמ' 51 ([ה"ח תשנ"ד מס' 2212](http://www.nevo.co.il/Law_word/law17/PROP-2212.pdf) עמ' 16) – תיקון מס' 3 בסעיף 23 לחוק הסדרים במשק המדינה (תיקוני חקיקה להשגת יעדי התקציב), תשנ"ד-1994.

   [ס"ח תשנ"ה מס' 1501](http://www.nevo.co.il/Law_word/law14/LAW-1501.pdf) מיום 27.1.1995 עמ' 102 ([ה"ח תשנ"ה מס' 2313](http://www.nevo.co.il/Law_word/law17/PROP-2313.pdf) עמ' 68) – תיקון מס' 4 בסעיף 11 לחוק הסדרים במשק המדינה (תיקוני חקיקה), תשנ"ה-1995; תחילתו ביום 1.1.1995.

   [ס"ח תשע"א מס' 2271](http://www.nevo.co.il/Law_word/law14/law-2271.pdf) מיום 6.1.2011 עמ' 181 ([ה"ח הממשלה תשע"א מס' 541](http://www.nevo.co.il/Law_word/law15/memshala-541.pdf) עמ' 6) – תיקון מס' 5 בסעיף 40 לחוק המדיניות הכלכלית לשנים 2011 ו-2012 (תיקוני חקיקה), תשע"א-2010; תחילתו ביום 1.1.2011.

   [ס"ח תשע"ב מס' 2321](http://www.nevo.co.il/Law_word/law14/law-2321.pdf) מיום 16.11.2011 עמ' 22 ([ה"ח הממשלה תשע"ב מס' 624](http://www.nevo.co.il/Law_word/law15/memshala-624.pdf) עמ' 48) – תיקון מס' 6; ר' סעיף 2 לענין תחילה ותחולה.

   [ס"ח תשע"ה מס' 2501](http://www.nevo.co.il/law_word/law14/law-2501.pdf) מיום 10.8.2015 עמ' 284 ([ה"ח הממשלה תשע"ה מס' 926](http://www.nevo.co.il/Law_word/law15/memshala-926.pdf) עמ' 628) – תיקון מס' 7 בסעיף 53 לחוק לעידוד מחקר ופיתוח בתעשייה (תיקון מס' 7), תשע"ה-2015; תחילתו ביום 1.1.2016. [↑](#footnote-ref-1)
2. סמכויות השר הועברו לראש הממשלה: [י"פ תשס"ד מס' 5266](http://www.nevo.co.il/Law_word/law10/YALKUT-5266.pdf) מיום 21.1.2004 עמ' 1642. הסמכויות הוחזרו לשר לשירותי דת: [י"פ תשע"ג מס' 6609](http://www.nevo.co.il/Law_word/law10/yalkut-6609.pdf) מיום 17.6.2013 עמ' 5336. [↑](#footnote-ref-2)