חוק התפזרות הכנסת העשרים ואחת, תשע"ט-2019

דיני חוקה – כנסת – בחירות

דיני חוקה – בחירות – בחירות לכנסת

תוכן ענינים

|  |  |  |  |
| --- | --- | --- | --- |
| סעיף 1 | התפזרות הכנסת העשרים ואחת | [Go](#Seif2) | 2 |
| סעיף 2 | מועד הבחירות לכנסת העשרים ושתיים | [Go](#Seif1) | 2 |
| סעיף 3 | מימון מפלגות הלוואות לסיעה ומקדמות לרשימות מועמדים הוראות מיוחדות לעניין הכנסת העשרים ואחת והכנסת העשים ושתיים | [Go](#Seif3) | 2 |

חוק התפזרות הכנסת העשרים ואחת, תשע"ט-2019[[1]](#footnote-1)\*

1. הכנסת העשרים ואחת תתפזר לפני גמר תקופת כהונתה.

התפזרות הכנסת העשרים ואחת

2. הבחירות לכנסת העשרים ושתיים יתקיימו ביום י"ז באלול התשע"ט (17 בספטמבר 2019).

מועד הבחירות לכנסת העשרים ושתיים

3. (א) לעניין רשימות מועמדים שיוגשו לקראת הבחירות לכנסת העשרים ושתיים, יקראו את סעיף 4(א2) לחוק מימון מפלגות, התשל"ג-1973 (להלן – חוק המימון), כך שבמקום "70%" יבוא "100%".

מימון מפלגות – הלוואות לסיעה ומקדמות לרשימות מועמדים – הוראות מיוחדות לעניין הכנסת העשרים ואחת והכנסת העשים ושתיים

(ב) ביקשה סיעה לקבל הלוואה לפי סעיף 7ג לחוק המימון לאחר כינונה של הכנסת העשרים ושתיים, תובא בחשבון לעניין סכום ההלוואה שהיא זכאית לו לפי סעיף קטן (ב)(1) לסעיף האמור גם הלוואה שניתנה לאותה סיעה בתקופת כהונתה של הכנסת העשרים ואחת.

(ג) על אף האמור בסעיף 7ג(ב)(3) לחוק המימון, לעניין קבלת הלוואה בתקופת כהונתה של הכנסת העשרים ואחת, סיעה שעד יום כ"א באייר התשע"ט (26 במאי 2019) לא קיבלה הלוואה לפי סעיף 7ג(ב)(1) לחוק המימון או שקיבלה חלק מסכום ההלוואה שהיא רשאית לקבל כאמור, תהיה זכאית לקבל הלוואה אף ללא אישורו של יושב ראש הכנסת והמלצת הוועדה הציבורית, בתנאים האלה:

(1) ההלוואה תהיה בשיעור שלא יעלה על 80% מסכום ההלוואה שהסיעה היתה זכאית לקבל לפי סעיף 7ג(ב)(1) לחוק המימון נכון ליום כ"א באייר התשע"ט (26 במאי 2019);

(2) הסיעה ביקשה את ההלוואה בתוך עשרה ימים מיום תחילתו של חוק זה.

(ד) לעניין הלוואות שניתנו לסיעות בתקופת כהונתה של הכנסת העשרים ואחת יקראו את סעיף 7ג לחוק המימון כך:

(1) בסעיף קטן (ב)(2), במקום "מהחודש שלאחר קבלת ההלוואה ועד תום שלוש שנים" יבוא "מהחודש שלאחר כינונה של הכנסת העשרים ושתיים ועד תום ארבע שנים וחצי";

(2) סעיף קטן (ג) לא יחול, ויחולו הוראות אלה: הסתיימה כהונתה של הכנסת העשרים ואחת לפני פירעון הלוואה כאמור בסעיף קטן (ב), לא תנוכה יתרת ההלוואה מהמקדמה שהיא זכאית לה לפי סעיף 4 לקראת הבחירות לכנסת העשרים ושתיים; לא הגישה סיעה רשימת מועמדים לכנסת העשרים ושתיים, תנוכה יתרת ההלוואה ממימון ההוצאות השוטפות שהסיעה מקבלת בחודש, ולא יחולו עליה הוראות סעיף קטן (ב)(2) כנוסחו בפסקה (1).

(ה) לעניין הלוואות שניתנו לסיעות בתקופת כהונתה של הכנסת העשרים ושתיים יקראו את סעיף 7ג(ב) לחוק המימון כך:

(1) בפסקה (1), במקום "לכל חודש שמיום מתן ההלוואה ועד תום שלוש שנים" יקראו "לכל חודש שמיום מתן ההלוואה ועד תום ארבע שנים וחצי";

(2) בפסקה (2), במקום "שלוש שנים" יבוא "ארבע שנים וחצי".

בנימין נתניהו

ראש הממשלה

ראובן ריבלין יולי יואל אדלשטיין

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תשע"ט מס' 2784](http://www.nevo.co.il/Law_word/law14/law-2784.pdf) מיום 30.5.2019 עמ' 334 ([ה"ח הכנסת תשע"ט מס' 836](http://www.nevo.co.il/Law_word/law16/knesset-836.pdf) עמ' 94). [↑](#footnote-ref-1)