חוק התקנת מעליות שבת בבנינים ציבוריים ובבניני מגורים (הוראות ותיקוני חקיקה), תשס"א-2001

רשויות ומשפט מנהלי – בניינים ציבוריים

משפט פרטי וכלכלה – קניין – מקרקעין – בתים משותפים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הפעלת מעלית שבת בבנין ציבורי | סעיף 1 |
| 2 | [Go](#Seif1) | תיקון חוק התכנון והבניה — מס 55 | סעיף 2 |
| 2 | [Go](#Seif2) | תיקון חוק המקרקעין — מס 21 | סעיף 3 |
| 3 | [Go](#Seif3) | תחולה | סעיף 4 |

חוק התקנת מעליות שבת בבנינים ציבוריים ובבניני מגורים (הוראות ותיקוני חקיקה), תשס"א-2001[[1]](#footnote-1)\*

1. (א) בסעיף זה –

הפעלת מעלית שבת בבנין ציבורי

"מנגנון פיקוד שבת" - מנגנון המאפשר הפעלה אוטומטית של מעלית בלא חילול שבת, העומד בדרישות שקבע השר;

"מעלית שבת" - מעלית שבה מותקן מנגנון פיקוד שבת ושהתקיימו לגביה והמופעלת לפי הוראות סעיף זה.

(ב) בבנין ציבורי, שבו מותקנת יותר ממעלית אחת ובאחת המעליות מותקן מנגנון פיקוד שבת, תופעל המעלית כמעלית שבת בשבתות ובמועדים מכניסת השבת או החג עד צאת השבת או החג.

2. בחוק התכנון והבניה, תשכ"ה-1965, בסעיף 158א, אחרי סעיף קטן (א) יבוא:

תיקון חוק התכנון והבניה – מס' 55

"(א1) (1) בכל בנין מגורים, ובכל בנין ציבורי כהגדרתו בסעיף 158ב, שבהם מותקנת יותר ממעלית אחת יותקן באחת המעליות מנגנון פיקוד שבת; שר הפנים, באישור ועדת הפנים ואיכות הסביבה של הכנסת, רשאי לפטור סוגי בנינים או מקומות מהוראות סעיף זה.

(2) לא יינתן היתר לבניית בנין שבו מתוכננת יותר ממעלית אחת שאין בו תנאי המחייב התקנת מנגנון פיקוד שבת.

(3) בסעיף זה, "מנגנון פיקוד שבת" - כהגדרתו בחוק התקנת מעליות שבת בבנינים ציבוריים ובבניני מגורים (הוראות ותיקוני חקיקה), תשס"א-2001."

3. בחוק המקרקעין, תשכ"ט-1969 (להלן - החוק העיקרי) –

תיקון חוק המקרקעין – מס' 21

(1) אחרי סעיף 59ו לחוק העיקרי יבוא:

"הפעלת מעלית כמעלית שבת

59ז. (א) בבית משותף שבו דירות המשמשות למגורים, כולן או חלקן, ושבו מותקנת יותר ממעלית אחת ובאחת המעליות הותקן מנגנון פיקוד שבת, רשאי כל בעל דירה לדרוש כי המעלית שבה הותקן המנגנון תופעל כמעלית שבת; דרש בעל דירה כאמור, תופעל המעלית כמעלית שבת.

(ב) שר המשפטים יקבע את זמני הפעלת מעלית שבת בהתחשב, בין השאר, במספר האנשים הדורשים את הפעלתה ובצורכיהם.

(ג) על אף האמור בסעיף קטן (ב) רשאים כל בעלי הדירות בבית המשותף להחליט על הפעלת מעלית שבת בשעות מסוימות.

(ד) בעלי הדירות הדורשים את הפעלת מעלית השבת יישאו בהוצאות החזקתה והפעלתה הנובעות מהפעלת המעלית כמעלית שבת.

(ה) התשלומים שבהם יישאו בעלי הדירות לפי סעיף זה, יהיו בהתאם ליחס שבין שטח רצפת כל דירה לבין שטח הרצפה של כל הדירות שבעליהן נושאים באותם תשלומים.

(ו) לענין סעיף זה, בבית מורכב כמשמעותו בסעיף 59, יראו כל מבנה או אגף בו כבית משותף.

(ז) הוראות פרק ו' סימן ד' יחולו על הדיון לפי סעיף זה בפני המפקח, בשינויים המחויבים.

(ח) בסעיף זה –

"מנגנון פיקוד שבת" - כהגדרתו בחוק התקנת מעליות שבת בבנינים ציבוריים ובבניני מגורים (הוראות ותיקוני חקיקה), תשס"א-2001;

"מעלית שבת" - מעלית שבה מותקן מנגנון פיקוד שבת ושהתקיימו לגביה הוראות סעיף קטן (א).";

(2) בסעיף 72 לחוק העיקרי, במקום "59ו" יבוא "59ז", ובסעיף 77ב, במקום "59ו" יבוא "59ז".

4. הוראות חוק זה יחולו על בנין מגורים או בנין ציבורי שבקשה להיתר בניה לגביו, לפי חוק התכנון והבניה, תשכ"ה-1965, הוגשה לאחר תחילתו של חוק זה.

תחולה

אריאל שרון אליהו ישי מאיר שטרית

ראש הממשלה שר הפנים שר המשפטים

משה קצב אברהם בורג

נשיא המדינה יושב ראש הכנסת

1. \* פורסם [ס"ח תשס"א מס' 1805](http://www.nevo.co.il/Law_word/law14/LAW-1805.pdf) מיום 7.8.2001 עמ' 519 ([ה"ח תשס"א מס' 2957](http://www.nevo.co.il/Law_word/law17/PROP-2957.pdf) עמ' 365). [↑](#footnote-ref-1)