חוק ועדת שמיטה ממלכתית, תשס"ח-2008

חקלאות טבע וסביבה – חקלאות – שמיטה

תוכן ענינים

|  |  |  |  |
| --- | --- | --- | --- |
| סעיף 1 | ועדת שמיטה ממלכתית | [Go](#Seif1) | 2 |
| סעיף 2 | סמכויות הוועדה | [Go](#Seif2) | 2 |
| סעיף 3 | מינוי הוועדה והרכבה | [Go](#Seif3) | 2 |
| סעיף 4 | תקופת כהונה של הוועדה ושל חבר הוועדה | [Go](#Seif4) | 2 |
| סעיף 5 | ניגוד עניינים | [Go](#Seif5) | 2 |
| סעיף 6 | הפסקת כהונה | [Go](#Seif6) | 3 |
| סעיף 7 | מינוי חבר ועדה שחדל לכהן | [Go](#Seif7) | 3 |
| סעיף 8 | סדרי עבודתה של הוועדה | [Go](#Seif8) | 3 |
| סעיף 9 | תוקף פעולות | [Go](#Seif9) | 3 |
| סעיף 10 | חובת דיווח | [Go](#Seif10) | 3 |
| סעיף 11 | ביצוע ותקנות | [Go](#Seif11) | 3 |
| סעיף 12 | מינוי הוועדה הראשונה | [Go](#Seif12) | 3 |

חוק ועדת שמיטה ממלכתית, תשס"ח-2008[[1]](#footnote-1)\*

1. מוקמת בזה ועדת שמיטה ממלכתית (בחוק זה – הוועדה), אשר תסייע בהיערכות מדינת ישראל לקראת שנת שמיטה.

ועדת שמיטה ממלכתית

2. (א) לצורך מילוי תפקידה, רשאית הוועדה, בין השאר, לתכנן פעולות שנדרש לבצען לקראת שנת השמיטה ולהמליץ עליהן לממשלה.

סמכויות הוועדה

(ב) הוועדה תעביר להכרעת הרבנות הראשית לישראל שאלות הלכתיות או סוגיות בעלות היבטים הלכתיים, ופסיקתה בעניינים הלכתיים תחייב את הוועדה.

(ג) הוועדה תיזום פעילות מחקרית בתחום החקלאי וההלכתי, במסגרת היערכות לקראת שנות שמיטה עתידיות, ותקדם יישום פתרונות בתחום הטכנולוגיה החקלאית לשמיטה, המותאמים להלכה.

3. שר החקלאות ופיתוח הכפר (בחוק זה – השר) ימנה את הוועדה; הוועדה תמנה 14 חברים, ואלה הם:

מינוי הוועדה והרכבה

(1) שני הרבנים הראשיים לישראל; יושב ראש הוועדה יהיה הרב הראשי המכהן כנשיא מועצת הרבנות הראשית לישראל באותה העת;

(2) עובד משרד ראש הממשלה, לפי המלצת ראש הממשלה[[2]](#footnote-2);

(3) עובד משרד האוצר, לפי המלצת שר האוצר;

(4) שני עובדים של משרד החקלאות ופיתוח הכפר;

(5) עובד משרד התעשיה המסחר והתעסוקה, לפי המלצת שר התעשיה המסחר והתעסוקה;

(6) נציג המשרד לשירותי דת, לפי המלצת השר הממונה על המשרד;

(7) עובד רשות מקרקעי ישראל, לפי המלצת שר הבינוי והשיכון;

(תיקון מס' 1) תשס"ט-2009

(8) שלושה נציגי גופים שעיקר עיסוקם במצוות התלויות בארץ, שתבחר מועצת הרבנות הראשית לישראל;

(9) שני נציגים של התאחדות חקלאי ישראל (ע"ר).

מיום 1.1.2010

**תיקון מס' 1**

[ס"ח תשס"ט מס' 2209](http://www.nevo.co.il/Law_word/law14/LAW-2209.pdf) מיום 10.8.2009 עמ' 330 ([ה"ח 436](http://www.nevo.co.il/Law_word/law15/memshala-436.pdf))

(7) עובד ~~מינהל~~ רשות מקרקעי ישראל, לפי המלצת שר הבינוי והשיכון;

4. (א) תקופת כהונתה של הוועדה היא שבע שנים, שתחילתן בתום כל שנת שמיטה; עד לאותו מועד, יפעל השר למינוי הוועדה לתקופת הכהונה הבאה.

תקופת כהונה של הוועדה ושל חבר הוועדה

(ב) תקופת כהונתו של חבר הוועדה היא שבע שנים, והשר רשאי לשוב ולמנותו לתקופת כהונה נוספת אחת.

5. (א) לא יתמנה ולא יכהן כחבר הוועדה מי שעלול להימצא, במישרין או בעקיפין, במצב של ניגוד עניינים בין תפקידו כחבר הוועדה לבין עניין אישי שלו או לבין תפקיד אחר שלו.

ניגוד עניינים

(ב) חבר הוועדה יימנע מהשתתפות בדיון ומהצבעה בישיבות הוועדה, אם הנושא הנדון בהם עלול לגרום לו להימצא, במישרין או בעקיפין, במצב של ניגוד עניינים בין תפקידו כחבר הוועדה לבין עניין אישי שלו או לבין תפקיד אחר שלו; חבר הוועדה לא יטפל במסגרת תפקידו בוועדה בנושא כאמור גם מחוץ לישיבות הוועדה.

(ג) התברר לחבר הוועדה כי נושא הנדון בישיבה של הוועדה או המטופל על ידו עלול לגרום לו להימצא במצב של ניגוד עניינים כאמור בסעיפים קטנים (א) או (ב), יודיע על כך ליושב ראש הוועדה, ויימנע מהשתתפות בישיבות הוועדה באותו נושא או מטיפול בו.

(ד) בסעיף זה –

"עניין אישי" – לרבות עניין אישי של קרובו או עניין של גוף שחבר הוועדה או קרובו מנהלים או עובדים אחראים בו, או עניין של גוף שיש להם חלק בהון המניות שלו, בזכות לקבל רווחים, בזכות למנות מנהל או בזכות הצבעה;

"קרוב" – בן זוג, הורה, ילד, אח או אחות, או אדם אחר הסמוך על שולחנו של חבר הוועדה.

6. חבר הוועדה יחדל לכהן לפני תום תקופת כהונתו בהתקיים אחד מאלה:

הפסקת כהונה

(1) הוא התפטר במסירת כתב התפטרות לשר וליושב ראש הוועדה;

(2) הוא חדל להיות חבר בגוף שמתוקף תפקידו בו הוא מונה לחבר הוועדה;

(3) הוא הורשע בעבירה שמפאת מהותה, חומרתה או נסיבותיה, סברה הוועדה, כי אין הוא ראוי להמשיך בכהונתו;

(4) השר החליט על הפסקת כהונתו, ובלבד שלא יחליט כאמור אלא לאחר שהוועדה פנתה אליו בבקשה לעשות כן, בהתקיים אחד מאלה:

(א) נבצר מחבר הוועדה למלא את תפקידו;

(ב) חבר הוועדה אינו ממלא כראוי את תפקידו;

(ג) חבר הוועדה נעדר משלוש ישיבות רצופות של הוועדה, ולדעת יושב ראש הוועדה לא היתה סיבה סבירה להעדרו;

(ד) הוגש נגד חבר הוועדה כתב אישום בעבירה כאמור בפסקה (3).

7. חדל לכהן חבר מחברי הוועדה, או שאינו יכול לכהן בה, יפעל השר למנות חבר ועדה אחר תחתיו.

מינוי חבר ועדה שחדל לכהן

8. הוועדה תתכנס פעם בשנה לפחות, ורשאית היא לקבוע את סדרי עבודתה, ככל שלא נקבעו לפי חוק זה.

סדרי עבודתה של הוועדה

9. קיום הוועדה, סמכויותיה ותוקף החלטותיה ופעולותיה לא ייפגעו מחמת שנתפנה מקומו של חבר בה או מחמת ליקוי במינויו או בהמשך כהונתו.

תוקף פעולות

10. (א) הוועדה תגיש לשר, בחודש ינואר בכל שנה, דין וחשבון הכולל את סיכום פעילותה השנתית בשנת התקציב שהסתיימה ב-31 בדצמבר של השנה שקדמה לה.

חובת דיווח

(ב) השר יגיש לוועדת הכלכלה של הכנסת, עד ה-31 במרס בכל שנה, את הדין וחשבון שקיבל בהתאם לסעיף קטן (א), בצירוף הערותיו, מסקנותיו ותכניותיו בקשר לנושאים הכלולים בדין וחשבון.

(ג) הדין וחשבון יובא לידיעת הציבור בדרך שיורה השר.

11. השר ממונה על ביצוע חוק זה והוא רשאי, באישור ועדת הכלכלה של הכנסת, להתקין תקנות לביצועו.

ביצוע ותקנות

12. השר ימנה את הוועדה הראשונה בתוך חודשיים מתום שנת השמיטה המסתיימת ביום כ"ט באלול התשס"ח (29 בספטמבר 2008).

מינוי הוועדה הראשונה

אהוד אולמרט שלום שמחון

ראש הממשלה שר החקלאות ופיתוח הכפר

שמעון פרס דליה איציק

נשיא המדינה יושבת ראש הכנסת

1. \* פורסם [ס"ח תשס"ח מס' 2139](http://www.nevo.co.il/Law_word/law14/law-2140.pdf) מיום 18.3.2008 עמ' 254 ([ה"ח הכנסת תשס"ח מס' 187](http://web1.nevo.co.il/Law_word/law16/knesset-187.pdf) עמ' 65).

   תוקן [ס"ח תשס"ט מס' 2209](http://www.nevo.co.il/Law_word/law14/LAW-2209.pdf) מיום 10.8.2009 עמ' 331 ([ה"ח הממשלה תשס"ט מס' 436](http://www.nevo.co.il/Law_word/law15/memshala-436.pdf) עמ' 348, 514) – תיקון מס' 1 בסעיף 46 לחוק מינהל מקרקעי ישראל (תיקון מס' 7), תשס"ט-2009; תחילתו ביום 1.1.2010. [↑](#footnote-ref-1)
2. סמכויות ראש הממשלה הועברו לשר לשירותי דת: [י"פ תשע"ג מס' 6609](http://www.nevo.co.il/Law_word/law10/yalkut-6609.pdf) מיום 17.6.2013 עמ' 5336. [↑](#footnote-ref-2)