חוק להגנת מעגלים משולבים, תש"ס-1999

משפט פרטי וכלכלה – קניין – קניין רוחני – פטנטים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תחום תחולתו של החוק | [Go](#Seif2) | 2 |
| סעיף 3 | דרישת המקוריות | [Go](#Seif3) | 2 |
| סעיף 4 | הבעל הראשון של הטופוגרפיה | [Go](#Seif9) | 2 |
| סעיף 5 | העברה ורשיון דרישת כתב | [Go](#Seif4) | 2 |
| סעיף 6 | מהות הזכות הבלעדית | [Go](#Seif5) | 2 |
| סעיף 7 | טופוגרפיות מקוריות אחרות | [Go](#Seif10) | 3 |
| סעיף 8 | מיצוי זכויות | [Go](#Seif6) | 3 |
| סעיף 9 | תקופת ההגנה | [Go](#Seif7) | 3 |
| סעיף 10 | הפרת הזכות הבלעדית עוולה | [Go](#Seif8) | 3 |
| סעיף 11 | פעולות מותרות | [Go](#Seif11) | 3 |
| סעיף 12 | אי ידיעה על הפרה | [Go](#Seif12) | 3 |
| סעיף 12א | סעדים לעניין נכסים שהופקו תוך הפרת הזכות הבלעדית בטופוגרפיה | [Go](#Seif17) | 3 |
| סעיף 13 | הגבלת הזכות הבלעדית | [Go](#Seif13) | 3 |
| סעיף 14 | תקנות | [Go](#Seif14) | 4 |
| סעיף 15 | תחילת החוק | [Go](#Seif15) | 4 |
| סעיף 16 | תחולה והוראות מעבר | [Go](#Seif16) | 4 |

חוק להגנת מעגלים משולבים, תש"ס-1999[[1]](#footnote-1)\*

1. בחוק זה –

הגדרות

"מעגל משולב" – מוצר, בצורתו הסופית או בצורת הביניים שלו, שמתקיימים בו שני אלה:

(1) רכיביו, אשר לפחות אחד מהם הוא אלמנט פעיל, והקישורים ביניהם, כולם או חלקם, משולבים בתוך או על גבי שכבה או שכברות של חומר;

(2) המוצר מיועד לבצע פעולה אלקטרונית;

"טופוגרפיה" – מערך צורתו התלת ממדית של מעגל משולב, או מערך צורה תלת ממדית שהוכן לשם ייצור מעגל משולב, בכל דרך שבה הוא מבוטא או מקובע;

"מועד היצירה", של טופוגרפיה – המועד שבו קיבלה הטופוגרפיה ביטוי בכתב או קובעה בתבנית מוחשית;

"חוק הפטנטים" – חוק הפטנטים, התשכ"ז-1967.

2. (א) הוראות חוק זה יחולו על טופוגרפיה מקורית, אשר מתקיים בה אחד מאלה:

תחום תחולתו של החוק

(1) יוצרה, במועד יצירתה, היה אזרח ישראלי או תושב ישראל;

(2) יוצרה הוא אדם או תאגיד שהיה לו בישראל, במועד יצירתה, מפעל פעיל ליצירת טופוגרפיות או לייצור מעגלים משולבים.

(ב) שר המשפטים רשאי להורות בצו כי הוראות חוק זה, כולן או מקצתן, יחולו על טופוגרפיה מקורית שאין מתקיימות בה הוראות סעיף קטן (א), אם הדבר נקבע באמנה בין-לאומית שישראל צד לה.

3. טופוגרפיה היא מקורית בהתקיים בה אחד מאלה:

דרישת המקוריות

(1) היא פרי פיתוח עצמאי של יוצרה, ובמועד יצירתה לא היתה מקובלת בשימוש בקרב העוסקים ביצירת טופוגרפיות או בייצור מעגלים משולבים;

(2) היא כוללת שילוב של רכיבים וקישורים מקובלים בשימוש, ובלבד שהשילוב כמכלול עונה על דרישת המקוריות שבפסקה (1).

4. (א) יוצר הטופוגרפיה הוא הבעל הראשון של הטופוגרפיה.

הבעל הראשון של הטופוגרפיה

(ב) נוצרה הטופוגרפיה על ידי עובד עקב שירותו ובתקופת שירותו אצל מעביד, ייחשב המעביד כיוצר הטופוגרפיה, אלא אם כן נקבע אחרת בחוזה ביניהם.

5. חוזה להעברת זכויות בטופוגרפיה או להענקת רשיון לניצול הזכויות בטופוגרפיה ייעשה בכתב.

העברה ורשיון – דרישת כתב

6. לבעל הטופוגרפיה הזכות הבלעדית לעשות או להרשות לאחר לעשות בטופוגרפיה, כל אחת מהפעולות המפורטות להלן:

מהות הזכות הבלעדית

(1) העתקת הטופוגרפיה או חלק ממנה, לרבות בדרך של גילום הטופוגרפיה במעגל משולב;

(2) ייבוא, מכירה, או הפצה אחרת למטרות מסחר, של –

(א) הטופוגרפיה;

(ב) מעגל משולב שבו מגולמת הטופוגרפיה;

(ג) חפץ המכיל מעגל משולב כאמור בפסקת משנה (ב), וזאת רק כל עוד מכיל החפץ העתקה של הטופוגרפיה שנעשתה תוך הפרת פסקה (1).

7. לבעל הטופוגרפיה לא תהיה זכות ביחס לכל אחד מאלה:

טופוגרפיות מקוריות אחרות

(1) טופוגרפיה מקורית אחרת שנוצרה על סמך ניתוח והערכה של הטופוגרפיה;

(2) טופוגרפיה מקורית זהה, שנוצרה באופן עצמאי.

8. הוראות סעיף 6(2)(ב) ו-(ג) לא יחולו לגבי מעגל משולב אשר נמכר או הופץ על ידי בעל הטופוגרפיה או בהרשאתו, בישראל או מחוץ לישראל.

מיצוי זכויות

9. (א) תחילתה של הזכות הבלעדית בטופוגרפיה, על פי חוק זה, במועד יצירת טופוגרפיה.

תקופת ההגנה

(ב) הזכות הבלעדית בטופוגרפיה תפקע במועד המוקדם מבין אלה:

(1) בתום עשר שנים מהמועד שבו נמכרו או הופצו כדין לראשונה, באופן מסחרי, בישראל או מחוץ לישראל, הטופוגרפיה או מעגל משולב שבו מגולמת הטופוגרפיה;

(2) בתום חמש עשרה שנים ממועד יצירת הטופוגרפיה.

10. (א) הפרת הזכות הבלעדית היא ביצוע אחת הפעולות המנויות בסעיף 6 לחוק, בלא הרשאת בעל הטופוגרפיה.

הפרת הזכות הבלעדית – עוולה

(ב) הפרת הזכות הבלעדית היא עוולה בנזיקין ופקודת הנזיקין [נוסח חדש] תחול עליה כפוף להוראות חוק זה.

11. על אף הוראות סעיף 10, מותר לבצע את הפעולות המנויות בסעיף זה בלא הרשאת בעל הטופוגרפיה ובלא תשלום:

פעולות מותרות

(1) כל פעולה ביחס לחלקים בלתי מקוריים של הטופוגרפיה;

(2) העתקה למטרות פרטיות;

(3) העתקה לצורך הערכה, ניתוח, מחקר או הוראה;

(4) יצירת טופוגרפיה מקורית אחרת על סמך ניתוח והערכה של הטופוגרפיה.

12. (א) רכש או הזמין אדם מעגל משולב או חפץ המכיל מעגל משולב, כאשר לא ידע ולא היה עליו לדעת, בעת הקניה או ההזמנה, כי המעגל המשולב מהווה העתקה מפרה של טופוגרפיה המוגנת על פי חוק זה, רשאי הוא לבצע בו את הפעולות המנויות בסעיף 6(2)(ב) ו-(ג), ולא יהיה אחראי בשל הפרת זכות בלעדית.

אי ידיעה על הפרה

(ב) על אף האמור בסעיף קטן (א), מי שביצע את הפעולות המנויות בסעיף 6(2)(ב) ו-(ג), ישלם לבעל הטופוגרפיה תמלוגים סבירים בעבורן, וזאת החל ביום שקיבל הודעה כי המעגל המשולב מהווה העתקה מפרה.

12א. (א) בסיום הדיון בתובענה בשל הפרת הזכות הבלעדית בטופוגרפיה, רשאי בית המשפט, לאחר ששקל בין השאר את חומרת ההפרה ואת עניינו של אדם אחר הנוגע בדבר שאינו צד לתובענה, להורות על –

סעדים לעניין נכסים שהופקו תוך הפרת הזכות הבלעדית בטופוגרפיה

(תיקון מס' 1) תשע"ז-2017

(1) עשיית פעולה לגבי הנכסים שהופקו תוך הפרת הזכות (בסעיף זה – נכסים מפרים) שמטרתה למנוע נזק מבעל הזכות בטופוגרפיה, ובכלל זה העברת הבעלות באותם נכסים לידי התובע אם ביקש זאת, או השמדתם; ואולם הורה בית המשפט על העברת הבעלות כאמור, רשאי הוא, אם מצא כי התובע עשוי לעשות שימוש בנכסים המפרים, לחייבו בתשלום כפי שיקבע;

(2) עשיית פעולה בנכסים ששימושם העיקרי והמרכזי היה לייצורם של נכסים מפרים שמטרתה למנוע את המשך ההפרה שבה דן בית המשפט או הפרה אחרת של זכות בטופוגרפיה.

(ב) הוראות סעיף קטן (א) יחולו גם לגבי נכס המצוי בידי אדם שלא הפר בעצמו את הזכות כאמור, והכול בכפוף להוראות סעיף 34 לחוק המכר, התשכ"ח-1968.

מיום 7.8.2017

**תיקון מס' 1**

[ס"ח תשע"ז מס' 2662](http://www.nevo.co.il/Law_word/law14/law-2662.pdf) מיום 7.8.2017 עמ' 1200 ([ה"ח 928](http://www.nevo.co.il/Law_word/law15/memshala-928.pdf))

**הוספת סעיף 12א**

13. (א) רשם הפטנטים, כמשמעותו בחוק הפטנטים, רשאי ליתן רשיון כפיה לניצול טופוגרפיה; לענין זה, יראו טופוגרפיה כאמצאה מוגנת בפטנט, מועד יצירת הטופוגרפיה ייחשב כיום שבו ניתן עליה פטנט, והוראות חוק הפטנטים, למעט סעיף 121, יחולו בשינויים המחויבים.

הגבלת הזכות הבלעדית

(ב) שר כמשמעותו בפרק ו' לחוק הפטנטים רשאי להתיר ניצול הזכויות בטופוגרפיה לטובת המדינה, ולענין זה יחולו הוראות חוק הפטנטים בשינויים המחויבים.

14. שר המשפטים ממונה על ביצוע חוק זה, והוא רשאי באישור ועדת החוקה חוק ומשפט של הכנסת, להתקין תקנות לביצועו.

תקנות

15. תחילתו של חוק זה ביום כ"ג בטבת התש"ס (1 בינואר 2000).

תחילת החוק

16. הוראות חוק זה יחול גם על טופוגרפיות שמועד יצירתן קדם לתחילת החוק, ואולם הן לא יחולו על פעולות שבוצעו בטופוגרפיות לפני תחילת החוק.

תחולה והוראות מעבר

אהוד ברק יוסף ביילין

ראש הממשלה שר המשפטים

עזר ויצמן אברהם בורג

נשיא המדינה יושב ראש הכנסת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ס"ח תש"ס מס' 1721](http://www.nevo.co.il/Law_word/law14/LAW-1721.pdf) מיום 30.12.1999 עמ' 42 ([ה"ח תש"ס מס' 2830](http://www.nevo.co.il/Law_word/law17/PROP-2830.pdf) עמ' 139).

   תוקן [ס"ח תשע"ז מס' 2662](http://www.nevo.co.il/law_word/law14/law-2662.pdf) מיום 7.8.2017 עמ' 1200 ([ה"ח הממשלה תשע"ה מס' 928](http://www.nevo.co.il/Law_word/law15/memshala-928.pdf) עמ' 696) – תיקון מס' 1 בסעיף 125 לחוק העיצובים, תשע"ז-2017. [↑](#footnote-ref-1)