חוק להסדר התדיינות בין בני-זוג, תשכ"ט-1969

בתי משפט וסדרי דין – סדר דין אזרחי – סדר דין בבי"ד שונים – הסדר התדינות בני זוג

מעמד אישי ומשפחה – בני זוג – הסדר התדיינות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | סייגים להתדיינות | סעיף 1 |
| 2 | [Go](#Seif1) | שמירת דינים | סעיף 2 |
| 2 | [Go](#Seif2) | תיקון פקודת הנזיקין | סעיף 3 |

חוק להסדר התדיינות בין בני-זוג, תשכ"ט-1969[[1]](#footnote-1)\*

1. (א) הגיש אדם נגד בן-זוגו קובלנה או תובענה אזרחית, בין שעילתן נולדה לפני נישואיהם ובין שנולדה בתקופת נישואיהם, רשאי בית המשפט, בהחלטה מנומקת, לעכב את תחילתו או המשכו של הדיון בקובלנה או בתובענה אם ראה לנכון לעשות כן בשל אחד מאלה:

סייגים להתדיינות

(1) בית משפט מוסמך אחר או בית דין מוסמך עושה אותה שעה, על-פי תביעה או בקשה שהוגשה לפני הגשת הקובלנה או התובענה האזרחית כאמור, להחזרת שלום הבית בין בני הזוג;

(2) בית המשפט סבור שענינו של הקובל או התובע בקיום המשפט או בהמשכו אינו שקול כנגד הנזק לשלום הבית הצפוי מקיום המשפט או מהמשכו אותה שעה.

(ב) עיכוב לפי סעיף קטן (א) יהיה לתקופה שיקבע בית המשפט בהחלטתו ושלא תעלה על שלושה חדשים; בית המשפט רשאי, בהחלטה מנומקת, להאריך מדי פעם את העיכוב לתקופה נוספת שיקבע ורשאי הוא בכל עת לבטל את העיכוב לכשימצא זאת לנכון.

(ג) עיכב בית המשפט את הדיון כאמור בסעיף קטן (א)(2), רשאי הוא להטיל על עובד סוציאלי שמונה לפי חוק הסעד (סדרי דין בענייני קטינים, חולי נפש ונעדרים), התשט"ו-1955, או על אדם אחר שהסכים לכך, לפשר בין בני הזוג בענין שהוא נושא הקובלנה או התובענה.

(תיקון מס' 1) תשע"א-2010

מיום 9.12.2010

**תיקון מס' 1**

[ס"ח תשע"א מס' 2264](http://www.nevo.co.il/Law_word/law14/law-2264.pdf) מיום 9.12.2010 עמ' 79 ([ה"ח 507](http://www.nevo.co.il/Law_word/law15/memshala-507.pdf))

(ג) עיכב בית המשפט את הדיון כאמור בסעיף קטן (א)(2), רשאי הוא להטיל על ~~פקיד סעד כמשמעותו בחוק שירותי הסעד, תשי"ח-1958~~ עובד סוציאלי שמונה לפי חוק הסעד (סדרי דין בענייני קטינים, חולי נפש ונעדרים), התשט"ו-1955, או על אדם אחר שהסכים לכך, לפשר בין בני הזוג בענין שהוא נושא הקובלנה או התובענה.

2. חוק זה אינו גורע מהוראות חוק שיפוט בתי דין רבניים (נישואין וגירושין), תשי"ג-1953, או מכל סמכות של בית משפט על-פי דין.

שמירת דינים

3. בסעיף 18 לפקודת הנזיקין (נוסח חדש), סעיף קטן (א) בטל, וסעיף קטן (ב) יצויין כסעיף 18.

תיקון פקודת הנזיקין

גולדה מאיר יעקב ש' שפירא

ראש הממשלה שר המשפטים

שניאור שלמן שזר

נשיא המדינה

1. \* פורסם [ס"ח תשכ"ט מס' 561](http://www.nevo.co.il/Law_word/law14/LAW-0561.pdf) מיום 3.7.1969 עמ' 151 ([ה"ח תשכ"ה מס' 626](http://www.nevo.co.il/Law_word/law17/PROP-0626.pdf) עמ' 22).

   תוקן [ס"ח תשע"א מס' 2264](http://www.nevo.co.il/Law_word/law14/law-2264.pdf) מיום 9.12.2010 עמ' 79 ([ה"ח הממשלה תש"ע מס' 507](http://www.nevo.co.il/Law_word/law15/memshala-507.pdf) עמ' 1058) – תיקון מס' 1 בסעיף 12 לחוק להחלפת המונח פקיד סעד (תיקוני חקיקה), תשע"א-2010. [↑](#footnote-ref-1)