חוק להשבחת ייצור חקלאי (בעלי חיים), תשי"ב-1952

חקלאות טבע וסביבה – בע"ח – השבחת ייצור חקלאי

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | פירושים | סעיף 1 |
| 2 | [Go](#Seif1) | ועדות מיעצות | סעיף 2 |
| 2 | [Go](#Seif2) | תקנות | סעיף 3 |
| 2 | [Go](#Seif3) | סמכויות מפקח | סעיף 4 |
| 3 | [Go](#Seif4) | עבירות | סעיף 5 |

חוק להשבחת ייצור חקלאי (בעלי חיים), תשי"ב-1952[[1]](#footnote-1)\*

1. בחוק זה –

פירושים

"בעל חיים" - פירושו - בקר, צאן, סוס, חמור, עוף בית, דבורים וכל בעל חיים אחר ששר החקלאות הכריז עליו, באכרזה שפורסמה ברשומות, כבעל חיים לצורך חוק זה, לרבות ביצי דגירה;

"השבחת בעלי חיים" פירושו - השבחת תנובתם של צאצאי בעלי חיים, שיפור המצרכים המופקים מהם ומגופותיהם, והעלאת כוח עבודתם, כושר התנגדותם למחלות ופריונם;

"מפקח" פירושו - אדם ששר החקלאות מינהו להיות מפקח לצורך חוק זה.

2. (א) שר החקלאות ימנה, לצורך חוק זה ועדה מייעצת או ועדות מייעצות; בכל ועדה יהיו אנשים מן הציבור ומעובדי המדינה.

ועדות מיעצות

(ב) ועדה מייעצת יכולה להיות כללית או מיוחדת לסוג מסויים של בעלי חיים.

3. שר החקלאות רשאי, לאחר התיעצות בועדה מייעצת שנתמנתה לפי סעיף 2, להתקין תקנות בכל הנוגע להשבחת בעלי חיים, לרבות תקנות:

תקנות

(1) האוסרות או המגבילות גידולם של בעלי חיים, או של כל סוג מסוגיהם, לצרכי רביה, או את השימוש בהם להרבעה טבעית, להזרעה מלאכותית או לשיטות רביה אחרות;

(2) האוסרות או המגבילות את שחיטתם והשמדתם של בעלי חיים העשויים לשמש לרביה, להרבעה ולהזרעה מלאכותית;

(3) המסדירות, המגבילות או האוסרות מסחר בזרמה של בעלי חיים המיועדת להזרעה מלאכותית ובביצי דגירה;

(4) האוסרות התעסקות בהזרעה מלאכותית שלא ברשיון, וקובעות את התנאים לקבלת הרשיון וכן לשלילתו;

(5) הקובעות אזורים מוגנים לשם ביצוע ניסויים בהשבחת בעלי חיים, או לשם הגנה על טוהר גזעם, המטילות באזורים אלה הגבלות על החזקת בעלי חיים או קובעות תנאים  להחזקתם;

(6) הקובעות תנאים סניטריים ואחרים שיש לקיים בקשר לביצוע הרבעה טבעית, הזרעה מלאכותית או שיטות רביה אחרות של בעלי חיים;

(7) המטילות פיקוח על יבוא ויצוא של בעלי חיים לצרכי רביה;

(8) הקובעות אגרות לכל בקשה, אישור או תעודה אחרת, שיוגשו או שיינתנו בהתאם לתקנות שהותקנו לפי חוק זה.

4. מפקח רשאי –

סמכויות מפקח

(1) להיכנס בכל עת לתחומי כל קרקע שאינה מקום מגורים לשם פיקוח על קיום הוראות התקנות שהותקנו לפי חוק זה;

(2) לתפוס כל בעל חיים שלפי דעת המפקח נעברה בו עבירה על תקנה שהותקנה לפי חוק זה, וכן לתפוס כל חפץ שיש בו כדי לשמש עדות ביחס לעבירה כזאת; בשעת התפיסה יתן המפקח למחזיק בעל החיים או למחזיק החפץ קבלה על  הדברים שתפס;

(3) לסמן או לסרס בעלי חיים שגידולם או שימושם להרבעה, להזרעה מלאכותית או לשיטות רביה אחרות, נאסרו או הוגבלו על פי תקנה שהותקנה לפי חוק זה;

(4) לעשות כל דבר שהוטל על המפקח, בתקנות שהותקנו לפי חוק זה.

5. העובר על תקנה שהותקנה לפי חוק זה, דינו - מאסר עד שנה אחת או קנס עד שלוש מאות לירות או שני הענשים כאחד.

עבירות

6. שר החקלאות ממונה על ביצוע חוק זה.

ביצוע

יוסף שפרינצק דוד בן-גוריון לוי אשכול

יושב ראש הכנסת ראש הממשלה שר החקלאות

ממלא מקום נשיא והפיתוח

המדינה

1. \* פורסם [ס"ח תשי"ב מס' 92](http://www.nevo.co.il/Law_word/law14/LAW-0092.pdf) מיום 8.3.1952 עמ' 128 ([ה"ח תשי"ב מס' 92](http://www.nevo.co.il/Law_word/law17/PROP-0092.pdf) עמ' 15). [↑](#footnote-ref-1)