חוק לניהול מוסדות (מקרים מיוחדים), תשי"ב-1952

רשויות ומשפט מנהלי – מוסדות – ניהול מוסדות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | מוסד – פירוש | סעיף 1 |
| 2 | [Go](#Seif1) | צו הנהלה | סעיף 2 |
| 2 | [Go](#Seif2) | הגבלת זמן | סעיף 3 |
| 2 | [Go](#Seif3) | הנהלת המוסד | סעיף 4 |
| 2 | [Go](#Seif4) | הנאמן מורשם של בעלי המוסד | סעיף 5 |
| 2 | [Go](#Seif5) | ביטול הסכמים | סעיף 6 |
| 2 | [Go](#Seif6) | אי התערבות בעניני המוסד | סעיף 7 |
| 2 | [Go](#Seif7) | צו יציאה | סעיף 8 |
| 3 | [Go](#Seif8) | מקום מגורים מחוץ למוסד | סעיף 9 |
| 3 | [Go](#Seif9) | מקבל צו יציאה שהוא למטה מגיל 21 | סעיף 9א |
| 3 | [Go](#Seif10) | חובתו של מקבל צו יציאה | סעיף 10 |
| 3 | [Go](#Seif11) | ביצוע צווים | סעיף 11 |
| 3 | [Go](#Seif12) | תשלום רווחים לבעלים | סעיף 12 |
| 3 | [Go](#Seif13) | ענשים | סעיף 13 |
| 4 | [Go](#Seif14) | ביצוע ותקנות | סעיף 14 |

חוק לניהול מוסדות (מקרים מיוחדים), תשי"ב-1952[[1]](#footnote-1)\*

1. בחוק זה, "מוסד" פירושו – מוסד או מקום אחר המשמש או שנועד לשמש, כולו או חלקו, כמקום מגורים, איכסון או אישפוז לאחד מאלה:

"מוסד" – פירוש

(1) לוקים בגופם או בנפשם;

(2) קשי חינוך;

(3) יתומים, זקנים, או נכים;

(4) עוברי אורח.

2. (א) רשאי בית משפט מחוזי, על פי בקשתו של היועץ המשפטי לממשלת ישראל, או של המוסד הנוגע בדבר, לצוות, כי הנאמן הציבורי לעניני צדקה (להלן – הנאמן) יתפוס מוסד על מקרקעיו ומטלטליו, יחזיק בו וינהל אותו. לצו כזה ייקרא "צו הנהלה".

צו הנהלה

(ב) לא יתן בית המשפט צו הנהלה אלא למען מנוע הפרעות בהנהלה היעילה של המוסד בהתאם למטרות שלהן נוסד.

(ג) בית המשפט רשאי, על פי בקשתו של היועץ המשפטי לממשלת ישראל או של המוסד או של כל אדם מעונין, לשנות ולבטל צו הנהלה או להתנות בו תנאים מדי פעם בפעם.

(ד) היה המוסד הקדש שנוצר לפני בית דין דתי, תהא הסמכות הנתונה לבית המשפט המחוזי לפי סעיף זה ולפי סעיפים 3 ו-6 – לבית הדין הדתי המוסמך.

3. צו הנהלה לא יינתן לתקופה העולה על שנה אחת, אולם רשאי בית המשפט להאריך את תקפו של הצו לתקופה נוספת שלא תעלה בכל פעם על ששה חדשים.

הגבלת זמן

4. ניתן צו הנהלה, ינהל הנאמן את המוסד, אם בעצמו ואם באמצעות מנהל או מינהלה שמונו על ידיו, לפי אפיו המיוחד של המוסד בהתאם לכוונה המוצהרת של מייסדיו.

הנהלת המוסד

5. בכל ענין הנוגע להנהלת המוסד רואים את הנאמן כאילו פעל כמורשם של בעלי המוסד.

הנאמן מורשם של בעלי המוסד

6. (א) הנאמן רשאי, באישור בית המשפט, לבטל או להשהות, לתקופה שבה צו ההנהלה עומד בתקפו, כל הסכם הנוגע למוסד או שהמוסד הוא צד לו, אם הוא סבור כי ביטול או השהיה כאמור דרושים לניהול יעיל של המוסד.

ביטול הסכמים

(ב) שימוש בסמכות לפי סעיף זה אינו מוציא תביעה אזרחית נגד המוסד או בעליו.

7. כל זמן שצו הנהלה עומד בתקפו, לא תהא לבעלי המוסד או לאדם אחר, פרט לנאמן, כל זכות להחזיק בו או בחלק ממנו, להתערב בהנהלתו, להיכנס לתוכו או להוציא מתוכו מטלטלים, אלא על פי היתר בכתב מאת הנאמן.

אי התערבות בעניני המוסד

8. (א) רשאי שופט שלום, על פי בקשת היועץ המשפטי לממשלת ישראל או על פי בקשת המוסד הנוגע בדבר, ואם ניתן צו הנהלה - רשאי הנאמן, לצוות על כל אדם הנמצא בשטח המוסד לצאת אותו שטח, לזמן שייקבע בצו או ללא תחום זמן, ולא להיכנס אליו עוד לכל מטרה שהיא אלא בהסכמת הנאמן בכתב ולפי התנאים שייקבעו בהסכמה. לצו כזה ייקרא "צו יציאה".

צו יציאה

(ב) ניתן צו יציאה על ידי נאמן, רשאי כל מי שנפגע על ידי הצו לערער עליו לפני שופט שלום, ובלבד שהגשת הערעור לא תעכב ביצוע הצו.

(ג) לא יינתן צו יציאה אלא אם שופט השלום או הנאמן ישוכנע שהצו דרוש למען מנוע הפרעות בניהול היעיל של המוסד בהתאם למטרות שלהן נוסד.

(ד) צו יציאה יעמוד בתוקף על אף האמור בכל חוק או בכל הסכם.

(ה) רואים צו יציאה כאילו הובא לידיעת האדם שעליו ניתן, אם פורסם או הומצא בכל דרך של פרסום והמצאה שהורה עליה שופט השלום או הנאמן.

9. אדם שאין לו מקום מגורים אחר מחוץ לשטח המוסד, והוא, לגבי מקום מגוריו בשטח המוסד, מוגן מפני צו פינוי לפי פקודת הגבלת שכר דירה (דירות), 1940, או לפי פקודת ההגבלות על שכר דירה (בתי עסק), 1941, וכן אדם שאין לו מקום מגורים אחר כאמור והוא מחוסר יכולת להשיג מקום מגורים מחוץ לשטח המוסד מחמת גילו, מומו, או מצב בריאותו - לא יינתן נגדו צו יציאה, אלא אם הועמד לרשותו מקום מגורים מחוץ לשטח המוסד, המתאים, לדעת הרשות הנותנת את צו היציאה, לצרכי אותו אדם.

מקום מגורים מחוץ למוסד

(תיקון מס' 1)   
תשי"ד-1954

מיום 14.4.1954

**תיקון מס' 1**

[ס"ח תשי"ד מס' 150](http://www.nevo.co.il/Law_word/law14/LAW-0150.pdf) מיום 14.4.1954 עמ' 86 ([ה"ח 194](http://www.nevo.co.il/Law_word/law17/PROP-0194.pdf))

**החלפת סעיף 9**

הנוסח הקודם:

~~מקום מגורים אחר~~

~~9. לא יינתן צו יציאה אלא אם הועמד לרשות האדם שנגדו מכוון צו היציאה מקום מגורים אחר, אם לא היה לו מקום מגורים אחר מחוץ לשטח המוסד ונתקיים בו אחד מאלה:~~

~~(א) הוא היה, לגבי מקום מגוריו בשטח המוסד, מוגן מפני צו פינוי לפי פקודת הגבלת שכר דירה (דירות), 1940, או לפי פקודת ההגבלות על שכר דירה (בתי עסק), 1941, או~~

~~(ב) הוא היה, מפאת גילו, מומו, או מצב בריאותו, מחוסר יכולת להשיג לעצמו מקום מגורים אחר.~~

9א. הוראות סעיף 9 לא יחולו על צו יציאה נגד אדם שנתמלאו בו שלוש אלה:

מקבל צו יציאה שהוא למטה מגיל 21

(תיקון מס' 1)   
תשי"ד-1954

(1) עדיין לא מלאו לו 21 שנה;

(2) להוריו או לאפוטרופסיו יש מקום מגורים;

(3) היה גר עם הוריו או עם אפוטרופסיו לפני כניסתו למוסד.

מיום 14.4.1954

**תיקון מס' 1**

[ס"ח תשי"ד מס' 150](http://www.nevo.co.il/Law_word/law14/LAW-0150.pdf) מיום 14.4.1954 עמ' 86 ([ה"ח 194](http://www.nevo.co.il/Law_word/law17/PROP-0194.pdf))

**הוספת סעיף 9א**

10. מי שנצטווה לצאת שטח מוסד כאמור בסעיף 8(א), חייב למלא אחר הוראות צו היציאה תוך 48 שעות מזמן שהובא הצו לידיעתו כאמור בסעיף 8(ה).

חובתו של מקבל צו יציאה

11. (א) לפי דרישת הנאמן חייב קצין משטרה בדרגת מפקח ראשון או למעלה מזה, להשתמש בכוח במידה הדרושה כדי לבצע כל צו שניתן לפי חוק זה.

ביצוע צווים

(ב) לא ידרוש הנאמן שימוש בכוח לביצוע צו יציאה לפני תום 48 שעות מזמן בו הובא הצו לידיעת האדם שעליו ניתן, כאמור בסעיף 8(א).

12. (א) מוסד שהיה משמש או נועד לשמש, ערב מתן צו הנהלה, מקור הכנסה לבעליו, רשאים הבעלים לתבוע את הריווח הנקי שבא למוסד בהנהלתו החדשה.

תשלום רווחים לבעלים

(ב) שר המשפטים ימנה, בהודעה ברשומות, ועדה המורכבת משופט, שישמש יושב ראש, ומשני חברים נוספים.

(ג) תביעה לפי סעיף זה תוגש, לפי בחירת הבעלים, לבית המשפט המוסמך או לועדה.

(ד) החליט בית המשפט או הועדה על תשלום רווחים לבעלים, ישלם הנאמן כפי שהוחלט.

(ה) שר המשפטים יקבע את סדרי הדין בפני הועדה.

13. העושה מעשה כדי להפריע או למנוע בעד הנאמן, או בעד מנהל או מינהלה שמונו על ידיו, מלהשתמש בסמכותם לפי חוק זה, או כדי להפריע או למנוע ביצועו של צו יציאה, דינו - מאסר עד שנה אחת או קנס עד אלפיים לירות או שני הענשים כאחד.

ענשים

14. שר המשפטים רשאי להתקין תקנות בכל דבר הנוגע לביצוע חוק זה.

ביצוע ותקנות

דוד בן-גוריון חיים כהן

ראש הממשלה שר המשפטים

יוסף שפרינצק

יושב ראש הכנסת

ממלא מקום נשיא המדינה

1. \* פורסם [ס"ח תשי"ב מס' 105](http://www.nevo.co.il/Law_word/law14/LAW-0105.pdf) מיום 20.8.1952 עמ' 277 ([ה"ח תשי"ב מס' 95](http://www.nevo.co.il/Law_word/law17/PROP-0095.pdf) עמ' 32).

   תוקן [ס"ח תשי"ד מס' 150](http://www.nevo.co.il/Law_word/law14/LAW-0150.pdf) מיום 14.4.1954 עמ' 86 ([ה"ח תשי"ד מס' 194](http://www.nevo.co.il/Law_word/law17/PROP-0194.pdf) עמ' 92) – תיקון מס' 1. [↑](#footnote-ref-1)