חוק לעידוד הפקת סרטים בישראל (הוראת שעה ותיקון חקיקה), תשס"ט-2008

רשויות ומשפט מנהלי – תרבות, פנאי ומועדים – ספרים סרטים ומחזות

תוכן ענינים

|  |  |  |  |
| --- | --- | --- | --- |
| סעיף 1 | הגדרות ופרשנות | [Go](#Seif1) | 2 |
| סעיף 2 | הטבה לחברת הפקות ישראלית | [Go](#Seif2) | 2 |
| סעיף 3 | אופן מימוש ההטבה | [Go](#Seif3) | 3 |
| סעיף 4 | הודעות לפקיד השומה ולמקבל תשלומי הפקה | [Go](#Seif4) | 3 |
| סעיף 5 | אי קבלת הטבה | [Go](#Seif5) | 3 |
| סעיף 6 | הפחתת סכום ההטבה מהוצאות הפקת סרט | [Go](#Seif6) | 3 |
| סעיף 7 | תיקון חוק מס ערך מוסף מס' 36 | [Go](#Seif7) | 3 |
| סעיף 8 | ביצוע | [Go](#Seif8) | 4 |
| סעיף 9 | הוראת שעה | [Go](#Seif9) | 4 |

חוק לעידוד הפקת סרטים בישראל (הוראת שעה ותיקון חקיקה),   
תשס"ט-2008[[1]](#footnote-1)\*

1. (א) בחוק זה –

הגדרות ופרשנות

"הפקה זרה" – הפקת סרט בישראל, בידי תושב חוץ, שמתקיימים בה שניים אלה:

(1) סכום תשלומי ההפקה בישראל ששולמו לצורך הפקת הסרט הוא שמונה מיליון שקלים חדשים לפחות;

(2) הפקת הסרט לא נעשתה בסיוע של מוסד ציבור, כהגדרתו בסעיף 3א לחוק יסודות התקציב, התשמ"ה-1985, הנתמך למטרה זו לפי המבחנים לתמיכה במוסדות ציבור שנקבעו לפי הוראות סעיף 12 לחוק הקולנוע;

"הפקה משותפת" – הפקת סרט בישראל, למעט סדרת טלוויזיה, שמתקיימים לגביה כל אלה:

(1) תושב ישראל ותושב חוץ שותפים בהשקעה בתקציב הפקת הסרט, בזכות היוצרים בו ובהכנסות ממנו;

(2) חלקם של תושבי החוץ בהשקעה בתקציב הפקת הסרט הוא 50% לפחות;

(3) סכום תשלומי ההפקה בישראל ששולמו לצורך הפקת הסרט, בניכוי 85% מסכום השקעתם של תושבי ישראל בתקציב הפקת הסרט, הוא ארבעה מיליון שקלים חדשים לפחות;

"הפקת סרט" – כל הפעולות שמטרתן להביא ליצירת עותק ראשון, שלם, של סרט המוכן להקרנה מסחרית, לרבות חלק מהפעולות כאמור;

"חברת הפקות ישראלית" – חברה תושבת ישראל שעיסוקה הפקת סרטים;

"חוק הקולנוע" – חוק הקולנוע, התשנ"ט-1999;

"סדרת טלוויזיה" – סרט עלילתי שהופק לשם שידור בטלוויזיה, הערוך בפרקים, וכל פרק מהווה משדר בפני עצמו;

"סרט" – כהגדרתו בחוק הקולנוע;

"הפקודה" – פקודת מס הכנסה;

"תושב חוץ" – כהגדרתו בפקודה, למעט חבר בני אדם שתושבי ישראל הם בעלי השליטה בו, או הנהנים או הזכאים ל-25% או יותר מההכנסות או מהרווחים של החבר, במישרין או בעקיפין; לעניין זה, "בעלי שליטה" – כהגדרתם בסעיף 68א(ג) לפקודה;

"תשלומי הפקה בישראל" – תשלומים המשתלמים לתושב ישראל לשם הפקת סרט, בעד רכישה או שכירות, בישראל, של שירותים או נכסים, שהשימוש בהם יהיה בישראל, למעט –

(1) תשלומים לרכישת נכס המיועד, לפי טיבו, לשימוש גם לאחר סיום הפקת הסרט;

(2) תשלומי ריבית;

(3) תשלומים אחרים שקבע שר האוצר.

(ב) לכל מונח אחר בחוק זה תהא המשמעות הנודעת לו בפקודה.

2. (א) חברת הפקות ישראלית המשלמת תשלומי הפקה בישראל לצורך הפקה זרה או הפקה משותפת, שסעיף 164 לפקודה חל עליהם, זכאית להטבה, לשם הקטנת עלויות ההפקה ועידוד הפקת סרטים בישראל, בשיעור כמפורט להלן מתשלומי ההפקה בישראל כאמור, ובלבד שהיא מנהלת פנקסים קבילים לגבי הכנסתה ובהם חשבון נפרד לגבי כל סרט שהיא מפיקה:

הטבה לחברת הפקות ישראלית

(1) בהפקה זרה – 17%;

(2) בהפקה משותפת שבה חלקם של תושבי החוץ בהשקעה בתקציב הפקת הסרט הוא 75% לפחות – 13%;

(3) בהפקה משותפת אחרת – 9%.

(ב) הוראות סעיף זה לא יחולו על תשלומי הפקה בישראל שמשלמת חברת הפקות ישראלית, במישרין או בעקיפין, בכסף או בשווה כסף, לקרוב של החברה, למפיק, לבמאי, לתסריטאי או לשחקן ראשי, לקרוב של כל אחד מהם, או למי מטעמו של כל אחד מהם, בעד שירותיהם, וכן על תשלומים שמשלמת החברה בעד רכישת זכות יוצרים ביצירה הספרותית שעלי המבוסס הסרט או בעד זכות השימוש בה; לעניין זה –

"קרוב" – כהגדרתו בסעיף 88 לפקודה;

"שחקן ראשי" – שחקן שהכנסתו בעד משחקו בסרט, שאינה השתתפות בהכנסות מהסרט, היא 150,000 שקלים חדשים או יותר.

3. חברת הפקות ישראלית הזכאית להטבה כאמור בסעיף 2, תנכה בשעת התשלום של תשלומי ההפקה בישראל, שסעיף 164 לפקודה חל עליהם, מס בשיעור לפי סעיף 164 לפקודה או מס בשיעור ההטבה שלו היא זכאית לפי סעיף 2, לפי הגבוה מביניהם; ניכתה החברה מס כאמור, תשלם לפקיד השומה, לפי הוראות סעיף 166 לפקודה, רק את יתרת סכום המב שניכתה העולה על סכום ההטבה שלו היא זכאית לפי סעיף 2, ככל שיש יתרה כאמור.

אופן מימוש ההטבה

4. (א) חברת הפקות ישראלית המבקשת לקבל הטבה לפי סעיף 2, לגבי תשלומי הפקה בישראל שהיא משלמת, כאמור באותו סעיף, כולם או חלקם, תודיע על כך לפקיד השומה, לפני תחילת הפקת הסרט בישראל; בהודעה כאמור תציין החברה את שם הסרט, את פרטי תושב החוץ שמפיק את הסרט או שהוא שותף בהפקתו, לפי העניין, את חלקו של תושב החוץ בהשקעה בתקציב הפקת הסרט, ואת שיעור ההטבה החל לגביה לפי הוראות סעיף 2.

הודעות לפקיד השומה ולמקבל תשלומי הפקה

(ב) להודעה לפי סעיף קטן (א) תצרף החברה את אלה:

(1) אישור בכתב של תושב החוץ שמפיק את הסרט או שהוא שותף בהפקתו, לפי העניין, כי ידוע לו שהוראות חוק זה יחולו על תשלומי הפקת הסרט בישראל;

(2) הצהרה של החברה לפקיד השומה שבה מתחייבת החברה למסור הודעה לכל מי שיקבל ממנה תשלומי הפקה בישראל, לפי הוראות סעיף קטן (ג).

(ג) חברת הפקות ישראלית המבקשת לקבל הטבה לפי סעיף 2, תודיע בכתב, לכל מי שיקבל ממנה תשלומי הפקה בישראל כאמור באותו סעיף, במועד ההתקשרות עמו, על כוונתה לקבל הטבה לגבי התשלומים כאמור, ולנכות מהם מס בשיעור האמור בסעיף 3.

5. לא מסרה חברת הפקות ישראלית לפקיד השומה ולמקבל תשלומי הפקה בישראל, הודעות לפי הוראות סעיף 4, לגבי תשלומי הפקה בישראל שהיא משלמת, כולם או חלקם, יראו אותה כמי שבחרה שהוראות סעיפים 2 ו-3 לא יחולו על התשלומים שלגביהם לא נמסרו הודעות כאמור.

אי-קבלת הטבה

6. סכום ההטבה לפי סעיף 2 שניתן לחברת הפקות ישראלית, יופחת מהוצאות הפקת הסרט המותרות לניכוי לפי כל דין.

הפחתת סכום ההטבה מהוצאות הפקת סרט

7. בחוק מס ערך מוסף, התשל"ו-1975, בסעיף 30 –

תיקון חוק מס ערך מוסף – מס' 36

(1) בסעיף קטן (א), בסופו יבוא:

"(18) מתן שירות לתושב חוץ בידי חברת הפקות ישראלית, לשם הפקת סרט בישראל, למעט סרט ישראלי;";

(2) בסעיף קטן (ג) –

(א) בהגדרה "תושב חוץ", בסופה יבוא "ולעניין סעיף קטן (א)(18) – גם אם הוא שוהה בישראל לצורך הפקת הסרט";

(ב) אחרי ההגדרה "תושב חוץ" יבוא:

""הפקת סרט" ו"חברת הפקות ישראלית" – כהגדרתם בחוק לעידוד הפקת סרטים בישראל (הוראת שעה ותיקון חקיקה), התשס"ט-2008;

"סרט" ו"סרט ישראלי" – כהגדרתם בחוק הקולנוע, התשנ"ט-1999".

8. (א) שר האוצר ממונה על ביצועו של חוק זה.

ביצוע

(ב) שר האוצר, באישור ועדת הכספים של הכנסת, רשאי לקבוע בצו סכומים שונים מהסכומים הקבועים בהגדרות "הפקה זרה" ו"הפקה משותפת", ובלבד שהסכומים שייקבעו לא יעלו על הסכומים הקבועים בהגדרות האמורות ביום תחילתו של חוק זה.

9. הוראות חוק זה, למעט סעיף 7, יחולו על תשלומי הפקה בישראל המשתלמים עד תום שנת המס 2013.

הוראת שעה

אהוד אולמרט רוני בר-און

ראש הממשלה שר האוצר

שמעון פרס דליה איציק

נשיא המדינה יושבת ראש הכנסת

1. \* פורסם [ס"ח תשס"ט מס' 2185](http://www.nevo.co.il/Law_word/law14/law-2185.pdf) מיום 5.11.2008 עמ' 2 ([ה"ח הממשלה תשס"ח מס' 400](http://www.nevo.co.il/Law_word/law15/MEMSHALA-400.pdf) עמ' 662). [↑](#footnote-ref-1)