חוק לעידוד השקעות (חברות עתירות הון), תש"ן-1990

משפט פרטי וכלכלה – כספים – השקעות – השקעות הון ועידודן

מסים – מס הכנסה – השקעות הון ועידודן

מסים – מס הכנסה – מיסוי הון

מסים – מס בולים – פטור

משפט פרטי וכלכלה – תאגידים וניירות ערך – חברות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | סמכות לאשר חברה עתירת הון | סעיף 2 |
| 2 | [Go](#Seif2) | הזכות להטבות | סעיף 3 |
| 2 | [Go](#Seif3) | מס ריווח הון ומס שבח | סעיף 4 |
| 3 | [Go](#Seif4) | מס הכנסה ומס חברות | סעיף 5 |
| 3 | [Go](#Seif5) | פטור ממס על מכירת מניה | סעיף 6 |
| 3 | [Go](#Seif6) | פעילויות מזכות | סעיף 7 |
| 3 | [Go](#Seif7) | פטור ממסים אחרים | סעיף 8 |
| 3 | [Go](#Seif8) | פטור ממס בולים | סעיף 9 |
| 3 | [Go](#Seif9) | הפחתת שיעור | סעיף 10 |
| 3 | [Go](#Seif10) | ביצוע ותקנות | סעיף 11 |
| 3 | [Go](#Seif11) | ביטול | סעיף 12 |

חוק לעידוד השקעות (חברות עתירות הון), תש"ן-1990[[1]](#footnote-1)\*

1. בחוק זה –

הגדרות

(1) "חברה עתירת הון" - חברה שנתמלאו לגביה כל אלה:

(א) הון המניות הנפרע שלה הוא לפחות 30 מיליון דולר של ארצות הברית של אמריקה, ו-75% לפחות ממנו משמש בפעילויות מזכות או מושקע בהשקעות מזכות;

(ב) במסמכי היסוד של החברה, ובתשקיף או בפרוספקט או במסמך דומה אחר שאושרו בידי רשות מוסמכת ושבהם הוצעו לציבור מניות של החברה, נקבע כי רק תושבי חוץ רשאים לרכוש מניות בחברה;

(ג) מטרותיה הן לעסוק בישראל בפעילויות מזכות או להשקיע בחברות תושבות ישראל שעיקר עיסוקן הוא פעילויות מזכות;

(ד) החברה אושרה כחברה עתירת הון לענין חוק זה לפי סעיף 2;

(2) "הכנסה מזכה" - הכנסה מפעילות מזכה או ממימוש השקעה מזכה;

(3) "פעילות מזכה" - הקמה או הרחבה של מפעלים בישראל בתחומי תעשיה, חקלאות, תיירות, תחבורה, בנייה, מים, אנרגיה, תקשורת או מיחשוב, או מחקר ופיתוח בתחומים האמורים; לענין זה, "תקשורת" - תשתית פיסית להעברת מידע;

(4) "השקעה מזכה" - השקעה של חברה עתירת הון בחברה תושבת ישראל שעיקר עיסוקה הוא בפעילויות מזכות, בדרך של רכישת מניות שהקצתה לה חברה כאמור, ובלבד שההשקעה כולה תשמש לפעילויות מזכות;

(5) "מס שבח מקרקעין" ו"שבח ריאלי" - כמשמעותם בחוק מס שבח מקרקעין, תשכ"ג–1963;

(6) "נכס" - כל רכוש, בין מקרקעין ובין מיטלטלין, ולרבות זכות;

(7) שאר המונחים - כמשמעותם בפקודת מס הכנסה (להלן - הפקודה).

2. שר האוצר רשאי לאשר עד יום ז' בטבת תשנ"ג (31 בדצמבר 1992) שחברה פלונית היא חברה עתירת הון לענין חוק זה, ורשאי הוא להתנות את האישור בתנאים.

סמכות לאשר חברה עתירת הון

3. חברה עתירת הון ובעלי מניותיה יהיו זכאים להטבות לפי חוק זה.

הזכות להטבות

4. (א) הכנסתה של חברה עתירת הון ממכירת מניות שהוקצו לה במסגרת השקעה מזכה, יראוה כריווח הון.

מס ריווח הון ומס שבח

(ב) חברה עתירת הון שהיה לה ריווח הון ריאלי כאמור בסעיף קטן (א) או ריווח הון ריאלי או שבח ריאלי ממכירת נכס ששימש אותה רק במסגרת פעילות מזכה, תהיה חייבת עליו מס בשיעור שלא יעלה על 25%.

(ג) מס מופחת כאמור בסעיף זה ובסעיף 5 יחול במשך שלושים שנים החל בשנה שבה אושרה החברה כחברה עתירת הון.

(ד) סמכות שר האוצר לפי סעיף 16א לפקודה תחול לגבי כל חברה עתירת הון, וכן לענין מס שבח מקרקעין ששילמה החברה בשל מכירת נכס ששימש אותה רק במסגרת פעילות מזכה.

5. (א) על אף האמור בכל דין, שיעור המס שחברה עתירת הון תהיה חייבת על הכנסתה המזכה לא יעלה על 25%, ולגבי הכנסה מדיבידנד שמקורו בהשקעה מזכה - על 15%.

מס הכנסה ומס חברות

(ב) על אף האמור בכל דין, שיעור המס על דיבידנד שחילקה חברה עתירת הון תושבת ישראל יהא 25%; הוראה זו לא תחול לגבי דיבידנד שחולק מתוך דיבידנד שקיבלה החברה עתירת ההון.

(ג) חברה עתירת הון שחילקה דיבידנד תהא זכאית להחזר מס חברות ששילמה על ההכנסה שממנה חולק הדיבידנד, ובלבד שסך כל מס החברות ששילמה החברה על ההכנסה שממנה חולק הדיבידנד, בתוספת סך כל מס ההכנסה ששולם בישראל על הדיבידנד, לא יפחת, לאחר ההחזר, מ-25% מההכנסה האמורה; האמור בסעיף זה יחול רק לגבי דיבידנד שחולק למי שהיה תושב חוץ בעת שרכש את המניה.

6. ריווח הון ממכירת מניה בחברה עתירת הון תושבת חוץ, יהא פטור ממס אם המוכר היה תושב חוץ בעת שרכש את המניה; הועברה המניה בירושה - יחול הפטור אם המוריש היה תושב חוץ בעת שרכש את המניה.

פטור ממס על מכירת מניה

7. שר האוצר באישור ועדת הכספים של הכנסת רשאי לקבוע סוגי פעילויות והשקעות מזכות נוספות שיראו אותן כפעילויות והשקעות מזכות, דרך כלל או לגבי סוגי חברות או לגבי חברה פלונית.

פעילויות מזכות

8. פרט למסים הקבועים בחוק זה, חברה עתירת הון לא תהיה חייבת בכל מס או מילווה חובה על הכנסה מזכה, על דיבידנד שמקורו בהשקעה מזכה ועל ריווח הון ממכירת נכס ששימש את החברה רק במסגרת פעילות מזכה.

פטור ממסים

אחרים

9. (א) הוגשה בקשה לאישור חברה כחברה עתירת הון, ונתקיימו התנאים שבפסקאות משנה (ב) ו-(ג) להגדרת חברה עתירת הון, רשאי שר האוצר להורות על דחיה של תשלום מס בולים החל על מסמכי היסוד ועל דו"ח הקצאת מניות של החברה, עד למתן ההחלטה לפי סעיף 2.

פטור ממס בולים

(ב) אישר שר האוצר חברה כחברה עתירת הון לפי סעיף 2, יהיו המסמכים המפורטים בסעיף קטן (א) פטורים ממס בולים.

10. (א) הנציב רשאי לקבוע כי יראו חברה פלונית כחברה עתירת הון גם אם שיעור ההון שהושקע בפעילויות מזכות ובהשקעות מזכות היה נמוך מ-75% בשנת המס שבה אושרה לפי סעיף 2.

הפחתת שיעור

(ב) הנציב רשאי לקבוע דרך ייחוס ההוצאות לחברה עתירת הון שהיו לה בשנת המס הכנסות מזכות והכנסות אחרות.

11. (א) שר האוצר ממונה על ביצוע חוק זה והוא רשאי להתקין תקנות בכל ענין הנוגע לביצועו ולאכיפתו.

ביצוע ותקנות

(ב) שר האוצר רשאי לקבוע בתקנות כללי ניכוי במקור מדיבידנד ששילמה חברה עתירת הון לתושב חוץ.

(ג) שר האוצר באישור ועדת הכספים של הכנסת רשאי להאריך את התקופה הקבועה בסעיף 2 עד יום כ"ח בטבת תשנ"ה (31 בדצמבר 1994).

12. חוק לעידוד השקעות (חברות עתירות הון), תשל"ד-1973 - בטל, אך הוראותיו ימשיכו לחול לגבי חברה שאושרה לפיו.

ביטול

יצחק שמיר יצחק מודעי

ראש הממשלה שר האוצר

חיים הרצוג דב שילנסקי

נשיא המדינה יושב ראש הכנסת

1. \* פורסם [ס"ח תש"ן מס' 1324](http://www.nevo.co.il/Law_word/law14/LAW-1324.pdf) מיום 26.7.1990 עמ' 170 ([ה"ח תש"ן מס' 1995](http://www.nevo.co.il/Law_word/law17/PROP-1995.pdf) עמ' 200). [↑](#footnote-ref-1)