חוק לעידוד השקעות (חברות עתירות הון), תשל"ד-1973

משפט פרטי וכלכלה – כספים – השקעות – השקעות הון ועידודן

מסים – מס הכנסה – השקעות הון ועידודן

מסים – מס הכנסה – מיסוי הון – פטור ממס על רווח הון

מסים – מס בולים – פטור

מסים – מס עזבון – פטור

משפט פרטי וכלכלה – תאגידים וניירות ערך – חברות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | הסמכות לקבוע חברה עתירת הון | סעיף 2 |
| 2 | [Go](#Seif2) | הזכות להטבות | סעיף 3 |
| 2 | [Go](#Seif3) | תחולת ההטבות לגבי סדרת מניות | סעיף 4 |
| 2 | [Go](#Seif4) | פטור לחברה ממס הכנסה וממס על ריווח הון | סעיף 5 |
| 3 | [Go](#Seif5) | הטבות במס חברות ובמס אחר | סעיף 6 |
| 3 | [Go](#Seif6) | הטבות לבעל מניות בחברה | סעיף 7 |
| 3 | [Go](#Seif7) | פטור ממס עזבון | סעיף 8 |
| 3 | [Go](#Seif8) | פטור ממס בולים | סעיף 9 |
| 3 | [Go](#Seif9) | זכות לקבלת מטבע חוץ | סעיף 10 |
| 3 | [Go](#Seif10) | ביטול ההטבות | סעיף 11 |
| 4 | [Go](#Seif11) | ביצוע ותקנות | סעיף 12 |

חוק לעידוד השקעות (חברות עתירות הון), תשל"ד-1973[[1]](#footnote-1)\*

1. בחוק זה –

הגדרות

"חברה עתירת הון" או "חברה" – חברה רשומה בישראל שנתמלאו בה שלוש אלה:

(1) הון המניות הרשום שלה הוא מאה מיליון דולר והחותמים על התזכיר שלה חתמו על מניות בסכום של עשרים מיליון דולר לפחות;

(2) מטרותיה הן לעסוק בישראל, במישרין או בעקיפין, בהקמתם, ברכישתם או בהרחבתם של מפעלי תעשיה, כספים, חקלאות, תיירות או תחבורה, בפיתוח במקרקעין בהתאם לתכניות שאישרה הממשלה מראש, בבניה או בשירותים ציבוריים או לפעול בישראל ומחוצה לה לקידום היצוא מישראל;

(3) נקבעה כחברה עתירת הון לענין חוק זה, לפי סעיף 2;

"סדרת מניות" – מניות חברה עתירת הון שהוצעו בתשקיף אחד; לענין זה –

(1) מניות שלקחו החותמים על התזכיר, או שהונפקו תוך שנתיים מיום רישומה של החברה ולפני שהיא פרסמה תשקיף, יראו אותן כמניות שהוצעו בתשקיף ביום רישומה וייחשבו לסדרת המניות הראשונה;

(2) מניות שהונפקו שלא על פי תשקיף תוך שנתיים מיום פרסום התשקיף האחרון לפני ההנפקה, ורכש אותן תושב חוץ במטבע חוץ כמשמעותו בסעיף 11, יראו אותן ככלולות בסדרת המניות שהוצעו על פי התשקיף האחרון;

(3) מניות הטבה שהוקצו לבעלי המניות מסדרת מניות פלונית, יראו אותן ככלולות באותה סדרה;

"תזכיר", "סדרה של איגרות חוב" – כמשמעותם בפקודת החברות;

"תשקיף" – תשקיף שהותר פרסומו לפי חוק ניירות ערך, תשכ"ח-1968;

"דולר" – דולר של ארצות הברית של אמריקה;

שאר המונחים – כמשמעותם בפקודת מס הכנסה (להלן – הפקודה).

2. שר האוצר באישור ועדת הכספים של הכנסת, רשאי לקבוע, עד יום כ"ז בטבת תשל"ו (31 בדצמבר 1975), שחברה פלונית היא חברה עתירת הון לענין חוק זה.

הסמכות לקבוע חברה עתירת הון

3. חברה עתירת הון ובעלי מניותיה יהיו זכאים, בכפוף לאמור בסעיף 11, להטבות לפי חוק זה.

הזכות להטבות

4. ההטבות הניתנות לגבי סדרת מניות יחולו לגבי סדרת מניות שהוצעה בתחום הון המניות הרשום בתזכיר החברה בעת רישומה; הוגדל הונה – יחולו ההטבות, כולן או מקצתן, גם לגבי סדרת מניות שהוצעה במסגרת ההון המוגדל, אם הכנסת, על פי הצעת הממשלה, קבעה זאת, דרך החלטה, ובמידה שקבעה.

תחולת ההטבות לגבי סדרת מניות

5. חברה עתירת הון תהא פטורה ממס הכנסה לפי סעיף 127(א) לפקודה וממס על ריווח הון, במשך שלושים שנה החל משנת המס הראשונה שבה היתה לה הכנסה חייבת.

פטור לחברה ממס הכנסה וממס על ריווח הון

6. (א) על הכנסתה המזכה, תהיה חברה עתירת הון –

הטבות במס חברות ובמס אחר

(1) חייבת במס חברות בשיעור שלא יעלה על 28%;

(2) פטורה מכל מס אחר המוטל על הכנסה.

(ב) לענין סעיף זה וסעיף 7 –

"הכנסה מזכה", לגבי כל שנת מס – שיעור יחסי מכלל ההכנסה החייבת של החברה באותה שנת מס, שהוא כיחס סך כל הון המניות הנפרע מסדרות המניות שתקופת ההטבות לגביהן טרם תמה, לסך כל הון המניות הנפרע שלה כפי שנקבע בתום אותה שנה;

"תקופת ההטבות", לגבי כל סדרת מניות – אחת עשרה שנות מס המתחילות בשנת המס שבה הוצעה הסדרה, או עשר שנות מס המתחילות בשנת המס הראשונה שבה היתה לחברה הכנסה חייבת, הכל לפי המאוחר יותר.

7. (א) קיבל אדם מחברה עתירת הון דיווידנד ששולם מתוך הכנסה מזכה, תוך חמש עשרה שנים מהשנה שבה הושגה אותה הכנסה, יהיה פטור עליו מכל מס נוסף על המס ששילמה החברה והוא הדין לגבי פירות השקעה המשתלמים כדיווידנד מאת תאגיד אחר מתוך דיווידנד שקיבל כאמור; לענין זה יראו הכנסות החברה שנתהוו ראשונות כאילו חולקו ראשונות.

הטבות לבעל מניות בחברה

(ב) קיבל אדם דיוודנד ששולם מתוך ריווח הון של חברה עתירת הון, יהיה פטור עליו מכל מס.

(ג) קיבל תושב חוץ דיווידנד שסעיף קטן (א) אינו חל לגביו, יהיה פטור עליו מכל מס, חוץ מן המס שהחברה חייבת לנכותו לפי סעיף 161 לפקודה.

(ד) מכר אדם מניה מסדרת מניות, יהיה פטור ממס על ריווח ההון הנובע ממכירה זו.

8. מניות של תושב חוץ שהן מסדרת מניות לא ייכללו בנכסי עזבונו לענין מס עזבון; ולענין זה, תושב חוץ - לרבות מי שהיה תושב חוץ בעת שרכש את המניות.

פטור ממס עזבון

9. (א) הוגשה בקשה לרשום חברה שהון המניות שלה מאה מיליון דולר ושמטרותיה הן בהתאם לאמור בפסקה (2) להגדרת חברה עתירת הון בסעיף 1, רשאי שר האוצר להורות על דחיה בסילוקו של מס הבולים החל על התזכיר עד למתן ההחלטה לפי סעיף 2.

פטור ממס בולים

(ב) מסמכים אלה של חברה עתירת הון יהיו פטורים ממס בולים:

(1) התזכיר;

(2) דו"ח על הקצאת מניות כאמור בסעיף 93 לפקודת החברות ושטר מניה למוכ"ז כמשמעותו בסעיף 28 לפקודת החברות, הנוגעים להון המניות הרשום בתזכיר בעת רישום החברה.

(ג) מסמכים כמפורט בסעיף קטן (ב)(2) הנוגעים להון מניות שהוגדל, יהיו פטורים ממס בולים, אם נקבע כך בהחלטה כאמור בסעיף 4.

(ד) סדרה של איגרות חוב ושטר נאמנות כאמור בסעיף 124 לפקודת החברות הנוגע לסדרה של איגרות חוב, יהיו פטורים ממס בולים, אם שר האוצר, באישור ועדת הכספים של הכנסת, קבע כי הפטור הוא לתועלת הציבור.

10. תושב חוץ שהוא בעל מניה שהיא מסדרת מניות, זכאי לקבל מטבע חוץ לפי שער החליפין הרשמי כדי להעביר אל מחוץ לישראל דיווידנד שקיבל בשל המניה או את תמורת מכירתה.

זכות לקבלת מטבע חוץ

11. (א) לא הגיע סכום הון המניות הנפרע של חברה עתירת הון, בתום ארבע שנים מהוצאת סדרת המניות הראשונה, לסכום של שלושים מיליון דולר, יבוטלו למפרע ההטבות על פי חוק זה.

ביטול ההטבות

(תיקון מס' 1)   
תשל"ז-1976

(ב) שר האוצר רשאי לבטל את ההטבות לפי חוק זה, כולן או מקצתן, לעתיד או למפרע, אם –

(1) חברה עתירת הון הוציאה סדרה של איגרות חוב לפני שסכום הון המניות הנפרע שלה הגיע לשלושים מיליון דולר;

(2) החברה הקצתה פחות מ-80% מהון המניות שלה לתושבי חוץ תמורת מטבע חוץ; לענין זה, "מטבע חוץ" – לרבות –

(א) מטבע ישראלי שנתקבל מהמרת מטבע חוץ לפי שער החליפין הרשמי;

(ב) מטבע ישראלי שנתקבל מפדיון איגרות מדינת ישראל שהופצו מחוץ לישראל והמפקח על מטבע חוץ אישר אותן לענין זה.

(ג) בוטלו הטבות למפרע, בין מכוח סעיף קטן (א) ובין מכוח החלטת שר האוצר על פי סעיף קטן (ב), ישולמו כל המסים שלגביהם ניתנו ההטבות, במועדים שקבע שר האוצר, בתוספת ריבית בשיעור של 15% לשנה מן היום שחלה החובה לשלמם לולא ניתנו ההטבות.

מיום 10.12.1976

**תיקון מס' 1**

[ס"ח תשל"ז מס' 834](http://www.nevo.co.il/Law_word/law14/LAW-0834.pdf) מיום 16.12.1976 עמ' 24 ([ה"ח 1269](http://www.nevo.co.il/Law_word/law17/PROP-1269.pdf))

(א) לא הגיע סכום הון המניות הנפרע של חברה עתירת הון, בתום ~~שלוש שנים~~ ארבע שנים מהוצאת סדרת המניות הראשונה, לסכום של שלושים מיליון דולר, יבוטלו למפרע ההטבות על פי חוק זה.

12. שר האוצר ממונה על ביצוע חוק זה והוא רשאי להתקין תקנות בכל דבר הנוגע לביצועו.

ביצוע ותקנות

גולדה מאיר פנחס ספיר

ראש הממשלה שר האוצר

אפרים קציר

נשיא המדינה

1. \* פורסם [ס"ח תשל"ד מס' 720](http://www.nevo.co.il/Law_word/law14/LAW-0720.pdf) מיום 29.11.1973 עמ' 18 ([ה"ח תשל"ג מס' 1066](http://www.nevo.co.il/Law_word/law17/PROP-1066.pdf) עמ' 307).

   תוקן [ס"ח תשל"ז מס' 834](http://www.nevo.co.il/Law_word/law14/LAW-0834.pdf) מיום 16.12.1976 עמ' 24 ([ה"ח תשל"ז מס' 1269](http://www.nevo.co.il/Law_word/law17/PROP-1269.pdf) עמ' 50) – תיקון מס' 1; תחילתו ביום 10.12.1976.

   בוטל [ס"ח תש"ן מס' 1324](http://www.nevo.co.il/Law_word/law14/LAW-1324.pdf) מיום 26.7.1990 עמ' 172 ([ה"ח תש"ן מס' 1995](http://www.nevo.co.il/Law_word/law17/PROP-1995.pdf) עמ' 200) בסעיף 12 לחוק לעידוד השקעות (חברות עתירות הון), תש"ן-1990 אך הוראותיו ימשיכו לחול לגבי חברה שאושרה לפיו. [↑](#footnote-ref-1)