חוק מכירת רכב משומש (זכאות למידע וגילוי נאות), תשס"ח-2008

רשויות ומשפט מנהלי – תעבורה – רכב

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | זכאות למידע על רכב משומש | [Go](#Seif2) | 2 |
| סעיף 3 | חובת שמירת מידע | [Go](#Seif3) | 2 |
| סעיף 4 | גילוי נאות | [Go](#Seif4) | 2 |
| סעיף 5 | עונשין | [Go](#Seif5) | 3 |
| סעיף 6 | ציון מספר הקילומטרים ברישיון הרכב | [Go](#Seif6) | 3 |
| סעיף 7 | ביצוע ותקנות | [Go](#Seif7) | 3 |
| סעיף 8 | שמירת דינים | [Go](#Seif8) | 3 |
| סעיף 9 | תחילה | [Go](#Seif9) | 3 |

חוק מכירת רכב משומש (זכאות למידע וגילוי נאות), תשס"ח-2008[[1]](#footnote-1)\*

1. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=1)בחוק זה –

הגדרות

"מבטח" – כהגדרתו בחוק הפיקוח על שירותים פיננסיים (ביטוח), התשמ"א-1981;

"מידע" – מידע על תיקונים או טיפולים שבוצעו ברכב או כל מידע אחר שיש בו כדי להעיד על מצב הרכב ותקינותו, ולעניין מבטח – סכום תגמולי הביטוח ששולמו בעד הרכב ופירוט סוג הנזק או ירידת הערך שבשלם שולמו;

"עוסק ברכב" – עוסק כהגדרתו בחוק הגנת הצרכן, התשמ"א-1981, שעיסוקו מכירת רכב משומש;

"רכב משומש" – רכב שנרשם לפי פקודת התעבורה, וניתן עליו רישיון רכב.

2. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=2)(א) מי שרכש רכב משומש זכאי לקבל מכל מוסך שבו תוקן או טופל הרכב ומכל מבטח שביטח את הרכב, כל מידע שיש בידיהם על הרכב.

זכאות למידע על רכב משומש

(ב) מוסך ומבטח רשאים לגבות תשלום בעד ההוצאות הכרוכות במסירת מידע כאמור בסעיף קטן (א).

3. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=3)(א) מוסך ישמור מידע על רכב שתוקן או טופל בו למשך שבע שנים מיום התיקון או הטיפול או מיום שהמידע הגיע לידיו.

חובת שמירת מידע

(ב) מבטח ישמור מידע על רכב שביטח למשך שבע שנים מיום שהמידע נוצר על ידו או מיום שהגיע לידיו.

4. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=4)(א) לא יעשה עוסק ברכב עסקה בעניין מכירת רכב משומש, אלא אם כן התקיימו כל אלה:

גילוי נאות

(1) נחתם חוזה בכתב בינו לבין רוכש הרכב (בסעיף זה – החוזה);

(2) העוסק ברכב מסר לרוכש הרכב, עד למועד חתימת החוזה ובנפרד מהחוזה, טופס חתום בידו, שמפורטים בו הפרטים כאמור בסעיף קטן (ב) (בסעיף זה – טופס גילוי);

(3) רוכש הרכב אישר בחתימת ידו את קבלת טופס הגילוי.

(ב) עוסק ברכב יפרט במדויק, בטופס הגילוי, את הפרטים שלהלן:

(1) שמו המלא, מספר הזהות שלו ומענו המלא; היה העוסק ברכב תאגיד – גם את סוג התאגיד, מספרו ומענו המלא;

(2) שמו המלא של בעל הרכב, מספר הזהות שלו ומענו המלא; היה הבעלים תאגיד – גם את סוג התאגיד, מספרו ומענו המלא;

(3) מספר הבעלים הקודמים של הרכב, וככל הידוע לו – אם הבעלים הקודמים היה חברה שעיסוקה החכר – גם את שמה ומספרה של החברה;

(4) פגיעות שנגרמו לרכב, ככל הידוע לעוסק ברכב, עד למועד מסירת טופס הגילוי;

(5) מספר הקילומטרים שעבר הרכב, ככל הידוע לעוסק ברכב, מיום רישומו לראשונה ועד למועד מסירת טופס הגילוי;

(6) הסכום שישולם בעבור הרכב.

(ג) בכל עסקה בעניין רכישת רכב משומש, שהעוסק ברכב הוא המוכר בה, יגלה העוסק ברכב לרוכש הרכב כי הוא מוכר או משווק כלי רכב דרך עיסוק.

(ד) בלי לגרוע מהוראות סעיפים קטנים (א) ו-(ב), יראו לעניין אותם סעיפים קטנים מי שמוכר רכב משומש, שאינו רשום כבעליו ברישיון הרכב, כעוסק ברכב, אלא אם כן הוכיח אחרת; ואולם הוראות סעיף קטן זה לא יחולו על מי שמוכר רכב משומש של בן משפחתו מדרגה ראשונה.

5. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=5)העובר על הוראות סעיף 4, דינו – קנס פי שבעה מהקנס כאמור בסעיף 61(א)(2) לחוק העונשין, התשל"ז-1977.

עונשין

6. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=6)(א) במועד ביצוע המבחן השנתי לכשירותו לתנועה של רכב משומש לפי פקודת התעבורה, תמסור תחנת הבדיקה לרשות הרישוי, את מספר הקילומטרים שעבר הרכב הנבדק בשנה שקדמה למועד הבדיקה.

ציון מספר הקילומטרים ברישיון הרכב

(ב) רשות הרישוי תציין ברישיון הרכב את מספר הקילומטרים שעבר הרכב הנבדק לפי ההודעה האחרונה שקיבלה מאת תחנת הבדיקה כאמור בסעיף קטן (א) ואת המועד שבו נמסרה לה ההודעה האמורה.

7. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=7)שר התחבורה והבטיחות בדרכים ממונה על ביצוע חוק זה, והוא רשאי, באישור ועדת הכלכלה של הכנסת, להתקין תקנות לביצועו, לרבות לעניין דרכי מסירת המידע והמועדים למסירתו לפי סעיף 2.

ביצוע ותקנות

8. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=8)אין בהוראות חוק זה כדי לגרוע מהוראות כל דין אחר.

שמירת דינים

9. [\*](http://www.nevo.co.il/links/psika/?pIzcurLaw=חוק%20מכירת%20רכב%20משומש%20(זכאות%20למידע%20וגילוי%20נאות)&pIzcurNum=9)(א) תחילתו של חוק זה, למעט סעיף 6, ארבעה חודשים מיום פרסומו.

תחילה

(ב) תחילתו של סעיף 6, ביום ט"ו בטבת התש"ע (1 בינואר 2010).

אהוד אולמרט שאול מופז

ראש הממשלה שר התחבורה והבטיחות בדרכים

שמעון פרס דליה איציק

נשיא המדינה יושבת ראש הכנסת

1. \* פורסם [ס"ח תשס"ח מס' 2176](http://www.nevo.co.il/Law_word/law14/law-2176.pdf) מיום 6.8.2008 עמ' 816 ([ה"ח הכנסת תשס"ח מס' 210](http://www.nevo.co.il/Law_word/law16/knesset-210.pdf) עמ' 207). [↑](#footnote-ref-1)