חוק נפגעי תאונות דרכים (סיוע לבני משפחה), תשס"ב-2002

רשויות ומשפט מנהלי – תעבורה – תאונות דרכים – פיצויים לנפגעי ת"ד

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | מרכז סיוע לבני משפחה של נפגעי תאונות דרכים | סעיף 2 |
| 2 | [Go](#Seif2) | מטרות המרכז ותפקידיו | סעיף 3 |
| 3 | [Go](#Seif3) | היחידה המשטרתית | סעיף 4 |
| 3 | [Go](#Seif4) | מסירת הודעה לבני משפחה | סעיף 5 |
| 3 | [Go](#Seif5) | מימון | סעיף 6 |
| 3 | [Go](#Seif6) | סייג לתחולה | סעיף 7 |
| 3 | [Go](#Seif7) | ביצוע | סעיף 8 |
| 3 | [Go](#Seif8) | תחילה | סעיף 9 |

חוק נפגעי תאונות דרכים (סיוע לבני משפחה), תשס"ב-2002[[1]](#footnote-1)\*

1. בחוק זה -

הגדרות

"בן משפחה" - בן זוג, ילד, הורה, אח, אחות, או בן משפחה אחר שהיה תלוי בנפגע תאונת דרכים;

"נפגע תאונת דרכים" - אדם שנפטר כתוצאה מתאונת דרכים;

"תאונת דרכים" - כהגדרתה בחוק פיצויים לנפגעי תאונות דרכים, תשל"ה-1975;

"השר" - שר העבודה והרווחה.

2. (א) מוקם בזה, במשרד העבודה והרווחה, מרכז סיוע לבני משפחתם של נפגעי תאונות דרכים, שימומן לפי הוראות סעיף 6 (להלן - המרכז).

מרכז סיוע לבני משפחה של נפגעי תאונות דרכים

(ב) המרכז ינוהל על ידי מנהל שימנה השר מבין עובדי המדינה שבמשרדו; למרכז יהיה צוות היגוי ואלה חבריו:

(1) שלושה נציגי משרדי הממשלה שימנה השר הממונה על אותו משרד מבין עובדי המדינה שבמשרדו והם: משרד העבודה והרווחה שנציגו יהיה היושב ראש, משרד התחבורה ומשרד הבריאות;

(2) נציג המשטרה שימנה השר לביטחון הפנים מבין המשרתים במשטרת ישראל;

(3) נציג המוסד לביטוח לאומי שימנה השר[[2]](#footnote-2) מבין עובדי המוסד;

(4) חמישה נציגי ציבור שימנה השר והם: פסיכולוג הרשום בפנקס הפסיכולוגים לפי חוק הפסיכולוגים, תשל"ז-1977, עובד סוציאלי כהגדרתו בחוק העובדים הסוציאליים, תשנ"ו-1996, נציג המרכז לשלטון מקומי ושני נציגים של ארגונים המייצגים נפגעי תאונות דרכים.

(ג) צוות ההיגוי ייעץ למנהל המרכז בנושאים הקשורים בפעילות המרכז.

(ד) חבר צוות ההיגוי לא יהיה זכאי לתמורה בעד שירותיו לפי חוק זה, ואולם הוא יהיה זכאי להחזר הוצאות סבירות שהוציא במילוי תפקידו, כפי שייקבע.

3. (א) מטרות המרכז ותפקידיו הם:

מטרות המרכז ותפקידיו

(1) להעביר ליחידה המשטרתית את הסכומים למימון ההקמה, ההדרכה והפעילות שלה;

(2) לקדם ולשפר את הסיוע הניתן לבני משפחתו של נפגע תאונת דרכים, באמצעות משרדי ממשלה ורשויות מקומיות, או באמצעות גופים או יחידים שמטרתם מתן סיוע לבני משפחתם של נפגעי תאונות דרכים ולמי שנפצעו או שנחבלו בתאונות דרכים;

(3) לייעל ולתאם את הטיפול בבני משפחתם של נפגעי תאונות דרכים;

(4) לבצע מחקרים, סקרים ובדיקות אחרות לצורך גיבוש מדיניות סיוע לבני משפחתם של נפגעי תאונות דרכים;

(5) להכין חומר כתוב הכולל מידע בדבר זכויותיהם של בני משפחתם של נפגעי תאונות דרכים ובדבר שירותי קהילה ומוסדות לייעוץ ולטיפול בבני משפחתם של נפגעי תאונות דרכים, שיימסר למשפחה;

(6) ליזום ולסייע בהקמה והנחיה של קבוצות תמיכה לבני משפחתם של נפגעי תאונות דרכים;

(7) לפעול בכל נושא אחר שהמרכז ימצא לנכון, לצורך תיאום וקידום הטיפול בבני משפחה של נפגעי תאונות דרכים או במי שנפצעו או שנחבלו בתאונת דרכים.

(ב) מנהל המרכז, בהתייעצות עם צוות ההיגוי, יחליט על הפעולות הנדרשות לצורך ביצוע המטרות המפורטות בסעיף קטן (א), ובכפוף להוראות סעיף 6(ב) על ייעוד כספי המרכז ומימון הפעולות שאושרו, כאמור, במסגרת תקציב המרכז.

(ג) פעולות המרכז לפי חוק זה ייעשו, ככל האפשר, בעזרת מתנדבים מקרב בני משפחותיהם של נפגעי תאונות דרכים.

4. במשטרת ישראל תוקם יחידה שתרכז את ההודעות בנוגע לנפגעי תאונות הדרכים ותהיה אחראית למתן הודעות לבני משפחתם של הנפגעים, כאמור בסעיף 5 (בחוק זה - היחידה המשטרתית); היחידה המשטרתית תעביר למרכז נתונים על פעולותיה.

היחידה המשטרתית

5. (א) נפטר אדם כתוצאה מתאונת דרכים, תימסר על כך הודעה לבן משפחתו; ההודעה תימסר על ידי שוטר, שילווה על ידי מי שמונה לכך על ידי הרשות המקומית וכן על ידי נציגי גורמים אחרים, ככל שנדרש בנסיבות הענין; לצורך זה תמנה כל רשות מקומית נציג מבין עובדיה או שלא מבין עובדיה.

מסירת הודעה

לבני משפחה

(ב) רשות מקומית תמנה עובד, שיהיה אחראי לקיום הקשר השוטף עם היחידה המשטרתית ולתיאום בתוך הרשות המקומית, ובינה לבין הגורמים הנוספים שימונו, כאמור בסעיף קטן (א), בין השאר לשם הבטחת ליווי לשוטר בעת מסירת ההודעה בהתאם להוראות אותו סעיף קטן.

6. (א) לשם מימון פעולות המרכז יועבר תקציב ממשרד האוצר, מתוך תקציב המדינה המיועד לרשות הלאומית לבטיחות בדרכים, שהוקמה לפי חוק הרשות הלאומית לבטיחות בדרכים, התשס"ו-2006 (להלן – החוק); הסכום שיועבר כאמור לא יהיה נמוך מהסכום שהועבר למרכז בשנת התקציב 2006.

מימון

(הוראת שעה)   
תשס"ו-2006

(תיקון מס' 2) תשע"ח-2018

(ב) מחצית מהסכום האמור בסעיף קטן (א) יועבר ליחידה המשטרתית, באמצעות המרכז; שר האוצר, בהתייעצות עם השר והשר לביטחון הפנים ובאישור ועדת הכלכלה של הכנסת, רשאי לקבוע שיעור אחר.

(ג) שר האוצר רשאי לקבוע מועדים וליתן הוראות בכל הנוגע להעברת הסכומים האמורים בסעיפים קטנים (א) ו-(ב).

מיום 1.1.2007

**הוראת שעה**

[ס"ח תשס"ו מס' 2062](http://www.nevo.co.il/Law_word/law14/LAW-2062.pdf) מיום 24.7.2006 עמ' 382 ([ה"ח 213](http://www.nevo.co.il/Law_word/law15/memshala-213.pdf))

**הארכה**

[ק"ת תשע"ג מס' 7244](http://www.nevo.co.il/Law_word/law06/tak-7244.pdf) מיום 5.5.2013 עמ' 1128

**ביטול הוראת שעה**

[ס"ח תשע"ח מס' 2732](http://www.nevo.co.il/Law_word/law14/law-2732.pdf) מיום 16.7.2018 עמ' 748 ([ה"ח 1215](http://www.nevo.co.il/Law_word/law15/memshala-1215.pdf))

**החלפת סעיף קטן 6(א)**

הנוסח הקודם:

~~(א) לשם מימון פעולות המרכז יועברו אליו 2% מהתקציב השנתי של הרשות הלאומית לבטיחות בדרכים, בהתאם לחוק המאבק הלאומי בתאונות הדרכים, תשנ"ז-1997.~~

מיום 1.7.2018

**תיקון מס' 2**

[ס"ח תשע"ח מס' 2732](http://www.nevo.co.il/Law_word/law14/law-2732.pdf) מיום 16.7.2018 עמ' 748 ([ה"ח 1215](http://www.nevo.co.il/Law_word/law15/memshala-1215.pdf))

(א) לשם מימון פעולות המרכז יועבר תקציב ממשרד האוצר, מתוך תקציב המדינה המיועד לרשות הלאומית לבטיחות בדרכים, שהוקמה לפי חוק הרשות הלאומית לבטיחות בדרכים ~~(הוראת שעה)~~, התשס"ו-2006 (להלן – החוק); הסכום שיועבר כאמור לא יהיה נמוך מהסכום שהועבר למרכז בשנת התקציב 2006.

7. חוק זה לא יחול על בני משפחתו של מי שנפגע בתאונת דרכים –

סייג לתחולה

(1) בתקופת שירותו הצבאי ועקב שירותו;

(2) בפגיעת איבה, כהגדרתה בחוק התגמולים לנפגעי פעולות איבה, תש"ל-1970.

8. השר ממונה על ביצוע חוק זה והוא רשאי, בהתייעצות עם השר לביטחון הפנים ובאישור ועדת הכלכלה של הכנסת, להתקין תקנות לביצועו, לרבות לענין מסירת הודעה למשפחה בהתאם להוראות סעיף 5.

ביצוע

9. תחילתו של חוק זה שלושה חודשים מיום פרסומו.

תחילה

אריאל שרון שלמה בניזרי

ראש הממשלה שר העבודה והרווחה

משה קצב אברהם בורג

נשיא המדינה יושב ראש הכנסת

גפני

1. \* פורסם [ס"ח תשס"ב מס' 1829](http://www.nevo.co.il/Law_word/law14/LAW-1829.pdf) מיום 12.2.2002 עמ' 130 ([ה"ח תשס"א מס' 2952](http://www.nevo.co.il/Law_word/law17/PROP-2952.pdf) עמ' 346).

   תוקן [ס"ח תשס"ו מס' 2062](http://www.nevo.co.il/Law_word/law14/law-2062.pdf) מיום 24.7.2006 עמ' 382 ([ה"ח הממשלה תשס"ו מס' 213](http://www.nevo.co.il/Law_word/law15/memshala-213.pdf) עמ' 142) – הוראת שעה בסעיף 44 לחוק הרשות הלאומית לבטיחות בדרכים (הוראת שעה), תשס"ו-2006; תחילתו ביום 1.1.2007. תוקן [ק"ת תשע"ג מס' 7244](http://www.nevo.co.il/Law_word/law06/tak-7244.pdf) מיום 5.5.2013 עמ' 1128. [ס"ח תשע"ח מס' 2732](http://www.nevo.co.il/law_word/law14/law-2732.pdf) מיום 16.7.2018 עמ' 748 ([ה"ח הממשלה תשע"ח מס' 1215](http://www.nevo.co.il/Law_word/law15/memshala-1215.pdf) עמ' 854) – הוראת שעה (תיקון) תשע"ח-2018 בחוק הרשות הלאומית לבטיחות בדרכים (הוראת שעה) (תיקון מס' 3), תשע"ח-2018; תחילתו ביום 1.7.2018.

   [ס"ח תשע"ח מס' 2732](http://www.nevo.co.il/law_word/law14/law-2732.pdf) מיום 16.7.2018 עמ' 748 ([ה"ח הממשלה תשע"ח מס' 1215](http://www.nevo.co.il/Law_word/law15/memshala-1215.pdf) עמ' 854) – תיקון מס' 2 בסעיף 5 לחוק הרשות הלאומית לבטיחות בדרכים (הוראת שעה) (תיקון מס' 3), תשע"ח-2018; תחילתו ביום 1.7.2018. [↑](#footnote-ref-1)
2. סמכויות שר הרווחה הועברו לשר העבודה: [י"פ תשפ"ג מס' 11103](https://www.nevo.co.il/law_html/law10/yalkut-11103.pdf) מיום 8.2.2023 עמ' 3644. [↑](#footnote-ref-2)