חוק סיוע לנפגעי קריסת הרצפה באולמי ורסאי, תשס"ב-2002

דיני חוקה – סיוע ופיצוי המדינה – נפגעים – אסון ורסאי

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | סיוע המדינה לנפגעי קריסת הרצפה באולמי ורסאי בירושלים | סעיף 1 |
| 2 | [Go](#Seif1) | הועדה הציבורית | סעיף 2 |
| 2 | [Go](#Seif2) | הגשת אמות המידה | סעיף 3 |
| 2 | [Go](#Seif3) | חובת מינוי נציגים | סעיף 4 |
| 3 | [Go](#Seif4) | חובת הכנת תכנית סיוע | סעיף 5 |
| 3 | [Go](#Seif5) | תביעות כנגד צד שלישי | סעיף 6 |
| 3 | [Go](#Seif6) | ביצוע | סעיף 7 |

חוק סיוע לנפגעי קריסת הרצפה באולמי ורסאי, תשס"ב-2002[[1]](#footnote-1)\*

1. (א) המדינה תסייע למשפחתו של נפטר או למי שנפגע תוך כדי ועקב קריסת הרצפה באולמי ורסאי, בירושלים, ביום אור ל-ג' סיון תשס"א (24 במאי 2001) (להלן - התאונה), מעבר לזכאות המגיעה לו בשל כך לפי כל חוק על פי תכנית שיכין שר העבודה והרווחה בהתאם להוראות חוק זה.

סיוע המדינה לנפגעי קריסת הרצפה באולמי ורסאי בירושלים

(ב) תוקם ועדה ציבורית לגיבוש אמות מידה והמלצות לאופן מתן הסיוע כאמור בסעיף קטן (א), שעל בסיסן יכין שר העבודה והרווחה תכנית סיוע.

(ג) בגיבוש אמות המידה וההמלצות כאמור בסעיף קטן (ב) תתייחס הועדה לאלה:

(1) מספר הנפגעים במשפחה;

(2) מידת הפגיעה של כל אחד מבני המשפחה עקב התאונה, הן מבחינת מצבו הרפואי והן מבחינת כושרו להשתכר;

(3) מקורות ההכנסה של המשפחה לרבות זכאות לקבלת תשלומים בשל התאונה.

(ד) בסעיף זה -

"ילד" ו"נכד" - מי שמתקיים בו האמור בפסקאות (1) עד (5) להגדרה "ילד" שבסעיף 238 לחוק הביטוח הלאומי [נוסח משולב], תשנ"ה-1995;

"משפחה" - בן זוגו של הנפגע, ילדו של הנפגע לרבות ילד מאומץ או חורג, וכן נכד, הורה או הורה של בן זוג הגר עם הנפגע ועיקר כלכלתו על הנפגע;

"נזק" - מוות, מחלה, פגיעה או ליקוי גופני, נפשי או שכלי, לרבות פגיעה בהתקן הדרוש לתפקוד אחד מאברי הגוף שהיה מחובר לגוף הנפגע בעת אירוע התאונה;

"נפגע" - מי שסבל נזק תוך כדי ועקב התאונה.

2. (א) הועדה הציבורית תהיה בת שמונה חברים ואלה חבריה:

הועדה הציבורית

(1) שופט בדימוס שימנה שר המשפטים והוא יהיה היושב ראש;

(2) נציג שר המשפטים, שימונה מבין עובדי משרדו;

(3) נציג שר העבודה והרווחה, שימונה מבין עובדי משרדו;

(4) נציג המוסד לביטוח לאומי, שימנה שר העבודה והרווחה מבין עובדי המוסד;

(5) נציג שר האוצר, שימונה מבין עובדי משרדו;

(6) נציג שר הבריאות, שימונה מבין עובדי משרדו, שהוא רופא;

(7) שני נציגי ציבור שימנה היושב ראש;

(8) נציג ראש הממשלה; הנציג לא יהיה בעל ענין בכל הקשור לדיוני הועדה.

(ב) הועדה תקבע את סדרי עבודתה ונהליה, והחלטותיה יתקבלו ברוב דעות; היו הדעות שקולות תכריע דעתו של היושב ראש.

(ג) הועדה תהא רשאית להיוועץ במומחים ולהסתייע בכל גורם שתמצא לנכון.

(ד) הממשלה תפרסם את שמות חברי הועדה ברשומות (להלן - ההודעה).

3. אמות המידה שתגבש הועדה וההמלצות על אופן מתן הסיוע יוגשו לשר העבודה והרווחה בתוך 45 ימים מיום תחילתו של חוק זה (בחוק זה - יום התחילה).

הגשת אמות המידה

4. (א) הנציגים כאמור בסעיף 2 ימונו בתוך עשרה ימים מיום התחילה וההודעה על מינוים תפורסם בתוך 15 ימים מיום התחילה.

חובת מינוי נציגים

(ב) אי מינוי נציג לועדה אין בו כדי לעכב את עבודתה.

5. שר העבודה והרווחה יכין, בתוך 45 ימים ממועד קבלת אמות המידה והמלצות הועדה הציבורית, את התכנית לסיוע לנפגעי התאונה ויגישה, בצירוף אמות המידה וההמלצות כאמור, לועדת הפנים ואיכות הסביבה של הכנסת.

חובת הכנת תכנית סיוע

6. על סיוע המדינה לפי חוק זה, יחולו הוראות סימן ד' לפרק י"ד לחוק הביטוח הלאומי, תשנ"ה-1995, בשינויים המחויבים.

תביעות כנגד צד שלישי

7. שר העבודה והרווחה ממונה על ביצוע חוק זה.

ביצוע

אריאל שרון שלמה בניזרי

ראש הממשלה שר העבודה והרווחה

משה קצב אברהם בורג

נשיא המדינה יושב ראש הכנסת

1. \* פורסם [ס"ח תשס"ב מס' 1822](http://www.nevo.co.il/Law_word/law14/LAW-1822.pdf) מיום 7.1.2002 עמ' 92 ([ה"ח תשס"ב מס' 3046](http://www.nevo.co.il/Law_word/law17/PROP-3046.pdf) עמ' 111). [↑](#footnote-ref-1)