חוק עזר לירושלים (מיחזור), תשס"ח-2008

רשויות ומשפט מנהלי – רשויות מקומיות – חוקי עזר

חקלאות טבע וסביבה – איכות הסביבה – פסולת ומיחזור

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת שימוש במכל ייעודי ומיתקן מחזור | [Go](#Seif2) | 3 |
| סעיף 3 | הקטנת נפחם של חומרי אריזה | [Go](#Seif3) | 3 |
| סעיף 4 | אספקה ואחזקה של מכל ייעודי | [Go](#Seif4) | 3 |
| סעיף 5 | חובת התקנת מכל יידועי ומיתקני מיחזור | [Go](#Seif5) | 3 |
| סעיף 6 | התקנת מרכז מיחזור ומיתקני מיחזור | [Go](#Seif6) | 3 |
| סעיף 7 | פינוי פסולת בתי עסק ובתי מגורים | [Go](#Seif7) | 3 |
| סעיף 8 | היתר לפינוי פסולת | [Go](#Seif8) | 3 |
| סעיף 9 | הפרדה בין סוגי פסולת למיחזור | [Go](#Seif9) | 3 |
| סעיף 9א | אחריות לביצוע | [Go](#Seif13) | 3 |
| סעיף 10 | ביצוע עבודות על ידי העיריה | [Go](#Seif10) | 4 |
| סעיף 11 | רשות כניסה | [Go](#Seif11) | 4 |
| סעיף 12 | מסירת הודעות | [Go](#Seif12) | 4 |

חוק עזר לירושלים (מיחזור), תשס"ח-2008[[1]](#footnote-1)\*

בתוקף סמכותה לפי סעיף 250 לפקודת העיריות (להלן – הפקודה), וסעיף 15 לחוק איסוף ופינוי פסולת למיחזור, התשנ"ג-1993 (להלן – חוק איסוף ופינוי פסולת למיחזור), מתקינה מועצת עיריית ירושלים חוק עזר זה:

1. בחוק עזר זה –

הגדרות

"אשפה" – פסולת שאינה פסולת למיחזור;

"בית עסק" – מפעל, בית מלאכה, חנות, משרד או כל מקום אחר שאינו משמש כבית מגורים, ואשר במהלך העבודה או העסקים מצטברת בהם פסולת למיחזור;

"בעל בית עסק" – אחד או יותר מאלה:

(1) המנהל את בית העסק;

(2) המחזיק של בית העסק;

(3) בעל היתר או רישיון הדרושים לפי כל דין להפעלת או לניהול בית העסק או לעיסוק בעסק, או מי שעליו מוטלת חובה לקבל היתר או רישיון כאמור;

(4) מי שבהשגחתו או בפיקוחו פועל בית העסק;

"בעל בית מגורים" – לרבות חוכר, שוכר או שוכר משנה, ולעניין בית משותף, נציגות הבית המשותף כמשמעותה בחוק המקרקעין, התשכ"ט-1969;

"העיריה" – עיריית ירושלים;

"התקנה" – לרבות הצבה, אספקה והחלפה;

"כלי אשפה" – כלי קיבול המיועדים לאצירת אשפה;

"מהנדס תברואה ראשי" – לרבות עובד עיריה שמהנדס תברואה ראשי העביר אליו בכתב את סמכויותיו לפי חוק עזר זה;

"מועצה" – מועצת העיריה;

"מחזיק" – אדם המחזיק למעשה בנכס, או בחלק ממנו, כבעלים או כשוכר או בכל אופן אחר, למעט אדם הגר בבית מלון או פנסיון;

"מיחזור" – תהליך עיבוד או השבה של חומרים או מוצרים לשימוש חוזר לאותה מטרה אשר לה נועדו בראשונה, או כחומרי גלם;

"מיתקן מיחזור" – כלי או אמצעי לאצירה, דחיסה, כבישה, גריסה, קשירה וכיוצא באלה, המשמש למיון, לטיפול או להקטנת נפח הפסולת למיחזור;

"מכל ייעודי" – כלי קיבול לאצירת סוג פסולת למיחזור;

"מנהל המחלקה לאיכות הסביבה" – לרבות עובד עיריה שמנהל המחלקה לאיכות הסביבה העביר אליו בכתב את סמכויותיו לפי חוק עזר זה;

"מפקח" – עובד העיריה שראש העיריה מינה אותו בכתב להיות מפקח לעניין הוראות חוק עזר זה, לפי סעיף 8(א) לחוק איסו, ופינוי פסולת למיחזור;

"מפקח נפה" – עובד העיריה שראש העיריה מינה אותו בכתב כאחראי לעניין מיחזור;

"מרכז מיחזור" – מקום שבו מותקנים מכלים ייעודיים;

"סוג" – לרבות מידות, צורה, צבע, מבנה, חומרים, איכות יצרן ועמידה בדרישות של תקנים;

"סוג פסולת" – אשפה, פסולת למיחזור או סוג אחר של פסולת שקבע מפקח;

"פסולת" – לרבות שיירי מזון, קליפות, ניירות, בקבוקים, תיבות, קופסאות, קרטונים, אריזות למיניהן, גרוטאות, פסדים, צמיגים, גזם, גזרי עץ, קרשים, סמרטוטים, בדלי סיגריות, אשפה מכל סוג וכן כל דבר אחר העלול לגרום לכלוך או אי סדר;

"פסולת למיחזור" – חומרים ומוצרים מכל סוג שהוא הניתנים למיחזור, שהושלכו או המיועדים להשלכה לרבות נייר, קרטון, פלסטיק, זכוכית וטקסטיל;

"ראש העיריה" – לרבות עובד עיריה שראש העיריה העביר אליו בכתב את סמכויותיו לפי חוק עזר זה, כולן או מקצתן.

2. (א) לא ישליך אדם אשפה למכל יידועי או למיתקן מיחזור.

חובת שימוש במכל ייעודי ומיתקן מחזור

(ב) הותקן מכל יידועי או מיתקן מיחזור שלא בידי בעל בית עסק, סמוך למקום מגוריו של אדם, לא ישליך אדם פסולת למיחזור אלא לתוכו, בהתאם לסוג הפסולת שנקבע לאותו מכל או מיתקן ולפי הסימון שעליו.

(ג) בעל בית עסק שבתחום עסקו או בקשר לעסקו או בעל בית מגורים שבתחומו הותקן מכל ייעודי או מיתקן מיחזור, לא ישליך ולא ירשה לאחר מטעמו להשליך פסולת למיחזור אלא לתוכו ובהתאם לסוג הפסולת שנקבע לאותו מכל או מיתקן.

3. (א) לא ישליך אדם לתוך מכל יידועי או מיתקן מיחזור חומרי אריזה בעלי נפח גדול שניתן להקטין את נפחם על ידי פירוק, קיפול, קריעה או דחיסה, אלא לאחר שפורקו, קופלו, נקרעו או נדחסו.

הקטנת נפחם של חומרי אריזה

(ב) מפקח הנפה רשאי לדרוש בהודעה בכתב ממרכולים, חנויות מזון גדולות, מרכזים מסחריים וקניונים להתקין בבית העסק או בסמוך אליו מיתקן מיחזור להקטנת נפחם של חומרי אריזה או לאצירתם; מפקח נפה רשאי, לאחר התייעצות עם מהנדס תברואה ראשי ומנהל המחלקה לאיכות הסביבה, לדרוש בהודעה בכתב מבעל בית עסק שיש לו לדעת מפקח הנפה, כמות גדולה של חומרי אריזה, להתקין בבית העסק שלו או בסמוך אליו מיתקן מיחזור להקטנת נפחם של חומרי אריזה או לאצירתם.

4. (א) העיריה תציב, תספק ותחזיק מכל ייעודי שאת נפחו וסוגו קבע מפקח הנפה, בבתי מגורים או בסמוך להם, ובמקומות אחרים שתבחר בתחומה, ותפנה מהם את הפסולת למיחזור.

אספקה ואחזקה של מכל ייעודי

(ב) לא יפגע אדם, לא ישחית, לא יקלקל ולא יעביר ממקומו מכל ייעודי או מיתקן מיחזור שהותקן או הוצב על ידי העיריה.

5. (א) בעל בית עסק יתקין בשטח בית העסק שלו, על פי דרישה בכתב של מפקח הנפה ובהתאם לתנאים שיפורטו בדרישה, מכל יידועי, מיתקן מיחזור או שניהם, שיהיו נפרדים ממכלי אשפה, ישמור על תקינותם, ניקיונם וינקוט אמצעים סבירים לבל יגרמו מטרד או מפגע סביבתי או תברואי.

חובת התקנת מכל יידועי ומיתקני מיחזור

(ב) מפקח הנפה רשאי להורות על סוגם, מספרם, מקום הצבתם, תיקונם, החלפתם ומועדי פינוים של מכלים ייעודיים ומיתקני מיחזור.

6. העיריה רשאית להתקין בתחומה מרכז מיחזור ומיתקני מיחזור ורשאית היא להורות על השימוש בהם.

התקנת מרכז מיחזור ומיתקני מיחזור

7. בעל בית עסק ובעל בית מגורים, יפנו פסולת למיחזור לפי דרישה בכתב שתינתן מאת מפקח הנפה, למרכז מיחזור שייקבע על ידי ראש העיריה ולפי התנאים שייקבעו על ידו.

פינוי פסולת בתי עסק ובתי מגורים

8. לא יפנה אדם פסולת למיחזור אלא לפי היתר מאת ראש העיריה ועל פי התנאים שייקבעו על ידו; ואולם רשאי אדם לפנות, להוביל ולהעביר פסולת למיחזור למפעל שעיסוקו מיחזור פסולת.

היתר לפינוי פסולת

9. מפקח נפה רשאי להורות לבעל בית עסק ובעל בית מגורים להפריד בין סוגי פסולת למיחזור המפונים מנכסו.

הפרדה בין סוגי פסולת למיחזור

9א. המקבל דרישה בכתב ממפקח הנפה כאמור בסעיף 3(ב) או בעל בית עסק ובעל בית מגורים המקבל הוראה כאמור בסעיף 9, חייב למלא אחריה.

אחריות לביצוע

תיקון תשס"ט-2009

10. לא פינה בעל בית עסק ובעל בית מגורים פסולת למיחזור לפי הודעה בכתב שנמסרה לו מאת מפקח נפה, כאמור בהוראות חוק עזר זה, רשאית העיריה לפנותה בעצמה או על ידי אחר ולגבות מאותו אדם את כל ההוצאות שהוציאה בשל כך, ובלבד שבהודעה שנמסרה לו צוין פרק הזמן שבו נדרש לבצע אותה, וכן צוינה אזהרה שאם לא ימלא אחר ההודעה להנחת דעתו של מפקח נפה, תהא העיריה רשאית לעשות זאת על חשבונו, בלי לפגוע בכל עונש או תרופה אחרת.

ביצוע עבודות על ידי העיריה

11. (א) מפקח ומפקח נפה יהיו רשאים להיכנס לכל מקום ככל הדרוש לאכיפת הוראות חוק עזר זה, אולם לא ייכנסו:

רשות כניסה

(1) למקום המשמש למגורים – אלא על פי צו של בית משפט;

(2) למקום המוחזק על ידי מערכת הביטחון – אלא ברשות שר הביטחון או מי שהוא הסמיך לכך.

(ב) לא יפריע אדם למפקח ולמפקח נפה, ולא ימנע בעדם מלהשתמש בסמכויותיהם לפי חוק עזר זה.

12. מסירת הודעה לפי חוק עזר זה תהא כדין, אם נמסרה לידי אדם שאליו היא מכוונת, או נמסרה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים, או לידי כל אדם בגיר העובד או המועסק שם; או נשלחה בדואר במכתב רשום ומשולם מראש הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים מסירה כאמור, תהא המסירה כדין אם הוצגה ההודעה או הודבקה במקום בולט בנכס שאליו מתייחסת ההודעה.

מסירת הודעות

כ"ב באדר א' התשס"ח (28 בפברואר 2008) אורי לופוליאנסקי

ראש עיריית ירושלים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 716](http://www.nevo.co.il/Law_word/law07/mekomi-0716.pdf) מיום 3.4.2008 עמ' 190.

   תוקן [ק"ת חש"ם תשס"ט מס' 732](http://www.nevo.co.il/Law_word/law07/mekomi-0732.pdf) מיום 5.5.2009 עמ' 188 – תיקון תשס"ט-2009. [↑](#footnote-ref-1)