חוק עזר ירושלים (שמירת הסדר והניקיון), תשל"ח-1978

רשויות ומשפט מנהלי – רשויות מקומיות – חוקי עזר – שמירת הסדר והנקיון

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': מניעת מפגעים וביעורם | [Go](#med1) | 6 |
| סעיף 2 | איסור גרימת מפגע | [Go](#Seif2) | 6 |
| סעיף 3 | אחריות לסילוק מפגע | [Go](#Seif3) | 6 |
| סעיף 4 | חובה יחד ולחוד | [Go](#Seif4) | 6 |
| סעיף 5 | הודעה לסילוק מפגע | [Go](#Seif5) | 6 |
| סעיף 6 | החלטת המפקח | [Go](#Seif6) | 6 |
| סעיף 7 | איסור זריקת אשפה או לכלוך | [Go](#Seif7) | 6 |
| סעיף 8 | השקאת צמחים | [Go](#Seif8) | 6 |
| סעיף 9 | ניקוי, איבוק, ניעור, חביטה | [Go](#Seif9) | 6 |
| סעיף 10 | זיהום מקום ציבורי | [Go](#Seif18) | 6 |
| סעיף 11 | איסור לפזר מודעות | [Go](#Seif19) | 6 |
| סעיף 12 | החזקת בעלי חיים | [Go](#Seif20) | 6 |
| סעיף 13 | איסור שימוש ושפיכת מי שופכין | [Go](#Seif21) | 7 |
| סעיף 14 | איסור שפיכת נוזל | [Go](#Seif10) | 7 |
| סעיף 15 | אחריות בעל נכס והמחזיק לניקיון הנכס | [Go](#Seif11) | 7 |
| סעיף 16 | דרישה לניקוי וגידור | [Go](#Seif12) | 7 |
| סעיף 17 | איסור השארת בעלי חיים ושמירה עליהם | [Go](#Seif13) | 7 |
|  | פרק ג': פינוי אשפה | [Go](#med2) | 7 |
| סעיף 18 | כלים לפינוי אשפה | [Go](#Seif14) | 7 |
| סעיף 19 | כלי אשפה לאשפת מכלאה ולפסולת של מפעל | [Go](#Seif15) | 7 |
| סעיף 20 | התקנת ביתן אשפה | [Go](#Seif16) | 8 |
| סעיף 21 | החזקת ביתן אשפה | [Go](#Seif17) | 8 |
| סעיף 22 | פינוי אשפה | [Go](#Seif22) | 8 |
| סעיף 23 | פינוי פסולת בנין | [Go](#Seif23) | 8 |
| סעיף 24 | פינוי אשפת גן | [Go](#Seif24) | 8 |
| סעיף 25 | רכוש העיריה | [Go](#Seif25) | 8 |
| סעיף 26 | זכות כניסה לפינוי אשפה | [Go](#Seif26) | 8 |
| סעיף 27 | אגרת פינוי אשפה | [Go](#Seif27) | 8 |
|  | פרק ד': שמירת הסדר והנקיון בגנים | [Go](#med3) | 9 |
| סעיף 29 | הימצאות בגן | [Go](#Seif28) | 9 |
| סעיף 30 | פגיעה בצמח בגן | [Go](#Seif29) | 9 |
| סעיף 31 | התנהגות בגן | [Go](#Seif30) | 9 |
| סעיף 32 | כלי רכב | [Go](#Seif31) | 9 |
| סעיף 33 | רוכלות | [Go](#Seif32) | 9 |
| סעיף 34 | משחקים | [Go](#Seif33) | 9 |
| סעיף 35 | איסור הפרעה | [Go](#Seif34) | 9 |
| סעיף 36 | רעש | [Go](#Seif35) | 9 |
| סעיף 37 | חגיגות בגן | [Go](#Seif36) | 9 |
| סעיף 38 | הרחקת בני אדם מסוימים מגן | [Go](#Seif37) | 9 |
|  | פרק ה': שימור רחובות | [Go](#med4) | 9 |
| סעיף 39 | מכשול ברחוב | [Go](#Seif38) | 9 |
| סעיף 40 | תליית כביסה | [Go](#Seif39) | 9 |
| סעיף 41 | היתר להעמיד כסאות וכו' | [Go](#Seif40) | 9 |
| סעיף 42 | פתיחת שוחות | [Go](#Seif41) | 10 |
| סעיף 43 | נזק לרחוב | [Go](#Seif42) | 10 |
| סעיף 44 | סילוק מכשול וביצוע עבודות | [Go](#Seif43) | 10 |
| סעיף 45 | מניעת הסגת גבול ברחוב | [Go](#Seif44) | 10 |
|  | פרק ו': הוראות בענין מקום עינוג | [Go](#med5) | 10 |
| סעיף 46 | איסור עישון, פיצוח והכנסת בקבוקים | [Go](#Seif45) | 10 |
| סעיף 47 | מודעות | [Go](#Seif46) | 10 |
|  | פרק ז': ניקוי מדרכות | [Go](#med6) | 11 |
| סעיף 48 | הגדרות | [Go](#Seif47) | 11 |
| סעיף 49 | חובת הניקוי | [Go](#Seif48) | 11 |
| סעיף 50 | דרישה לניקוי | [Go](#Seif49) | 11 |
| סעיף 51 | איסוף אשפה | [Go](#Seif50) | 11 |
|  | פרק ח': שמירת חזיתות בתים ושיפוצם | [Go](#med7) | 11 |
| סעיף 52 | הגדרות | [Go](#Seif51) | 11 |
| סעיף 53 | שמירת חזיתות הבית | [Go](#Seif52) | 11 |
| סעיף 54 | הודעה לשיפוץ | [Go](#Seif53) | 11 |
| סעיף 55 | שיפוץ על פי היתר | [Go](#Seif54) | 12 |
| סעיף 56 | שיפוץ בידי העיריה | [Go](#Seif55) | 12 |
| סעיף 57 | חלוקת הוצאות | [Go](#Seif56) | 12 |
|  | פרק ט': שונות | [Go](#med8) | 12 |
| סעיף 58 | איסור הפרעה | [Go](#Seif57) | 12 |
| סעיף 59 | איסור פגיעה | [Go](#Seif58) | 12 |
| סעיף 60 | ילדים | [Go](#Seif59) | 12 |
| סעיף 61 | מסירת הודעות | [Go](#Seif60) | 12 |
| סעיף 62 | סמכות כניסה | [Go](#Seif61) | 12 |
| סעיף 63 | ביצוע הודעה | [Go](#Seif62) | 12 |
| סעיף 65 | שמירת דינים | [Go](#Seif63) | 13 |
| סעיף 66 | תחילה | [Go](#Seif64) | 13 |
| סעיף 67 | הוראות מעבר | [Go](#Seif65) | 13 |
| סעיף 68 | ביטולים | [Go](#Seif66) | 13 |
| סעיף 69 | השם | [Go](#Seif67) | 13 |
|  | תוספת ראשונה | [Go](#med9) | 13 |
|  | תוספת שניה | [Go](#med10) | 13 |
|  | תוספת שלישית | [Go](#med11) | 13 |
|  | תוספת רביעית | [Go](#med12) | 14 |

חוק עזר לירושלים (שמירת הסדר והניקיון), תשל"ח-1978[[1]](#footnote-1)\*

בתוקף סמכותה לפי סעיפים 250 לפקודת העיריות, מתקינה מועצת עיריית ירושלים חוק עזר זה:

פרק א': פרשנות

1. בחוק עזר זה –

הגדרות

"אשפה" – שיירי מזון, קליפות, נייר, בקבוקים, שברי זכוכית, תיבות, קופסאות, קרטונים, אריזות למיניהן, גרוטאות, פחים, חתיכות עץ, קרשים, סמרטוטים, שיירי מפעל, אפר, בדלי סיגריות, פסולת מכל הסוגים, וכן כל דבר העלול לגרום אי נקיון או אי סדר או העלול לסכן את הבריאות, למעט זבל ופסולת בנין;

"אשפת צמחים" – צמח קטוף, כרות, תלוש או שנשר, לרבות ענפים, עלים, עשב, דשא וכיוצא באלה;

"בור שפכים" – כל מבנה או מיתקן, בין מעל לקרקע ובין מתחתיה, שנועד לקיבולם או לאגירתם של מי שופכין, זבל או כל פסולת של נוזלים אחרים, וכן כל סוג של בור רקב, בור חלחול, ביב, תעלה להובלת שופכין, תאי בדיקה או צינור להובלת מי שופכין;

"ביתן אשפה" – בנין המיועד להחזקת כלי אשפה או להחזקת כלי אשפה לזבל או כלי אשפה לאשפה של מפעל;

"בנין" – כל מבנה או גדר, בין שהם בנויים אבן ובין שהם בנויים בטון, טיט, ברזל, עץ או כל חומר אחר, בין קבועים ובין ארעיים, או כל חלק מהם, לרבות מיתקני תברואה;

"בעל מקום עינוג" – אחד או יותר מאלה:

(1) הבעל של מקום עינוג;

(2) מחזיקו של מקום עינוג;

(3) אדם המנהל מקום עיגוג;

(4) בעל רשיון להפעלת מקום עינוג;

(5) מי שבהשגחתו, בפיקוחו או בהנהלתו מתקיים עינוג.

"בעל נכס" – אחד או יותר מאלה:

(1) הבעל הרשום של הנכס;

(2) אדם המקבל או הזכאי לקבל הכנסה מנכב או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוח;

(3) שוכר או שוכר משנה ששכר את הנכס לתקופה שלמעלה מחמש שנים;

(4) בעל דירה כמשמעותו בחוק המקרקעין, תשכ"ט-1969;

(5) נציגות בית משותף כמשמעותה בחוק המקרקעין, תשכ"ט-1969;

"גן" – גן ציבורי, חורשה או שדרה וכל מקום אחר ברחוב שצמחים צומחים בו, בין שהוא גדור ובין שאינו גדור;

"זבל" – לרבות הפרשת בעלי-חיים ופסולת או מי שופכין של מכלאה;

"כלי אשפה" – מבנה, מכל, שקית או כלי קיבול המיועדים לאצירת אשפה מחומר, צורה, גודל ואיכות כפי שיקבע המפקח מזמן לזמן;

"מועצה" – מועצת העיריה;

"מחזיק" – אדם המחזיק למעשה בנכס או בחלק ממנו כבעלים או כשוכר או בכל אופן אחר, למעט אדם הגר בבית מלון או בפנסיון;

"מי שופכין" – מים דלוחין, מי כביסה, מי שטיפת רצפות או כל מים מלוכלכים או מזוהמים;

"מיתקן תברואה" – אינסטלציה סניטרית, לרבות אסלה או תחליף לאסלה, מחסום, סעיף, צינור, אבזר, מרזב, מגלש, מכל מים, תא בקרה, בור שפכים, מיתקן לחימום בנין, מתקן לחימום מים, מערכת אספקת מים, כמשמעותם בהוראות למיתקני תברואה (הל"ת), תש"ל-1970, כמשמעותן בתקנות התכנון והבניה (בקשה להיתר, תנאיו ואגרות), תש"ל-1970, לרבות כל חיבור למיתקן תברואה;

"מכלאה" – רפת, לול, דיר, אורווה, שובך יונים, או כיוצא באלה וכן כל מקום גדור או בלתי גדור, מקורה או בלתי מקורה, שמחזיקים בו בהמה;

"מפגע" – אחד או יותר מאלה –

(1) העדר בתי-כסא במספר מספיק, או קיום בית-כסא שאינו מדגם מאושר, בנכס המשמש למטרת מגורים או עסק או לכל מטרה אחרת;

(2) בנין שהוא לקוי באופן שעלולים לחדור אליו או דרכו מים, רטיבות, טחב, רוח או עשן;

(3) העדר ביב או העדר בור שפכים במקום שבו אין חיבור לרשת הביוב, או קיום בור שפכים שהוא לקוי או אינו מתאים לתכליתו או אינו מספיק להרחקת מי שופכין תקינה מהכנס;

(4) צינור מי שופכין, פתח בור שפכים או כיוצא באלה, שבהם לא נקבע מכסה אטום או אין המכסה קבוע כהלכה;

(5) בור שופכין או צינור איוורור או מרזב שהם סדוקים, שבורים, סתומים או לקויים באופן שהאויר מסואב או נוזלים שבהם פורצים החוצה או מחלחלים מתוכם, או שחמרים עלולים ליפול מתוכם;

(6) מיתקן תברואה לקוי או שלא הותקן כראוי או שאינו פועל כראוי;

(7) חיבור או קישור לקוי של מיתקן תברואה, מערכת הסקה, מיתקן חימום, מיתקן מים או מכל דלק;

(8) מרזב או מגלש הקשור, במישרין או בעקיפין, עם כל ביב, צינור מי שופכין או תעלת שופכין;

(9) כל מקום המשמש או ששימש לאגירת מים או לאגירת מי שופכין, הנמצא במצב שגורם או עלול לגרום לזיהום המים שבתוכו, או לריבוי חרקים;

(10) שימוש במרזב כצינור מי שופכין, או שפיכת כל נוזל שאינו מי גשם דרך מרזב;

(11) הצטברות כל חומר, בין בתוך בנין ובין בסביבתו, הגורם או עלול לגרום לרטיבות או טחב בבנין או בסביבתו, או עלול להזיק לבריאות באופן אחר;

(12) שימוש בנכס בניגוד למטרה שלשמה נועד;

(13) פליטת עשן, גזים או פיח שלא דרך מעשנה תקינה או שלא דרך מעשנה בגובה מתאים;

(14) הימצאות חולדות או עכברים;

(15) הימצאות הרקים או שרצים העלולים לגרום נזק לבריאות;

(16) צמח הצומח בנכס המהווה או עלול להוות סכנה או לגרום הפרעה או אי-נוחות;

(17) צמח או ענפי עץ הבולטים או מתפשטים לעבר כל מקום ציבורי, המפריעים או העלולים להפריע לעוברים ושבים או לרכב;

(18) זחלי טוואי התהלוכה של האורן וקיניהם הנמצאים בעצי האורן שבנכס;

(19) פי צינור דלק העשוי להזנת מכל דלק של הסקה מרכזית או דירתית או של מפעל כלשהו המסתיים במרחק של פחות משבעים וחמישה סנטימטרים מהצד הפנימי של גבול הנכס;

(20) קוצים או כל חומר אחר, הנמצאים בנכס והעלולים לגרום לשריפה או להתפשטותה, או העלולים לגרום להתרבותם של זחלים, חרקים ומזיקים למיניהם;

(21) כל נכס המצוי במצב העלול לעשותו מזיק, מסוכן או פוגע בבריאות;

(22) כל פגם בנכס הנובע ממצב החזקתו, המזיק לבריאות או העלול להזיק לבריאות;

"מפעל" – חנות, בית מלאכה, בית חרושת, עסק סיטוני, מעבדה, מקום להימור או להגרלה, מפעל לעיבוד נתונים, משרד להנהלת חשבונות ממוכנת, משרד להעתקות, חנות כל-בו, סופרמרקט, וכן כל עסק, משרד או מקום המוציא, לדעת המפקח, כמות גדולה של פסולת נייר או אריזות מחמרים שונים;

"מפקח" – אדם שראש העיריה מינה אותו בכתב להיות מפקח לענין הוראות חוק עזר זה;

"מקום עינוג" – מקום המשמש לצרכי עינוג, למעט דירה פרטית;

"מקום פרטי" – חצר, מגרש, מבוא לבית, מדרגות המשמשות מבוא או כניסה לבית, גג, מקלט או כל מקום אחר המשמש את דיירי הבית, למעט דירת מגורים;

"מקום ציבורי" – רחוב או מקום עינוג, וכן אוטובוס ציבורי או מונית כמשמעותם בתקנות התעבורה, תשכ"א-1961;

"נכס" – קרקע, בית או בנין או חלק מהם, בין תפוס ובין שאינו תפוס;

"עינוג" – הצגת תיאטרון, קולנוע, קונצרט, אסיפה, הרצאה, מופע מחול וריקודים, קרקס, משחק, ספורט, או כל עינוג כיוצא באלה, בין שהם בתמורה ובין שאינם בתמורה;

"העיריה" – עירית ירושלים;

"פסולת בנין" – חמרים או פסולת או שיירי חמרים המשמשים או היכולים לשמש לבניה או לתיקונים או לשינויים או לעבודות אחרות בבנין או בקרקע, או שמקורם בחפירה, לרבות שיירי הריסות של בנין, אבנים, סלעים, עפר, אדמה, אפר וכיוצא באלה;

תיקון תשמ"ח-1988

"צמח" – עץ, שתיל, שיח, עשב או חלק מהם;

"ראש העיריה" – לרבות אדם שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רחוב" – דרך, נתיב להולכי רגל, מדרכה, כביש, גשר, מעבר המשמש או המכוון לשמש אמצעי גישה לבתים אחדים, תעלה, ביב, חפירה, רחבה, כיכר או גן, וכן כל מקום פתוח שהציבור משתמש בו או שהציבור נכנס אליו או רשאי להיכנס אליו, בין שהם מפולשים ובין שאינם מפולשים;

"רכב" – רכב הנע בכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת אופן ועגלה כמשמעותם בסעיף 1 לפקודת התעבורה, למעט רכב בטחון כמשמעותו בתקנה 1 לתקנות התעבורה, תשכ"א-1961, ולמעט רכב של העיריה הנהוג בידי עובד עיריה במילוי תפקידו;

"תעלת שופכין" – לרבות סעיפי תעלות שופכין, תאי בדיקה ונספחים אחרים.

פרק ב': מניעת מפגעים וביעורם

2. (א) מי שהוא בעל נכס או מחזיק בו חייב להחזיק נכס באופן שלא יתקיים בו מפגע.

איסור גרימת מפגע

(ב) על אף האמור בסעיף קטן (א) נכס שהוא דירה, חייב המחזיק בה להחזיקה באופן שלא יתקיים בה מפגע.

3. מי שהוא בעל נכס או מחזיק בו חייב להסיר, לתקן ולסלק מיד מפגע שנתגלה בנכס.

אחריות לסילוק מפגע

4. היו בעלים או מחזיקים אחדים בנכס חייבים להחזיקו באופן שלא יתקיים בו מפגע, או היו חייבים בתיקון או סילוק מפגע, חייבים הם כולם יחד וכל אחד מהם לחוד.

חובה יחד ולחוד

5. (א) המפקח רשאי בהודעה בכתב לדרוש מכל אדם החייב לסלק מפגע לפי הוראות חוק עזר זה, לסלק את המפגע, וכן רשאי הוא לדרוש מאותו אדם לבצע כל עבודות הנחוצות לשם סילוק המפגע ולמניעת הישנותו בהתאם לפרטים, לתנאים ולמועדים הקבועים בהודעה.

הודעה לסילוק מפגע

(ב) החייב בסילוק מפגע שנמסרה לו הודעה כאמור חייב למלא אחריה.

6. דעתו של המפקח בדבר קיומו של מפגע תהא ראיה לכאורה לדבר.

החלטת המפקח

7. (א) לא יזרוק אדם, לא ישאיר ולא יניח, ולא ירשה לזרוק, להשאיר או להניח אשפה במקום ציבורי או פרטי, אלא בכלי אשפה שהותקנו בהתאם להוראות חוק עזר זה.

איסור זריקת אשפה או לכלוך

(ב) על אף האמור סעיף קטן (א), לא יזרוק אדם, לא ישאיר ולא יניח אשפת בית או אשפת צמחים בכלי אשפה שהתקינה העיריה במקום ציבורי; לענין זה, "אשפת בית" – אשפה המוצאת מנכס שאינו רחוב.

(ג) לא יניח אדם כלי אשפה ברחוב, למעט עובדי עיריה או פועלים בעת מילוי תפקידם, ולמעט אדם שהמפקח הורה לו בכתב אחרת לפי סעיף 18(ג) לחוק עזר זה.

(ד) (1) לא יזרוק אדם, לא ישליך, לא ישים, לא ישאיר, לא יניח ולא ירשה לזרוק, להשליך, לשים, להשאיר או להניח אשפה, פסולת בנין, זבל או אשפת צמחים במקום ציבורי או במקום פרטי, אלא בהסכמת המפקח בכתב ובהתאם להוראותיו.

(2) נמצא כי מרכב הונחו, הושלכו, נשפכו, או הושארו אשפה, פסולת בנין, זבל או אשפת צמחים במקום ציבורי או במקום פרטי, רואים את בעל הרכב, את נהגו וכן אדם אחר האחראי לרכב, כאילו הוא הניח, זרק, השליך, שפך או השאיר כאמור, זולת אם הוכיח שלא הוא עשה כן וכן ברשות מי היה הרכב אותה שעה, או שהרכב נלקח ללא הסכמתו.

8. לא ישקה אדם ולא ירשה להשקות צמחים בצורה הגורמת או העלולה לגרום הפרעה לעוברים ושבים ברחוב, או לאנשים בנכס גובל, פרט לגן.

השקאת צמחים

9. (א) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר ברחוב או דרך פתח הפונה לרחוב, אף אם אינו גובל בו.

ניקוי, איבוק, ניעור, חביטה

(ב) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר דרך פתח שאינו פונה לרחוב, בשעות שבין 14.00 לבין 16.00 ובין 19.00 לבין 07.00 למחרת.

10. (א) לא יעשה אדם צרכיו ברחוב.

זיהום מקום ציבורי

(ב) לא ילכלך אדם ולא יזהם מקום ציבורי.

11. (א) לא יפזר אדם ולא יחלק ולא ירשה לפזר או לחלק מודעות במקום ציבורי.

איסור לפזר מודעות

(ב) ראש העיריה רשאי לתת היתר לחלק מודעות במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

לענין סעיף זה, "מודעה" – כמשמעותה בחוק עזר לירושלים (מודעות ושלטים), תשי"ח-1958.

12. (א) לא יחזיק אדם בעל-חיים באופן הגורם או העלול לגרום רעש בלתי סביר, לכלוך או ריחות רעים או מזיקים.

החזקת בעלי חיים

(ב) לא יחזיק אדם ולא ירשה להחזיק פרדות, עזים, חמורים, סוסים ושאר בעלי חיים אשר אין מחזיקים אותם בדרך רגילה בתוך דירה, אלא לפי היתר מאת ראש העיריה ובהתאם לתנאי ההיתר.

ת"ט תשל"ט-1979

13. (א) לא ישתמש אדם ולא ירשה להשתמש במי שופכין להשקאה.

איסור שימוש ושפיכת מי שופכין

(ב) לא ישפוך אדם ולא ירשה לשפוך מי שופכין למקום ציבורי או למקום פרטי.

(ג) לא יוביל אדם ולא ירשה להוביל מי שופכין במקום ציבורי או במקום פרטי שלא לתוך בור שופכין או שלא באמצעות אבזרים שאישר המפקח.

14. (א) לא ישפוך אדם, לא יאפשר ולא ירשה לשפוך מים או נוזל אחר שאינו מי גשם למקום ציבורי, שלא לצורך ניקוי רחוב או השקאת גן.

איסור שפיכת נוזל

(ב) לא ירחץ אדם רכב ברחוב באמצעות צינור מים או באופן שנשארים במקום הרחיצה שלילת או מים עומדים או באופן הגורם לבזבוז מים.

תיקון תשמ"ח-1988

15. מי שהוא בעל נכס או המחזיק בו חייב לשמור באופן מתמיד על נקיונם של החצר, המבוא לבית, מקום חניה, חדר המדרגות, הגג, המקלט וכל מקום המשמש את דיירי הנכס פרט לדירות הפרטיות, לנקותם ולטאטאם להנחת דעתו של המפקח, וכן לשטוף את מדרגות חדר הכניסה והמדרכות בתחום החצר.

אחריות בעל נכס והמחזיק לניקיון הנכס

16. (א) כל מחזיק במגרש, וכשאין המגרש תפוס – כל בעל של מגרש, חייב לשמור על נקיון המגרש, ולנקותו בהתאם לדרישת המפקח ולהנחת דעתו.

דרישה לניקוי וגידור

(ב) כל מחזיק במגרש, וכשאין המגרש תפוס – כל בעל של המגרש, חייב לגדרו או להקים בו קיר בהתאם לדרישת המפקח ולהנחת דעתו.

(ג) מי שהוא מחזיק בבנין או בעל בנין חייב לגדרו בהתאם לדרישת המפקח ולהנחת דעתו, אם סבר המפקח כי הדבר דרוש לשם מניעת מפגע או סכנה לציבור.

17. (א) לא ישאיר אדם ולא ירשה להשאיר בעל חיים במקום ציבורי באופן המהווה או עלול להוות מכשול או לגרום נזק, ולא ירשה לבעל חיים שבבעלותו או שבפיקוחו לשוטט במקום ציבורי.

איסור השארת בעלי חיים ושמירה עליהם

(ב) לא יעביר אדם עדר כבשים או עזים במקום ציבורי או במקום פרטי ללא היתר מאת ראש העיריה ובהתאם לתנאי ההיתר.

(ג) (1) לא ירשה, לא יאפשר ולא יתיר אדם לכלב שבבעלותו או בפיקוחו לעשות את צרכיו במקום ציבורי.

תיקון תשמ"ד-1984

תיקון תשנ"ט-1998

(2) הטיל כלב צואה במקום ציבורי, חייב אדם שהכלב נמצא בבעלותו או בפיקוחו לפנותה מיד לפח אשפה.

תיקון תשמ"ד-1984

(ד) לא ירשה אדם, לא יאפשר ולא יתיר לכלב שבבעלותו או בפיקוחו להימצא במקום ציבורי אלא כשהוא קשור לבטח בקולרו ונמצא בהשגחה נאותה.

פרק ג': פינוי אשפה

18. (א) בעל נכס, למעט בעל מכלאה או מפעל, חייב להתקין כלי אשפה במספר, באופן ובמקומות שיקבע המפקח ובהתאם להוראותיו, לתקנם או להחליפם באחרים בהתאם לדרישת המפקח ובתוך הזמן שיקבע ולהחזיקם במצב נקי.

כלים לפינוי אשפה

(ב) המפקח רשאי במסירת הודעה לבעל הנכס או למחזיק בו, להסדיר פינוי אשפה באמצעות שקיות פלסטיק או שקיות מכל חומר אחר, או באמצעות כל מכל אחר.

(ג) בהודעה כאמור בסעיף קטן (ב) רשאי המפקח לקבוע את אופן פינוי האשפה, או מועדיו וכל הוראה אחרת הדרושה להסדרת פינוי האשפה.

(ד) לא ישים אדם ולא ישאיר כל אשפה אלא בתוך כלי אשפה, שקית או מכל שהותקנו כאמור בסעיף קטן (א) או (ב).

(ה) לא ישים אדם לתוך כלי אשפה שהותקן כאמור בסעיף קטן (א) או לתוך שקית או מכל כאמור בסעיף קטן (ב), זבל, מי שופכין, פסולת של מפעל או פסולת בנין.

19. (א) המחזיק במכלאה או במפעל חייב להתקין כלי אשפה נפרדים ומיוחדים לזבל או לאשפה של מפעל, הכל לפי הענין, במספר ובמקומות שיקבע המפקח ובהתאם להוראותיו, לתקנם או להחליפם באחרים בהתאם לדרישת המפקח ובתוך הזמן שיקבע ולהחזיקם במצב נקי.

כלי אשפה לאשפת מכלאה ולפסולת של מפעל

(ב) הוראות סעיף 18(ב) ו-(ג) יחולו על זבל ועל אשפה של מפעל, הכל לפי ענין.

20. (א) מפקח רשאי לדרוש בהודעה מבעל נכס שיתקין ביתן אשפה.

התקנת ביתן אשפה

(ב) בעל נכס שנדרש להתקין ביתן אשפה כאמור בסעיף קטן (א) חייב להתקינו באופן, בצורה ובמקום שיקבע המפקח ובהתאם להוראות ובתוך הזמן שיקבע, הכל כאמור בדרישה.

21. (א) מי שהוא בעל נכס או מחזיק בו חייב להחזיק ביתן אשפה במצב נקי ותקין להנחת דעתו של המפקח.

החזקת ביתן אשפה

(ב) מפקח רשאי לדרוש בהודעה שיותקן בביתן אשפה או בסמוך לו ברז המחובר לרשת המים של הבית ומתחתו בריכה המחוברת לרשת הביוב של הבית.

22. (א) לא יפנה אדם, פרט לעובד עיריה, לא יעביר ולא יוביל אשפה או זבל מכל נכס, אלא לפי היתר מאת ראש העיריה ובהתאם לתנאי ההיתר.

פינוי אשפה

(ב) ראש העיריה רשאי לתת היתר לפי סעיף קטן (א), לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

(ג) בעד היתר כאמור בסעיף זה תשולם אגרה בשיעור שנקבע בתוספת הראשונה.

23. (א) אחד או יותר מאלה: בעל נכס, מחזיקו, האחראי לביצוע עבודות הבניה או ההריסה, בעל היתר לביצוע עבודות בניה לפי חוק התכנון והבניה, התשכ"ה-1965 (להלן – חוק התכנון והבניה) חייבים בפינוי פסולת בנין.

פינוי פסולת בנין

תיקון תשנ"ח-1997

(ב) פינוי פסולת בבנין ייעשה על פי אישור ראש העיריה ובהתאם לתנאים שיקבעו על ידו.

(ב1) בקשה לקבלת אישור לפי סעיף קטן (ב) תוגש לראש העיריה בצירוף הודעה בכתב מאת מהנדס ובחתימתו. שבה יפורטו כמוניות פסולת בנין שיפונו מאתר בניה פלוני.

תיקון תשנ"ט-1998

(ג) לא יוביל אדם פסולת בניין ברכה או בכלי נגרר, אלא אם כן הפסולת מכוסה ביריעה מתאימה וננקטו כל האמצעים למניעת התפזרות הפסולת או אבק ממנה.

תיקון תשנ"ח-1997

(ד) בעד אישור כאמור בסעיף זה תשולם אגרת פינוי פסולת בנין בשיעור שנקבע בתוספת החמישית.

תיקון תשמ"ח-1988

(ד1) הוברר לעיריה כי כמות פסולת הבנין שפונתה מאתר בניה פלוני עולה על הכמות שבעדה שולמה אגרה לפי סעיף זה, ישלם לעיריה מקבל אישור לפי סעיף קטן (ב), את ההפרש שבין התשלום המגיע ממנו לפי כמות פסולת הבנין שפונתה כאמור לבין האגרה ששולמה כאמור. לא יאוחר מ-30 ימים מיום פינוי פסולת הבנין.

תיקון תשנ"ט-1998

(ה) אגרת פינוי פסולת בנין תשולם עם קבלת האישור כאמור בסעיף זה או עם קבלת היתר בניה לפי חוק התכנון והבניה, הכל לפי המועד המוקדם.

תיקון תשמ"ח-1988

תיקון תשנ"ח-1997

(ו) ראש העיריה רשאי לקבוע, לפי מיטב הערכתו, את אמדן כמות פסולת הבנין לצורך חיוב בתשלום האגרה לפי סעיף זה.

תיקון תשמ"ח-1988

24. מי שהוא בעל נכס או מחזיק בו חייב בהוצאת אשפת צמחים על פי אישור המפקח ובהתאם לתנאים שנקבעו על ידו.

פינוי אשפת גן

25. אשפה, זבל, פסולת בנין ואשפת צמחים שפונו בהתאם לסעיפים 22, 23 ו-24 יהיו רכושה של העיריה, זולת אם נקבע אחרת בהיתר או באישור שניתנו על פי הסעיפים האמורים.

רכוש העיריה

26. (א) אדם שהעיריה מעסיקה בפינוי אשפה, זבל, פסולת בנין או אשפת צמחים רשאי להיכנס לכל נכס כדי לפנותם בהתאם להוראות חוק עזר זה.

זכות כניסה לפינוי אשפה

(ב) בעל נכס, המחזיק בו או המנהל אותו יאפשר לעובד העיריה או מי שפועל מטעמה גישה חופשית ותקינה ללא הפרעה לכלי אשפה שנקבעו לצורך הוצאת אשפה או זבל.

27. (א) בעד פינוי אשפה על ידי עובדי העיריה, ישלם מחזיק ששוחרר או קיבל פטור על פי דין מתשלום ארנונה כללית, למעט מחזיק מפעל, לקופת העיריה אגרה שנתית בשיעור ⅓ מסכום הארנונה הכללית שהיה חייב בתשלומה אילמלא השחרור או הפטור כאמור; "מחזיק" ו"ארנונה כללית" – כמשמעותם בפקודת העיריות.

אגרת פינוי אשפה

(ב) המועצה רשאית להפחית אגרה או לוותר עליה מחמת עניו של האדם המשוחרר מארנונה.

28. (בוטל).

תיקון תשע"ב-2012

פרק ד': שמירת הסדר והנקיון בגנים

29. לא יימצא אדם בגן בשעות האסורות והמפורטות בהתאם להוראות ראש העיריה בהודעה המוצגת בגן או בכניסה אליו.

הימצאות בגן

30. לא יקטוף אדם, לא יעקור, לא יגדע ולא ישחית כל צמח בגן אלא אם הרשהו לכך ראש העיריה ובהתאם לתנאי ההרשאה.

פגיעה בצמח בגן

31. (א) לא ידרוך אדם, לא יטפס ולא ירשה לדרוך או לטפס על דשא, צמח או מקום נטיעות אלא בהתאם להוראות ראש העיריה שנקבעו בהודעה המוצגת במקום.

התנהגות בגן

(ב) לא ידרוך אדם, לא יטפס ולא ירשה לדרוך או לטפס על גדר, משוכה, שער או סורג שבתוך גן או הגודרים אותו.

(ג) לא ישבור אדם, לא ישחית ולא ירשה לשבור או להשחית גדר, משוכה שער או סורג בתוך הגן.

32. לא יכניס אדם, לא ינהג ולא ישאיר רכב בגן ללא היתר מראש העיריה.

כלי רכב

33. לא יעסוק אדם ברוכלות בגן אלא אם הדבר הותר לו ברשיון הרוכלות שניתן לו על פי חוק עזר לירושלים (רוכלים), תשכ"ב-1962.

רוכלות

34. לא ישחק אדם בגן אלא במשחקים, בתנאים ובמקומות שנקבעו לכך. סוגי המשחקים, התנאים והמקומות ייקבעו בידי ראש העיריה בהודעה שתוצג בגן.

משחקים

35. לא יעשה אדם כל מעשה בגן שיש בו כדי לגרום סכנה, מפגע, הפרעה, אי-נוחות או כל נזק לכל אדם, או שיש בו כדי להפר את הסדר בגן.

איסור הפרעה

36. לא יקים אדם רעש חזק או ממושך או חוזר ונשנה בגן.

רעש

37. לא יקיים אדם בגן חגיגה, טכס, מופע או כיוצא באלה, אלא על פי היתר בכתב מראש העיריה ובהתאם לתנאי ההיתר.

חגיגות בגן

38. מפקח רשאי להרחיק מגן כל אדם העובר עבירה לפי הוראות חוק עזר זה, ובלבד שהתרה בו תחילה.

הרחקת בני אדם מסוימים מגן

פרק ה': שימור רחובות

39. (א) (1) לא יניח אדם, לא ישאיר, לא יקים, לא יתלה ולא יטיל ברחוב, לא יבליט מעל לרחוב, ולא ירשה להניח, להשאיר, להקים, לתלות או להטיל ברחוב או להבליט מעל לרחוב, כל דבר, אלא אם דרוש לעשות כן לטעינת הדבר או לפריקתו ותוך כדי פריקתו או טעינתו ולא יותר מן הזמן הסביר הדרוש לכך, אלא אם ניתן לכך היתר בכתב מאת ראש העיריה ובהתאם לתנאי ההיתר.

מכשול ברחוב

(2) לא יניח אדם, לא יתלה ולא ירשה להניח או לתלות, בכל נכס הפונה לרחוב, כל דבר העלול ליפול לרחוב.

(ב) ראש העיריה רשאי לדרוש בהודעה בכתב מאדם, שעשה או שהרשה או שגרם לעשות דבר בהפרת סעיף קטן (א), לסלק את מה שנעשה כך.

40. לא יתלה אדם ולא ירשה לתלות כביסה ברחוב, במרפסת, בחלון או בכל מקום אחר הפונה לרחוב, אלא אם קבע ראש העיריה שלא ניתן לקיים איסור זה והתיר תליית כביסה במקום ובתנאים שפירט.

תליית כביסה

41. (א) ראש העיריה רשאי לתת היתר, להתנותו, לשנותו, להתלותו או לבטלו, להעמיד ברחוב כסאות או שולחנות לצרכי מסעדה או בית קפה, שמשיות, מאזניים אוטומטיים, מכונות לייצור גלידה או למכירת מיצים או כל מכונה אחרת או מכשיר אחר כיוצא באלה.

היתר להעמיד כסאות וכו'

(ב) בעד היתר כאמור בסעיף קטן (א) תשולם אגרה בשיעור שנקבע בתוספת השלישית.

הוראת שעה (מס' 2) תשפ"א-2021

(ג) היתר שניתן לפי סעיף זה יפקע ביום 31 בדצמבר שלאחר נתינתו.

(ד) מי שניתן לו היתר חייב למלא אחר התנאים שבו.

42. (א) לא יכרה אדם ולא ירשה לאחר לכרות שוחה ברחוב אלא על פי היתר בכתב מאת ראש העיריה ובהתאם לתנאי ההיתר.

פתיחת שוחות

(ב) אדם הכורה שוחה ברחוב חייב –

(1) להחזיק את מקום השוחה גדור ולציינו בשלטי אזהרה וכן בדגלים אדומים ביום ובאורות אדומים בלילה;

(2) לסתום את השוחה ולהחזיר את הרחוב למצבו הקודם מיד עם גמר העבודה או עם פקיעת תוקף ההיתר, הכל לפי התאריך המוקדם.

(ג) בעד היתר כאמור בסעיף זה תשולם מראש אגרה לכריית שוחה בשיער שנקבע בתוספת הששית.

תיקון תשמ"ח-1988

(ד) ראש העיריה רשאי –

תיקון תשמ"ח-1988

(1) לדחות את המועד לתשלום האגרה לכריית שוחה במדרכה למועד הקבוע בסעיף קטן (ב)(2), ובלבד שמבקש ההיתר המציא התחייבות להנחת דעתו של ראש העיריה לבניית כל רוחב המדרכה מחדש לאחר כריית השוחה;

(2) לפטור מאגרה דחויה מי שעמד בהתחייבותו כאמור בפסקה (1).

(ה) העד היתר לכריית שוחה המבוצעת מטעם העיריה, תשולם מחצית האגרה לפי סעיף זה.

תיקון תשמ"ח-1988

43. (א) לא יגרום אדם ולא ירשה לאחר לגרום נזק לרחוב.

נזק לרחוב

(ב) אדם שעבר על הוראות סעיף קטן (א), חייב לתקן את הנזק באופן ובתנאים שיקבע ראש העיריה.

(ג) נגרם נזק לרחוב עקב חפירה בקרקע סמוכה לאותו רחוב, חייב החופר או בעל הקרקע לתקן את הנזק.

44. ראש העיריה רשאי באמצעות כל אדם לסלק כל דבר הנמצא ברחוב בניגוד לסעיף 39 ולבצע כל עבודה המנויה בסעיפים 42, 43; סולק דבר כאמור או בוצעה עבודה כאמור, רשאית העיריה לגבות מהאדם החייב בסילוק הדבר או בביצוע העבודה את הוצאות הסילוק או הביצוע; תעודה מאת ראש העיריה על סכום ההוצאות תשמש ראיה לתכנה.

סילוק מכשול וביצוע עבודות

45. הקים אדם בנין ברחוב או הניח מכשול ברחוב, רשאי ראש העיריה להסיר, להרוס או לפרק את הבנין או את המכשול ולהרחיקם מהרחוב לכל מקום שיראה לו.

מניעת הסגת גבול ברחוב

פרק ו': הוראות בענין מקום עינוג

46. במקום עינוג, באותו חלק שבו מתקיים העינוג, לרבות בשעות ההפסקה –

איסור עישון, פיצוח והכנסת בקבוקים

(1) לא יעשן אדם, למעט עישון במקום שבו מתקיים משחק או מופע תחת כפת המים.

(2) לא ימכור אדם ולא יפצח גרעינים, בטנים וכיוצא באלה;

(3) לא יכניס אדם, ולא יחזיק או ירשה להכניס או להחזיק בקבוק זכוכית.

47. (א) בעל מקום עינוג יקבע בו, במקומות הנראים לעין, מדעות לענין חוק עזר זה שאת תכנן, מספרן, גדלן, וצורתן יקבע ראש העיריה בהודעה בכתב.

מודעות

(ב) בסעיף זה, "מודעות" – לרבות מודעות מוארות.

פרק ז': ניקוי מדרכות

48. בפרק זה –

הגדרות

"בעל עסק" – אחד או יותר מאלה:

(1) בעל העסק;

(2) מנהל העסק;

(3) מנהל העסק למעשה;

(4) האחראי לעסק;

(5) המחזיק בעסק;

(6) שותף פעיל בעסק.

"מדרכה" – מקום המשמש למעבר הולכי רגל, בין שהוא מרוצף או סלול ובין שאינו מרוצף או סלול;

"מדרכה הגובלת בעסק" – כל רוחב המדרכה שלאורך הרחוב הגובל בעסק והנמצאת בין הקווים הניצבים לפינותיו הקיצוניות של העסק;

"עסק" – בית אוכל, בית מלון, בית מרקחת, בית קפה, מחסן, מסעדה, מפעל, מקום למכירת כרטיסים, מקום עינוג, משרד, תחנת אוטובוסים, תחנת דלק, תחנת מוניות, קיוסק או מקום אחר שבו מתנהל עסק;

49. (א) בעל עסק חייב בימים בהם פתוח העסק, לנקות את המדרכה הגובלת בעסקו, להנחת דעתו של המפקח ובתנאים כנקוב בתוספת הרביעית.

חובת הניקוי

50. בנוסף לחובת הניקוי בסעיף 49, רשאי המפקח לדרוש בהודעה בכתב, מבעל עסק שהמדרכה הגובלת בעסק אינה נקיה, לנקות אותה בכל זמן אחר, באופן ובהתאם לפרטים, לתנאים ולמועדים הקבועים בהודעה, ובלבד שהניקוי יהיה בשעות שהעסק פתוח.

דרישה לניקוי

51. בעל עסק החייב בניקוי המדרכה לפי סעיפים 49 או 50 יאסוף את האשפה לתוך כלי אשפה שיוחזק בעסק או בחצר בהתאם להוראות המפקח.

איסוף אשפה

פרק ח': שמירת חזיתות בתים ושיפוצם

52. בפרק זה –

הגדרות

"בית" – לרבות כל בנין ומבנה וכל חלק מהם, בין שהוא בנוי אבן, בטון, טיט, ברזל או עץ, ובין כל חומר אחר, וכולל בית משותף, בית דירה, בית עסק ובנין ציבורי, בין שהם תפוסים ובין שאינם תפוסים, ולרבות שטח הקרקע שעיקר שימושו עם הבית כחצר או כגינה או לכל צורך אחר של אותו בית;

"שיפוץ" – לרבות כל תיקון, שיפור וחידוש של חזית הבית וכולל עבודת צביעה, טיח, סיוד, ניקוי, סתימה, מילוי, ציפוי, שינוי מקום צנרת חיצונית, ריצוף או תיקוני בניה, עבודות להגנה מפני חלודה, מפני רטיבות או מים, וכן הריסת כל דבר הפוגם במראה החזית, החלפתו או סילוקו;

"שיפוץ מקומי" – עבודת צביעה, טיח, סיוד, ניקוי, סתימה או מילוי, שינוי מקום צנרת חיצונית, עבודות להגנה מפני חלודה, מפני רטיבות או מים, וכן הריסה או סילוק של דבר הפוגם במראה החזית של חלק מהבית וקירות חיצוניים של אותו חלק;

"חזית" – כל חלק מבית הנשקף אל רחוב או גינה.

53. הבעל והמחזיק של בית חייבים לשמור על המצב התקין והמראה הנאה של חזית הבית.

שמירת חזיתות הבית

54. (א) ראש העיריה רשאי לדרוש מבעל בית, בהודעה בכתב, לבצע בחזית הבית עבודות שיפוץ כמפורט בהודעה.

הודעה לשיפוץ

(ב) ראש העיריה רשאי לדרוש ממחזיק בית, בהודעה בכתב, לבצע בחזית הבית או בחזית החלק שבו הוא מחזיק, עבודות שיפוץ מקומי, כמפורט בהודעה.

(ג) בהודעה לפי סעיפים קטנים (א) או (ב), רשאי ראש העיריה לקבוע תנאים, פרטים ודרכים לביצוע העבודות והתקופה שבה יש לבצען, וכן הוראות בנוגע לחמרים, לצבעים ולאופן ביצוע העבודות.

55. לא ישפץ אדם בית אלא על פי הודעת שיפוץ כאמור בסעיף 54 או לפי היתר מאת ראש העיריה ובהתאם לתנאים ולהוראות שנקבעו בהם.

שיפוץ על פי היתר

56. (א) נדרש אדם בהודעה לבצע עבודות שיפוץ או שיפוץ מקומי, ולא ביצען, או לא השלימן תוך התקופה שנקבעה בהודעה, או ביצע עבודות ללא היתר או ביצע עבודות שיפוץ הפוגמות בצורה החיצונית האחידה של הבית, או שיפץ חזית בית שלא לפי התנאים וההוראות שנקבעו בהודעה או בהיתר, רשאי ראש העיריה לבצע את העבודות או להרוס, לשנות או לתקן את העבודות שנעשו, הכל לפי הענין, ולגבות מאת אותו אדם את ההוצאות שהוציאה העיריה לשם כך.

שיפוץ בידי העיריה

(ב) ביצע ראש העיריה עבודות שיפוץ בחזית בית משותף, רשאי הוא לגבות את ההוצאות מנציגות הבית או מבעלי הדירות בהתאם לשיעור המוטל עליהם לפי הוראות חוק עזר זה.

(ג) תעודה מאת ראש העיריה על סכום הוצאות הביצוע תהווה ראיה לכאורה לדבר.

57. (א) בהוצאות השיפוץ לפי חוק עזר זה ישאו –

חלוקת הוצאות

(1) בבית משותף – בעלי הדירות לפי גודל שטח הרצפה של דירותיהם;

(2) בבית אחר – בעל הבית.

(ב) בהוצאות שיפוץ מקומי כאמור בסעיף 54(ב) ישא המחזיק.

פרק ט': שונות

58. לא יפריע אדם לראש העיריה או למפקח במילוי תפקידם לפי חוק עזר זה.

איסור הפרעה

59. לא יסיר אדם ולא ישחית, לא ישבור ולא יקלקל כל בנין, מיתקן או חפץ שנקבע או הוקם על ידי העיריה או באישורה.

איסור פגיעה

60. הממונה או האפוטרופוס על אדם שהוא למטה מגיל 14 ימנעהו מלעשות מעשה האסור לפי חוק עזר זה.

ילדים

61. מסידרת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי כל אדם בוגר העובד או המועסק שם, או נשלחה בדואר המכתב רשום הערוך אל אותו אדם לפי מען מגוריו או עסקו הרגילים או הידועים לאחרונה; אם אי אפשר לקיים מסירה כאמור, תהא המסירה כדין אם הוצגה ההודעה או הדרישה במקום בולט באחד המקומות האמורים או על הנכס שבו היא דנה או הוכנסה לתיבת דואר הנושאת את שמו של האדם שאליו היא מכוונת או פורסמה באחד העתונים הנפוצים בתחום העיריה.

מסירת הודעות

62. ראש העיריה או המפקח רשאי להכנס בכל עת סבירה לנכס או לכל מקום אחר בתחום העיריה, כדי לבדוק או לבקר את הנכס או מיתקן תברואה שבו, לעשות ולבצע כל הדרוש כדי לברר אם קוימו הוראות חוק עזר זה ולנקוט את כל הצעדים הדרושים לקיומן.

סמכות כניסה

63. (א) כל הודעה לפי חוק עזר זה תכלול את התנאים, הפרטים, והאופן לביצוע ההודעה ואת התקופה שבה יש לבצעה.

ביצוע הודעה

תיקון תשמ"ח-1988

ת"ט תשנ"א-1991

(ב) כל מי שנמסרה לו הודעה חייב לקיימה לכל פרטיה, להנחת דעתו של המפקח, תקפה של הודעה כאמור היא עד למילויה.

(ג) לא קיים אדם את הודעת ראש העיריה או המפקח או ביצע את המפורט בהודעה שלא לפי התנאים, הפרטים והאופן המפורטים בה, להנחת דעתו של המפקח, רשאי ראש העיריה לבצע את המפורט בהודעה ולגבות את הוצאות הביצוע מהאדם או מהאנשים שנמסרה להם ההודעה לפי חוק עזר זה, מכולם יחד או מכל אחד מהם לחוד.

(ד) חשבון הוצאות חתום בידי ראש העיריה וחשבון הוצאות בהתאם לתוספות לחוק עזר זה יהוו הוכחה לכאורה בדבר גובה ההוצאה.

(ה) אגרות, הוצאות או תשלומים אחרים לפי חוק עזר זה ישולמו תוך 14 יום מתאריך מסירת הדרישה לתשלומם.

תיקון תשמ"ח-1988

(ו) בסעיף זה, "הודעה" – לרבות דרישה.

64. (בוטל).

תיקון תשע"ו-2016

65. האמור בחוק עזר זה אינו פוטר מהחובה המוטלת על הבעל או על המחזיק בנכס או על כל אדם אחר על פי כל חיקוק אחר.

שמירת דינים

66. תחילתו של חוק עזר זה בתום ארבעה חדשים מיום פרסומו ברשומות.

תחילה

67. דרישות או הודעות שנמסרו לפי חוק העזר המפורטים בסעיף 68 יראו אותן כאילו נמסרו כדין לפי חוק עזר זה.

הוראות מעבר

68. בטלים –

ביטולים

(1) חוקי עזר לירושלים (מניעת מפגעים), 1935;

(2) חוקי עזר לירושלים (שמירתם של רחובות), 1936;

(3) חוקי עזר לירושלים (הגנה על הצומח), 1938;

(4) חוקי עזר לירושלים (הקמת קירות וגדרות), 1939;

(5) חוקי עזר לירושלים (פיקוח על נהיגתם של בעלי-חיים לרעייה, רעייתם והעברתם), 1947;

(6) חוק עזר לירושלים (הוצאת אשפה), תשי"ג-1953;

(7) חוק עזר לירושלים (מפגעי תברואה), תשי"ד-1954;

(8) חוק עזר לירושלים (שמירת הניקיון ואיסור העישון), תש"ך-1960;

(9) חוק עזר לירושלים (הדברת טוואי התהלוכה של האורן), תשכ"א-1961;

(10) חוק עזר לירושלים (ניקוי מגרשים, חצרות וכניסות לבנינים), תשכ"ח-1968.

69. לחוק עזר זה ייקרא "חוק עזר לירושלים (שמירת הסדר והניקיון), תשל"ח-1978".

השם

תוספת ראשונה

(סעיף 22)

האגרה בלירות

בעד היתר כאמור בסעיף 22(ג) 10

תוספת שניה

תיקון תשע"ב-2012

(בוטלה)

תוספת שלישית

תיקון תשמ"ג-1982

(סעיף 41(ב))

1. בתוספת זו, הגדרת האזורים היא כהגדרתם בהחלטת המועצה למעת לעת לצורך הטלת ארנונה כללית לבנינים שאינם משמים למגורים.

2. בעד היתר להעמיד ברחוב כסאות, שולחנות ומכונות כמפורט להלן, תשולם האגרה הנקובה לצדם:

האגרה בשקלים

(1) באזור א' –

(א) לכל שולחן 500

(ב) לכל כסא 100

(ג) לכל מכונה למכירת גלידה, מיצים, סיגריות, כריכים, או דברי מאכל או משקה אחרים 1000

(ד) לכל מאזניים אוטומטיים 500

(2) באזור ב' –

(א) לכל שולחן 400

(ב) לכל כסא 80

(ג) לכל מכונה למכירת גלידה, מיצים, סיגריות, כריכים, או דברי מאכל או משקה אחרים 800

(ד) לכל מאזניים אוטומטיים 400

(3) באזור ג' –

(א) לכל שולחן 300

(ב) לכל כסא 60

(ג) לכל מכונה למכירת גלידה, מיצים, סיגריות, כריכים, או דברי מאכל או משקה אחרים 600

(ד) לכל מאזניים אוטומטיים 300

תוספת רביעית

(סעיף 49)

א. בעלי העסקים המפורטים להלן חייבים לנקות את המדרכות בימים שהעסק פתוח. הניקוי ייעשה בשעה שבין 09.00 ובין 10.00 ובשעה שבין 15.30 ובין 16.30 או בין 18.30 לבין 19.00 ובמוצאי שבת ובמוצאי חג – בשעות שבין 20.00 ובין 21.00:

קיוסק, בית-קפה, בית אוכל, מסעדה, מקום עינוג, תחנת דלק, משרד למכירת כרטיסים, חנות למימכר גלידה או שלגונים, גרעינים או פירות יבשים, ממתקים, ירקות או פירות.

ב. בעל עסק שלא פורט בסעיף א' והגובל במדרכה, חייב בניקוי המדרכה הגובלת בעסק בצהרי כל יום שבו העסק פתוח וגם לפני סגירת העסק.

ג. בעל עסק חייב לנקות את המדרכה הגובלת בעסקו משלג שהצטבר עליה.

**תוספת חמישית**

תיקון (מס' 2) תשנ"ח-1998

תיקון תשנ"ט-1998

(סעיף 23)

האגרה בשקלים חדשים

לכל מטר מעוקב של פסולת בנין 5.00

העברת פסולת בנין ממקום למקום באותו אתר, ללא שימוש בדרך ציבורית לצורך העברתה – פטור מתשלום אגרה.

**תוספת ששית**

תיקון תשמ"ח-1988

(סעיף 42)

האגרה בשקלים חדשים

לכל מטר אורך חפירה בכביש 10.1

לכל מטר אורך חפירה במדרכה 5.1

נתאשר.

כ"ב בכסלו תשל"ח (2 בדצמבר 1977) טדי קולק

ראש עיריית ירושלים

יוסף בורג

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשל"ח מס' 3860](http://www.nevo.co.il/Law_word/law06/tak-3860.pdf) מיום 18.6.1978 עמ' 1516.

   ת"ט [ק"ת תשל"ט מס' 3933](http://www.nevo.co.il/Law_word/law06/tak-3933.pdf) מיום 11.1.1979 עמ' 494.

   תוקן [ק"ת חש"ם תשמ"א מס' 15](http://www.nevo.co.il/Law_word/law07/mekomi-0015.pdf) מיום 1.12.1980 עמ' 226 – תיקון תשמ"א-1981.

   [ק"ת חש"ם תשמ"ג: מס' 146](http://www.nevo.co.il/Law_word/law07/mekomi-0015.pdf) מיום 24.9.1982 עמ' 12 – תיקון תשמ"ג-1982. [מס' 168](http://www.nevo.co.il/Law_word/law07/mekomi-0168.pdf) מיום 24.3.1983 עמ' 345 – תיקון (מס' 2) תשמ"ג-1983.

   [ק"ת חש"ם תשמ"ד מס' 213](http://www.nevo.co.il/Law_word/law07/mekomi-0213.pdf) מיום 12.2.1984 עמ' 296 – תיקון תשמ"ד-1984.

   [ק"ת חש"ם תשמ"ח מס' 373](http://www.nevo.co.il/Law_word/law07/mekomi-0373.pdf) מיום 21.7.1988 עמ' 554 – תיקון תשמ"ח-1988 (ת"ט [ק"ת חש"ם תשנ"א מס' 456](http://www.nevo.co.il/Law_word/law07/mekomi-0456.pdf) מיום 27.5.1991 עמ' 358).

   [ק"ת חש"ם תשנ"ח: מס' 588](http://www.nevo.co.il/Law_word/law07/mekomi-0588.pdf) מיום 4.12.1997 עמ' 86 – תיקון תשנ"ח-1997. [מס' 591](http://www.nevo.co.il/Law_word/law07/mekomi-0591.pdf) מיום 12.2.1998 עמ' 152 – תיקון (מס' 2) תשנ"ח-1998; ר' סעיף 2 לענין הוראת שעה.

   [ק"ת חש"ם תשנ"ט מס' 603](http://www.nevo.co.il/Law_word/law07/mekomi-0603.pdf) מיום 24.12.1998 עמ' 79 – תיקון תשנ"ט-1998.

   [ק"ת חש"ם תשס"ג מס' 663](http://www.nevo.co.il/Law_word/law07/mekomi-0663.pdf) מיום 6.1.2003 עמ' 157 – תיקון תשס"ג-2003.

   [ק"ת חש"ם תשע"ב מס' 773](http://www.nevo.co.il/Law_word/law07/MEKOMI-0773.pdf) מיום 10.7.2012 עמ' 476 – תיקון תשע"ב-2012.

   [ק"ת חש"ם תשע"ו מס' 842](http://www.nevo.co.il/Law_word/law07/mekomi-0842.pdf) מיום 14.1.2016 עמ' 83 – תיקון תשע"ו-2016 בסעיף 1(23) לחוק עזר לירושלים (ביטול סעיפי העונשין), תשע"ו-2016.

   [ק"ת חש"ם תש"ף מס' 1019](http://www.nevo.co.il/Law_word/law07/mekomi-1019.pdf) מיום 10.6.2020 עמ' 624 – הוראת שעה תש"ף-2020; תוקפה מיום 1.3.2020 עד יום 30.6.2020.

   [ק"ת חש"ם תשפ"א מס' 1060](http://www.nevo.co.il/Law_word/law07/mekomi-1060.pdf) מיום 22.12.2020 עמ' 227 – הוראת שעה תשפ"א-2020; תוקפה מיום 1.7.2020 עד יום 31.12.2020.

   [ק"ת חש"ם תשפ"א מס' 1093](http://www.nevo.co.il/Law_word/law07/mekomi-1093.pdf) מיום 17.3.2021 עמ' 618 – הוראת שעה (מס' 2) תשפ"א-2021; תוקפה מיום 1.1.2021 עד יום 31.12.2021. [↑](#footnote-ref-1)