חוק עזר לאשדוד (מודעות ושלטים), תשנ"ח-1997

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק שני: רשיון שילוט | [Go](#med1) | 4 |
| סעיף 2 | רשיון לשילוט | [Go](#Seif2) | 4 |
| סעיף 3 | אגרת שלט | [Go](#Seif3) | 5 |
| סעיף 4 | תוקף רשיון | [Go](#Seif4) | 5 |
| סעיף 5 | ציון פרטים | [Go](#Seif5) | 5 |
| סעיף 6 | פרסום עינוג | [Go](#Seif6) | 5 |
| סעיף 7 | פטור מרשיון | [Go](#Seif7) | 5 |
|  | פרק שלישי: שלטים ומודעות אסורים | [Go](#med2) | 5 |
| סעיף 8 | שילוט אסור וסייגים למתן רשיון | [Go](#Seif8) | 5 |
| סעיף 9 | דרכי פרסום אסורות | [Go](#Seif11) | 6 |
|  | פרק רביעי: הוראות שונות | [Go](#med3) | 6 |
| סעיף 11 | שימוש בשפות | [Go](#Seif9) | 6 |
| סעיף 12 | אזור שילוט מיוחד | [Go](#Seif10) | 6 |
| סעיף 13 | שינוי שילוט | [Go](#Seif12) | 7 |
| סעיף 14 | אחזקת שלט | [Go](#Seif13) | 7 |
| סעיף 15 | חובת הסרת שלט | [Go](#Seif14) | 7 |
| סעיף 16 | רשות כניסה | [Go](#Seif15) | 7 |
| סעיף 17 | דרישה להסרת שלט ומודעה ולאחזקה תקינה | [Go](#Seif16) | 7 |
| סעיף 18 | מיתקן פרסום עירוני | [Go](#Seif17) | 7 |
| סעיף 18א | פרסום על גבי מיתקן פרסום עירוני | [Go](#Seif25) | 7 |
| סעיף 20 | שמירת מודעות והדבקתן | [Go](#Seif18) | 8 |
| סעיף 21 | מסירת הודעות | [Go](#Seif19) | 8 |
| סעיף 22 | הצמדה למדד | [Go](#Seif20) | 8 |
| סעיף 23 | הוראת שעה | [Go](#Seif21) | 8 |
| סעיף 24 | שמירת דינים | [Go](#Seif22) | 8 |
| סעיף 26 | ביטול | [Go](#Seif23) | 8 |
| סעיף 27 | הוראות מעבר | [Go](#Seif24) | 8 |
|  | תוספת | [Go](#med4) | 8 |
|  | חלק א': אגרת שלטים | [Go](#med5) | 8 |
|  | חלק ב': אגרה בעד פרוסם והדבקה של מודעות על מיתקן פרסום עירוני | [Go](#med6) | 9 |
|  | חלק ג': מודעות המתפרסמות על מיתקן או על נכס פרטי | [Go](#med7) | 9 |
|  | חלק ד': מודעות המתפרסמות בשטח ציבורי | [Go](#med8) | 9 |
|  | חלק ה': פרסום חוצות | [Go](#med9) | 9 |
|  | חלק ו': מודעות על כלי רכב ובתוכו, ועל כלי טיס | [Go](#med10) | 9 |

חוק עזר לאשדוד (מודעות ושלטים), תשנ"ח-1997[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות, מתקינה מועצת עירית אשדוד חוק עזר זה:

**פרק ראשון: פרשנות**

1. בחוק עזר זה –

הגדרות

"ארגז ראווה" – ארגז או ארון או מיתקן אחר בעל נפח שאפשר להציג בו סחורה;

"בנין" – מבנה, בין קבוע ובין ארעי, הבנוי מחומר כלשהו, לרבות –

(1) חלק של מבנה כאמור ודבר המחובר לו חיבור של קבע;

(2) קיר, סוללת עפר, גדר וכיוצא בהם, הגודרים או תוחמים או מיועדים לגדור או לתחום שטח קרקע או חלל;

"המועצה" – מועצת עיריית אשדוד;

"העיריה" – עיריית אשדוד;

"ועדה מקצועית לשילוט" – ועדה מייעצת שימנה ראש העיריה, שתכלול בין היתר את מהנדס העיריה, מנהל הנכסים ומנהל אגף התברואה או נציגיהם;

"חודש" – חודש או חלק ממנו;

"יום" – יום או חלק ממנו;

"מודעה" – הודעה, כרזה, כרוז, צילום, תחריט, ציור, שרטוט, תמונה, כתובת, סמל, תבנית, אות, ארגז ראווה, מיתקן או כיוצא בהם, העשויים מחומר כלשהו או המוצגים באופן כלשהו, נייד, נייח, מתחלף או קבוע, מוצגים דרך קבע או לזמן קצר, ושאינם שלט;

"מקום ציבורי" – כל מקום שהציבור משתמש או נוהג לעבור בו או שהציבור נכנס אליו או רשאי להיכנס אליו, בין שהוא בבעלות פרטית ובין שהוא בבעלות ציבורית, מקום אחר הגובל במקום פתוח כאמור או נשקף אליו, רצועת הים לאורך החוף הנמצאת בתחום העיריה וחלל האוויר שמול או מתחת לאזור האמור, וכן מסעדה, בית קפה, בית מלון, מקום עינוג ציבורי אחר בין אם הכניסה אליו בתשלום או בהזמנה ובין שלא בתשלום והמיועד לציבור, לרבות מיתקני חינוך, תרבות, ספורט, עינוג ציבורי וכיוצא בהם;

"מ"ר" – מ"ר או חלק ממנו;

"מיתקן פרסום עירוני" – מיתקן או נכס בשטח ציבורי, שבבעלות העיריה או בהחזקתה והמשמש לפרסום, וכן מיתקן המוצב על נכס עירוני;

"פרסום" – התקנה או הצגה של שילוט בדרך כלשהי, לזמן כלשהו ולמטרה כלשהי, בין מסחרית ובין אחרת, לרבות שלט על רכב או שלט הנגרר על ידי כלי רכב;

"פרסום חוצות" – מודעה או שלט המתפרסמים על מיתקן פרסום שנועד לאותה מטרה ומתופעל בידי גוף שעיסוקו פרסום, לרבות שלט על רכב או שלט הנגרר על ידי כלי רכב;

תיקון תשע"א-2010

"ראש העיריה" – לרבות מי שראש העיריה העביר אליו את סמכויותיו לפי חוק עזר זה, כולן או מקצתן;

"רשיון" – רשיון שילוט שניתן בידי ראש העיריה;

"שטח שלט" – שטחו של שלט לפי מידות השלט או המודעה, כולל המסגרת, למעט שטח המסגרת של המיתקן שעליו קבועה המודעה; שטחו של שלט הנושא פרסום משני צדדיו הוא הסכום של כל צד שילוט נפרד; שטח של שילוט מתחלף הוא הסכום של כל שלט נפרד;

"שילוט" – שטח או מודעה או הודעת דבר ברבים, המתפרסם במקום ציבורי, העשוי מחומר כלשהו והמראה, באמצעים כלשהם, מספרים או אותיות או מילים;

"שילוט דגל" – שילוט שהותקן שלא במקביל לקיר הבנין ובולט מעל 30 ס"מ מקיר הבנין;

"שילוט מתחלף" – שילוט שניתן להציג בו או באמצעותו כמה מודעות או שלטים, בזה אחר זה, בהפרשי זמן כלשהם לרבות שילוט פריזמה;

"שלט" – מודעה או שלט המותקנים במקום העסק או העיסוק והמכילים את שמו של אדם או מקצועו או שמו או טיבו של עסק או מוסד או סמלו המסחרי של מצרך המיוצר והמשווק במקום או כתובתו או צירוף שלהם, ומראים או כוללים מספרים, אותיות, מילים או איור ומחוברים לבנין, לרבות מיתקן הנושא את ההודעה, שאינו מחובר לבנין ומוצב בשטח המגרש שבו נמצא הבנין;

"שבוע" – שבוע או חלק ממנו;

"שנה" – שנה לפי הלוח הגרגוריאני או חלק ממנה.

**פרק שני: רשיון שילוט**

2. (א) לא יציג, לא יתקין ולא יפרסם אדם מודעה או שלט, לא ירשה למי שפועל מטעמו לפרסמם ולא יגרום לפרסומם בתחום העיריה, אלא לפי רשיון שניתן כדין מאת ראש העיריה, ובהתאם לתנאי הרשיון ולאחר ששילם אגרת שילוט ודמי שימוש שנקבעו בתוספת.

רשיון לשילוט

(ב) המבקש להציג שילוט, יגיש בקשה בכתב לראש העיריה; הבקשה תכלול –

(1) שמו ומענו של מגיש הבקשה;

(2) תרשים של השלט המוצע ומידותיו;

(3) תכנית המפרטת את הסוג, הצורה, התוכן, החומרים ומידות השלט שהוא מבקש להציג;

(4) פירוט אופן חיבור השלט למקום הצבתו המיועד, לרבות המסגרת שעליה יוצב השלט או המיתקן האמור לשאת אותו, בצירוף המיפרט הטכני שלהם;

(5) אם מבוקש שלט מואר או שלט הכרוך באספקת חשמל, יצורף לבקשה אישור של חשמלאי מוסמך המעיד כי הוא אחראי לתקינות השלט וכי המיתקן יכלול מפסק פחת;

(6) לגבי נכס שבבעלות משותפת של בני אדם, תצורף לבקשה הסכמת כל הבעלים או הנציגות המוסמכת על פי דין.

(ג) ראש העיריה רשאי לתת רשיון, לסרב לתיתו, לבטלו, לשנותו, להתנותו בתנאים, להוסיף עליהם או לשנותם, ובין היתר, לקבוע הוראות בדבר מקום הצבתו ובדבר גודלו וצורתו של השלט והחומר שממנו יעישה, וכן בדבר מועדי הצגתו ותנאים בענין מניעת רעש ומטרדים ושמירת הנקיון בסמוך לשלט.

(ד) לא ייתנן רשיון לשילוט אם פרסומו או הצגתו מהווה עבירה או אם, לדעת ראש העיריה, השילוט פוגע בתקנות הציבור או ברגשותיו או אם השילוט מפרסם עסק או משרד שאין לו רשיון כחוק או שהפעלתו נוגדת את חוק התכנון והבניה, התשכ"ה-1965 והתקנות שהותקנו לפיו או לפי דין אחר.

(ה) (1) ראש העיריה רשאי להיוועץ בועדה מקצועית לשילוט, שתבדוק אם השילוט המבוקש תואם את הוראות חוק עזר זה ואם אינו פוגע באיכות הסביבה, ותמליץ בפני ראש העיריה על מתן רשיון או סירוב לתיתו, וכן על תנאים שייקבעו ברשיון או תנאים לנתינתו;

(2) על אף האמור בפסקה (1) ייוועץ ראש העיריה בועדה מקצועית לשילוט לגבי בקשה לתת רשיון לשלט ששטחו עולה על 10 מ"ר ויעיין בהמלצתה לפני שיחליט בבקשה.

(ו) לענין סעיף זה יראו שילוט שהוצג על גבי כלי רכב החונה או הנע במקום ציבורי בתחום העיריה, כשילוט שהוצג או פורסם.

3. (א) בעד רשיון לשלט או חידושו, ישלם המבקש לעיריה אגרה בשיעורים הנקובים בתוספת.

אגרת שלט

(ב) מפרסם השילוט יהיה פטור באופן מלא או חלקי מתשלום אגרת שילוט בהתקיים שני התנאים האלה:

תיקון תשס"ג-2003

(1) מפרסם השילוט הוא מוסד ציבורי למטרות דת, צדקה, חינוך, תרבות, אמנות או ספורט או מוסד אחר, שלא מיועד למטרות רווח ושהוא בעל אופי ציבורי ופעולותיו מיועדות לתושבי העיר;

(2) השילוט מתפרסם לטובת מוסד כאמור בפסקה (1).

(ג) שילוט כאמור בסעיף קטן (ב), ששטחו אינו עולה על 2 מ"ר, יהיה פטור באופן מלא; שילוט כאמור, ששטחו עולה על 2 מ"ר, יחויב רק בעד השטח העולה על 2 מ"ר; פטור מלא או חלקי מאגרת שילוט הניתן בסעיף זה אינו פוטר מחובת רישוי.

תיקון תשס"ג-2003

(ד) האגרה תחושב לפי גודלו המדויק של השלט (מ"ר או כל חלק ממנו) במכפלת שיעור האגרה לכל מ"ר.

תיקון תשס"ב-2001

4. (א) רשיון לשילוט יפקע ב-31 בדצמבר בשנה שבה ניתן, אלא אם כן צוין ברשיון מועד אחר.

תוקף רשיון

(ב) הוצא רישיון לשילוט אחרי 31 בינואר בשנה פלונית, והשילוט לא הותקן לפני הוצאת הרישיון, תשולם אגרת השילוט, החל מאותו החודש, באופן יחסי למספר חודשי השנה הנותרים.

תיקון תשס"ג-2003

(ג) הסיר בעל שלט, לפי דרישת העיריה, את השלט לפני 1 ביולי בשנה פלונית, ישלם מחצית האגרה הנקובה בתוספת.

5. (א) לא יפרסם אדם שלט או מודעה, אלא אם כן צוין בו שמו ומענו של המפרסם, מתקין השלט, היצרן או בעל בית הדפוס שבו הודפסה המודעה או נוצר השלט.

ציון פרטים

(ב) ראש העיריה רשאי לדרוש מבעל בית הדפוס שבו הודפסה מודעה או מיצרן שייצר שלט, למסור את שמו ומענו של האדם שהזמין את השילוט.

6. בקשה לפרסום של עינוג ציבורי, לרבות סרטים, מחזות וכיוצא בהם, יכול שתתייחס לתמונות או מודעות אחרות המשתנות מדי פעם בפעם, לפי ההצגות או המופעים; על אף האמור בסעיף 2(ב), לא יידרש מפרסם מודעות כאמור להגיש את התמונות לראש העיריה, ובלבד שהן אושרו וסומנו בידי המועצה לפי סעיף 5 לפקודת סרטי הראינוע.

פרסום עינוג

7. (א) הוראות פרק זה לא יחולו על –

פטור מרשיון

(1) דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;

(2) שלט המורה על כך שעסק, שירות או פעילות עברו ממקום אחד למקום אחר, ובלבד שמידות השלט כאמור לא יעלו על 35 ס"מ x 60 ס"מ והשלט לא יוצג לתקופה העולה על 90 ימים ממועד ההעברה כאמור;

(3) שלט הכוונה המוצג בתוך כותלי מבנה ובין קומותיו או שלט המוצג על דלת העסק או בצדה, ששטחו אינו עולה על 0.15 מ"ר; שלט כאמור ששטחו עולה על 0.15 מ"ר, יחויב באגרה רק בעד השטח העולה על 0.15 מ"ר;

תיקון תשס"ג-2003

(4) מודעות של חברת אשראי המודבקות על דלתות העסקים.

תיקון תשס"ג-2003

(ב) על אף האמור בסעיף קטן (א), רשאי ראש העיריה להורות על מקום הצגתו של שילוט כאמור והמציג יציגו בהתאם להוראות ראש העיריה.

**פרק שלישי: שלטים ומודעות אסורים**

8. (א) לא יציג אדם שלט, לא יפרסם מודעה, לא יגרום להצגתו או לפרסומו ולא יינתן רשיון לשלט או מודעה שנתקיים בו אחד מאלה:

שילוט אסור וסייגים למתן רשיון

(1) הוא עלול לפגוע בבטיחות, להטעות או להפריע לתנועת כלי רכב או הולכי רגל;

(2) הוא גורם נזק או מטרד כלשהו, לרבות רעש, ריח וכיוצא בהם או פוגע באיכות הסביבה;

(3) הוא עשוי מאריג, קרטון וכיוצא בהם למעט דגל המדינה;

(4) הוא חוסם דלת, חלון, יציאת חירום או פתח אחר או מפריע למעבר בו;

(5) הוא מוצג במקום או על מיתקן שאינו מיועד להצגת שילוט, כגון על מדרגות חירום, מדרגות נעות, מזגן אוויר, צינור אוויר, צינור ביוב, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור, עץ או במקום שנועד לציוד או למיתקנים לכיבוי שריפות;

(6) הוא צבוע על בנין, אלא אם כן ניתן לגביו אישור מיוחד של הועדה המקצועית לשילוט;

(7) (בוטל);

תיקון (מס' 2) תשע"א-2011

(8) הוא עלול להסתיר או להפריע או לפגוע בחלקי בנין בעל ייחוד ארכיטקטוני או היסטורי, לרבות קשתות, פעמונים או פרט אחר בהם שהינו בעל ערך, או בצורה האחידה של חזיתות הבתים, או שהוא מהווה מטרד;

(9) הוא מתפרסם בשטח ציבורי ואינו מותקן על גבי מיתקן או נכס עירוני המיועד לכך.

9. (א) (1) לא יאיר אדם שלט או מודעה על ידי חשמל, אלא אם כן השילוט מצויד במפסק פחת, והצנרת המספקת חשמל לשילוט מוסתרת, והם עברו ביקורת של חשמלאי מוסמך שאישורו בכתב מצוי בידי בעל השילוט;

דרכי פרסום אסורות

(2) ראש העיריה רשאי, בהודעה שתישלח 3 ימים לפחות לפני כניסתה לתוקף, לאסור על אדם להאיר או לגרום להארת שלט או מודעה על ידי גופי תאורה הנמצאים בתוך בנין או חיצוניים לו, אם לדעת ראש העיריה הדבר עלול להפריע לתושבי הסביבה שבה ממוקם הבנין או לעוברים ושבים או להוות סכנה או הפרעה לתנועה; בעל השילוט יציית להוראת ראש העיריה תוך הזמן שנקבע בהודעה.

(ב) (1) לא יקרין אדם שילוט אל מקום ציבורי על ידי הארה בחשמל או באמצעים אלקטרוניים או על ידי השמעת תוכן השילוט ברמקול, אלא אם כן ראש העיריה התיר לעשות כן מטעמים מיוחדים;

(2) לא יפרסם אדם מודעה דרך נשיאת לוח או סרט וכיוצא באלה, בין שההודעה נישאת בידי אדם ובין באמצעים אחרים, אלא אם כן ראש העיריה התיר לעשות כן מטעמים מיוחדים.

**פרק רביעי: הוראות שונות**

10. (א) לכל עסק יהיה שלט אחד בלבד, אלא אם כן התיר ראש העיריה הצגת שלט נוסף לעסק.

(ב) שלט של עסק יוצג בחזית המבנה שבו מתנהל העסק בלבד, אלא אם כן התיר ראש העיריה הצגתו במקום אחר.

(ג) אורכו המרבי של שלט לא יעלה על אורך החזית של בית העסק, אלא אם כן התיר ראש העיריה שאורכו יעלה על אורך החזית.

11. (א) לא יפרסם אדם מודעה ולא יציג שלט, אלא אם כן הוא כתוב בעברית; ואם הוא כתוב גם בשפה נוספת, הכיתוב בעברית תופס לפחות מחצית משטחו.

שימוש בשפות

(ב) הוראות סעיף קטן (א) לא יחולו על שילוט שמפרסם או מציג מוסד רשמי של מדינה זרה או מוסד דת.

12. העיריה רשאית להכריז על רחוב או חלק ממנו כעל אזור שילוט מיוחד שבו יוצגו שלטים; הכריזה העיריה כאמור, לא יינתן רשיון לשלט באותו אזור, אלא באישור העיריה; ראש העיריה רשאי להתנות מתן רשיון בקביעת צורת השלט, גודלו ותוכנו.

אזור שילוט מיוחד

13. (א) לא ישנה אדם שלט במשך תקופת תוקף הרשיון, אלא על פי הרשיון שבידיו ובהתאם לתנאיו.

שינוי שילוט

(ב) שינה בעל רשיון, תוך תקופת הרשיון, את תוכן השלט או הצורה או המידה או הסוג או את המקום של השלט או את החומר שממנו עשוי השלט, יפקע תוקף הרשיון; בקשה לשינוי בשלט דינה כדין בקשה לרשיון לשלט חדש.

(ג) הוראות סעיף זה אינן חלות על פרסום חוצות.

14. בעל רשיון לשלט או מודעה יחזיק את השלט או את המודעה באופן שיהיה נקי, נאה, תקין ובטוח.

אחזקת שלט

15. בעל רשיון לשלט או למודעה אחראי להסרת השלט או המודעה עם תום השימוש בו או עם פקיעת תוקף הרשיון לגבי השילוט או ביטולו או אם העיסוק שהשילוט מפרסם חדל להתקיים או האירוע שהשילוט מפרסם חלף.

חובת הסרת שלט

16. (א) ראש העיריה רשאי, בכל עת סבירה, להיכנס לכל מקום, כדי לברר אם קוימו הוראות חוק עזר זה, ולעשות מעשה הדרוש לביצוע ההוראות הכלולות בו.

רשות כניסה

(ב) לא יפריע אדם לראש העיריה ולא ימנעהו מלבצע את סמכויותיו לפי סעיף קטן (א).

(ג) בעל רשיון לפי חוק עזר זה יראהו ויציגו בפני ראש העיריה לפי דרישתו.

17. (א) ראש העיריה רשאי, בהודעה בכתב, לדרוש מאדם שהציג או פרסם שלט או מודעה או הרשה להציגו או לפרסמו, להסיר שלט או מודעה שהוצג או פורסם ללא רשיון או בניגוד לתנאיו או בניגוד להוראה מהוראות חוק עזר זה; ורשאי הוא לדרוש מאדם כאמור לבצע את העבודות הדרושות לאחזקתו התקינה של השלט או המודעה או להתאמתו לתנאי הרשיון או להוראות חוק עזר זה.

דרישה להסרת שלט ומודעה ולאחזקה תקינה

(ב) מקבל הודעה כאמור ימלא אחריה תוך התקופה שנקבעה לכך בידי ראש העיריה.

(ג) לא מילא אדם אחר הודעה כאמור בסעיף קטן (א), רשאי ראש העיריה להורות על הסרת השילוט או לבצע עבודות הדרושות לאחזקתו התקינה, ולגבות מאותו אדם את הוצאות העיריה בביצוע זו.

(ד) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה, ואינו גורע מסמכויות ראש העיריה לפי חוק עזר זה.

(ה) ראש העיריה רשאי להורות ולנקוט פעולות כאמור בסעיף קטן (ג) אף ללא מסירת הודעה כאמור בסעיף קטן (א), אם נוכח לדעת שלא ניתן לדעת את שמו ומענו של בעל השלט או המודעה, מפרסמו או מי שהרשה לפרסמם.

(ו) העיריה או אדם מטעמה לא יהיו אחראים לנזק או הוצאה שייגרמו למפרסם, למתקין השלט או לבעל הנכס, אם נגרמו כתוצאה מפעולות שנעשו על פי הוראות חוק עזר זה להסרת השלט או המודעה או מהעדרם.

18. העיריה רשאית, באישור ראש העיריה, להתקין מיתקני פרסום עירוני; הוראות חוק עזר זה יחולו, בשינויים המחויבים, גם על מיתקן פרסום עירוני, ובלבד שהוראות כאמור לא יחולו על פרסום של העיריה או מטעמה, לענין חובת רשיון, רשיון נוסף ואגרות.

מיתקן פרסום עירוני

18א. (א) ראש העירייה רשאי, לאחר התייעצות עם הוועדה המקצועית לשילוט להחליט כי פרסום בלוח פרסום עירוני או בחלקו יהיה כרוך בתשלום.

פרסום על גבי מיתקן פרסום עירוני

תיקון תשע"א-2010

(ב) העירייה תציין על גבי לוח הפרסום העירוני או על גבי חלק מסוים בו בהתאמה, אם הפרסום על גביו כרוך בתשלום אם לאו.

(ג) ביקש אדם לפרסם שילוט על גבי לוח פרסום עירוני שאינו כרוך בתשלום, יעשה כן בלא תשלום אגרה.

(ד) ביקש אדם לפרסם שילוט על לוח פרסום עירוני הכרוך בתשלום או על אזור מסוים בלוח פרסום עירוני הכרוך בתשלום, ישלם אגרת פרסום והדבקה כמפורט בחלק ב' של התוספת (להלן – אגרת הדבקה).

(ה) שילם אדם אגרת הדבקה תפרסם העירייה את השילוט, במקום המיועד לכך בלוח הפרסום העירוני.

(ו) לא ידביק אדם, פרט לעובד מטעם העירייה, שילוט על לוח פרסום עירוני אשר הפרסום בו כרוך בתשלום.

(ז) אין באמור בסעיפים קטנים (ג) עד (ו), כדי לגרוע מכל סמכות המוקנית לראש העירייה להתנות את השימוש בלוח הפרסום העירוני, בקביעת צורת השילוט, גודלו, תוכנו וכיוצא באלה או לפעול כנגד בעל השילוט אם השילוט פורסם בניגוד להוראות חוק עזר זה.

19. (בוטל).

תיקון תשע"א-2010

20. (א) לא יסיר אדם, לא יקרע, לא יטשטש, לא יקלקל ולא ילכלך מודעה שפרסמה העיריה או מודעה שפורסמה על גבי מיתקן פרסום עירוני או שלט שפורסם בהתאם להוראות חוק עזר זה, אלא אם כן הותרה הסרתם כדין.

שמירת מודעות והדבקתן

(ב) על אף האמור בסעיף קטן (א), רשאי אדם להסיר או לדרוש את הסרתו של שילוט שפרסם על גבי לוח פרסום עירוני, וזאת בתיאום עם ראש העירייה או בהתאם להנחיות שפרסם; הסרת שילוט כאמור תבוצע באופן שאינו פוגע בלוח הפרסום העירוני ובשילוט אחר המפורסם על גביו.

תיקון תשע"א-2010

21. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים המתגוררים עמו או לידי אדם בוגר העובד או המועסק שם, או אם נשלחה בדואר רשום לאותו אדם לפי מען מגוריו או עסקיו הרגילים או הידועים לאחרונה, או אם הוצגה ההודעה בצורה נראית לעין באחד המקומות האמורים או במקום שבו נמצא השילוט, או אם פורסמה בשני עיתונים לפחות הנפוצים בתחום העיריה.

מסירת הודעות

22. הוראות סעיפים 1 ו-2 לחוק עזר לאשדוד (הצמדה למדד), התשמ"ד-1984, יחולו בשינויים המחויבים לפי הענין, על שיעורי האגרות והתשלומים האחרים שנקבעו בתוספת.

הצמדה למדד

23. על אף האמור בסעיף 22 ובסעיפים 1 ו-2 לחוק עזר לאשדוד (הצמדה למדד), התשמ"ד-1984, יעלו הסכומים שנקבעו בתוספת, ב-1 בחודש שלאחר פרסום חוק עזר זה (להלן – יום ההעלאה הראשון), לפי שיעור עליית המדד שפורסם לאחרונה לפני יום ההעלאה הראשון לעומת המדד שפורסם בחוק יולי 1996.

הוראת שעה

24. חוק עזר זה אינו בא לגרוע מהוראות כל דין אחר.

שמירת דינים

25. בית משפט רשאי בגזר דינו לצוות על הסרת שלט או מודעה, וכן על ביצוע עבודות לקיום הוראותיו של חוק עזר זה.

צו להסרת שילוט ולביצוע עבודות

26. חוק עזר לאשדוד (מודעות ושלטים), התש"ל-1969 – בטל.

ביטול

27. רשיון בר תוקף שניתן לפני תחילתו של חוק עזר זה, לפי חוק עזר לאשדוד (מודעות ושלטים), התש"ל-1969, דינו כדין רשיון לפי הוראות חוק עזר זה.

הוראות מעבר

תוספת

(סעיפים 2, 3 ו-4)

חלק א': אגרת שלטים

תיקון תשס"ג-2003

1. בעד שלט רגיל או שלט דגל המותקן במקום העסק, או שצויר על חלון ראווה תשולם אגרה כמפורט להלן:

שיעורי האגרה בשקלים חדשים לשנה

שלט רגיל שלט דגל

לשלט שגודלו –

עד 10 מ"ר, לכל מ"ר מהמ"ר הראשון 123 185

מעל 10 מ"ר, לכל מ"ר מהמ"ר הראשון 197 247

2. בעד שלט המותקן על בנין והמוקרן באמצעים אלקטרוניים, קרני לייזר או בדרך אחרת, תשולם לכל מ"ר אגרה שנתית בשיעור של 100 שקלים חדשים.

חלק ב': אגרה בעד פרוסם והדבקה של מודעות על מיתקן פרסום עירוני

1. (1) בעד מודעה המודבקת בידי העיריה על סדרה של 40 לוחות פרסום או חלק מהם, לשבוע, תשולם אגרת פרסום –

שיעורי האגרה

גודל המודעה בשקלים חדשים

עד גליון 250

עד חצי גליון 150

עד רבע גליון 125

(2) לכל 10 לוחות נוספים או חלקם – תוספת של 25% משיעור האגרה שנקבע בפרט משנה (1).

(3) לכל יום נוסף – תוספת של 20% משיעור האגרה שנקבע בפרט משנה (1).

2. מודעות אבל פטורות מתשלום אגרה.

חלק ג': מודעות המתפרסמות על מיתקן או על נכס פרטי

1. מודעות שאינן פרסום חוצות, המתפרסמות במקום פרטי, לשנה –

שיעורי האגרה

בשקלים חדשים

(1) מודעה רגילה, לכל מ"ר 250

(2) מודעת דגל, לכל מ"ר 500

(3) מודעה המתפרסמת באתר בניה, לכל מ"ר 200

(4) מודעה באמצעות מיכשור אלקטרוני, קרני לייזר, אמצעי טכנולוגי אחר ומודעה מתחלפת, לכל מ"ר 700

(5) מודעה על בנין קולנוע בענין אותו בית קולנוע –

עד 20 מ"ר 100

לכל מ"ר נוסף 25

2. שיעור האגרה, לפי חלק זה, לחודש, יהא 10% משיעור האגרה השנתית

3. (1) בעד מודעה שאינה נשקפת לרחוב, במגרש, באולם או באצטדיון ספורט, לכל מ"ר, לחודש 80

(2) בעד מודעות במקומות כאמור, המתחלפות או המוקרנות באמצעות מכשיר אופטי או חשמלי, לכל מ"ר, לחודש 140

חלק ד': מודעות המתפרסמות בשטח ציבורי

1. שיעורי האגרה בעד מודעה בשטח ציבורי, שאינה מודעה של פרסום חוצות, יהיו פי שניים מהשיעורים שנקבעו בחלק ג'.

חלק ה': פרסום חוצות

שיעור האגרה

בשקלים חדשים

1. בעד מודעה של פרסום חוצות המתפרסמת במקום פרטי או ציבורי, לשנה, לכל מ"ר 250

תיקון תשס"ד-2004

תיקון תשע"א-2010

2. (בוטל).

תיקון תשע"א-2010

3. שיעור האגרה לפי חלק זה, לחודש יהיה בשיעור 10% משיעור האגרה השנתית.

חלק ו': מודעות על כלי רכב ובתוכו, ועל כלי טיס

שיעורי האגרה

בשקלים חדשים

1. בעד מודעות על גבי חלקו החיצוני של כלי רכב ציבורי החונה או נע בתחום העיריה בלבד, לכל רכב לשנה –

לאוטובוס 1,500

למונית, מיניבוס, ורכב ציבורי שאינו אוטובוס 500

2. פרסום באמצעות כלי טיס או כדור פורח הנע או מוצב בתחום העיריה בלבד, ליום 150

י"ב באלול התשנ"ז (14 בספטמבר 1997) צבי צילקר

ראש עיריית אשדוד

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ח מס' 586](http://www.nevo.co.il/Law_word/law07/mekomi-0586.pdf) מיום 6.11.1997 עמ' 30.

   תוקן [ק"ת חש"ם תשס"ב מס' 644](http://www.nevo.co.il/Law_word/law07/mekomi-0644.pdf) מיום 27.11.2001 עמ' 86 – תיקון תשס"ב-2001.

   [ק"ת חש"ם תשס"ג מס' 669](http://www.nevo.co.il/Law_word/law07/mekomi-0669.pdf) מיום 15.6.2003 עמ' 430 – תיקון תשס"ג-2003; תחילתו ביום 1.1.2002 ור' סעיף 6 לענין הוראת שעה.

   [ק"ת חש"ם תשס"ד מס' 676](http://www.nevo.co.il/Law_word/law07/mekomi-0676.pdf) מיום 22.4.2004 עמ' 49 – תיקון תשס"ד-2004.

   [ק"ת חש"ם תשע"א מס' 749](http://www.nevo.co.il/Law_word/law07/mekomi-0749.pdf) מיום 18.11.2010 עמ' 94 – תיקון תשע"א-2010.

   [ק"ת חש"ם תשע"א מס' 752](http://www.nevo.co.il/Law_word/law07/mekomi-0752.pdf) מיום 31.1.2011 עמ' 187 – תיקון (מס' 2) תשע"א-2011.

   [ק"ת חש"ם תשפ"א מס' 1042](http://www.nevo.co.il/Law_word/law07/mekomi-1042.pdf) מיום 19.10.2020 עמ' 16 – הוראת שעה תשפ"א-2020; תוקפה מיום 1.1.2020 עד יום 31.12.2020. [↑](#footnote-ref-1)