חוק עזר לאשדוד (מפגעי תברואה), תשכ"ח-1967

רשויות ומשפט מנהלי – רשויות מקומיות – חוקי עזר – שמירת הסדר והנקיון

בריאות – תברואה

חקלאות טבע וסביבה – איכות הסביבה – מניעת מפגעים

רשויות ומשפט מנהלי – רשויות מקומיות – ביוב

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | מפגעים | [Go](#Seif2) | 3 |
| סעיף 2א | החזקת בעלי חיים | [Go](#Seif13) | 5 |
| סעיף 3 | סמכויות התברואן | [Go](#Seif3) | 5 |
| סעיף 4 | אחריות לסילוק מפגע | [Go](#Seif4) | 5 |
| סעיף 5 | הודעה לסילוק מפגע | [Go](#Seif5) | 5 |
| סעיף 6 | סילוק המפגע על ידי המועצה | [Go](#Seif11) | 5 |
| סעיף 6א | מפגע המהווה סכנה מיידית | [Go](#Seif15) | 5 |
| סעיף 6ב | מתן הנחה או פטור מחיוב | [Go](#Seif14) | 6 |
| סעיף 7 | החלטת התברואן | [Go](#Seif6) | 6 |
| סעיף 8 | חובות | [Go](#Seif7) | 6 |
| סעיף 9 | מסירת הודעות | [Go](#Seif8) | 6 |
| סעיף 10 | עבירות ועונשין | [Go](#Seif9) | 6 |
| סעיף 11 | ביטול | [Go](#Seif12) | 7 |
| סעיף 12 | השם | [Go](#Seif10) | 7 |

חוק עזר לאשדוד (מפגעי תברואה), תשכ"ח-1967[[1]](#footnote-1)\*

בתוקף סמכותה לפי סעיפים 22, 23 ו-24 לפקודת המועצות המקומיות, מתקינה המועצה המקומית אשדוד חוק עזר זה:

1. בחוק עזר זה –

הגדרות

"בור שפכים" – כל מבנה, בין מעל לקרקע ובין מתחתיה, שנועד לקיבולם או לאגירתם של צואים, דלוחים, שפכים או כל פסולת של נוזלים אחרים, לרבות כל סוג של בור רקב, בור חלחול או בית קיבול אחר הבנוי אבן, לבנים או כל חומר אחר, לרבות ביב או תעלה;

"ביב פרטי" – ביב המשמש לניקוזו של בנין או של מגרש אחר, או לניקוזם של קבוצה של בנינים הנמצאים בתחומי מגרש אחד או לניקוזם של שני מגרשים סמוכים ושל המבנים שעליהם, לשם העברת מי הניקוז אל בור שפכים או אל ביב ציבורי, וכולל אביזרי הביוב, מחסומים ותאי בקרה;

"ביב ציבורי" – ביב המשמש להעברת צואים, דלוחים, שפכים או כל פסולת של נוזלים אחרים, לרבות אביזרי הביוב, מחסומים ותאי בקרה וכל חלקיהם, למעט ביב פרטי;

"מיתקן תברואה" – אינסטלציה סניטרית, וכולל את כל הקבועות, המחסומים, הסעיפים, הצינורות ואבזריהם בפנים הבנין ומחוצה לו וכן המחסומים ותאי הבקרה בביב פרטי או בביב ציבורי, בורות שפכים, וכולל גם המיתקן לחימום הבנין ולחימום מים ומערכת אספקת המים על כליה, צינורותיה ואבזריה;

"בעל נכסים" – אדם המקבל או הזכאי לקבל הכנסה מנכסים, או שהיה מקבלה או היה זכאי לקבלה אילו הנכסים היו נותנים הכנסה, בין בזכותו הוא ובין כסוכן, כנאמן או כבא כוח, בין שהוא הבעל הרשום של הנכסים ובין שאיננו הבעל הרשום, וכולל שוכר או שוכר משנה ששכר את הנכסים לתקופה של למעלה משלוש שנים;

"מבנה" – בנין, צריף, סככה, אוהל, או מבנה חוץ כלשהו, בין קבוע ובין ארעי, או כל חלק מהם על כל מיתקניהם, לרבות מיתקני תברואה, בין שהם מצויים בתוך המבנה ובין שהם מצויים בסביבתו;

"ליקוי" – לגבי מבנה – פגם במבנה עצמו, בין אם היה קיים מלכתחילה ובין אם נתהווה לאחר זמן;

"המועצה" – מועצת העיריה;

תיקון תשס"ג-2003

"העיריה" – עיריית אשדוד;

תיקון תשס"ג-2003

"ראש המועצה" – לרבות אדם שראש המועצה העביר אליו בכתב את סמכויותיו לפי חוק עזר זה, כולן או מקצתן;

"מחזיק" – אדם המחזיק למעשה בנכסים או בחלק מהם כשוכר או בכל אופן אחר, למעט אדם הגר בבית מלון או בפנסיון;

"תברואן" – רופא המועצה, מנהל המחלקה לתברואה של המועצה, מהנדס התברואה של המועצה או כל פקיד אחר, שהמועצה מינתה אותו למלא תפקיד של תברואן או של מפקח;

תיקון תשס"ג-2003

"נכסים" – מבנים או קרקעות, בין תפוסין ובין פנויים, בין ציבוריים ובין פרטיים;

"תעלת שפכים" – לרבות סעיפי תעלת שפכים, תאי בקרה וכן כל ביב שאינו ביב כמשמעותו בחוק עזר זה;

"בעלי חיים" – כל בעל-חיים, לרבות דגים ולמעט חיית בר כמשמעותה בחוק להגנת חיית הבר, התשט"ו-1955;

תיקון תשס"ג-2003

"מאושר" – מאושר על ידי המועצה או על ידי משרד הבריאות.

2. "מפגע" –

מפגעים

(1) העדר בתי כסא במספר מספיק ומטיפוס מאושר או קיום בית כסא שאינו מטיפוס מאושר, בנכסים המשמשים למטרת מגורים או לעסק או למטרה ציבורית;

(2) העדר פחי אשפה במספר מספיק ומטיפוס מאושר בנכסים המשמשים למטרת מגורים או לעסק או למטרה ציבורית;

(3) גג, תקרה או קיר, מעקה, ארובה, תריס, חלון, אשנב, דלת או מפתן, מזחילה, ביב, תעלה, מרזב, צינור, מיתקן תברואה שהוא לקוי, בכללו או בחלקו, באופן שעלולים לחדור דרכו מים, רטיבות, טחב או רוח, במידה שלפי דעת התברואן יש בכך משום נזק לבריאות, אם בבנין עצמו או בבנין סמוך;

(4) החזקת נכסים בצורה או באופן אשר, לדעת התברואן, מזיקה או עלולה להזיק לבריאות;

(5) צפיפות מרובה בנכסים אשר, לדעת התברואן, עלולה להזיק לבריאות, וכן שימוש בנכסים בצורה העלולה להזיק לבריאות;

(6) העדר בור שפכים או ביב פרטי בנכסים, וכן קיום בור שפכים או ביב פרטי שהוא, לדעת התברואן, לקוי, אינו מתאים לתכליתו או אינו מספיק לניקוזם היעיל של הנכסים, וכן ביב או מיתקן תברואה או חלק ממנו שהוקמו לפי חוק התכנון והבניה, תשכ"ה-1965, או שלא לפי תנאי ההיתר, ואשר, לדעתו של התברואן, לקויים או אינם מתאימים לתכליתם;

(7) כל אסלה או קבועה אחרת במיתקן תברואה שאינה מצויידת במחסום, או שהמחסום אינו מטיפוס מאושר או שאינו קבוע כהלכה, לדעת התברואן;

(8) כל סעיף או צינור שפכים, צואים או דלוחים שנקבעו בתוך בנין או מחוצה לו מבלי שיהא חסום במחסום מטיפוס מאושר;

(9) בריכה, חפירה, מזחילה, תעלה, בור מים, מיכל מים, בית כסא, אסלה, משתנה, בור שפכים, ביב, בור פסולת, פח אשפה, גן, גג, סככה או חצר שהם במצב מזוהם, או שלדעת התברואן, עלולים להזיק לבריאות;

(10) באר, בור מים, מיכל מים וכל מקום המשמש לאגירת מים אשר, לדעת התברואן, נמצאים במצב העלול לגרום לזיהום המים שבתוכם או להתפתחות יתושים בהם;

(11) תא בקרה של בור שפכים או של ביב פרטי, שאינם מצויידים במכסה ברזל או ביטון לא חדירים ומטיפוס מאושר, והעלולים לגרום להתפתחות יתושים בהם;

(12) צינור שפכים, צינור דלוחים, צינור אוורור, בור שפכים, תא בקרה, כוך או ביב שהם סדוקים, שבורים, סתומים או פגומים, באופן שגזים או נוזלים שבהם עלולים לפרוץ החוצה או לחלחל מתוכם;

(13) מחבר או חיבור לקוי של כל ביב, צינור שפכים, צינור דלוחים, אסלה או של כל צינור או מחסום במיתקן תברואה;

(14) השימוש בצינור גשם כצינור שפכים או דלוחים, או שפיכת כל נוזל אחר דרך צינור גשם;

(15) כל צינור גשם, מרזב או מגלש הקשור, במישרין או בעקיפין, עם כל ביב, צינור שפכים, צינור דלוחים או תעלת שפכים;

(16) הצטברות חומר כל שהוא, בין בתוך בנין ובין בסביבתו אשר, לדעת התברואן, גורמת או עלולה לגרום לרטיבות או לטחב בבנין או בבנין סמוך;

(17) הצטברות של עפר, אבנים, עצים, גרוטאות של מתכת, חלקים של כלי רכב, זבל, נוצות או פסולת אחרת אשר, לדעת התברואן, מזיקים או עלולים להזיק לבריאות;

(18) העדר מעשנה שיש צורך בה בבנין, לדעת התברואן, או מעשנה בבנין שהיא שבורה או לקויה, או שאינה גבוהה למדי, או שהיא פולטת עשן באופן הגורם נזק לבריאות, לדעת התברואן;

(19) תנור, אח, קמין או כבשן, בין שהוא משמש למלאכה ובין לתכלית אחרת ואשר, לדעת התברואן, אינו מאכל כראוי את חמרי הדלק בתוכו וגורם על ידי כך לפליטת עשן או גזים במידה המזיקה או העלולה להזיק לבריאות;

(20) ניקוי, ניעור או חביטה של מרבד, שטיח או כלי מיטה ברשות הרבים או בחצר, בכל קומת בנין או דירה באופן המזיק לבריאות, לדעת התברואן;

(21) בית חרושת, בית מלאכה, מקום עבודה או מחסן מכל סוג שהוא המוחזקים במצב לא נקי, או שהצפיפות בהם עלולה לגרום נזק לבריאות, לדעת התברואן;

(22) כל אבק או פסולת הנוצרים במהלך העבודה בבית חרושת, בית מלאכה או מקום עבודה מכל סוג שהוא, הגורמים או העלולים לגרום נזק לבריאות, לדעת התברואן;

(23) החזקת בעלי חיים באופן הגורם או העלול לגרום רעש בלתי סביר, לכלוך או ריחות רעים או באופן המזיק או העלול להזיק לבריאות, לדעת התברואן;

תיקון תשס"ג-2003

(24) מבנה הגורם או העלול לגרום לשריצת חולדות, עכברים או חרקים ושרצים אחרים בו או להתפתחותם;

(25) שטח אדמה שאינו גדור במידה מספקת, לדעת התברואן, והעלול לשמש להצטברות אשפה או פסולת;

(26) עצים או שיחים אשר ענפיהם בולטים או מתפשטים לעבר כל רחוב והגורמים או עלולים לגרום לתקלה לעוברים ושבים;

(27) גרימת רעש או גזים או ריחות העלולים להזיק לבריאות, לדעת התברואן;

(28) הפרעת השימוש במיתקן תברואה או במיתקני הספקת המים, או הפרעה כל שהיא להחזקתו היעילה של נכס מבחינה תברואית, או מבחינה אחרת;

(29) שימוש בשפכים, בדלוחים או במי פסולת אחרים להשקאה;

(30) בנוגע לאש – הדלקה או הבערה של אש או שימוש באש על שפת הים או בשטחים ציבוריים, לצורך תאורה או חימום של גוף או של חפץ או חימום של מזון, הרתחתו, בישולו, טיגונו, אפייתו וכיוצא בהם, במשך כל שעות היממה, בכל ימות השנה, אלא אם כן ניתן היתר בכתב לכך מאת ראש העיריה, ובלבד שהדלקת אש, הבערתה או השימוש בה נעשו במקום, בתנאים ובזמנים שנקבעו בהיתר; מקומות כאמור יסומנו ויצוינו, בידי העיריה, במודעות ובשלטים;

תיקון תשנ"ז-1997

(31) דבר, שלדעת ראש העיריה או תברואן, עלול לסכן את חייו, בטחונו, בריאותו, רכושו או נוחיותו של אדם או להפריע לאדם או למנוע אותו מהשימוש בזכויותיו או העלול, לדעת התברואן, להוות מטרד לשכנים או לסביבה.

תיקון תשנ"ז-1997

2א. (א) לא יחזיק אדם בעל חיים באופן הגורם או העלול לגרום רעש בלתי סביר, לכלוך או ריחות רעים.

החזקת בעלי חיים

תיקון תשס"ג-2003

(ב) לא יחזיק אדם ולא ירשה להחזיק בתחום העיריה פרדות, כבשים, עזים, חמורים, סוסים, עופות ושאר בעלי חיים אשר אין מחזיקים אותם בדרך כלל באזור מגורים, אלא לפי היתר מאת ראש העיריה ובהתאם לתנאי ההיתר.

(ג) ראש העיריה רשאי להורות על תפיסתו או השמדתו של בעל חיים המוזחק שלא לפי הוראות סעיף קטן (ב).

(ד) נתפס בעל חיים אשר הוחזק בניגוד להוראות סעיף קטן (ב), רשאי ראש העיריה להורות להעבירו ולהחזיקו במקום שהוא יקבע, ורשאי הוא לא להתיר את שחרורו, אלא לאחר ששולמו לעיריה הוצאות העברתו והחזקתו.

(ה) נתפס בעל חיים כאמור בסעיף קטן (ד), ולא שוחרר בידי בעלו בתוך 48 שעות משעת התפיסה, רשאי ראש העיריה להורות על מכירתו, לפני או אחרי שחיטתו, ועל תשלום התמורה לבעלים לאחר ניכוי הוצאות השחיטה, ההעברה וההחזקה.

3. (א) התברואן רשאי להיכנס לכל נכס בשעות שבין זריחת החמה ובין שקיעתה לשם סילוק כל מפגע ולשם ביצוע הוראות חוק עזר זה.

סמכויות התברואן

(ב) התברואן רשאי לבדוק כל ביב, צינור או מיתקן תברואה אחר, ואם ימצא צורך בכך, רשאי הוא לגלות, בעצמו או על ידי עובדי המועצה, כל ביב או מיתקן תברואה אחר, וזאת לאחר מתן הודעה בכתב לבעל הנכס או למחזיק בו לא פחות מ-24 שעות לפני ביצוע עבודה כזאת, ובתנאי שאם לא מצא פגם בביב, בצינור או במיתקן התברואה עליו לכסות מחדש את החפירה על חשבון המועצה, וכל נזק שייגרם כתוצאה מפעולת התברואן האמורה יתוקן על ידיו על חשבון המועצה. מצא פגם כל שהוא יתן לבעל הנכס או למחזיק בנכס, לפי הוראות חוק עזר זה, התראה בכתב שבה ידרוש תיקון הפגם במועד שיקבע לכך.

4. (א) על אף האמור בכל חוזה שכירות אך מבלי לפגוע בזכותו לדרוש סעד חוקי נגד אדם אחר, חייב המחזיק בנכסים לסלק כל מפגע מאותם נכסים; אולם אם אי אפשר למצוא את המחזיק, חייב בעל הנכסים, לאחר שנדרש לכך על ידי התברואן, לסלק את המפגע.

אחריות לסילוק מפגע

(ב) מפגע אשר, לדעת התברואן, נובע מליקוי במבנה הנכסים עצמו, במיתקני התברואה שבו או נובע מדבר כל שהוא בנכסים או בסביבתם אשר בו משתמשים או ממנו נהנים רוב הדיירים שבנכס, חייב בעל הנכסים בלבד לסלקו; אולם אם בעל הנכסים נעדר מן הארץ או אם אי אפשר למצאו או את בא כוחו, חייב המחזיק באותם הנכסים, לאחר שנדרש על ידי התברואן בכתב, לסלק את המפגע.

(ג) היו בעלים או מחזיקים אחדים, או אלה ואלה, חייבים הם כולם יחד או כל אחד מהם לחוד, לסלק את המפגע, יהא זה מספיק למסור הודעה על סילוק המפגע לאחד מהם בלבד.

5. (א) התברואן רשאי לדרוש בהודעה בכתב מאת האנשים החייבים לסלק מפגע, לפי הוראות חוק עזר זה, לבצע את כל העבודות הנחוצות לשם סילוק המפגע ולמניעת הישנותו בהתאם לפרטים ולתנאים הקבועים בהודעה.

הודעה לסילוק מפגע

(ב) ההודעה תכלול את המועד שבו יש לבצע את העבודות כאמור בסעיף קטן (א).

(ג) החייב בסילוק המפגע שקיבל הודעה על כך כאמור לעיל, חייב לקיים את תנאי ההודעה על כל פרטיה.

6. לא קיים אדם החייב לסלק מפגע את דרישות התברואן לפי סעיף 5 או ביצע עבודה מהעבודות המפורטות בסעיף 5 שלא לפי התנאים הקבועים בהודעה, רשאית המועצה לבצע את העבודה הדרושה לסילוק המפגע ולגבות את הוצאות הביצוע מאותו אדם או מאותם אנשים החייבים לסלק את המפגע, מכולם יחד או מכל אחד מהם לחוד.

סילוק המפגע על ידי המועצה

6א. קבע התברואן, לאחר בדיקה, כי נשקפת סכנה מיידית לבריאות הציבור או לשלומו בשל קיומו של מפגע או מטרד סביבתי חמור בנכס, רשאית העירייה לבצע באופן מיידי את העבודה הדרושה לסילוק המפגע, בלא משלוח הודעה לפי סעיף 5, ולגבות את הוצאות הביצוע מאותו אדם או מאותם אנשים האחראים לסילוק המפגע, לפי חלקם היחסי בנכס.

מפגע המהווה סכנה מיידית

תיקון תשע"ב-2011

6ב. על אף האמור בסעיפים 6 ו-6א, רשאית ועדה מקצועית שחבריה הם המנהל הכללי של העירייה או נציגו, היועץ המשפטי או נציגו וגזבר העירייה או נציגו (להלן – הוועדה המקצועית) להפחית או לבטל את החיובים שהושתו על בעלי הנכסים לפי סעיפים 6 ו-6א אם מצבו החומרי של החייב מצדיק זאת; לצורך בחינת מצבו החומרי תתבסס הוועדה המקצועית על המבחנים שנקבעו בתקנות 2 ו-7 לתקנות הסדרים במשק המדינה (הנחה מארנונה), התשנ"ג-1993.

מתן הנחה או פטור מחיוב

תיקון תש"ף-2019

7. דעתו של התברואן בדבר קיומו של מפגע, מקורו או מהותו, או בדבר העבודות והחמרים הדרושים לסילוק המפגע ולמניעת הישנותו תהא קובעת וסופית.

החלטת התברואן

8. (א) בעל בנין, שנמצאות בו דירות אחדות, חייב, לכשיידרש לכך על ידי התברואן, להדביק ולהחזיק במקום נראה לעין בבנין העתק מחוק עזר זה או מחלק ממנו.

חובות

(ב) בעל הנכסים והמחזיק בנכסים חייבים לשמור על הנקיון בנכסים ובסביבתם באופן המניח את דעת התברואן, וכן לנקות ולסלק כל זוהמה, פסולת, זבל, דומן או אשפה אחרת שנצטברו בנכסים או בסביבתם.

(ג) אדם המעסיק עובדים לעבודות בניה, חפירה, חציבה וכיוצא באלה, חייב להקים בית כסא ארעי לשימוש העובדים, לפי שרטוט דוגמה של משרד הבריאות, במקום שיקבע התברואן, למשך זמן ביצוע העבודות, וכן חייב, לאחר גמר העבודות, לבער ולסלק את כל הזוהמה והלכלוך שנצטברו ולפרק את בית הכסא הארעי בצורה המניחה את דעת התברואן.

9. (א) מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי כל אדם בוגר העובד או המועסק שם, או אם ההודעה נשלחה אליו בדואר במכתב רשום לפי מען מגוריו או עסקו הרגילים או הידועים לאחרונה. אם אי-אפשר לקיים את המסירה כאמור תהא המסירה כדין אם הוצגה ההודעה במקום בולט באחד המקומות האמורים או על הנכס שבו היא דנה או נתפרסמה בשני עתונים הנפוצים בתחום המועצה, שאחד מהם, לפחות, הוא בשפה העברית.

מסירת הודעות

(ב) הודעה שיש למסור אותה לפי חוק עזר זה לבעל נכסים או למחזיק בהם, יראו אותה כאילו נערכה כהלכה, אם נערכה אליו בתואר "הבעל" או "המחזיק" של אותם נכסים, ללא כל שם או תיאור נוסף.

10. כל אדם העושה אחד מאלה:

עבירות ועונשין

(1) מפריע לתברואן במילוי תפקידו לפי חוק עזר זה;

(2) מכניס שפכים או מים דלוחים בכלי קיבול המיועד לאשפה;

(3) מניח כלי קיבול לאשפה ברחוב;

(4) עושה צרכיו ברשות הרבים, במקום ציבורי, בחדר מדרגות או בכל מקום שאינו מיועד לצורך זה;

(5) יורק ברחוב או במקום ציבורי;

(6) מטיל נייר, אשפה, נוצות או כל פסולת אחרת ברשות הרבים או בבנין ציבורי;

(7) שופך מים או נוזלים אחרים ברשות הרבים, או מניח למים או לנוזלים אחרים שיזלו מרשותו לרשות הרבים;

(8) שם ברחוב בקבוקים, שברי זכוכית, מסמרים, חומר חד, אבן, חול, ברזל, עץ, גרוטאות או חומר בניה כל שהוא;

(9) משליך ברחוב קליפות, פירות, ירקות, נבלות בעלי-חיים או חלקיהן, או פסולת מזון כל שהיא;

(10) רוחץ כלי רכב ברשות הרבים;

(11) נובר או מחטט בתוך פחי אשפה או בכלי קיבול אחרים לאשפה;

(12) מאכיל בעלי-חיים ברחוב באופן שיש בו כדי לזהם את הרחוב;

(13) חולב בהמות בית ברחוב;

(14) שוחט בעל-חיים או מורטו ברשות הרבים, בחצר או בחדר מדרגות או על גג מבנה;

(15) מדליק, מבעיר או משתמש באש בתוך נכסים, לצורך בישול מזון, טיגונו, אפייתו וכיוצא בהם, במשך כל שעות היממה, בכל ימות השנה, למעט שטחים שנועדו במפורש לכך;

תיקון תשנ"ז-1997

(16) מחזיק בעלי חיים בניגוד להוראות סעיף 2א(א) או (ב);

תיקון תשס"ג-2003

(17) אינו ממלא אחר חובה מהחובות המוטלות עליו על פי חוק עזר זה,

עובר על הוראות חוק עזר זה ויחולו לגביו הוראות סעיף 254 לפקודה.

תיקון תשס"ג-2003

11. חוק עזר לאשדוד (מפגעי תברואה), תשכ"ב-1962 – בטל.

ביטול

12. לחוק עזר זה ייקרא "חוק עזר לאשדוד (מפגעי תברואה), תשכ"ח-1967".

השם

נתאשר.

כ' באלול תשכ"ז (25 בספטמבר 1967) א' גרעין

ראש המועצה המקומית אשדוד

חיים משה שפירא

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשכ"ח מס' 2138](http://www.nevo.co.il/Law_word/law06/tak-2138.pdf) מיום 23.11.1967 עמ' 261.

   תוקן [ק"ת תשל"ז מס' 3655](http://www.nevo.co.il/Law_word/law06/tak-3655.pdf) מיום 25.1.1977 עמ' 786 – תיקון תשל"ז-1977 בסעיף 1(12) לחוק עזר לאשדוד (תיקון חוקי עזר) (מס' 2), תשל"ז-1977.

   [ק"ת חש"ם תשמ"א מס' 95](http://www.nevo.co.il/Law_word/law07/mekomi-0095.pdf) מיום 27.9.1981 עמ' 1695 – תיקון תשמ"א-1981 בסעיף 1(18) לחוק עזר לאשדוד (תיקון חוקי עזר), תשמ"א-1981.

   [ק"ת חש"ם תשמ"ג מס' 166](http://www.nevo.co.il/Law_word/law07/mekomi-0166.pdf) מיום 10.3.1983 עמ' 306 – תיקון תשמ"ג-1983 בסעיף 1(18) לחוק עזר עזר לאשדוד (תיקון חוקי עזר) (מס' 2), תשמ"ג-1983.

   [ק"ת חש"ם תשמ"ד מס' 245](http://www.nevo.co.il/Law_word/law07/mekomi-0245.pdf) מיום 13.9.1984 עמ' 803 – תיקון תשמ"ד-1984 בסעיף 1(15) לחוק עזר לאשדוד (תיקון חוקי עזר), תשמ"ד-1984.

   [ק"ת חש"ם תשמ"ה מס' 278](http://www.nevo.co.il/Law_word/law07/mekomi-0278.pdf) מיום 14.6.1985 עמ' 355 – תיקון תשמ"ה-1985 בסעיף 1(17) לחוק עזר לאשדוד (תיקון חוקי עזר), תשמ"ד-1984.

   [ק"ת חש"ם תשמ"ו: מס' 295](http://www.nevo.co.il/Law_word/law07/mekomi-0295.pdf) מיום 15.1.1986 עמ' 35 – תיקון תשמ"ו-1986 בסעיף 1(17) לחוק עזר לאשדוד (תיקון חוקי עזר), תשמ"ו-1986. [מס' 306](http://www.nevo.co.il/Law_word/law07/mekomi-0306.pdf) מיום 17.7.1986 עמ' 159 – תיקון (מס' 2) תשמ"ו-1986 בסעיף 1(17) לחוק עזר לאשדוד (תיקון חוקי עזר), תשמ"ו-1986.

   [ק"ת חש"ם תשמ"ח: מס' 361](http://www.nevo.co.il/Law_word/law07/mekomi-0361.pdf) מיום 12.5.1988 עמ' 284 – תיקון תשמ"ח-1988 בסעיף 1 לחוק עזר לאשדוד (תיקון חוקי עזר), תשמ"ו-1986. [מס' 382](http://www.nevo.co.il/Law_word/law07/mekomi-0382.pdf) מיום 30.8.1988 עמ' 738 – תיקון (מס' 2) תשמ"ח-1988 בסעיף 1(16) לחוק עזר לאשדוד (תיקון חוקי עזר), תשמ"ח-1988.

   [ק"ת חש"ם תשנ"ז מס' 573](http://www.nevo.co.il/Law_word/law07/mekomi-0573.pdf) מיום 13.2.1997 עמ' 214 – תיקון תשנ"ז-1997.

   [ק"ת חש"ם תשס"ג מס' 666](http://www.nevo.co.il/Law_word/law07/mekomi-0666.pdf) מיום 18.3.2003 עמ' 304 – תיקון תשס"ג-2003.

   [ק"ת חש"ם תשע"ב מס' 761](http://www.nevo.co.il/Law_word/law07/mekomi-0761.pdf) מיום 20.11.2011 עמ' 9 – תיקון תשע"ב-2011.

   [ק"ת חש"ם תש"ף מס' 978](http://www.nevo.co.il/Law_word/law07/mekomi-0978.pdf) מיום 10.11.2019 עמ' 122 – תיקון תש"ף-2019. [↑](#footnote-ref-1)