חוק עזר לאשדוד (סלילת רחובות), תשס"ז-2007

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif9) | 4 |
| סעיף 3 | החיוב בהיטל | [Go](#Seif10) | 4 |
| סעיף 4 | חישוב ההיטל ואופן תשלומו | [Go](#Seif2) | 5 |
| סעיף 5 | בניה חורגת | [Go](#Seif3) | 5 |
| סעיף 6 | מניעת כפל תשלום | [Go](#Seif11) | 5 |
| סעיף 7 | נכס גובל | [Go](#Seif4) | 6 |
| סעיף 8 | שערוך חובות בפיגור | [Go](#Seif5) | 6 |
| סעיף 9 | טעות בחיוב | [Go](#Seif12) | 6 |
| סעיף 10 | חיוב בעלים משותפים | [Go](#Seif13) | 6 |
| סעיף 11 | סלילת מדרכה בידי בעל נכס | [Go](#Seif14) | 6 |
| סעיף 12 | אדמה חקלאית | [Go](#Seif15) | 6 |
| סעיף 13 | מסירת הודעות | [Go](#Seif16) | 7 |
| סעיף 14 | תיקון חוק עזר | [Go](#Seif17) | 7 |
| סעיף 15 | מגבלת גבייה | [Go](#Seif6) | 7 |
| סעיף 16 | ביטול | [Go](#Seif7) | 7 |
| סעיף 17 | הוראת מעבר | [Go](#Seif8) | 7 |
| סעיף 18 | הוראת שעה | [Go](#Seif18) | 7 |
|  | תוספת | [Go](#med0) | 7 |

חוק עזר לאשדוד (סלילת רחובות), תשס"ז-2007[[1]](#footnote-1)\*

בתוקף סמכותה לפי סעיפים 250, 251 לפקודת העיריות (להלן – הפקודה), מתקינה מועצת עיריית אשדוד חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בנין, שייעודה הוא לחקלאות על פי תכנית ואין משתמשים בה או שלא ניתן לגביה היתר לשימוש למטרה אחרת;

"בנין " – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר אליו חיבור של קבע;

"בעל נכס" –

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן - חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר או מי שזכאי כדין להירשם כבעלו; בהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; בהעדר חוכר לדורות או בר רשות כאמור – הבעל הרשום של הנכס;

"דמי השתתפות" – דמי השתתפות לפי חוק עזר לאשדוד (סלילת רחובות), התשכ"ג-1965 וחוק עזר לאשדוד (סלילת רחובות), התשכ"ו-1965 (להלן – חוק העזר הקודם);

"היטל" או "היטל סלילת רחובות" – היטל סלילת כביש או היטל סלילת מדרכה או היטל סלילת רחוב משולב או שלושתם, לפי הענין;

"היטל סלילת רחובות עורקיים" – כמשמעו בסעיף 6(ד) לחוק העזר הקודם;

"היתר בניה", "סטיה מהיתר", "תעודת גמר למבנה" – כמשמעותם בחוק התכנון והבניה, התשכ"ה-1965 (להלן – חוק התכנון) והתקנות שהותקנו לפיו (להלן – תקנות התכנון);

"המהנדס" – מהנדס העיריה, לרבות עובד העיריה שהוא העביר אליו בכתב את סמכויותיו לפי חוק עזר זה, כולן או מקצתן;

"המועצה" – מועצת העיריה;

"העיריה" – עיריית אשדוד;

"הפרשי הצמדה", "מדד", "תשלומי פיגורים" – כמשמעותם בחוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן – חוק הרשויות המקומיות (ריבית והפרשי הצמדה));

"טופס 4" – כמשמעותו בסעיף 5 לתקנות התכנון והבניה (אישורים למתן שירותי חשמל, מים וטלפון), התשמ"א-1981;

"כביש" – רחוב או חלק מרחוב המיועד למעבר כלי רכב או לחנייתם;

"יציע", "עליית גג" – כמשמעותם בפרט 1.00.1 לתוספת השלישית לתקנות התכנון

והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"מדרכה" – רחוב או חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד לשימוש להולכי רגל;

"מרפסת" - חלק חיצון של בנין אשר –

(1) רצפתו קשורה לרצפת פנים הבנין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבנין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לענין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבנין ובין קצה הבנין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס למגורים" – (נמחקה);

תיקון תשע"ח-2017

"נכס אחר" – (נמחקה);

תיקון תשע"ח-2017

"נכס מעורב" – (נמחקה);

תיקון תשע"ח-2017

"נפח בניין" – (נמחקה);

תיקון תשע"ח-2017

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע מרחוב דרך נכס אחר או דרך מדרכה, לרבות נכס שבינו ובין אותו רחוב או קטע רחוב יש תעלה, ביוב, חפירה, רצועת ירק, נטיעות, שדרה או כיוצא בהם או שטח המיועד לשימוש כאמור לפי תכנית שאושרה לפי חוק התכנון, לרבות נכס שבינו לבין הרחוב הנסלל מפריד נכס אחר ובלבד שקיימת גישה מאותו הרחוב לנכס האמור, שלא דרך רחוב אחר;

"סלילת רחוב" – סלילת כביש או מדרכה או רחוב משולב או הרחבתם, לרבות עשיית עבודות אלה:

(1) הכנת תכניות לסלילת רחוב ואישורן;

(2) העתקת עמודי חשמל, רמזורים או טלפון, עקירת עצים או נטיעתם מחדש, הריסת מבנים ישנים ופינוי ההריסות, התקנה מחדש, או סילוק של ביבים, תעלות או צינורות מים וניקוז, בורות שפכים, כבלי חשמל או טלפון או כבלי תשתיות אחרות, סילוק או העתקת סככות או תחנות אוטובוסים, ובלבד שהעבודות כאמור נעשו עקב או לצורך סלילת רחוב;

(3) התאמת רחוב מבחינת שיפועיו ומפלסיו לרחובות הסמוכים לו, כיוון כניסות, מדרכות וגדרות של רשות היחיד אל מפלסי הרחוב הנסלל;

(4) חפירה, מילוי, פילוס;

(5) הנחת רובד חומרי מחצבה, בטון, אספלט או חומר אחר שהונח על פני האדמה כיסוד לכיסוי או כדי לשמש באופן זמני לתנועה;

(6) בניה ושינוי של קירות תומכים, מדרגות, אבני שפה, צדי דרך, גדרות מגן, קירות גבול, מיתקני בטיחות ועבודה בנכס גובל ברחוב הדרושה לסלילה או עקב פעולות הפקעת מקרקעין או הכשרת שטח הכרוכות בסלילה;

(7) ריצוף שבילים, סידור שדרות, מדשאות, מזרקות, בריכות, ספסלים, פרגולות, רהיטי רחוב אחרים, נטיעת עצים או צמחים, סידורם וגידורם, התקנת תחנות אוטובוס או תחנות המתנה, לוחות מודעות, מעקות בטיחות;

(8) התקנת תאורה ברחוב, לרבות התקנת רמזורים;

(9) הצבת תמרורים וסימון דרך לכלי רכב ולהולכי רגל, בין על ידי שילוט או סימון בצבע ובין בדרך אחרת;

(10) בניית גשרים ומעברים תת–קרקעיים לכלי רכב ולהולכי רגל;

(11) בניית או הקמת קירות או סוללות אקוסטיים;

(12) עבודה אחרת הדרושה לסלילת רחוב או קשורה בה;

"עסק" – נכס המשמש או המיועד לשמש למטרה שאינה מגורים, לרבות נכס שנמצא בו בנין המשמש למטרה כאמור ולמעט נכס לתעשיה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד לפי גובהו המזערי של אותו חלל, כקבוע בפרט 2.03 לסימן ב' לחלק ב' לתוספת השניה של תקנות היתר בניה, לרבות שטחי שירות, בניני עזר, מרתפים, מרפסות מקורות ופתוחות, מחסנים, שטחי אחסנה, חדרי מדרגות, מעברים, גבליות, יציעים, חדרי מעליות, עליות גג וכל שטח אחר בקומה, אך למעט שטח שנקבע בהיתר בניה כמרתף לחניה והמשמש בפועל לחניה ואינו מהווה עסק בפני עצמו;

"ראש העיריה" – לרבות עובד העיריה שראש העיריה הסמיך בכתב לענין הפעלת סמכויותיו לפי הוראות חוק עזר זה, כולן או מקצתן;

"רחוב" – שטח שהוקצה או יועד בתכנית לשמש דרך, לרבות כביש, מדרכה או רחוב משולב; לענין זה, "דרך" – כהגדרתה בחוק התכנון;

"רחוב גובל" - רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס יש תעלה, חפירה, רצועת ירק, נטיעות, שדרה או כיוצא בזה, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב שבו כביש ומדרכה בנויים במפלס אחד או בלא הפרדה ביניהם עשויים אבנים משתלבות או אחרת;

"שטח בנין" – הסכום במ"ר של שטחי כל הקומות בבנין, לרבות:

(1) שטחה של בניה חדשה שהוקמה בלא היתר בניה או בסטיה מהיתר או בחריגה ממנו;

(2) שטחו של בנין או שטחה של תוספת לבנין העתידים להיבנות שאושרה לגביהם בקשה להיתר בניה על ידי מוסד תכנון המוסמך על פי חוק התכנון – לפי השטח שאושר;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס, לרבות הקרקע שעליה ניצב הבנין;

"תכנית" – כהגדרתה בחוק התכנון;

"תעודה" – כאמור בסעיף 324 לפקודה;

"תעריף ההיטל המעודכן" – תעריף ההיטל שבתוספת לפי שיעורו המעודכן במועד הוצאת דרישת התשלום, לפי חוק עזר זה;

"תעריף ההיטל שבתוקף" – תעריף ההיטל שבתוספת לפי שיעורו המעודכן ביום התשלום בפועל לקופת העיריה.

2. היטל סלילת רחובות נועד לכיסוי הוצאות העיריה בשל סלילת רחובות בתחום העיריה, בלא זיקה לעלות סלילת רחוב הגובל בנכס נשוא החיוב.

היטל סלילת רחובות

3. (א) היטל סלילת רחובות יוטל על בעל נכס - בהתקיים אחד מהמקרים האלה:

החיוב בהיטל

(1) תחילת סלילת רחוב גובל בנכס; לענין זה, "תחילת סלילה" - גמר תכניות לביצוע של הרחוב הגובל וכן אישור של המהנדס לפיו בכוונת העיריה לצאת למכרז לביצוע עבודות סלילת הרחוב הגובל או להתקשר כדין בדרך אחרת לביצוע עבודות כאמור בתוך 12 חודשים ממועד מתן האישור;

(2) בשל הוספת בניה או בניה חדשה בנכס; לענין זה, "בניה חדשה" או "הוספת בניה חדשה" בנכס – אישור מוסד התכנון המוסמך לפי חוק התכנון, לבקשה להיתר בניה בנכס וטרם מתן ההיתר או בניה בפועל; לא היה סלול רחוב גובל בנכס בעת אישור הבקשה להיתר בניה, יאשר מהנדס העיריה כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בשל בניה חורגת, כמפורט בסעיף 5 לחוק העזר.

(ב) היטל סלילה שעילתו בניה שהוספה לנכס או בניה חדשה בנכס או בניה חורגת, ישולם גם אם נסלל רחוב גובל לפני תחילתו של חוק עזר זה.

4. (א) היטל סלילה יחושב לפי שטח הקרקע בנכס ושטחו של בנין שבנכס, וסכומו יהיה הסכום המתקבל ממכפלת שטח הקרקע ושטח הבנין שבנכס, בתעריפי ההיטל שבתוספת בהתאם להוראות חוק עזר זה.

חישוב ההיטל

תיקון תשע"ג-2013

תיקון תשע"ח-2017

(ב) לצורך תשלום ההיטל, תמסור העיריה לחייב בתשלומו דרישת תשלום שבה יפורט סכום ההיטל, הסעיף בחוק העזר שמכוחו הוטל ההיטל, תעריפי ההיטל אשר שימשו בסיס לחישובו, מידות הנכס ששימשו יסוד לחיוב, דרכי תשלום ההיטל ומועד תשלומו; דרישת תשלום תימסר בעת התגבשות עילת חיוב כאמור בחוק עזר זה.

(ג) היטל שעילתו קבועה בסעיף 3(א)(1) ישולם לפי תעריפי ההיטל המעודכנים; היטל שעילתו קבועה בסעיף 3(א)( 2) ישולם לפי תעריפי ההיטל שבתוקף; היטל שעילתו קבועה בסעיף 3(א)(3) ישולם לפי התעריפים המפורטים בסעיף 5 לחוק העזר.

(ד) לא נמסרה מסיבה כלשהי דרישת התשלום באחד המועדים כאמור, רשאית העיריה למסור את דרישת התשלום –

(1) עם הגשת בקשה למתן תעודת העברה לרשם המקרקעין;

(2) עם הגשת בקשה לאישור העיריה להעברת זכויות חכירה במינהל מקרקעי ישראל;

(3) עם קבלת טופס 4 או תעודת גמר לפי חוק התכנון או תקנות התכנון;

היטל סלילה לפי סעיף קטן זה יחושב על פי תעריף ההיטל שבתוקף.

(ה) פגם בדרישת תשלום אינו גורע מחובת בעל נכס לשלם לעיריה היטל סלילת רחובות לפי חוק עזר זה.

(ו) דרישת תשלום שנמסרה לפי סעיף 3(א)( 1) תיפרע בתוך 30 ימים מיום מסירת דרישת תשלום לבעל נכס; דרישת תשלום שנמסרה לפי סעיפים 3(א)(2) ו-4(ד) תיפרע כתנאי למתן ההיתר, האישור או התעודה המבוקשים לפי הענין.

4א. (בוטל).

תיקון תשע"ח-2017

4ב. (בוטל).

תיקון תשע"ח-2017

5. (א) נבנה בנין בנכס או שהוספה בניה לנכס, בלא היתר בניה או בסטיה או בחריגה ממנו (להלן – בניה חורגת), ישלם בעל הנכס היטל סלילת רחובות לפי חוק עזר זה.

בניה חורגת

(ב) לענין סעיף קטן (א) יראו את יום תחילת הבניה החורגת כפי שייקבע בידי המהנדס או את יום תחילת ביצוע עבודות הסלילה, לפי המועד המאוחר מביניהם, כמועד שבו התגבש החיוב בהיטל סלילה (להלן – מועד התגבשות החיוב).

(ג) דרישת תשלום שנשלחה לפי סעיף זה תיפרע בתוך 30 ימים מיום מסירתה.

(ד) סכום ההיטל בשל בניה חורגת יהיה הסכום הגבוה מבין אלה:

(1) הסכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת הפרשי הצמדה וריבית, החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת; לענין סעיף זה, "העלאת תעריפי ההיטל" – העלאת תעריפים באמצעות תיקונו של חוק העזר.

6. (א) לענין נכס שבעבורו שולמו דמי השתתפות בשל סלילת רחוב גובל, ולא שולם היטל

מניעת כפל תשלום

סלילת רחובות עורקיים, יחולו הכללים האלה:

(1) שולמו בעבור נכס דמי השתתפות בשל סלילת רחוב גובל, כביש ומדרכה, ולא שולם היטל סלילת רחובות עורקיים, יחויב בעל הנכס בהיטל סלילת רחובות בשיעור של 39% בלבד מהחיוב בהתאם להוראות חוק עזר זה;

(2) שולמו בעבור נכס דמי השתתפות בשל סלילת רחוב גובל, כביש בלבד בלא מדרכה, ולא שולם היטל סלילת רחובות עורקיים, יחויב בעל הנכס בהיטל סלילת רחובות בשיעור 39% בלבד מהחיוב בהיטל סלילת כביש הקבוע בתוספת בהתאם להוראות חוק עזר זה וכן בהיטל סלילת מדרכות בשיעור הקבוע בתוספת בהתאם להוראות חוק עזר זה;

(3) על אף האמור בפסקאות (1) ו-(2), אם שולמו בעבור נכס דמי השתתפות בשל סלילת רחוב גובל אשר נקבע ככביש עורקי על פי חוק העזר הקודם, ולא שולם היטל סלילת רחובות עורקיים, והנכס מצוי ברובע או באזור אשר לפני כניסתו לתוקף של חוק עזר זה לא נסללו בו כבישים פנימיים, יחויב בעל הנכס בהיטל סלילת רחובות בשיעור 71.4% מהחיוב בהתאם לחוק עזר זה.

תיקון תשע"ב-2011

(ב) שולם בעבור נכס היטל סלילת רחובות עורקיים ולא שולמו בעבורו דמי השתתפות, יחויב בעל הנכס בהיטל סלילת רחובות, בשיעור 61% אחוזים מהחיוב בהתאם להוראות חוק

עזר זה.

(ג) לענין נכס שבעבורו שולמו דמי השתתפות בשל סלילת רחוב גובל והיטל סלילת רחובות עורקיים, יחולו הכללים האלה:

(1) שולמו בעבור נכס דמי השתתפות בשל סלילת רחוב גובל, כביש ומדרכה, וכן שולם היטל סלילת רחובות עורקיים, לא יחויב בעל הנכס בהיטל עפ"י חוק עזר זה אלא בגין תוספת בניה או בניה חדשה בנכס;

(2) שולמו בעבור נכס דמי השתתפות בשל סלילת רחוב גובל, כביש בלבד, וכן שולם היטל סלילת רחובות עורקיים, יחויב בעל הנכס בהיטל מדרכה בשיעור של 61% מסך החיוב בהתאם להוראות חוק עזר זה.

(ד) שולמו בעבור נכס דמי השתתפות והיטל סלילת רחובות עורקיים, ונהרס הבנין שהיה קיים בנכס בעת התשלום, כולו או מקצתו, יחושב ההיטל בשל בניה חדשה או תוספת בניה על בסיס שטחה בניכוי שטח הבנין שנהרס כאמור.

תיקון תשע"ג-2013

תיקון תשע"ח-2017

7. נכס הגובל ברחוב משולב או שהחליטה העיריה לסלול רחוב משולב הגובל לנכס, יראוהו לענין חוק עזר זה, כנכס הגובל ברחוב שבו נסללו או שהוחלט כי ייסללו כביש ומדרכה.

נכס גובל

8. לא שולם במועדו היטל סלילה שנמסרה לגביו דרישת תשלום, יחושב סכום ההיטל לפי שיעורו בדרישת התשלום, בתוספת תשלומי פיגורים החל מהמועד שנקבע לתשלומו בחוק העזר ועד למועד התשלום בפועל.

שערוך חובות בפיגור

9. (א) שולם לעיריה בטעות סכום נמוך או גבוה מהסכום המחושב לפי תעריפי ההיטל שבתוקף, ישלם החייב בתשלום ההיטל או יוחזר לו, לפי הענין, ההפרש שבין הסכום ששולם בפועל לבין סכום ההיטל המגיע לפי תעריף ההיטל שהיה בתוקף ביום התשלום.

טעות בחיוב

(ב) על תשלום או החזר לפי סעיף קטן (א) יחולו הוראות חוק הרשויות המקומיות (ריבית והפרשי הצמדה).

10. היה נכס גובל, בבעלות משותפת, רשאית העיריה לגבות תשלומים המגיעים לה מהם לפי חוק עזר זה מהבעלים לפי חלקם היחסי בבעלות בנכס.

חיוב בעלים משותפים

11. (א) ראש העיריה רשאי לדרוש, הודעה בכתב, מבעל נכס גובל, או להתיר לו, לבקשתו, לסלול מדרכה ראשונה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעל נכס

(ב) לא יסלול אדם מדרכה לפי דרישה או היתר כאמור בסעיף קטן (א), אלא בהתאם לתנאים שפורטו בהודעה, לפי תכנית ביצוע, מפרטים וכתבי כמויות שאושרו בידי המהנדס, וכן לפי אומדן תקציבי שאישרו המהנדס וגזבר העיריה.

(ג) סלל אדם מדרכה שלא בהתאם לקבוע בסעיפים קטנים (א) ו–(ב), רשאית העיריה לשנות או להרוס את המדרכה, לסלול את המדרכה מחדש, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ד) לא מילא בעל נכס אחר הודעת ראש העיריה כאמור בסעיף קטן (א), הוא יחויב בתשלום מלוא ההיטלים לפי הוראות חוק עזר זה.

(ה) סלל בעל נכס גובל מדרכה כאמור בסעיף קטן (ב), או שילם לעיריה את הוצאות סלילתה של מדרכה בהתאם לסעיף קטן (ג), יקוזזו הוצאות הסלילה שהוציא בעל הנכס מסכום ההיטלים שהוא חייב בהם לפי הוראות חוק עזר זה; לענין זה, קביעת המהנדס בדבר סכום הוצאות הסלילה תהיה ראיה לכאורה להוצאות הסלילה של העיריה.

12. (א) בעל נכס מסוג אדמה חקלאית לא ישלם בעדה היטל סלילת רחובות.

אדמה חקלאית

(ב) חדל נכס מלהיות אדמה חקלאית, מששונה ייעודו בתכנית, חייב בעליו בהיטל סלילה לפי הוראות חוק עזר זה.

(ג) חדל נכס מלהיות אדמה חקלאית, משניתן לגביו היתר לשימוש חורג, חייב בעליו בהיטל סלילה לפי הוראות חוק עזר זה וההיטל ישולם כתנאי למתן ההיתר.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), יחולו

הוראות סעיף 5 דלעיל בשינויים המחויבים לפי הענין.

13. מסירת הודעה, לרבות דרישת תשלום, לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או במשלוח מכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגת ההודעה במקום בולט באחד המקומות האמורים או על הנכס שבו היא דנה.

מסירת הודעות

14. בתוספת לחוק עזר לאשדוד (הצמדה למדד), התשמ"ד-1983 (להלן – חוק עזר הצמדה למדד), במקום "חוק עזר לאשדוד (סלילת רחובות) התשכ"ו-1965" יבוא "חוק עזר לאשדוד (סלילת רחובות), התשס"ז-2007".

תיקון חוק עזר (הצמדה למדד)

15. מיום ה' באלול התשפ"ב (1 בספטמבר 2022), הטלת היטל לפי חוק עזר זה תהיה טעונה את אישורם של מליאת המועצה ושר הפנים או מי מטעמו.

מגבלת גבייה

תיקון תשע"ח-2017

16. חוק עזר לאשדוד (סלילת רחובות), התשכ"ו-1965 – בטל.

ביטול

17. הודעות תשלום שנשלחו על פי ה חוק הישן יישארו בתוקפן גם אם מועד פירעונן הוא לאחר תחילת תוקפו של חוק עזר זה בכפוף לתשלומן במועד.

הוראת מעבר

18. על אף האמור בחוק עזר הצמדה למדד, יעודכנו תעריפי ההיטל שנקבעו בתוספת ב-1 בחודש שלאחר פרסומו של חוק עזר זה (להלן - יום העדכון הראשון), לפי שיעור שינוי מדד המחירים לצרכן שפורסם לאחרונה לפני יום העדכון הראשון לעומת מדד חודש פברואר 2006.

הוראת שעה

תוספת

תיקון תשע"ח-2017

(סעיפים 4, 5 ו-6)

שיעורי ההיטל

בשקלים חדשים

1. היטל סלילת כביש –

(א) שטח קרקע, לכל מ"ר משטח הקרקע 37.95

(ב) שטח בניין, לכל מ"ר משטח הבניין 101.09

2. היטל סלילת מדרכה –

(א) שטח קרקע, לכל מ"ר משטח הקרקע 25.00

(ב) שטח בניין, לכל מ"ר משטח הבניין 66.62

3. היטל סלילת רחוב משולב –

(א) שטח קרקע, לכל מ"ר משטח הקרקע 62.95

(ב) שטח בניין, לכל מ"ר משטח הבניין 167.71

י"ט בשבט התשס"ז (7 בפברואר 2007) צבי צילקר

ראש עיריית אשדוד

1. \* פורסם [ק"ת חש"ם תשס"ז מס' 704](http://www.nevo.co.il/Law_word/law07/mekomi-0704.pdf) מיום 14.6.2007 עמ' 348.

   תוקן [ק"ת חש"ם תשע"ב מס' 763](http://www.nevo.co.il/Law_word/law07/MEKOMI-0763.pdf) מיום 29.12.2011 עמ' 70 – תיקון תשע"ב-2011.

   [ק"ת חש"ם תשע"ג מס' 790](http://www.nevo.co.il/Law_word/law07/mekomi-0790.pdf) מיום 7.7.2013 עמ' 594 – תיקון תשע"ג-2013; ר' סעיף 5 לענין הוראת שעה.

   [ק"ת חש"ם תשע"ח מס' 898](http://www.nevo.co.il/Law_word/law07/mekomi-0898.pdf) מיום 20.12.2017 עמ' 270 – תיקון תשע"ח-2017; ר' סעיף 8 לענין הוראת שעה.

   8. על אף האמור בחוק עזר לאשדוד (הצמדה למדד), התשמ"ד-1983, יעודכנו שיעורי ההיטל שנקבעו בתוספת כנוסחה בסעיף 7 לחוק עזר זה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן שמפרסמת הלשכה המרכזית לסטטיסטיקה (להלן – המדד), לפי שיעור שינוי המדד שפורסם לאחרונה לפני יום העדכון הראשון לעומת מדד חודש ספטמבר 2016. [↑](#footnote-ref-1)