חוק עזר לאשדוד (רוכלות), תש"ס-2000

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | איסור לעסוק ברוכלות | [Go](#Seif2) | 2 |
| סעיף 3 | רוכלות ניידת | [Go](#Seif3) | 2 |
| סעיף 4 | תוקף רשיון | [Go](#Seif6) | 2 |
| סעיף 5 | אגרת רשיון | [Go](#Seif24) | 3 |
| סעיף 6 | מתן רישיון | [Go](#Seif25) | 3 |
| סעיף 7 | נשיאת רשיון | [Go](#Seif4) | 3 |
| סעיף 8 | איסור להעביר רשיון | [Go](#Seif5) | 3 |
| סעיף 9 | מקומות אסורים לרוכלות | [Go](#Seif7) | 3 |
| סעיף 10 | רוכלות במזון | [Go](#Seif8) | 3 |
| סעיף 11 | איסור להכריז על סחורה | [Go](#Seif9) | 3 |
| סעיף 12 | שמירת הניקיון | [Go](#Seif10) | 3 |
| סעיף 13 | איסור לקשור אל מבנה | [Go](#Seif11) | 3 |
| סעיף 14 | רוכלות ילדים | [Go](#Seif12) | 3 |
| סעיף 15 | שעות רוכלות | [Go](#Seif13) | 3 |
| סעיף 16 | איסור העמדת ציוד שלא בשעות רוכלות | [Go](#Seif14) | 3 |
| סעיף 17 | ימים אסורים ברוכלות | [Go](#Seif15) | 3 |
| סעיף 18 | דרישה לסילוק כלים או טובין ולביצוע עבודה | [Go](#Seif26) | 4 |
| סעיף 19 | ביצוע בידי העיריה | [Go](#Seif16) | 4 |
| סעיף 20 | תפיסת כלים | [Go](#Seif17) | 4 |
| סעיף 21 | החזרת חפצים | [Go](#Seif18) | 4 |
| סעיף 22 | בקשה לביטול תפיסה | [Go](#Seif19) | 4 |
| סעיף 23 | עיכוב חפצים | [Go](#Seif20) | 4 |
| סעיף 24 | איסור הפרעה | [Go](#Seif21) | 5 |
| סעיף 25 | שמירת דינים | [Go](#Seif22) | 5 |
| סעיף 26 | הודעה | [Go](#Seif23) | 5 |
| סעיף 27 | ביטול | [Go](#Seif27) | 5 |

חוק עזר לאשדוד (רוכלות), תש"ס-2000[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, וסעיף 11ג לחוק רישוי עסקים, התשכ"ח-1968 (להלן – החוק), מתקינה מועצת עיריית אשדוד חוק עזר זה:

1. בחוק עזר זה –

הגדרות

"דוכן" – שולחן או כלי עזר אחר, המשמשים להחזקת טובין או למכירתם;

"ילד" – מי שטרם מלאו לו 14 שנים;

"ימי מנוחה" – הימים שנקבעו בסעיף 18א לפקודת סדרי השלטון והמשפט, התש"ח-1948, כימי מנוחה; תחילתם שעה לפני שקיעת החמה בערבי ימי מנוחה וסיומם במוצאי ימי מנוחה עם צאת הכוכבים;

"מזון" – מצרכי מזון כמפורט בתקנה 3 לתקנות רישוי עסקים (תנאי תברואה נאותים ברוכלות מזון), התשל"ד-1973 (להלן – תקנות רישוי עסקים ברוכלות מזון);

"מפקח" – מי שראש העיריה מינהו בכתב למפקח לפי הוראות חוק עזר זה;

"עגלה" – כלי הובלה, הנסחב או הנדחף בכוח מיכני, בכוח אדם או בכוח בעל חיים, לרבות תלת אופן;

"עיריה" – עיריית אשדוד;

"ראש העיריה" – לרבות מי שראש העיריה העביר לו את סמכויותיו לפי חוק עזר זה;

"רוכל" – בעל רשיון רוכלות שניתן לפי החוק ולפי חוק עזר זה;

"רוכלות" – כל אחד מאלה:

(1) מכירה או הצעה למכירת טובין ברחוב, במקום ציבורי אחר או במגרש שבבעלות פרטית, שלא במבנה קבע;

(2) הליכה או הובלה ממקום למקום או חיזור על בתיהם של בני אדם, תוך כדי נשיאת טובין והצעתם למכירה;

(3) הצעת שירותים לציבור, שלא במבנה קבע;

(4) קניית טובין מן הציבור או מחלק ממנו, לרבות חלפנות;

"רכב" – כמשמעותו בסעיף 1 לפקודת התעבורה, לרבות עגלה;

"רשות רישוי" – כמשמעותה בחוק, בתחום שטח השיפוט של העיריה;

"רשיון" – רשיון לעסוק ברוכלות בהתאם להוראות חוק עזר זה.

2. (א) לא יעסוק אדם ברוכלות אלא לפי רשיון ובהתאם לתנאיו.

איסור לעסוק ברוכלות

(ב) לא יעסוק רוכל ברוכלות באופן כלשהו במקום אסור לפי תנאי הרשיון.

(ג) לא יעסוק רוכל ברוכלות בשעות או באזורים שבהם נאסרה הרוכלות דרך כלל או לגבי סוגים מסוימים של טובין או לגבי הימצאות רוכלים בהם במספר העולה על מה שהתיר ראש העיריה, בהודעה פומבית שפורסמה, ובלבד שבהודעה כאמור צוינה תקופת האיסור.

(ד) ההוראות והאיסורים שבהודעה כאמור בסעיף קטן (ג) יהיו תנאי ברשיון של רוכל, גם אם אינם כתובים בו במפורש.

3. (א) לא יעסוק אדם ברוכלות מתוך רכב, אלא אם כן הרכב בעל 4 גלגלים לפחות ובעל מראה נאה וצורתו ומיתקניו אושרו בידי רשות הרישוי כמתאימים לרוכלות ניידת.

רוכלות ניידת

(ב) רכב המשמש לרוכלות יהיה בעל מיתקנים תקינים המתאימים לייעודם ובעלי מראה נאה, שיש בהם כדי להבטיח מכירת סחורה באיכות סבירה.

4. תוקפו של רשיון הוא עד 31 בדצמבר שלאחר ניתנתו.

תוקף רשיון

5. בעד מתן רשיון ישלם המבקש לקופת העיריה אגרת רשיון על פי הקבוע בחוק ובתקנות רישוי עסקים (תקופת תוקפם של רשיונות, חידושם ואגרות), התשל"ה-1974.

אגרת רשיון

6. (א) בקשה למתן רשיון תוגש לרשות הרישוי בכתב; בבקשה לרוכלות ניידת, יצורף לבקשה תצלום של רשיון הרכב, תמונה של הרכב, וכן תרשימים הנדסיים של תנוחה וחתך כלי הרכב בקנה מידה של 1:10, שצוינו בהם רוחבו, אורכו, גובהו, שטחו, מיתקניו וייעודו של הציוד המשמש לאותה רוכלות.

מתן רישיון

(ב) רשות הרישוי רשאית ליתן רשיון, לסרב לתיתו או לבטלו, לכלול בו תנאים, להוסיף עליהם, לגרוע מהם, לשנותם או לבטלם.

7. העוסק ברוכלות יישא את רשיונו בכל שעה שהוא עוסק בעסקו ויציגו בפני מפקח או שוטר בכל עת שידרשו.

נשיאת רשיון

8. רשיון הוא אישי ואינו ניתן להעברה או להסבה.

איסור להעביר רשיון

9. (א) לא יעסוק רוכל ברוכלות, בין באמצעות עגלה או רכב ובין בדרך אחרת, ברחוב, במעבר בין בנינים או בכניסה לבנין, באופן המהווה, לדעת המפקח, מטרד או מכשול לרבים או לפרט.

מקומות אסורים לרוכלות

(ב) לא יעסוק אדם ברוכלות במסעדה, בבית קפה או בבית מלון.

(ג) לא יעסוק אדם ברוכלות בחלק מתחומי העיריה שרשות הרישוי אסרה או הגבילה אותו לרוכלות או לרוכלות ניידת.

(ד) לא יעסוק אדם ברוכלות ולא יעמיד מיטלטלין או רכב המשמשים אותו בעסקו או טובין שהוא מציע למכירה בתחום של 150 מטרים מגן ילדים, מבית ספר, ממגרש משחקים או מגן ציבורי.

(ה) חניית רכב לצורך עיסוק ברוכלות מותרת באזור שהותר לעיסוק ברוכלות בלבד ובהתאם לרשיון ותנאיו.

10. לא תאושר לאדם בקשה לרשיון לרוכלות ניידת במזון, לא ינהל אדם עסק רוכלות כאמור ולא יעסוק בו, אלא אם כן התקיימו לגביו התנאים הקבועים בתקנות רישוי עסקים (תנאי תברואה נאותים ברוכלות מזון), התשל"ד-1973.

רוכלות במזון

11. לא יכריז עוסק ברוכלות על סחורתו, לא ישמיע קולות או מוסיקה ולא יקים רעש בשעת עיסוקו, לא יתלה מעל רכבו, תבניתו, מגשו או חפץ אחר המשמש אותו בעסקו, דבר פרסום או פרסומת; אולם רשאי עוסק ברוכלות ניידת לציין על גבי רכבו את סוג הסחורה שהוא מוכר, ובלבד שהדבר הותר לו באישור שרשות הרישוי נתנה לרכב.

איסור להכריז על סחורה

12. לא ילכלך רוכל ולא ירשה לאחר ללכלך את השטח שלידו הוא עוסק ברוכלות.

שמירת הניקיון

13. לא יקשור רוכל עגלה, דוכן, תבנית, מגש או חפץ אחר, המשמש אותו לצורך עיסוקו לעץ, לבנין, לגדר, לעמוד או למבנה אחר, בצורה כלשהי.

איסור לקשור אל מבנה

14. לא יעסוק ילד ברוכלות או ברוכלות ניידת ולא יעסיק אדם ילד ברוכלות כאמור.

רוכלות ילדים

15. (א) בימים שאינם ימי מנוחה, שעות הרוכלות יהיו בין השעות 07.00 עד 20.00.

שעות רוכלות

(ב) על אף האמור בסעיף קטן (א), רשאי ראש העיריה, לפי שיקול דעתו, בתנאים ולתקופה שיקבע, להתיר לרוכלים מסוג מסוים של רוכלות לעסוק בה אחרי שעה 20.00.

16. לא יעמיד רוכל, לא יניח ולא ירשה ולא יגרום למי שפועל מטעמו להעמיד או להניח ברחוב או במקום ציבורי, עגלה, דוכן, תבנית, מגש או טובין, שלא בשעות המותרות לרוכלות או כשהוא אינו נמצא במקום עיסוקו.

איסור העמדת ציוד שלא בשעות רוכלות

17. לא יעסוק רוכל בעסקו בימי מנוחה, בערב יום הזכרון לשואה ולגבורה כמשמעותו בחוק יום הזכרון לשואה ולגבורה, התשי"ט-1959, ובערב יום הזכרון לחללי מלחמת הקוממיות וצבא הגנה לישראל, כמשמעותו בחוק יום הזכרון לחללי מלחמת הקוממיות וצבא הגנה לישראל, התשכ"ג-1963, ובערב ט' באב.

ימים אסורים ברוכלות

18. היה לראש העיריה או למפקח, יסוד סביר להניח כי אדם עבר על הוראות חוק עזר זה או על הוראות החוק, רשאי הוא לעשות את האמור להלן, נוסף על הסמכויות שהוענקו לו בחוק:

דרישה לסילוק כלים או טובין ולביצוע עבודה

(1) להורות לאדם לסלק את רכבו, עגלתו, דוכנו, תבניתו, מגשו, סחורתו מהמקום שבו הם נמצאים בניגוד להוראות חוק עזר זה, וכן להורות לו לבצע עבודה הדרושה לשם כך;

(2) להורות לאדם לבצע עבודה ולעשות פעולה הדרושה לקיומן של הוראות חוק עזר זה;

(3) הורה ראש העיריה או המפקח כאמור בפסקאות (1) או (2) יפרט את התנאים, הפרטים, האופן ופרק הזמן לביצוע הסילוק, העבודה או הפעולה כאמור.

19. (א) לא מילא אדם אחר הוראות ראש העיריה או המפקח שניתנו לו כאמור בסעיף 18(1) או (2) או שביצע את הדרוש שלא לפי התנאים, הפרטים והאופן שנדרשו או אם לא סיים את שנדרש לבצע בתוך פרק הזמן שנקבע, רשאי ראש העיריה או המפקח לסלק את הרכב, העגלה, הדוכן, התבנית, המגש או הסחורה, ורשאי הוא לבצע את העבודה או את הפעולה ולגבות מאותו אדם את הוצאות הביצוע, לרבות הוצאות תקורה בשיעור של 10% מכלל ההוצאות שהוציאה העיריה, בעד טיפולה בביצוע כאמור.

ביצוע בידי העיריה

(ב) אישור בכתב מאת ראש העיריה בדבר סכום הוצאות העיריה ישמש ראיה לכאורה לדבר.

(ג) ביצוע בידי העיריה כאמור בסעיף זה אינו גורע מאחריותו של אדם לפי הוראות חוק עזר זה.

20. בלי לפגוע כאמור בסעיף 19, היה לראש העיריה, למפקח או לשוטר, יסוד סביר להניח כי רוכל עבר עבירה על הוראות חוק עזר זה או על החוק, רשאי הוא –

תפיסת כלים

(1) אם הרוכל אינו מזדהה בתעודת זהות כאמור בחוק מרשם האוכלוסין, התשכ"ה-1965, לעצרו ולהביאו לתחנת המשטרה לשם זיהויו;

(2) לתפוסת את המרכולת שבידי הרוכל, וכן כלי ואבזר המשמש את הרוכל בעיסוקו, לרבות כלי ואמצעי המשמש להובלת המרכולת, לנשיאתה, להצגתה לראווה או לאחסנתה (להלן – חפצי רוכל), וכן לתפוס את הטובין שבהחזקתו או בשליטתו של הרוכל באותה שעה; נתפסו חפצי רוכל כאמור, ימסור לרוכל מי שביצע את התפיסה, הודעה בכתב על התפיסה, חתומה בידו, המציגה את מהות העבירה שעבר הרוכל, לדעת מבצע התפיסה, ומפרטת, ככל האפשר בנסיבות הענין, את החפצים שנתפסו;

(3) המפעיל את סמכותו לפי סעיף זה רשאי להשתמש לשם כך במדיה סבירה של כוח, אם הרוכל מתנגד למעצר או לתפיסת חפציו;

(4) המבקש להפעיל את סמכותו לפי סעיף זה מכוח ההסמכה, לא יעשה כן אלא לאחר שהציג את כתב הסמכתו, אם נדרש לכך.

21. לא הגישה העיריה לבית המשפט כתב אישום נגד הרוכל על העבירה ששימשה עילה לתפיסה, בתוך 30 ימים מיום שנתפסו חפצי הרוכל, תחזיר לרוכל את החפצים שנתפסו.

החזרת חפצים

22. רוכל הרואה את עצמו נפגע בשל תפיסת חפציו וטרם הוגש נגדו כתב אישום, רשאי לבקש מבית המשפט המוסמך לדון בעבירה שבעטיה נתפסו החפצים ולצוות על העיריה להחזיר לו את החפצים שנתפסו; הוגש כתב אישום, רשאי הרוכל לבקש מבית המשפט לבטל את התפיסה.

בקשה לביטול תפיסה

23. (א) חפצי רוכל שנתפסו, יישמרו בידי העיריה, על חשבון הרוכל, עד אשר בית המשפט יקבע מה ייעשה בהם; לעיריה זכות עיכבון בחפצים כערובה לתשלום הוצאות התפיסה והשמירה, אם תהא זכאית לו לפי קביעתו של בית המשפט.

עיכוב חפצים

(ב) הורשע רוכל בעבירה שבעטיה נתפסו החפצים, רשאי בית המשפט, נוסף על כל עונש אחר שיטיל, לצוות על חילוט החפצים, כולם או חלקם; זוכה הרוכל בפסק דין שאין עליו ערעור או בוטל כתב האישום, יוחזרו לו החפצים.

(ג) נתפסו חפצים פסידים של רוכל, רשאית העיריה או מי שהסמיכה לכך, למכרם במכירה פומבית או במחיר מכירה בין מוכר לקונה ביום המכירה בשוק החופשי; יראו את דמי המכר, בניכוי הוצאות התפיסה, השמירה והמכירה, לכל ענין, במקום החפצים כאמור; חפצים פסידים במיוחד שניתן לעשות בהם שימוש בתוך 5 ימים בלבד, תהיה העיריה רשאית למסרם בלא תמורה למוכרים בתחום שיפוטה.

24. לא יפריע אדם לראש העיריה או למפקח ולא ימנע בעדו מלהשתמש בסמכויותיו לפי חוק עזר זה.

איסור הפרעה

25. הוראות חוק עזר זה באות להוסיף על הוראות כל דין ולא לגרוע מהן.

שמירת דינים

26. מסירת הודעה, דרישה, חשבון או מסמך אחר לפי חוק עזר זה, תהא כדין, אם נמסרה לידי האדם שאליו היא מכוונת או אם נמסרה במקום מגוריו או עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם או אם נשלחה בדואר במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה או אם הוצגה ההודעה במקום בולט באחד המקומות האמורים או על הנכס שבו היא דנה או אם הוכנסה לתיבת דואר הנושאת את שמו של הנמען או את שם עסקו או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

הודעה

27. חוק עזר לאשדוד (רוכלים), התשכ"ב-1962 – בטל.

ביטול

א' בתשרי התש"ס (21 בספטמבר 1999) צבי צילקר

ראש עיריית אשדוד

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 623](http://www.nevo.co.il/Law_word/law07/mekomi-0623.pdf) מיום 4.5.2000 עמ' 287. [↑](#footnote-ref-1)