חוק עזר לאשקלון (סלילת רחובות), תשע"ג-2013

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילה | [Go](#Seif2) | 4 |
| סעיף 3 | היטל סלילת רחוב | [Go](#Seif3) | 5 |
| סעיף 4 | היטל בעבור בנייה חורגת | [Go](#Seif4) | 5 |
| סעיף 5 | אדמה חקלאית | [Go](#Seif5) | 5 |
| סעיף 6 | חיוב בהיטל בשל שטח המיועד להפקעה | [Go](#Seif6) | 6 |
| סעיף 7 | דרישה לתשלום ההיטל | [Go](#Seif7) | 6 |
| סעיף 8 | שערוך חיובים וחובות | [Go](#Seif8) | 6 |
| סעיף 9 | סלילת מדרכה בידי בעל הנכס | [Go](#Seif9) | 6 |
| סעיף 10 | חיוב בעלים משותפים | [Go](#Seif10) | 6 |
| סעיף 11 | הנחה מהיטל סלילה | [Go](#Seif11) | 7 |
| סעיף 12 | מסירת הודעות | [Go](#Seif12) | 7 |
| סעיף 13 | הצמדה | [Go](#Seif13) | 7 |
| סעיף 14 | הוראת שעה | [Go](#Seif14) | 8 |
| סעיף 15 | מגבלת גבייה | [Go](#Seif15) | 8 |
| סעיף 16 | ביטול | [Go](#Seif16) | 8 |
| סעיף 17 | תחולה | [Go](#Seif17) | 8 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר לאשקלון (סלילת רחובות), תשע"ג-2013[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה מועצת עיריית אשקלון חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין, שייעודה לפי תכנית הוא לחקלאות, ושאין משתמשים בה, או שלא ניתן לגביה היתר לשימוש למטרה שאינה חקלאית;

"אישור בנייה חדשה" – אישור בתנאים מאת מוסד תכנון לבקשה להיתר בנייה להקמת בנייה חדשה;

"בנייה חדשה" – הקמת בניין חדש בנכס או תוספת לבניין קיים בנכס;

"בניין" – מבנה בתחום העירייה, בין שהוא ארעי ובין קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור, וכל המחובר אליו חיבור של קבע;

"בנייה חורגת" – בנייה שהוקמה בלא היתר או בסטייה מהיתר;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעלים הרשום של הנכס, ובהעדר רישום – בעליו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, בין שנרשמה זכותו ובין אם לאו, ובהעדר חוכר לדורות – מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות, ובהעדר חוכר או בר-רשות כאמור – בעליו הרשום של הנכס;

"דמי השתתפות" – דמי השתתפות לפי חוק עזר לאשקלון (סלילת רחובות), התשכ"ח-1967, או חוק עזר שקדם לו;

"דמי פיתוח" – דמי פיתוח ששולמו למינהל מקרקעי ישראל, לבעל נכס אחר או לגוף מפתח מטעמו בעד התקנת מערכת כבישים ומדרכות, ובלבד שסכומם אושר על-ידי מינהל מקרקעי ישראל;

"היטל סלילת כביש" – היטל המוטל לכיסוי הוצאות התקנת מערכת הכבישים העירונית לפי חוק עזר זה;

"היטל סלילת מדרכה" – היטל המוטל לכיסוי הוצאות התקנת מערכת המדרכות העירונית לפי חוק עזר זה;

"היטל קודם" – היטל סלילת כבישים או מדרכות לפי חוק עזר קודם;

"היתר בנייה", "סטייה מהיתר", "שימוש חורג" – כמשמעותם בחוק התכנון והבנייה, התשכ"ה-1965 (להלן – חוק התכנון והבנייה);

"המהנדס" – מהנדס עיריית אשקלון או עובד עירייה שסמכויות המהנדס הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"העירייה" – עיריית אשקלון;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"ועדת הנחות" – ועדת ההנחות שהוקמה לפי סעיף 11;

"המועצה" – מועצת עיריית אשקלון;

"חוק עזר קודם" – חוק עזר לאשקלון (סלילת רחובות), התשס"ג-2003;

"כביש" – רחוב או חלק מרחוב המשמש או המיועד לשמש למעבר כלי רכב או לחנייתם, לפי הוראות חוק עזר זה;

"מדרכה" – רחוב, או חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המשמש או המיועד לשמש להולכי רגל, לפי הוראות חוק עזר זה;

"מועצה" – מועצת העירייה;

"מרפסת" – חלק חיצון של בניין, אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים בקירות;

(3) לאורך שאר שוליו ניצב מעקה, שגובהו אינו עולה על 1.1 מטרים מהמפלס של רצפתו;

"מרתף" – חלק מבניין, שהחלל בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטרים ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים, או במרכז שבין תפר ההתפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך המדרכה, לרבות נכס עורפי ונכס שבינו ובין אותו רחוב או קטע רחוב יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון והבנייה (להלן – תכנית);

"נכס עורפי" – נכס שבינו לבין הרחוב מפרידים נכס או נכסים אחרים, אף אם הוא גובל ברחוב אחר;

"סלילת רחוב" – סלילה, הרחבה, צמצום, הגבהה, ריבוד, השלמה, תיקון או שינוי אחר של רחוב, בין אם בוצעו בבת-אחת ובין בשלבים, ובכלל זה גם ביצוע עבודות כלהלן, כולן או מקצתן:

(1) הכנת תכניות לסלילת רחוב ואישורן;

(2) סילוק או העתקת עמודים וכבלים של חשמל, טלגרף או טלפון, עקירת עצים או נטיעתם מחדש, הריסת מבנים ישנים ופינוי ההריסות; סילוק או העתקת סככות או תחנות אוטובוסים; התקנה מחדש, סילוק או הקמה של ביבים, תעלות ניקוז, צינורות מים, בורות שפכים, תעלות, מיתקני נפט או צינורות נפט, מיתקני גז או צינורות גז וכיוצא באלה, ובלבד שעבודות אלה נעשו עקב סלילת הרחוב או לצורך סלילתו;

(3) התאמת רחוב מבחינת שיפועיו ומפלסיו לרחובות הסמוכים לו, והתאמת כניסות, מדרכות וגדרות של רשות היחיד למפלסי הרחוב הנסלל;

(4) חפירה, חציבה, מילוי, פילוס;

(5) בנייה ושינוי של קירות תומכים, קירות מגן, קירות גבול, מדרגות, אבני שפה, צדי דרך, גדרות מגן, מיתקני בטיחות וכל עבודה בנכס, הדרושה לסלילה או עקב פעולות הפקעת מקרקעין או הכשרת שטח הכרוכות בסלילה;

(6) סלילה או ריצוף שבילים, לרבות מסלולי אופניים; הקמה וסידור של שדרות, מדשאות, מזרקות, בריכות, ספסלים; נטיעת עצים או צמחים, הקמת גדרות, בניית אי-תנועה מפריד, נטוע או מצופה אספלט או כל חומר אחר, וכן כיכרות נטועות או מצופות אספלט או כל חומר אחר, וכיוצא באלה;

(7) התקנת תאורה ברחוב, לרבות התקנת רמזורים;

(8) הצבת תמרורים וסימון לכלי רכב ולהולכי רגל, בין על ידי שילוט או סימון בצבע ובין בדרך אחרת;

(9) בניית גשרים ומעברים תת-קרקעיים לכלי רכב ולהולכי רגל;

(10) עבודה אחרת הדרושה לסלילת רחוב או הקשורה בה;

(11) עבודות פיקוח, השגחה, תיאום, ניהול ותקורה, הדרושות לצורך ביצוע העבודות המפורטות בפסקאות (1) עד (10);

"ראש העירייה" – לרבות עובד עירייה שהוסמך על ידו בכתב לעניין חוק עזר זה לפי סעיף 17 לחוק הרשויות המקומיות (בחירת ראש הרשות, סגניו וכהונתם), התשל"ה-1975;

"רחוב" – שטח שיועד בתכנית, או שהוקצה לשמש דרך, לרבות כביש, סמטה, מדרכה, רחוב משולב או כביש עורקי וכן שביל למעבר להולכי רגל, מעבר ציבורי, גשר, מחלף וכיוצא באלה; לעניין זה, "דרך" – כהגדרתה בחוק התכנון והבנייה;

"שטח בניין" – כל אלה במצטבר:

(1) השטח הכולל שהותר לבנייה בנכס (להלן – השטח הכולל שהותר לבנייה), כמשמעותו בפרט 1.00.2 בתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה), על פי היתרי בנייה שניתנו לו;

(2) שטחו של בניין או שטחה של תוספת לבניין העתידים להיבנות, לפי השטח הכולל שהותר לבנייה באישור בנייה חדשה;

(3) שטחה של בנייה חורגת;

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח מיתקן" – כמשמעותו בפרט 1.00.3 בתוספת השלישית לתקנות היתר בנייה;

"שטח קרקע" – שטחה הכולל של הקרקע שבנכס, לרבות הקרקע שעליה ניצב הבניין;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כמשמעותה בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה, בשיעורם המעודכן בעת הוצאת דרישת התשלום;

"תעריפי ההיטל שבתוקף" – תעריפי ההיטל שבתוספת הראשונה, בשיעורם המעודכן ביום התשלום לקופת העירייה.

2. (א) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב או המשמש אותו.

היטל סלילה

(ב) היטל סלילת רחובות יוטל על בעל נכס, בהתקיים אחד מאלה:

(1) תחילת סלילת רחוב הגובל בנכס; לעניין זה, "תחילת סלילה" – גמר תכניות לביצוע סלילה של סוג הרחוב הגובל וכן אישור של העירייה, לפי הנוסח של טופס 1 שבתוספת השנייה, ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא היה סלול רחוב הגובל בנכס, בעת אישור הבקשה להיתר בנייה כאמור, תאשר העירייה, לפי הנוסח של טופס 2 שבתוספת השנייה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בנייה חורגת בנכס.

(ג) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם הרחוב הגובל בנכס, נסלל לפני תחילתו של חוק עזר זה.

3. (א) היטל סלילה יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס לפי קביעת העירייה, בתעריפי ההיטל המעודכנים.

היטל סלילת רחוב

(ב) היטל שעילתו לפי סעיפים 2(ב)(1), 5(ב)(1) או (3) – ישולם לפי תעריפי ההיטל המעודכנים; היטל שעילתו לפי סעיפים 2(ב)(2), 5(ב)(2) – ישולם לפי תעריפי ההיטל שבתוקף.

(ג) שולמו בעד נכס, בשל ביצוע עבודות סלילת רחוב, היטל סלילה או דמי פיתוח (להלן – חיוב ראשון) לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל סלילה בעד בנייה חדשה שאושרה לאחר ששולם החיוב הראשון.

(ה) אושרה בנייה חדשה תחת בניין שנהרס ושולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) אושרה בנייה חדשה כתוספת לבניין קיים בהיתר בנייה שניתן עובר ליום כ"ב באדר התשס"ג (24 בפברואר 2003) יחושב ההיטל על בסיס שטח הבנייה החדשה בלבד, בלא שיחויב יחד עמה שטח הבניין הקיים בהיתר.

(ז) נוכחה העירייה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבנייה שעל פיהן שולם היטל סלילה, תשיב לבעל הנכס לפי דרישתו, או תגבה ממנו, לפי העניין, ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) בעל נכס חייב בתשלום היטל סלילה בשל בנייה חורגת שנבנתה בנכס, בין שנבנתה טרם תחילתו של חוק עזר זה ובין לאחריה.

היטל בעבור בנייה חורגת

(ב) לעניין סעיף קטן (א) יראו את מועד תחילת הבנייה החורגת, כפי שייקבע על ידי המהנדס, כמועד שבו התגבש החיוב לפי סעיף 2(ב)(2) (להלן – מועד התגבשות החיוב); לא עלה בידי המהנדס לקבוע את תחילת הבנייה החורגת, יראו את מועד תחילת הבנייה החורגת כמועד שחל 5 שנים לפני היום שבו נתגלתה הבנייה החורגת, זולת אם הוכיח בעל הנכס, להנחת דעתו של המהנדס, כי מועד תחילת הבנייה החורגת חל ביום אחר.

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום החיוב בהיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים, החל ממועד ההעלאה; לעניין זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בגין כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) בעל נכס מסוג אדמה חקלאית לא ישלם בעדו היטל סלילה.

אדמה חקלאית

(ב) חדל נכס מלהיות אדמה חקלאית –

(1) מששונה ייעודו בתכנית, חייב בעליו בהיטל סלילה לפי חוק עזר זה;

(2) משניתן לגביו היתר לשימוש חורג, חייב בעליו בהיטל סלילה לפי חוק עזר זה, וההיטל ישולם כנגד מתן ההיתר;

(3) בלי שניתן לגביו היתר כאמור בפסקה (2), יחול סעיף 4 בשינויים המחויבים לפי העניין.

6. (א) לא יוטל חיוב בהיטל סלילה בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל סלילה בעבור נכס, ובמהלך חמש השנים שממועד תשלום ההיטל הוחל בהליך הפקעה, וניתנה הודעה לפי סעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

(ג) הוחל בהליך ההפקעה האמור בסעיף קטן (ב) לגבי חלק מהנכס, יחול סעיף קטן (ב) על חלקו היחסי של ההיטל ששולם, בהתאם ליחס שבין השטח המופקע לכלל שטח הנכס.

7. (א) לצורך תשלום ההיטל, תמסור העירייה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילות החיוב כאמור בסעיפים 2(ב), 4 ו-5.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי, בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילה.

(ה) דרישת תשלום שנמסרה לפי סעיפים –

(1) 2(ב)(1), 4, 5(ב)(1) או (3) תיפרע בתוך 30 ימים מיום מסירתה לבעל הנכס;

(2) 2(ב)(2) או 5(ב)(2), תיפרע עובר לעדכון הקרוב של תעריפי ההיטל הקבועים בה לפי סעיף 13 להלן, ובכל מקרה עובר למתן ההיתר או התעודה המבוקשים.

8. (א) לא שולם במועדו היטל סלילה שנמסרה לגביו דרישת תשלום לפי סעיף 2(ב)(1), 4, 5(ב)(1) או (3), ייווספו לסכום המצוין בדרישת התשלום תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2) או 5(ב)(2) תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים, ותעמוד בתוקפה במשך 7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל במועד שנקבע לתשלומו בחוק עזר זה עד למועד התשלום בפועל.

9. (א) ראש העירייה רשאי, בהודעה בכתב, לדרוש מבעל נכס גובל או להתיר לו, לבקשתו, לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעל הנכס

(ב) סלילה לפי היתר או דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאישרו המהנדס והגזבר של העירייה.

(ג) סלל אדם מדרכה שלא בהתאם לקבוע בסעיפים קטנים (א) ו-(ב), רשאית העירייה לסלול בעצמה את המדרכה מחדש או תקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שההודעה על כך נמסרה לאותו אדם זמן סביר מראש.

(ד) סלל בעל נכס גובל מדרכה כאמור בסעיף קטן (ב), או שילם לעירייה את הוצאות סלילתה של מדרכה בהתאם לסעיף קטן (ג), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

10. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

11. (א) בסעיף זה –

הנחה מהיטל סלילה

"זכות במקרקעין" – כהגדרתה בסעיף 1 לחוק מיסוי מקרקעין (שבח ורכישה), התשכ"ג-1963;

"חוק ביטוח" – חוק הביטוח הלאומי [נוסח משולב], התשנ"ה-1995;

"תקנות ההנחה מארנונה" – תקנות ההסדרים במשק המדינה (הנחה מארנונה), התשנ"ג-1993.

(ב) המועצה תמנה ועדה לצורך מתן הנחה מהיטל תיעול לפי סעיף זה (להלן בסעיף זה – ועדת הנחות), ואלה חבריה:

(1) המנהל הכללי של העירייה, והוא יהיה היושב ראש;

(2) היועץ המשפטי לעירייה או נציגו;

(3) גזבר העירייה או עובד בכיר מטעמו.

(ג) יחיד החב בהיטל סלילה בעד נכס (להלן בסעיף זה – הנכס), יהיה זכאי להנחה מההיטל בתנאים ובשיעורים שיפורטו להלן:

(1) הוא בעל הכנסה חודשית ממוצעת שפורטה בתוספת הראשונה לתקנות ההנחה מארנונה, לפי מספר הנפשות המתגוררות או שיתגוררו אתו בנכס – הנחה בשיעור שלא יעלה על השיעור שנקבע לפי טורי ההכנסה שבתוספת האמורה; בסעיף זה "הכנסה", "הכנסה חודשית ממוצעת" – כהגדרתם בתקנה 2(א)(8)(ב) לתקנות ההנחה מארנונה;

(2) לא תינתן הנחה לפי פסקה (1) אלא אם כן למבקש ההנחה אין זכות במקרקעין בנכס נוסף מלבד הנכס נשוא החיוב.

(ד) מבקש הנחה לפי סעיף קטן (ג) ימציא לוועדת ההנחות בקשה חתומה לפי טופס 3 שבתוספת השנייה (להלן – טופס הבקשה), וכן ימציא פרטים או מסמכים נוספים לצורך דיון בבקשתו, לפי דרישת גזבר העירייה או מנהל אגף הרווחה בעירייה או ועדת ההנחות, לפי העניין.

(ה) טופס הבקשה יועבר למנהל אגף הרווחה בעירייה, שיעביר חוות דעת בכתב לוועדת ההנחות לגבי הבקשה.

(ו) ועדת ההנחות תקבע את זכאותו של מבקש ההנחה, ואת שיעור ההנחה בהתאם לסעיף קטן (ג) ובהסתמך על טופס הבקשה וחוות הדעת האמורה בסעיף קטן (ה); בקביעת שיעור ההנחה רשאית ועדת ההנחות להתחשב בחומרת מצבו החומרי או הרפואי של המבקש ולצורך זה אף לקבוע תנאים ומבחני משנה לזכאותו להנחה לפי סעיף קטן (ג); התנאים ומבחני המשנה ייקבעו על בסיס המבחנים שבתקנה 2(א)(1) עד (12) ותקנה 7 לתקנות ההנחה מארנונה, באישור המועצה, ויועמדו לעיון הציבור במשרדי העירייה ובאתר האינטרנט שלה.

(ז) ועדת ההנחות תיתן החלטתה בכתב בצירוף נימוקים.

(ח) החלטות ועדת ההנחות אינן טעונות אישור המועצה אך יונחו על שולחנה.

(ט) זכאי להנחה שלא פרע במלואה את יתרת תשלום היטל הסלילה שהוטל עליו במועד שנקבע לו, תהיה ההנחה שנקבעה לו בטלה מאותו מועד, ותיווסף ליתרת תשלום ההיטל, ובלבד שהתראה על כך נמסרה לאותו אדם 30 ימים מראש.

(י) בכל הודעת תשלום בדבר תשלום היטל סלילה תיכלל הוראה בדבר קיום הוראות סעיפים קטנים (ג) עד (ט) לעיל וכן התנאים ומבחני המשנה האמורים בסעיף קטן (ו), ככל שנקבעו על ידי המועצה, והאפשרות לקבל הנחות על פיהם.

12. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

13. תעריפי ההיטל שנקבעו בחוק עזר זה, יעודכנו, במועד פרסומו ברשומות של חוק עזר זה ב-16 בכל חודש (להלן – יום העדכון) לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה

14. על אף האמור בסעיף 13, יעודכנו תעריפי ההיטל שבתוספת הראשונה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש פברואר 2008.

הוראת שעה

15. מיום כ"ז באב התשפ"ג (14 באוגוסט 2023), הטלת היטל לפי חוק עזר זה תהיה טעונה אישור של מועצת העירייה ושל שר הפנים או מי מטעמו.

מגבלת גבייה

תיקון תש"ף-2019

16. חוק עזר לאשקלון (סלילת רחובות), התשס"ג-2003 – בטל.

ביטול

17. חוק עזר זה יחול על תחום שיפוט העיר אשקלון.

תחולה

תיקון תש"ף-2019

תוספת ראשונה

תיקון תש"ף-2019

(סעיף 1)

**שיעורי ההיטל בשקלים חדשים**

היטל סלילה

סוג הנכס כבישים מדרכות

נכס למגורים –

לכל מ"ר קרקע 89.74 32.04

לכל מ"ר שטח בניין או שטח מיתקן 113.67 40.58

נכס אחר –

לכל מ"ר קרקע 89.74 32.04

לכל מ"ר שטח בניין או שטח מיתקן 113.67 40.58

מרתף בנכס למגורים או בנכס אחר –

לכל מ"ר שטח המשמש לחניה 56.83 20.29

תוספת שנייה

(סעיף 2(ב)(1) ו-(2), 11(ד))

טופס 1

לכל מאן דבעי

הח"מ, מהנדס עיריית אשקלון, מאשר בזה כי התכניות לביצוע עבודות סלילה       מצויות בשלבי גמר, וכי בכוונת העירייה לצאת למכרז לביצוע עבודות הסלילה האמורות / להתקשר כדין בדרך של       (מחק את המיותר) לביצוע עבודות הסלילה האמורות, וזאת לא יאוחר מיום      .

\_\_\_\_\_\_\_\_\_\_\_\_\_\_\_

מהנדס עיריית אשקלון

טופס 2

לכל מאן דבעי

הח"מ, מהנדס עיריית אשקלון, מאשר בזה כי הליך תכנון עבודות הסלילה       מצוי בעיצומו, וכי תחילת עבודות הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_

מהנדס עיריית אשקלון

טופס 3

עיריית אשקלון

**בקשה לקבלת הנחה מתשלומי חובה ליחיד**

1. פרטי המבקש

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| מס' זהות | שם משפחה | שם פרטי | שם האב | תאריך הלידה | | | המין | המצב האישי |
| שנה | חודש | יום |
|  |  |  |  |  |  |  | זכר  נקבה | רווק  נשוי  גרוש  אלמן |

|  |  |  |  |  |  |  |  |
| --- | --- | --- | --- | --- | --- | --- | --- |
| המען | | | | | | טלפון | |
| היישוב | הרחוב | מס' הבית | הגוש | החלקה | התת-חלקה | בית | עבודה |
|  |  |  |  |  |  |  |  |

2. פרטי הנכס שלגביו הוטלו תשלומי החובה

|  |  |  |  |  |
| --- | --- | --- | --- | --- |
| היישוב | הרחוב | הבית | מספר הבקשה להיתר בנייה נשוא הנכס (אם הוגשה) | שטח הבנייה על פי הבקשה להיתר בנייה (אם הוגשה) |
|  |  |  |  |  |

3. מצב כלכלי (שכיר/עצמאי יש למלא טבלאות א ו-ב להלן)

א. הצהרה על המבקש והמתגוררים אתו בנכס והכנסותיהם בשלושת החודשים שלפני הגשת הבקשה

לשימוש המשרד

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| קרבה | | שם משפחה | שם פרטי | גיל | מס' זהות | העיסוק | מקום עבודה | הכנסה חודשית ברוטו ממוצעת |
| 1 | המבקש/ת |  |  |  |  |  |  |  |
| 2 | בן/בת הזוג |  |  |  |  |  |  |  |
| 3 |  |  |  |  |  |  |  |  |
| 4 |  |  |  |  |  |  |  |  |
| 5 |  |  |  |  |  |  |  |  |
| 6 |  |  |  |  |  |  |  |  |
| 7 |  |  |  |  |  |  |  |  |
| 8 |  |  |  |  |  |  |  |  |
| 9 |  |  |  |  |  |  |  |  |
| שים לב: שכיר – יצרף תלושי משכורת לשלושת החודשים עובר להגשת הבקשה  עצמאי – יצרף שומת הכנסה שנתית אחרונה שבידו סך הכל | | | | | | | |  |

ב. מקורות הכנסה נוספים של המנויים בסעיף 3(א); יש לציין ממוצע חודשי לשלושת החודשים עובר להגשת הבקשה (אין למלא את ההכנסות שנכללו בהודעת השומה)

|  |  |  |  |  |  |
| --- | --- | --- | --- | --- | --- |
| מקור | | סכום בשקלים חדשים | מקור | | סכום בשקלים חדשים |
| 1 | ביטוח לאומי |  | 8 | תמיכת צה"ל |  |
| 2 | מענק זקנה |  | 9 | קצבת תשלומים בחו"ל |  |
| 3 | פנסיה ממקום העבודה |  | 10 | פיצויים |  |
| 4 | קצבת שארים |  | 11 | הבטחת הכנסה |  |
| 5 | קצבת נכות |  | 12 | השלמת הכנסה |  |
| 6 | שכר דירה |  | 13 | תמיכות |  |
| 7 | מלגות |  | 14 | אחר |  |
| סך הכל | | | | |  |

4. האם יש לך זכות במקרקעין בנכס נוסף מלבד הנכס האמור בסעיף 2?

5. אני מצהיר בזה כי כל הפרטים הרשומים לעיל נכונים, וכי לא העלמתי פרט כלשהו מהפרטים שהתבקשתי למלא.

תאריך \_\_\_\_\_\_\_\_\_\_\_\_\_\_\_\_

חתימת המבקש

הנחיה: יש לצרף אישורים מתאימים להוכחת הזכאות; בקשות בלא אישורים מתאימים – לא יטופלו.

לשימוש המשרד

|  |  |  |  |  |  |  |
| --- | --- | --- | --- | --- | --- | --- |
| בדיקת הבקשה | | | | | פרטי פקיד בודק | |
| מספר הנימוק | מסמכים מצורפים | תאריך | | | שם משפחה | שם פרטי |
|  |  | שנה | חודש | יום |  |  |

חתימת הפקיד \_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| אישור הבקשה | | פרטי המאשר | |
|  | נימוקי החלטה | שם משפחה | השם הפרטי |
| דחיה |  |  |  |
| אישור | חתימה |

ט' בניסן התשע"ג (20 במרס 2013) בני וקנין

ראש עיריית אשקלון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ג מס' 789](http://www.nevo.co.il/Law_word/law07/mekomi-0789.pdf) מיום 24.6.2013 עמ' 526.

   תוקן [ק"ת חש"ם תש"ף מס' 974](http://www.nevo.co.il/Law_word/law07/mekomi-0974.pdf) מיום 28.10.2019 עמ' 38 – תיקון תש"ף-2019; ר' סעיף 4 לענין הוראות שעה.

   4. על אף האמור בסעיף 13 לחוק העזר העיקרי, יעודכנו תעריפי ההיטל שבתוספת הראשונה כנוסחה בחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש מאי 2017. [↑](#footnote-ref-1)