חוק עזר לאשקלון (פינוי אשפה), תש"ף-2020

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | כלי אצירה | [Go](#Seif2) | 3 |
| סעיף 3 | פינוי אשפה בסיסית למפעל | [Go](#Seif3) | 4 |
| סעיף 4 | כמה מחזיקים החולקים כלי אצירה משותף | [Go](#Seif4) | 4 |
| סעיף 5 | פינוי אשפה עודפת ממפעל | [Go](#Seif5) | 4 |
| סעיף 6 | התקנת ביתן אשפה | [Go](#Seif6) | 5 |
| סעיף 7 | אחזקת ביתן אשפה | [Go](#Seif7) | 5 |
| סעיף 8 | פינוי אשפה והיתר לפינוי אשפה | [Go](#Seif8) | 5 |
| סעיף 9 | פסולת בניין | [Go](#Seif9) | 5 |
| סעיף 10 | פינוי פסולת גזם | [Go](#Seif10) | 5 |
| סעיף 11 | רכוש העירייה | [Go](#Seif11) | 5 |
| סעיף 12 | רשות כניסה | [Go](#Seif12) | 6 |
| סעיף 13 | סמכות המפקח | [Go](#Seif13) | 6 |
| סעיף 14 | ועדת חריגים | [Go](#Seif14) | 6 |
| סעיף 15 | מסירת הודעות | [Go](#Seif15) | 6 |
| סעיף 16 | הצמדה למדד | [Go](#Seif16) | 6 |
| סעיף 17 | מגבלת גבייה | [Go](#Seif17) | 6 |
| סעיף 18 | הוראת שעה | [Go](#Seif18) | 6 |

חוק עזר לאשקלון (פינוי אשפה), תש"ף-2020[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, מתקינה מועצת עיריית אשקלון חוק עזר זה:

1. בחוק עזר זה –

הגדרות

"אדם" – לרבות חברה או התאחדות או חבר בני אדם, בין שהם מאוגדים ובין שאינם מאוגדים;

"אשפה" – פסולת שאינה אחת מאלה: פסולת למיחזור, פסולת בניין, פסולת גזם, פסולת חקלאית, פסולת חומרים מסוכנים או פסולת אסבסט;

"אשפה בסיסית" – אשפת מפעל שתפנה העירייה;

"אשפה עודפת" – אשפת מפעל בכמות העולה על אשפה בסיסית;

"אשפת מפעל" – אשפה המופקת או המיוצרת במפעל;

"אתר לטיפול בפסולת" – מיתקן או מפעל למיחזור או להשבה של פסולת;

"אתר לסילוק פסולת" – מקום המשמש לפינוי ולסילוק של פסולת, באמצעות הידוקה וכיסויה באופן מבוקר בחומר כיסוי;

"ביתן אשפה" – בניין המיועד להחזקת כלי אצירה או להחזקת כלי לזבל;

"בניין" – כל מבנה, בין שהוא בנוי אבן ובין שהוא בנוי בטון, טיט, ברזל, עץ או כל חומר אחר, לרבות הקרקע שמשתמשים בה או שמחזיקים אותה יחד עם הבניין כגינה או כחצר או לצורך אחר;

"בעל נכס" – אחד או יותר מאלה:

(1) הבעל הרשום של הנכס, או הזכאי על פי הסכם בכתב להירשם כבעל;

(2) אדם המקבל או הזכאי לקבל הכנסה, או שהיה מקבלה אילו הנכס היה נותן הכנסה, בין בזכותו הוא ובין כמורשה, כסוכן, כנאמן או כבא כוח;

(3) בעל דירה כמשמעותו בחוק המקרקעין, התשכ"ט-1969 (להלן – חוק המקרקעין);

(4) המחזיק בנכס לצורכי ארנונה לפי רישום בפנקסי העירייה;

(5) נציגות בית משותף כמשמעותה בחוק המקרקעין;

"השבה" – הפקת אנרגיה מפסולת או תהליך עיבוד של פסולת לחומר המשמש להפקת אנרגיה;

"כלי אצירה" – פח אשפה, פח מוטמן, עגלת אשפה, מכולה, דחסנית, מבנה, מכל, שקית או כלי קיבול המיועדים לאצירת אשפה, זבל או אשפת מפעל, מחומר, צורה, גודל ואיכות כפי שיקבע המפקח מזמן לזמן;

"כמות אשפת מפעל בסיסית חודשית" – כמות פסולת המפעל המתקבלת ממכפלה של כמות אשפה התואמת שימוש ביתי לעובד במכפלת מספר העובדים במפעל במכפלת מרכיב התאמה במכפלת מרכיב עידוד מיחזור;

"מדד" – מדד המחירים הכללי לצרכן, שמתפרסם מזמן לזמן על ידי הלשכה המרכזית לסטטיסטיקה;

"מחזיק" – בעל נכס או אדם המחזיק למעשה בנכס או בחלק ממנו – למעט אדם הגר בבית מלון או בפנסיון;

"מטבח מרכזי" – מטבח שאינו מצוי בדירת מגורים, לרבות מטבח שבו מתבצע תהליך הכנת המזון, כולו או חלקו (לרבות בישול, אפייה וכיוצא בהם), או מטבח שבו מוגש מזון, גם אם בושל במקום אחר;

"מספר עובדים" – מספר עובדים במשרה מלאה שהמפעל באשקלון הוא אתר העבודה העיקרי שלהם, שבו הם שוהים לפחות 80% משעות עבודתם החודשיות, ולרבות צבירת משרות חלקיות קבועות לכדי משרות מלאות;

"מפעל" – כל נכס שאינו משמש בפועל למגורים או כל נכס הכולל שימושים למגורים ואולם השימוש העיקרי בנכס אינו למגורים, וכן כל נכס הכולל שימוש למגורים ויש בו מטבח מרכזי, לרבות: אכסניות, פנימיות לסוגיהן, בתי מלון ופנסיון לסוגיהם, למעט בתי אבות;

"מפעל ממחזר" – מפעל שבו מתקיימים כל התנאים המפורטים בחלק ב' בטופס המצורף בפרט 3 לתוספת הראשונה;

"מפעל שאינו ממחזר" – מפעל שבו לא מתקיימים אחד או יותר מהתנאים המפורטים בחלק ב' בטופס המצורף בפרט 3 לתוספת הראשונה;

"מפקח" – אדם שראש העירייה מינה אותו בכתב להיות מפקח לעניין חוק עזר זה, כולו או מקצתו;

"נכס" – קרקע, בניין, חצר, גינה, מגרש, או חלק בהם, בין תפוס ובין פנוי, בין ציבורי ובין שאינו ציבורי;

"העירייה" – עיריית אשקלון;

"פסולת אסבסט" – כהגדרתה בחוק למניעת מפגעי אסבסט ואבק מזיק, התשע"א-2011;

"פסולת בניין" – כהגדרתה בחוק שמירת הניקיון, התשמ"ד-1984;

"פסולת גזם" – צמח קטוף, תלוש, כרות, גזום או שנשר, לרבות ענפים, עלים, עשב, דשא וכיוצא באלה;

"פסולת חומרים מסוכנים" – חומר מכל סוג, המכיל חומר מסוכן, המסולק ממפעל או המיועד לסילוק או שיש לסלקו לפי חוק החומרים המסוכנים, תקנות החומרים המסוכנים (סילוק פסולת רדיואקטיבית), התשס"ב-2002, ותקנות רישוי עסקים (סילוק פסולת חומרים מסוכנים), התשנ"א-1990 (להלן – תקנות סילוק פסולת חומרים מסוכנים), ולמעט אסבסט כהגדרתו בחוק למניעת מפגעי אסבסט; לעניין זה, "חומר מסוכן", "מפעל", "סילוק" – כהגדרתם בתקנות סילוק פסולת חומרים מסוכנים;

"פסולת חקלאית" – פסולת הנוצרת עקב פעילות חקלאית, לרבות גללי בהמה, מי שפכים והפרשות בעלי חיים;

"פסולת למיחזור" – כהגדרתה בחוק איסוף ופינוי פסולת למיחזור, התשנ"ג-1993 (להלן – חוק איסוף ופינוי פסולת למיחזור), ולרבות "פסולת אריזות" לפי חוק להסדרת הטיפול באריזות, התשע"א-2011 (להלן – חוק האריזות), ולרבות "פסולת ציוד וסוללות" לפי חוק לטיפול סביבתי בציוד חשמלי ואלקטרוני ובסוללות, התשע"ב-2012 (להלן – חוק ציוד אלקטרוני), או פסולת ייעודית שאופן פינויה מוסדר בדין ספציפי;

"צמח" – עץ, שתיל, שיח, ענף, ניצן, תפרחת, פרי, פרח, קליפה או כל חלק מהם הנטוע או הצומח;

"ראש העירייה" – לרבות אדם שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה, כולן או מקצתן;

"תחנת מעבר" – מיתקן נייח וקבוע, שבו נעשים העברה של פסולת במהלך פינויה וסילוקה מכלי קיבול אחד, לרבות רכב להובלת פסולת, לכלי קיבול אחר או מיון של פסולת לרכיביה לצורכי מיחזור או לשימוש חוזר.

2. (א) בעל נכס חייב להתקין, על חשבונו, כלי אצירה לאשפה, במספר, מסוג, מטיב, באופן ובמקומות שהורה המפקח ובהתאם להוראותיו, ולחזיקם במצב תקין ונקי; המפקח רשאי לדרוש מבעל נכס לסמן את כלי האצירה בסימן זיהוי כפי שיורה המפקח.

כלי אצירה

(ב) המפקח רשאי, במסירת הודעה לבעל נכס, להורות על אופן פינוי האשפה, על תדירות הפינוי ועל כל הוראה אחרת הדרושה להסדרת פינוי האשפה.

(ג) לא ישים אדם ולא ישאיר כל אשפה אלא בתוך כלי אצירה שהותקנו כאמור בסעיף קטן (א) ולא ישאיר אשפה מחוץ לכלי האצירה.

(ד) לא ישים אדם פסולת שאינה אשפה בתוך כלי אצירה שהותקנו כאמור בסעיף קטן (א), ובכלל זה לא ישים בכלי האצירה לאשפה פסולת חקלאית, פסולת גזם, פסולת בניין, חומרים נוזלים, חומרים דליקים או פסולת העלולה לקרוע או להשחית את כלי האצירה, פסולת שפרטיה בעלי נפח גדול דוגמת רהיטים ופסולת למיחזור.

3. (א) העירייה תפנה ממפעל אשפה בסיסית, בלא עלות, בהתאם לנוסחה לחישוב כמות אשפה בסיסית הקבועה בפרט 1 לתוספת הראשונה.

פינוי אשפה בסיסית למפעל

(ב) לצורך קביעת כמות האשפה הבסיסית, המחזיק במפעל יעביר לעירייה לפי דרישתה הצהרה חתומה בטופס המצורף בפרט 3 לתוספת הראשונה (להלן – ההצהרה) וימלא את כל הפרטים, לרבות מספר עובדים ופעולות והתקשרויות בנושא מיחזור כמפורט בטופס ובהתאם לאמור בפרט 2 לתוספת הראשונה.

(ג) ההצהרה תימסר לעירייה מדי שנה בשנה, עד 1 בדצמבר בכל שנה; בלי לגרוע מהאמור, הדיווח הראשון יימסר בתוך 30 ימים מיום פרסום חוק עזר זה.

(ד) המפקח יורה על כמות האשפה הבסיסית שתפנה העירייה מהמפעל וכן יורה על כלי האצירה שאליו תפונה האשפה הבסיסית ועל תדירות הפינוי ועל כל הוראה אחרת בדבר הפינוי.

(ה) לא דיווח מחזיק במפעל על מספר עובדים כאמור בחלק א' של ההצהרה, רשאי המפקח להחליט על מספר העובדים שלפיו תחושב כמות האשפה הבסיסית; בהחלטה על כמות עובדים במקרה של אי-דיווח יכול המפקח להסתמך על דיווח המפעל בשנה הקודמת או על מפעלים דומים או לקבוע כמות העובדים באומדן לפי שיקול דעתו.

(ו) לא הצהיר מחזיק בפועל על חוזים תקפים ועל הפרדה בהתאם לחלק ב' של ההצהרה, כולם או חלקם, יסווג המפעל כמפעל שאינו ממחזר לצורך קביעת מקדם "C" בנוסחה שבסעיף 1 לתוספת הראשונה.

(ז) נמצאה בכלי האצירה של האשפה הבסיסית פסולת שאין להשליכה לכלי אצירה, רשאית העירייה לדרוש מהמחזיק לפנות מכלי האצירה, על חשבונו, את הפסולת שאינה אשפה, בטרם תפנה העירייה את האשפה מכלי האצירה; לא עשה כן המחזיק, תפעל העירייה כאמור בסעיף 13 וזאת בלי לגרוע מזכותה על פי כל דין.

(ח) נמצא כי המחזיק בנכס לא החזיק כלי אצירה או ביתן אשפה במצב תקין ולא נשמע להוראות המפקח לבצע תיקון – רשאית העירייה לפעול כאמור בסעיף 13 וזאת בלי לגרוע מזכותה על פי כל דין.

(ט) מצא המפקח כי מספר העובדים במפעל אינו תואם את מספר העובדים הנקוב בהצהרה לפי סעיף קטן (ב), רשאי המפקח לקבוע את מספר העובדים שלפיו תחושב כמות האשפה הבסיסית ויחולו הוראות סעיף קטן (ה) בשינויים המחויבים.

4. היו כמה מחזיקים החולקים במשותף את כלי האצירה לאשפה הבסיסית, ידווח נציג חברת הניהול ו/או הנציגות, על מספר העובדים של כל מחזיק לצורך קביעת כמות האשפה הבסיסית; אם לא קיימת חברת ניהול או נציגות יחליט המפקח על כמות האשפה הבסיסית בהתאם להצהרה שימסרו המחזיקים לפי הטופס המצורף בפרט 3 לתוספת הראשונה; על סעיף זה יחולו הוראות סעיף 3 בשינויים המחויבים.

כמה מחזיקים החולקים כלי אצירה משותף

5. (א) העירייה תפנה ממפעל אשפה עודפת תמורת תשלום אגרה בהתאם לתוספת השנייה; החיוב באגרה ייעשה בהתאם למשקל האשפה המפונה במכפלת המחיר לטונה אשפה הנקוב בפרט (1) לתוספת השנייה; במקרים שבהם לא ניתן לבצע שקילה, ייעשה החיוב לפי האגרות המפורטות בטור ב' לטבלה שבפרט (2) לתוספת השנייה; החיוב יחושב בהתאם לסוג כלי האצירה ובמכפלת מספר הפינויים בפועל של כלי האצירה שפונו בתעריף הפינוי של כל כלי אצירה הנקוב בפרט (2) לתוספת השנייה.

פינוי אשפה עודפת ממפעל

(ב) העירייה רשאית, לפי שיקול דעתה הבלעדי ובין השאר על יסוד הנימוקים האלה: סוג האשפה העודפת, כמות האשפה העודפת והעדר חברת ניהול או נציגות במקרה של כלי אצירה משותף, שלא לפנות אשפה עודפת ממפעל ותודיע על כך למפעל.

(ג) נוסף על כך העירייה רשאית, על פי שיקול דעתה הבלעדי ובין השאר בשל הנימוקים שבסעיף קטן (ב), לחדול מפינוי אשפה עודפת בהודעה מראש של 30 ימים; בהודעה על חדילה מפינוי יצוין המועד שבו יחל המפעל בפינוי עצמי (להלן – המועד הקובע).

(ד) במקרה של אי-פירעון הודעת חיוב, רשאית העירייה להפסיק את פינוי האשפה העודפת למפעל וזאת בהתראה של 15 ימים מראש.

(ה) נמסרה למפעל הודעה כאמור בסעיף קטן (ג), יפנה המפעל את האשפה העודפת, על חשבונו, החל מהמועד הקובע, באמצעות קבלן מורשה; לעניין סעיף זה, "קבלן מורשה" – בעל רישיון עסק לפינוי אשפה ופסולת והובלתן בהתאם לפרט 5.1ב לתוספת לצו רישוי עסקים (עסקים טעוני רישוי), התשע"ג-2013; אשפה כאמור תפונה לאתר לטיפול בפסולת או לאתר לסילוק פסולת או לתחנת מעבר המורשים לפי חוק התכנון והבנייה וחוק רישוי עסקים לקלוט או לטפל בפסולת מאותו הסוג.

6. (א) המפקח רשאי לדרוש בהודעה, מבעל נכס, מבעל מפעל או ממחזיק בנכס או במפעל, שיתקין ביתן אשפה או שיתקנו.

התקנת ביתן אשפה

(ב) בעל נכס או מפעל או מחזיק בנכס או במפעל שנדרשו להתקין ביתן אשפה כאמור בסעיף קטן (א), חייבים להתקינו באופן, בצורה ובמקום שיקבע המפקח ובהתאם להוראותיו ובתוך הזמן שייקבע, הכול כאמור בהודעה.

7. (א) מי שהוא בעל נכס או מחזיק בו, או בעל או מחזיק במפעל, חייב להחזיק ביתן אשפה במצב נקי ותקין להנחת דעתו של המפקח.

אחזקת ביתן אשפה

(ב) מפקח רשאי לדרוש בהודעה שיותקן בביתן אשפה או בסמוך לו ברז המחובר לרשת המים של הנכס ומתחתיו צנרת או מיתקן המתחבר לרשת הביוב של הנכס וכן תאורה חשמלית.

8. (א) לא יפנה אדם, פרט לעובד עירייה או מי שמינתה העירייה לעשות כן, לא יעביר ולא יוביל אשפה או פסולת חקלאית מכל נכס, אלא לפי היתר מראש העירייה ובהתאם לתנאי ההיתר.

פינוי אשפה והיתר לפינוי אשפה

(ב) ראש העירייה רשאי לתת היתר לפי סעיף קטן (א), לסרב לתתו, לבטלו, להתלותו, להתנות בו תנאים, להוסיף עליהם או לשנותם.

(ג) בהיתר לפי סעיף קטן (א) ייקבעו –

(1) השעות שבהן מותר להוציא או להוביל אשפה או זבל; בכפוף לתקנות למניעת מפגעים (מניעת רעש), התשנ"ג-1992;

(2) האתרים שאליהם תפונה אשפה או פסולת חקלאית; פינוי האשפה או הפסולת החקלאית ייעשו לתחנת מעבר, לאתר לטיפול בפסולת או לאתר לסילוק פסולת המורשים לפי חוק רישוי עסקים וחוק התכנון והבנייה לקלוט או לטפל בפסולת מאותו הסוג;

(3) דרכי ההוצאה וההובלה וכן אמצעי הובלה, צורתם, גודלם ומבנם;

(4) תקופת ההיתר.

(ד) נמצא רכב מוביל אשפה או פסולת חקלאית בלא היתר, כאמור בסעיף קטן (א), מנכס לכל מקום אחר, רואים את בעל הרכב ואת מי שהרכב בשליטתו כאחראי, אלא אם כן הוכיח שהוא לא הוביל כאמור והודיע בעירייה מי נהג ברכב באותו מועד או הודיע שהרכב נלקח מרשותו בלא הסכמתו.

9. (א) בפינוי פסולת בניין חייבים אחד או יותר מאלה: בעל הנכס, מחזיקו, האחראי לביצוע עבודות הבנייה או ההריסה.

פסולת בניין

(ב) פינוי פסולת בניין ייעשה על פי היתר מאת ראש העירייה ובהתאם לתנאים שהורה המפקח, כאמור בסעיף 8(ג) לחוק זה בשינויים המתאימים.

10. בעל נכס או המחזיק בו לא יוציא פסולת גזם מחצרו למדרכה או לרחוב אלא בימים, בשעות ובתנאים שהורה המפקח בהודעה בכתב באתר העירייה, בלוחות המודעות בעיר ובמנשר הנשלח מדי שנה לכל תושב.

פינוי פסולת גזם

11. אשפה, פסולת בניין ופסולת גזם שפונו על ידי העירייה או מטעמה, יפונו לאתר לטיפול בפסולת או לאתר לסילוק פסולת או לתחנת מעבר המורשים לפי חוק התכנון והבנייה וחוק רישוי עסקים לקלוט או לטפל בפסולת מאותו הסוג, ויהיו רכושה של העירייה מעת פינוין, זולת אם נקבע אחרת בהיתר או באישור שניתנו על פי חוק זה; אין בהוראות סעיף זה כדי לגרוע מהוראות חוק האריזות וחוק ציוד אלקטרוני.

רכוש העירייה

12. בעל נכס, המחזיק בו או המנהל אותו יאפשר לעובד העירייה או למי שפועל מטעמה, גישה חופשית ותקינה בלא הפרעה לכלי אצירה שנקבע לצורך הוצאת אשפה או אשפה בסיסית, אשפה עודפת, פסולת חקלאית, פסולת גזם ופסולת בניין.

רשות כניסה

13. (א) לא יפריע אדם למפקח ולא ימנע אותו מלעשות שימוש בסמכויותיו כדי לברר אם קוימו הוראות חוק עזר זה.

סמכות המפקח

(ב) לא מילא בעל הנכס אחר דרישת המפקח לגבי הסעיפים 2, 3, 6, 7 או 9, רשאי המפקח לבצע את העבודה ולגבות את הוצאות הביצוע מהבעלים, ובלבד שניתנה לו הודעה מוקדמת בכתב על ביצוע העבודה האמורה.

(ג) המפקח רשאי, בהודעה בכתב, לדרוש מכל אדם החייב בפינוי פסולת לפנותה, וכן רשאי הוא לדרוש מאותו אדם לבצע את כל העבודות הנחוצות לשם פינוי הפסולת, בהתאם לפרטים, לתנאים ולמועדים הקבועים בהודעה.

14. (א) ראש העירייה רשאי להורות על הקמת ועדת חריגים שחבריה יהיו – גזבר העירייה, היועץ המשפטי ומנהל אגף התברואה או מי מטעמם.

ועדת חריגים

(ב) ועדת החריגים מוסמכת להחליט על כמות אשפת מפעל בסיסית חודשית באופן פרטני לכל מפעל במקרים שבהם עלול להיווצר עיוות בחישוב כמות האשפה הבסיסית התואמת שימוש ביתי כפי שמצוינת בתוספת הראשונה.

(ג) ועדת החריגים תדון בפניות מנומקות בכתב שיועברו אליה ממפעלים, בדבר מקרים חריגים בעניין כמות אשפת המפעל הבסיסית החודשית באותם מפעלים, ותמסור לפונים אליה הודעה בכתב בבדבר החלטתה ונימוקי החלטתה.

15. מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת, או נמסרה במקום מגוריו או במקום עסקו הרגילים או הידועים לאחרונה לידי אחד מבני משפחתו הבוגרים, או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מגוריו או עסקו הרגילים או הידועים לאחרונה; אם אי-אפשר לקיים את המסירה כאמור, תהיה המסירה כדין אם הוצגה ההודעה או הודבקה במקום בולט על הנכס שבו היא דנה.

מסירת הודעות

16. סכומי ההיטלים שנקבעו בתוספת השנייה לחוק עזר זה יעודכנו ב-16 בינואר שבכל שנה שלאחר פרסומו של חוק עזר זה (להלן – יום העדכון) לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

17. מיום ח' בטבת התשפ"ג (1 בינואר 2023) הטלת אגרה על פי חוק עזר זה תהיה טעונה אישור של מועצת העירייה ושל שר הפנים או מי מטעמו.

מגבלת גבייה

18. על אף האמור בסעיף 16, יעודכנו תעריפי האגרה הנקובים בתוספת השנייה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אוגוסט 2018.

הוראת שעה

**תוספת ראשונה**

(סעיף 3)

1. הנוסחה לחישוב אשפה בכמות בסיסית למפעל: X=(n\*a)\*b\*c

X – כמות האשפה הבסיסית, שהעירייה לא תגבה אגרה בעד פינוי

n – מספר העובדים במפעל

a – כמות האשפה התואמת שימוש ביתי לעובד – 12.2. ק"ג לחודש

b – מרכיב התאמה:

|  |  |
| --- | --- |
| סוג העסק | מקדם התאמה |
| תעשייה ומלאכה | 1.5 |
| מסחר, משרדים וכל סוגי העסקים האחרים | 2 |

c – מרכיב עידוד מיחזור –

|  |  |
| --- | --- |
| סוג המפעל | מקדם התאמה |
| מפעל ממחזר | 1 |
| מפעל שאינו ממחזר | 0.1 |

"מרכיב עידוד מיחזור" – מפעל שבו מתקיים כל המפורט להלן – יקבל ציון 1, ואילו מפעל שלא מתקיים לגביו כל האמור – יקבל ציון 0.1:

א. במפעל מתבצעת הפרדה של כל פסולת האריזות המצטברת בו, מפסולת אחרת;

ב. המפעל נעשה פינוי של פסולת האריזות לפי סעיף 25(א) או 26 לחוק האריזות;

ג. במפעל מתבצעת הפרדה של כל פסולת הציוד והסוללות שאינה מהמגזר הביתי המצטברת בו, מפסולת אחרת ופינוי של פסולת הציוד והסוללות לפי סעיף 34 לחוק ציוד אלקטרוני;

ד. במפעל מתבצעת הפרדה והשלכה של כל פסולת הציוד והסוללות מהמגזר הביתי המצטברת בו בהתאם להסדרי ההפרדה שהורתה העירייה למפעל ולפי סעיפים 28 ו-34 לחוק ציוד אלקטרוני.

2. א. המחזיק במפעל יעביר הצהרה על גבי הטופס שבפרט 3; ההצהרה תיחתם על ידי מורשה חתימה ותאומת על ידי רואה חשבון או עורך דין.

ב. כל האישורים על התקשרויות ייחתמו גם על ידי הגוף המוכר על פי חוק האריזות או על ידי גוף יישום מוכר על פי חוק ציוד אלקטרוני, לפי המתאים.

ג. התקשרויות תקפות בהתאם לחלק ב' בטופס שבפרט 3 להלן, הן התקשרויות שתוקפן 12 חודשים ממועד מסירת ההצהרה לעירייה או עד תום שנת הכספים העוקבת למועד מסירת הדיווח לעירייה, לפי המאוחר.

ד. הצהרה תימסר ביחס לכל נכס בנפרד.

3. טופס הצהרה

**הצהרה שנתית על מספר עובדים ועל פעולות מיחזור לשנת ........2**

שם המפעל: \_\_\_\_\_\_\_\_\_\_\_\_\_

מספר מזהה (ח"פ/ע"מ) \_\_\_\_\_\_\_\_\_\_\_\_\_

כתובת: \_\_\_\_\_\_\_\_\_\_\_\_\_\_\_\_\_\_\_\_\_

פרטי איש קשר: \_\_\_\_\_\_\_\_\_\_\_\_\_\_ (שם) \_\_\_\_\_\_\_\_\_\_\_\_\_\_\_\_\_\_ (תפקיד) \_\_\_\_\_\_\_\_\_\_\_\_\_ (טלפון)

**חלק א' – מספר עובדים**

מספר עובדים במשרה מלאה שהמפעל באשקלון הוא אתר העבודה העיקרי שלהם, שבו הם שוהים לפחות 80% משעות עבודתם החודשיות, ולרבות צבירת משרות חלקיות קבועות לכדי משרות מלאות – \_\_\_\_\_\_\_\_\_\_\_

**חלק ב' – פעולות והתקשרויות בנושא מיחזור**

1. קיימת הפרדה וחוזה תקף עם "גוף מוכר" כהגדרתו בחוק האריזות לצורך פינוי פסולת אריזות.

תוקף החוזה מתאריך \_\_\_\_\_\_\_\_\_\_\_ עד תאריך \_\_\_\_\_\_\_\_\_\_\_\_

חתימת ה"גוף המוכר": \_\_\_\_\_\_\_\_\_\_\_\_\_\_\_\_ (שם) \_\_\_\_\_\_\_\_\_\_\_\_\_\_\_\_\_ (חתימה וחותמת)

2. יש לבחור באחת משתי החלופות האלה (מחק את המיותר):

א. קיימת הפרדה של פסולת ציוד וסוללות ופינוי פסולת ציוד וסוללות במסגרת חוזה תקף בין "מחזיק" לבין "גוף יישום מוכר" כהגדרתו בחוק ציוד אלקטרוני לפי סעיף 34 לחוק ציוד אלקטרוני.

תוקף החוזה מתאריך \_\_\_\_\_\_\_\_\_\_\_\_ עד תאריך \_\_\_\_\_\_\_\_\_\_\_\_\_

חתימת ה"גוף המוכר": \_\_\_\_\_\_\_\_\_\_\_\_\_\_\_\_ (שם) \_\_\_\_\_\_\_\_\_\_\_\_\_\_\_\_\_ (חתימה וחותמת)

ב. קיימת הפרדה של פסולת ציוד וסוללות ופינוי פסולת ציוד וסוללות במסגרת חוזה תקף בין "משווק" לבין "גוף יישום מוכר" כהגדרתו בחוק ציוד אלקטרוני לפי סעיף 32 לחוק ציוד אלקטרוני.

תוקף החוזה מתאריך \_\_\_\_\_\_\_\_\_\_\_\_ עד תאריך \_\_\_\_\_\_\_\_\_\_\_\_\_

חתימת ה"גוף יישום המוכר": \_\_\_\_\_\_\_\_\_\_\_\_\_\_\_\_ (שם) \_\_\_\_\_\_\_\_\_\_\_\_\_\_\_\_\_ (חתימה וחותמת)

3. אני מאשר כי קיימת הפרדה והשלכה של פסולת ציוד וסוללות מהמגזר הביתי המצטברת בבית העסק בהתאם להסדרי הפרדה שקבעה העירייה, לרבות לעניין כלי אצירה, מוקדי איסוף ומועדי הפינוי.

**חלק ג' – אישור מורשה חתימה ואישור רואה חשבון/עורך דין**

חתימת מורשה חתימה מטעם המפעל המאשר כי כל הפרטים שלעיל נכונים.

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

שם תפקיד במפעל חתימה חותמת

אישור רואה חשבון/עורך דין:

אני, החתום מטה, \_\_\_\_\_\_\_\_\_\_\_\_\_\_ מאשר/ת את הפרטים האמורים לעיל.

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

שם חתימה וחותמת

תאריך חתימת הטופס \_\_\_\_\_\_\_\_\_\_\_\_\_\_

לאחר מילוי הטופס יש להחזירו לדוא"ל: \_\_\_\_\_\_\_\_\_\_\_\_\_\_\_\_\_ או לפקס' שמספרו: \_\_\_\_\_\_\_\_\_\_\_\_\_\_ לידי \_\_\_\_\_\_\_\_\_\_\_\_\_\_\_\_ יש לאשר את קבלת המייל/פקס' אצל \_\_\_\_\_\_\_\_\_\_\_\_\_\_\_ בטלפון \_\_\_\_\_\_\_\_\_\_\_\_-08

תאריך קבלת הטופס בעירייה \_\_\_\_\_\_\_\_\_\_\_\_\_

**תוספת שנייה**

(סעיף 5)

1. תעריף אגרה בעבור פינוי 1 טונה אשפה עודפת – 466.55 שקלים חדשים.

2. תעריף אגרה בעבור פינוי ק"ג אשפה עודפת – 0.467 שקלים חדשים

|  |  |  |  |
| --- | --- | --- | --- |
| מס' סידורי | נפח כלי אצירה | טור א'  התעריף לפינוי | טור ב'  התעריף לפינוי אחד (בהעדר שקילה)  בשקלים חדשים |
| 1 | 240 ליטר | לפי משקל | 8.57 |
| 2 | 360 ליטר | לפי משקל | 12.85 |
| 3 | 1,100 ליטר | לפי משקל | 39.26 |
| 4 | 6 מ"ק היפוך לדחס | לפי משקל | 176.36 |
| 5 | 8 מ"ק היפוך לדחס | לפי משקל | 235.14 |
| 6 | 6 מ"ק רמסע | לפי משקל | 214.15 |
| 7 | 8 מ"ק רמסע | לפי משקל | 285.53 |
| 8 | 12 מ"ק רמסע | לפי משקל | 428.29 |
| 9 | 8 מ"ק דחסן | לפי משקל | 1,679.58 |

כ"ח בכסלו התשע"ט (26 בדצמבר 2019) תומר גלאם

ראש עיריית אשקלון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ף מס' 1010](http://www.nevo.co.il/Law_word/law07/mekomi-1010.pdf) מיום 13.5.2020 עמ' 552. [↑](#footnote-ref-1)