חוק עזר לאשקלון (פיקוח על כלבים וחתולים), תשנ"ח-1998

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רשיון וסימון אלקטרוני | [Go](#Seif2) | 2 |
| סעיף 3 | קבלת רשיון | [Go](#Seif3) | 2 |
| סעיף 4 | אגרה | [Go](#Seif6) | 3 |
| סעיף 5 | חיסון | [Go](#Seif4) | 3 |
| סעיף 6 | החזקה | [Go](#Seif5) | 3 |
| סעיף 7 | הסגרה, שחרור או החרמה | [Go](#Seif7) | 4 |
| סעיף 8 | תפיסת כלב והשמדתו | [Go](#Seif11) | 4 |
| סעיף 9 | נשיכות | [Go](#Seif12) | 4 |
| סעיף 10 | תשלום בעד החזקת קוף או חתול במאורות | [Go](#Seif13) | 4 |
| סעיף 11 | אי תשלום לפי דרישה | [Go](#Seif14) | 4 |
| סעיף 12 | סמכויות | [Go](#Seif15) | 4 |
| סעיף 13 | אכסון כלב במאורות | [Go](#Seif8) | 5 |
| סעיף 14 | רשות כניסה | [Go](#Seif9) | 5 |
| סעיף 15 | פיצויים | [Go](#Seif10) | 5 |
| סעיף 16 | אצילת סמכויות | [Go](#Seif16) | 5 |
| סעיף 17 | הצמדה למדד | [Go](#Seif17) | 5 |
| סעיף 18 | הוראת שעה | [Go](#Seif18) | 5 |
| סעיף 19 | ביטול | [Go](#Seif19) | 5 |
| סעיף 20 | הוראת מעבר | [Go](#Seif20) | 5 |

חוק עזר לאשקלון (פיקוח על כלבים וחתולים), תשנ"ח-1998[[1]](#footnote-1)\*

בתוקף סמכותה לפי סעיפים 250, 251 ו-254 לפקודת העיריות, מתקינה מועצת עיריית אשקלון חוק עזר זה:

1. בחוק עזר זה –

הגדרות

"בעל" – אדם שנמצא ברשותו, בפיקוחו או בהחזקתו כלב, חתול או קוף;

"העיריה" – עיריית אשקלון;

"לוחית מספר" – לוחית מספר שנתן רופא וטרינר לבעל כלב;

"מאורות" – מלונה, כלוב וכל מקום או מיתקן שקבע המנהל להחזקת כלבים בידי העיריה;

"מועצה" – מועצת העיריה;

"מנהל" – הרופא הוטרינר שמועצת העיריה מינתה למנהל השירות הוטרינרי של העיריה;

"מפקח" – מי שראש העיריה מינהו למפקח לענין חוק עזר זה;

"מקום ציבורי" – מקום שהציבור משתמש בו או נוהג לעבור בו, לרבות רחוב, שדרה, גן, גינה, מקום עינוג, כל שטח המוגדר בתכנית מפורטת כשטח ציבורי פתוח או כשטח לבנין ציבורי ומקום שהציבור רשאי להשתמש בו או משתמש בו או עובר בו, וכן רכוש משותף כהגדרתו בחוק המקרקעין, התשכ"ט-1969, להוציא מקום ציבורי שראש העיריה קבע כי מותר לכלבים לעשות בו את צרכיהם;

"סימון אלקטרוני" – סימון תת עורי על ידי שבב אלקטרוני שעיר המוזרק לצוואר הכלב;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רופא וטרינר" – רופא וטרינר המועסק בידי העיריה;

"רשיון" – רשיון להחזקת כלב בתחום העיריה.

2. (א) לא יחזיק אדם כלב בתחום העיריה, אלא אם כן ניתן לגביו רשיון מאת המנהל ובהתאם לתנאי הרשיון, כולל סימונו האלקטרוני של הכלב, וכשהכלב נושא עליו לוחית מספר.

חובת רשיון וסימון אלקטרוני

(ב) אדם השוהה זמנית בתחום העיריה ומחזיק כלב ברשותו, וכן תושב המחזיק כלב בפיקוח זמני, פטור מקבלת רשיון מאת המנהל, מסימון אלקטרוני ומלוחית מספר, אם יש לו רשיון בר תוקף מאת רשות מקומית אחרת להחזקת אותו כלב, ובלבד שתקופת ההחזקה לא תעלה על 15 ימים ובמקום ציבורי יחזיק בכלב לפי הוראות סעיף 6.

(ג) הוראות סעיף קטן (א) לא יחולו לגבי כלב עד גיל שלושה חודשים.

(ד) חוסן כלב בתחום רשות מקומית אחרת, אין בעלו או מחזיקו פטור מחובת קבלת רשיון להחזקת כלב בתחום העיריה, מגיל שלושה חודשים.

3. (א) רשיון להחזקת כלב יינתן למבקש, לאחר חיסון הכלב, סימונו האלקטרוני ותשלום האגרה כאמור בסעיף 4(א).

קבלת רשיון

(ב) המנהל רשאי לקבוע תנאים לרשיון, ובנוסף, רשאי הוא להורות בדבר אופן החזקת הכלב, מקום החזקתו או בידי מי יוחזק, וכן רשאי הוא להורות בדבר בדיקתו בידי רופא וטרינר ומתן טיפול בתנאים ובמועדים שיקבע וחיסונו נגד מחלת הכלבת.

(ג) המנהל ירשום פרטים מלאים של כל כלב שלגביו ניתן רשיון; בעל כלב יביא את כלבו למשרד הרופא הוטרינר ויתן למנהל פרטים לפי דרישתו.

(ד) המנהל רשאי לסרב ליתן רשיון או לבטל רשיון שניתן מטעם סביר הנראה לו, ובין היתר מהטעמים האלה[[2]](#footnote-2):

(1) בעל הכלב מחזיק יותר מכלב אחד;

(2) הכלב מקים רעש שהוא מפגע לשכנים;

(3) הכלב מהווה סכנה לבטחון הציבור;

(4) הכלב הוא בעל מזג פראי;

(5) בעל הכלב הורשע על עבירה לפי סעיף 338(6) או סעיף 495(א) לחוק העונשין, התשל"ז-1977;

(6) אופן החזקת הכלב גורם או עלול לגרום מפגע תברואי או סיכון לבריאות הציבור;

(7) הכלב נשך אדם ולא הוסגר למאורות תוך 24 שעות מעת הנשיכה;

(8) הכלב נשך אדם יותר מפעם אחת בתקופה של שנתיים;

(9) הכלב לא חוסן נגד כלבת כחוק או לא קיבל טיפול שהמנהל הורה לבצעו;

(10) הכלב משוטט באורח חופשי ברשות הרבים, אף שניתנה התראה לבעלו מטעם המנהל;

(11) בעל הכלב עבר עבירה לפי חוק צער בעלי חיים (הגנה על בעלי חיים), התשנ"ד-1994;

(12) בעל הכלב לא קיים הוראה מהוראות חוק עזר זה או תנאי מתנאי הרשיון, אף שניתנה לו התראה מאת המנהל.

(ה) ביטל המנהל רשיון מסיבה כלשהי, רשאי הוא לסרב להחזיר לבעל הכלב את האגרות ששילם.

(ו) תוקפו של רשיון למשך שנה אחת מיום הוצאתו.

(ז) בעל כלב יודיע למנהל על כל שינוי שחל בפרטים הכלולים ברשיון תוך 30 ימים מיום השינוי.

(ח) בקשה לקבלת רשיון תוגש מאת מי שגילו 18 שנים ומעלה.

(ט) המנהל רשאי להגביל את מספר הכלבים או החתולים או הקופים שבהחזקת אדם אחד אם הם מהווים מטרד, מפגע תברואי או סיכון לציבור.

4. (א) בעד רשיון תשולם לקופת הרשות המקומית אגרה בשיעור שנקבע בתוספת.

אגרה

(ב) בעד סימון אלקטרוני תשולם לקופת הרשות המקומית אגרה בשיעור שנקבע בתוספת.

(ג) עיוור יהא פטור מתשלום אגרת רשיון ואגרת סימון אלקטרוני בעד כלב המשמש לו כלב נחייה.

(ד) בעד כלבה מעוקרת או כלב מסורס תשולם מחצית מאגרת רשיון.

5. (א) בעל כלב יגרום, אחת לשנה, לחיסון הכלב מפני מחלת הכלבת, החל מגיל שלושה חודשים.

חיסון

(ב) המנהל רשאי להורות לבעל כלב ליתן לכלב חיסון או טיפול הדרושים למען בריאות הציבור.

(ג) המנהל רשאי לקבוע סדרי חיסון או טיפול לכלב ובעל הכלב ישלם בעד החיסון או הטיפול, אגרה בשיעור שנקבע בתקנה 5(ב) לתקנות הכלבת (רישוי וחיסון), התשל"ד-1974.

(ד) בעד כלבה מעוקרת או כלב מסורס תשולם מחצית מאגרת רשיון.

6. (א) בעל כלב ימנע בעד הכלב מלצאת מחוץ לתחום ביתו, אלא אם כן הכלב מוחזק בידי אדם המסוגל לשלוט בו, הכלב מובל ברצועה שאורכה אינו עולה על 5 מטרים ופיו של הכלב חסום בזמם שאינו מאפשר לכלב לנשוך.

החזקה

(ב) המחזיק בכלב יפנה מיד לכלי אשפה, גללים שהשאיר הכלב במקום ציבורי או במקום פרטי שאינו בעלותו.

(ג) המחזיק בכלב הנמצא במקום ציבורי, ישא עמו כף ושקית לשם איסוף הגללים כאמור בסעיף קטן (ב); הוראות סעיף קטן זה וסעיף קטן (ב) לא יחולו על עיוור.

7. (א) בעל כלב שסירבו לתת לו רשיון או שהרשיון שניתן לו בוטל, ימסור את הכלב למאורות תוך יומיים מיום קבלת הודעת הסירוב או הביטול.

הסגרה, שחרור או החרמה

(ב) משוטט כלב או חתול בשטח ציבורי או פרטי שמחוץ לשטח בעלו, רשאי שוטר או מפקח לתוספו ולהעבירו למאורות; אם אי אפשר לתופסו, רשאי שוטר או מפקח להשמידו.

(ג) המנהל רשאי להורות על תפיסת כלב שלא קוימו תנאי הרשיון להחזקתו, וכן רשאי הוא להורות על הסגרתו או העברתו למאורות.

(ד) הוסגר כלב או הועבר למאורות, רשאי המנהל לאפשר את שחרורו בתנאים שיקבע.

(ה) הוסגר או הועבר כלב משוטט למאורות ולא הוגשה בקשה להחזקתו תוך 5 ימים מעת הסגרתו או העברתו, רשאי המנהל למסור את הכלב לבעל אחר או להורות על השמדתו.

(ו) הוסגר כלב למאורות והמנהל סירב לבקשת בעלו לתת רשיון או להחזיקו להחזקתו או שביטל המנהל את הרשיון, רשאי המנהל להורות על מסירת הכלב לבעל אחר או להשמידו.

(ז) הודיע בעל כלב למנהל, תוך 48 שעות ממועד הסגרת הכלב, על כוונתו להגיש לבית משפט מוסמך בקשה נגד השמדת הכלב או החרמתו, לא יושמד או יוחרם הכלב, ובלבד שנתקיימו כל התנאים האלה:

(1) בעל הכלב פנה לבית משפט תוך 5 ימים ממועד הסגרת הכלב והמציא למנהל, בתוך המועד האמור, העתק פנייתו;

(2) בעל הכלב שילם, תוך 48 שעות ממועד הסגרת הכלב, אגרת החזקה של הכלב במאורות לתקופה של 21 ימים והמשיך לשלם, לפני חלוף תקופת ההחזקה, אגרה כאמור לתקופות נוספות של 21 יום עד למתן החלטה סופית של בית המשפט לבקשתו.

8. (א) כלב שלא ניתן לגביו רשיון או שאינו מסומן אלקטרונית או שאין עליו לוחית מספר או שאינו מוחזק בהתאם להוראות סעיף 6(א), רשאי שוטר או מפקח לתפסו ולמסרו למאורות; אם אי אפשר לתפסו ולמסרו כאמור, רשאי שוטר או מפקח להשמידו.

תפיסת כלב והשמדתו

(ב) נמסר כלב למאורות לפי הוראות סעיף קטן (א), הוא לא יושמד, אלא אם כן לא הוציאו בעלו מהמאורות או לא נמצאו לו תובעים, תוך 5 ימים מעת מסירתו כאמור; ורשאי המנהל להאריך את הזמן כאמור אם, לדעתו, הכלב בעל ערך; ורשאי הוא לקצרו מטעמים של סכנה לבריאות הציבור.

(ג) נתפס כלב לפי הוראות סעיף קטן (א), הוא לא יוחזר לבעלו אלא אחרי שהוצא לגביו רשיון, הוצמדה לו לוחית מספר, הכלב סומן אלקטרונית ושולם לעיריה אגרה או תשלום בעד כל יום מתקופת החזקתו במאורות, וכן בעד הובלת הכלב למאורות, בשיעורים שנקבעו בתוספת.

(ד) לענין חוק עזר זה, "תפיסה" – כל פעולה הנחוצה לצורך תפיסת כלב, חתול או קוף, לרבות הרדמתו.

9. (א) נשך כלב, קוף או חתול אדם, ינקוט בעלו, תוך 24 שעות מעת היוודע לו הדבר, אמצעים אלה:

נשיכות

(1) יודיע על כך למנהל;

(2) יביא את הכלב, הקוף או החתול, לבידוד במאורות למשך 10 ימים מיום הבאתו אליהן.

(ב) בסעיף זה, "נשך" – לרבות חשד לנשיכה או גרימת שריטה, המחייבת, לדעת המנהל, מסירת הכלב, הקוף או החתול לבידוד במאורות.

10. קוף או חתול שהוחזק במאורות, לא ישוחרר ולא יוחזר לבעלו אלא לאחר ששולמו לעיריה אגרות או תשלומים כאמור בסעיף 8(ג).

תשלום בעד החזקת קוף או חתול במאורות

11. לא שילם בעלו של כלב, קוף או חתול את התשלום הנדרש בעד החזקתו במאורות, תוך 5 ימים מיום הדרישה, יראו את הכלב, הקוף או החתול כמי שאין להם תובעים, ורשאי המנהל להשמידם או למסרם לאחר, לפי ראות עיניו.

אי תשלום לפי דרישה

12. רופא וטרינר רשאי, בהודעה בכתב, לדרוש מבעל או מחזיק של כלב, חתול או קוף, לעשות עבודה או פעולה, הדרושה לדעת הרופא הוטרינר למניעת כלבת, מפגע, מטרד או סכנה לציבור או לסילוקם, לרבות סימונם וחיסונם של בעלי חיים; ורשאי הוא, בהודעה בכתב, לתת לבעל או מחזיק של כלב, חתול או קוף, הוראות בדבר החזקתם, מרחק מקום החזקתם מבית מגורים, סידורים להבטחת בריאותם ונקיונם, מניעת ריחות נעים, וכן סידורים למניעת פגיעה בבריאות הציבור.

סמכויות

13. (א) המנהל רשאי לאכסן כלב במאורות, לפי בקשת בעלו, בתנאים ולמשך תקופה שקבע.

אכסון כלב במאורות

(ב) בעד אכסון כלב במאורות ובעד הובלתו אליהן, לפי הוראות סעיף זה, ישלם בעלו, מראש, אגרה בשיעור שנקבע בתוספת.

(ג) לא הוציא בעל כלב את כלבו מהמאורות בתחום התקופה שנקבעה להחזקת הכלב ושבעבורה שולמה אגרת אכסון, רשאי המנהל לפעול בהתאם להוראות סעיף 7(ה).

14. (א) המנהל, רופא וטרינר, מפקח, וכן אדם המסייע בידם, רשאים, בכל עת סבירה, להיכנס לכל מקום כדי לברר אם קוימו הוראות חוק עזר זה ולעשות מעשה הדרוש לביצוע הוראותיו.

רשות כניסה

(ב) לא יפריע אדם למנהל, לרופא וטרינר, למפקח ולאדם המסייע בידם ולא ימנע בעדם מלבצע דבר על פי סמכויותיהם או על פי תפקידיהם לפי הוראות חוק עזר זה.

15.[[3]](#footnote-3) העיריה או מי שפועל בשמה ומטעמה, פטורים מתשלום פיצוי בשל פעולה או מחדל שעשו או נמנעו מלעשות, לפי הענין, לפי הוראות חוק עזר זה, לרבות בעד בעל-חיים שנחבל או חלה או מת בעודו מוחזק במאורות.

פיצויים

16. המנהל רשאי לאצול לאחר את סמכויותיו לפי חוק עזר זה, כולן או מקצתן.

אצילת סמכויות

17. סכומי האגרות הנקובים בתוספת יעלו ב-16 בכל חודש שלאחר פרסומו של חוק עזר זה (להלן – יום ההעלאה), בשיעור עליית מדד המחירים לצרכן (להלן – מדד), שפורסם לאחרונה לפני יום ההעלאה לעומת המדד שפורסם לאחרונה בחודש שקדם לו.

הצמדה למדד

18. סכומי האגרות הנקובים בתוספת יעלו ב-16 בחודש שלאחר פרסום חוק עזר זה (להלן – יום ההעלאה הראשון), בשיעור עליית המדד שפורסם לאחרונה לפני יום ההעלאה הראשון לעומת מדד חודש יוני 1997.

הוראת שעה

19. חוק עזר לאשקלון (פיקוח על כלבים), התשמ"ח-1987 – בטל.

ביטול

20. הוראות חוק עזר זה בענין סימון אלקטרוני, ייכנסו לתוקף בתום שנה ממועד תחילתו.

הוראת מעבר

**תוספת**

(סעיפים 4(א) ו-(ב) ו-13(ב))

שיעורי האגרה

בשקלים חדשים

1. אגרת רשיון (כולל לוחית-מספר), לכל כלב 35.21

2. אגרת סימון אלקטרוני, לכל כלב 45.00

3. אגרה החזקה או אכסון במאורות, לכל כלב, לכל יום 17.93

4. אגרת הובלת כלב למאורות 52.84

כ"ט בשבט התשנ"ח (25 בפברואר 1998) בני וקנין

ראש עיריית אשקלון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ח מס' 595](http://www.nevo.co.il/Law_word/law07/mekomi-0595.pdf) מיום 25.5.1998 עמ' 254. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)