חוק עזר לבאר שבע (שילוט), תשע"ד-2014

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: הגדרות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק שני: שילוט | [Go](#med1) | 5 |
| סעיף 2 | רישיון שילוט | [Go](#Seif2) | 5 |
| סעיף 3 | אגרת שילוט | [Go](#Seif3) | 6 |
| סעיף 4 | תוקף הרישיון | [Go](#Seif4) | 6 |
| סעיף 5 | רישיון שילוט זמני | [Go](#Seif5) | 7 |
| סעיף 6 | ציון פרטים | [Go](#Seif6) | 7 |
| סעיף 7 | בקשה לחידוש רישיון | [Go](#Seif7) | 7 |
| סעיף 8 | פרסום עינוג ציבורי | [Go](#Seif8) | 7 |
| סעיף 9 | פטור מרישיון | [Go](#Seif9) | 7 |
|  | פרק שלישי: גיבוש אמות מידה | [Go](#med2) | 8 |
| סעיף 10 | גיבוש אמות מידה | [Go](#Seif17) | 8 |
|  | פרק רביעי: ועדה מקצועית לשילוט | [Go](#med3) | 8 |
| סעיף 11 | תפקידי הוועדה וסמכויותיה | [Go](#Seif18) | 8 |
|  | פרק חמישי: שילוט אסור | [Go](#med4) | 9 |
| סעיף 12 | שילוט אסור וסייגים למתן רישיון | [Go](#Seif19) | 9 |
|  | פרק שישי: הוראות שונות | [Go](#med5) | 9 |
| סעיף 13 | שלט לעסק | [Go](#Seif20) | 9 |
| סעיף 14 | שימוש בשפות | [Go](#Seif10) | 9 |
| סעיף 15 | שינוי שילוט | [Go](#Seif11) | 9 |
| סעיף 16 | אחזקת שילוט | [Go](#Seif12) | 9 |
| סעיף 17 | חובת הסרת שילוט | [Go](#Seif13) | 10 |
| סעיף 18 | סמכויות אכיפה | [Go](#Seif14) | 10 |
| סעיף 19 | דרישה להסרת שילוט או לאחזקתו התקינה | [Go](#Seif15) | 10 |
| סעיף 20 | לוח פרסום עירוני | [Go](#Seif16) | 10 |
| סעיף 21 | שמירת שילוט והדבקתו | [Go](#Seif24) | 11 |
| סעיף 22 | חזקת האחריות | [Go](#Seif21) | 11 |
| סעיף 23 | שלילת רישיון שילוט | [Go](#Seif22) | 11 |
| סעיף 24 | מסירת הודעות | [Go](#Seif23) | 11 |
| סעיף 25 | הצמדה למדד | [Go](#Seif25) | 11 |
| סעיף 26 | ביטול | [Go](#Seif26) | 11 |
| סעיף 27 | הוראת מעבר | [Go](#Seif27) | 11 |
| סעיף 28 | הוראת שעה | [Go](#Seif28) | 11 |
| סעיף 29 | שמירת דינים | [Go](#Seif29) | 11 |
|  | תוספת ראשונה | [Go](#med6) | 11 |
|  | תוספת שנייה | [Go](#med7) | 12 |

חוק עזר לבאר שבע (שילוט), תשע"ד-2014[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה עיריית באר שבע חוק עזר זה.

פרק ראשון: הגדרות

1. בחוק עזר זה –

הגדרות

"אזור מיוחד" – המקרקעין הנכללים באזור התעשייה הישן שבתחום העירייה הכוללים את הגושים שמספרם נקוב להלן:

(1) גוש מס' 38001;

(2) גוש מס' 38002;

(3) גוש מס' 38003;

(4) גוש מס' 38004;

(5) גוש מס' 38005;

(6) גוש מס' 38006;

(7) גוש מס' 38032;

(8) גוש מס' 38033;

(9) גוש מס' 38034;

(10) גוש מס' 38035;

(11) גוש מס' 38388;

"ארגז ראווה" – ארגז או ארון או מיתקן אחר בעל נפח שאפשר להציג בו סחורה אשר מותקן וניצב בנפרד משטחו העיקרי של בית העסק ואשר עיקר תכליתו היא לצורך הצגתה של הסחורה, פרסומו של בית עסק וקידום מכירותיו;

"בניין" – כל מבנה, בין קבוע ואין ארעי, הבנוי מכל חומר שהוא, לרבות –

(1) כל חלק של מבנה כאמור ודבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים או מיועדים לגדור או לתחום שטח קרקע או חלל;

"בעל נכס" – בעליו הרשום של נכס או הזכאי להירשם כבעלים בו;

"בעל שילוט" – מי שבעבורו או שבנכס המוחזק על ידו פורסם השילוט;

"המועצה" – מועצת העירייה;

"העירייה" – עיריית באר שבע;

"ועדה מקצועית לשילוט" – ועדה מייעצת לראש העירייה שמונתה לפי סעיף 11 לחוק עזר זה;

"חודש" – חודש או חלק ממנו;

"יום" – יממה או כל חלק ממנה;

"לוח פרסום עירוני" – מיתקן או נכס שבבעלות העירייה או בחזקתה והמיועד לשימוש כלל הציבור לצורך פרסום;

"לוחית פרסומת" – לוחית מחומר כלשהו ששטח פניה אינו עולה על 0.5 מ"ר, המוצבת על גבי נכס או בסמוך לו ועל גבה מוצג על ידי הגורם המפרסם, מידע בדבר ביצוע עבודה פלונית או בדבר אחריותו של אותו גורם על מיזם או פרויקט מסוים;

"מדד" – מדד המחירים הכללי לצרכן שמפרסמת הלשכה המרכזית לסטטיסטיקה;

"מודעה" – הודעה, כרזה, כרוז, צילום, תחריט, ציור, שרטוט, תמונה, כתובת, סמל, תבנית, אות, ארגז ראווה, מיתקן או כיוצא בהם, העשויים מחומר כלשהו או המוצגים באופן כלשהו, נייד, נייח, מתחלף או קבוע, המוצגים דרך קבע או לזמן מוגבל, למעט עלונים ודברי פרסומת מסחרית שאינם מודבקים על מיתקן פרסום עירוני, המחולקים ביד לעוברים ושבים או המופצים לבתים ושאינם שלט;

"מוסד תכנון" – כהגדרתו בחוק התכנון והבנייה, התשכ"ה-1965;

"מקום ציבורי" – כל מקום המיועד ומשמש כולו או עיקרו לציבור או מקום הנשקף לציבור לרבות רחוב וכל מקום אחר הגובל ברחוב או הנשקף אליו ולרבות אלה:

(1) כל רחוב, לרבות מדרכה, שדרה, פסג', כניסה או מעבר של מרכז מסחרי או של בית משרדים, סמטה, משעול לרוכבים או לרוכבי אופניים, נתיב להולכי רגל;

(2) כיכר, רחבה, חצר, מגרש ספורט, טיילת, גשר, גינה, מבוי, מפלש וכל מקום פתוח שהציבור או שהציבור נכנס אליו או רשאי להיכנס אליו, בין שהוא בבעלות פרטית ובין שהוא בבעלות ציבורית;

(3) כל מקום המצוי בבעלותו או בחזקתו של הפרט הנשקף אל רחוב, וכן כל מקום עינוג ציבורי, מסעדה, בית קפה, בית מלון או חניון אך להוציא שילוט הממוקם בתוככי מבנה באופן שתכניו נפנים ונשקפים לתוך המבנה ולא כלפי רשות הרבים;

"מחזיק בנכס" – מי שהוא בעל הזיקה הקרובה ביותר לנכס כבעלים, כשוכר, כבר-רשות או בכל דרך אחרת;

"מיתקן פרסום" – מיתקן או נכס המשמש לפרסום;

"מיתקן פרסום עירוני" – מיתקן פרסום, שבבעלות העירייה או בחזקתה והמשמש לפרסום וזכות השימוש בו הוענקה, כולה או מקצתה, לאחר;

"נכס" – כהגדרתו בסעיף 269 לפקודה;

"עסק" – לרבות חנות, כל-בו, מרכול, משרד, מפעל, בית מלאכה, מחסן וכל עסק ומקום אחר שמתקיימת בו פעילות מכל סוג שהוא אינו מגורים;

"פרסום" – התקנה או הצגה של שילוט במקום ציבורי, או במקום פרטי שהציבור יכול לראותו מרשות הרבים ואשר מיועד לעיני הציבור, וזאת בכל דרך ובכלל זאת על גבי מיתקן פרסום, לרבות על מיתקן פרסום עירוני או על לוח פרסום עירוני, לזמן כלשהו ולמטרה כלשהי, בין מסחרית ובין אחרת, כולל פרסום שלט על גבי כלי רכב החונה במקום קבוע במשך יממה אחת לפחות הנגרר על ידי כלי רכב אחר או על גבי כלי רכב שתכליתו העיקרית היא הצגת שלט על דרך קבע, אך למעט פרסום באמצעות מסמך המופץ או המחולק לציבור במקום ציבורי בתחום העירייה;

"פרסום חוצות" – שילוט מתחלף המתפרסם על מיתקן פרסום שנועד לאותה מטרה לרבות שלט המוצג על גבי כלי רכב החונה או הנגרר על ידי כלי רכב אחר או על גבי כלי רכב שתכליתו העיקרית היא הצגת שלט על דרך קבע, במקום ציבורי בתחום העירייה;

"ראש העירייה" – לרבות עובד העירייה שראש העירייה אצל לו מסמכויותיו לעניין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רחוב" – דרכי מעבר המיועדות לשימוש הציבור בין שהן בבעלות פרטית ובין שהן בבעלות ציבורית;

"רכב" – כהגדרתו בסעיף 1 בפקודת התעבורה [נוסח חדש], ובתקנות התעבורה, התשכ"א-1961;

"רכב ציבורי" – רכב המיועד על פי טיבו ותכליתו לספק שירותי הסעה לציבור הרחב בתחום שיפוטה של העירייה ולרבות אוטובוס, מיניבוס ומונית;

"רישיון" – רישיון שילוט הניתן בידי ראש העירייה בהתאם לסעיף 2;

"שטח שילוט" – שטחו של שילוט למעט שטח המסגרת של המיתקן שעליו קבוע השילוט; שטחו של שילוט הנושא פרסום מכל צדיו יהיה השטח המצרפי של שטחי כל צדיו;

"שילוט" – שלט או מודעה;

"שלט אלקטרוני" – שלט המתפרסם באמצעים אלקטרוניים, ממוחשבים, אופטיים, או חשמליים לרבות בדרך הסרטה, הקרנה או בדרך של תמונות, תכנים או מצגים מתחלפים, למעט שלט מואר כהגדרתו להלן;

"שלט בולט" – שלט שנקודה כלשהי משטחו החיצון מרוחקת מדופן הבניין יותר מ-25 ס"מ;

"שלט דגל" – שלט העשוי מבד או מכל חומר אחר המוצב על גבי עמוד או תורן ואשר אינו תחום על ידי מסגרת המקבעת אותו או בכל דרך אחרת;

"שלט מואר" – שלט מואר באמצעות חשמל, למעט שלט אלקטרוני;

"שלט מתחלף" – שלט שניתן להציג על גביו או באמצעותו כמה מודעות או שלטים, בזה אחר זה, בהפרשי זמן כלשהם;

"שלט" – הודעה כתובה שתוכנה מיועד לפרסם עסק או עיסוק או כל תכלית אחרת הממוקמת במקום ציבורי או במקום פרטי לרבות על כלי רכב שהציבור יכול לראותו מרשות הרבים ואשר מיועד לעיני הציבור העשוי מחומר כלשהו בין קשיח ובין שאינו קשיח לרבות בד וכולל הודעה המכילה את שמו של אדם או מקצועו או שמו או טיבו של עסק או מוסד או סמלו המסחרי של מצרך המיוצר והמשווק במקום העסק או כתובתו או צירוף שלהם, למעט מודעה;

"תעמולת בחירות" – פרסום שתכליתו הפצת רעיונות פוליטיים, בקרב הציבור הרחב, במטרה להשפיע על עמדותיו, במסגרת מערכת בחירות מקומית או ארצית.

פרק שני: שילוט

2. (א) לא יציג ולא יפרסם אדם שילוט במקום ציבורי בתחום העירייה ולא ירשה או יגרום לאחר לפרסמו, אלא לפי רישיון שניתן כדין מאת ראש העירייה ובהתאם לתנאי הרישיון ולאחר ששולמה אגרת שילוט לעירייה בתעריפים הקבועים בתוספת הראשונה לחוק עזר זה.

רישיון שילוט

(ב) המבקש לפרסם שילוט, יגיש בקשה בכתב לראש העירייה; הבקשה תכלול את המפורט להלן:

(1) שמו ומענו של מגיש הבקשה;

(2) תרשים של השילוט המוצע; לגבי פרסום על מיתקן פרסום עירוני יצורפו לבקשה שלושה העתקים של תקשים השילוט המוצע;

(3) תכנית המפרטת את הסוג, הצורה, התוכן, החומרים ומידות השילוט שלגביו מוגשת הבקשה;

(4) פרטי המתקין ופרטי יצרן השילוט;

(5) פירוט אופן חיבור השילוט למקום הצבתו המיועד, לרבות המסגרת שעליה יוצב השילוט או המיתקן האמור לשאת אותו, בצירוף המפרט הטכני שלהם;

(6) אם מבוקש שילוט אלקטרוני או שלט מואר הכרוך באספקת חשמל, יש לצרף לבקשה אישור של חשמלאי מוסמך כי הוא אחראי לתקינות המיתקן וכי המיתקן יכלול מפסק פחת;

(7) מסמך המאשר את הסכמת בעל הנכס שבו יפורסם השילוט; לגבי נכס שבבעלות משותפת של בני אדם או בבעלות תאגיד, תצורף לבקשה הסכמת כל הבעלים או הנציגות המוסמכת על פי דין, לפי העניין.

(ג) ראש העירייה רשאי לתת רישיון, לסרב לתתו, לבטלו, לשנותו, להתנותו בתנאים, להוסיף עליו או לשנותו וזאת בכפוף לאמות המידה שקבעה העירייה כאמור בסעיף 10 לחוק עזר זה ולכל הוראותיו; בכלל זה מוסמך ראש העירייה לקבוע הוראות ותנאים בדבר מקום הצבתו, גודלו וצורתו של השילוט, החומר שממנו ייוצר, מועדי פרסומו, מניעת רעש ומטרדים ושמירת הניקיון בסמוך לו וכל הוראה אחרת כיוצא באלה.

(ד) ראש העירייה רשאי לדרוש ממגיש הבקשה פרטים נוספים הנוגעים לשילוט המתבקש, הנדרשים לדעתו לצורך בחינת הבקשה והכרעה בה.

(ה) במתן רישיון, רשאי ראש העירייה להיוועץ בוועדה המקצועית לשילוט, שתבדוק אם השילוט המבוקש הוא לפי הוראות חוק עזר זה ואם אין בו כדי לפגוע באיכות הסביבה או בחזות ארכיטקטונית של הסביבה; הוועדה תהיה מוסמכת להמליץ לפני ראש העירייה על מתן רישיון או על סירוב לתתו, הכול בתנאים שייקבעו.

(ו) לא יינתן רישיון לשילוט אם פרסומו או הצגתו מהווים עבירה על פי דין, או אם לדעת ראש העירייה השילוט פוגע בתקנת הציבור או ברגשותיו, אלא שלא תסורב בקשה למתן רישיון מהטעמים האמורים אלא לאחר התייעצות שקיים ראש העירייה עם הוועדה המקצועית לשילוט.

(ז) על המבקש רישיון בעבור שילוט אלקטרוני יחולו הכללים האלה:

(1) לא יינתן רישיון לשילוט אלקטרוני, אלא אם כן השילוט מצויד במפסק פחת, והצנרת המספקת חשמל לשילוט מוסתרת, והם עברו ביקורת של חשמלאי מוסמך שאישורו בכתב נמסר לידי ראש העירייה כאמור בסעיף 2(ב)(6);

(2) ראש העירייה רשאי, באמצעות מסירת הודעה, לאסור על בעל השילוט להאיר או לגרום להארת שילוט על ידי גופי תאורה הנמצאים בתוך הבניין או חיצוניים לו, אם לדעת ראש העירייה הדבר עלול להפריע לתושבי הסביבה שבה ממוקם הבניין או לעוברים ושבים או להוות סכנה או הפרעה לתנועה; בעל השילוט יציית להוראת ראש העירייה בתוך פרק הזמן שנקבע בהודעה;

(3) ביקש אדם להציב שילוט אלקטרוני במקום ציבורי רשאי ראש העירייה להתיר לו לעשות כן, לאחר היוועצות בוועדה המקצועית לשילוט; התיר ראש העירייה פרסום והצגה של שילוט אלקטרוני, יחולו על שילוט זה הוראות חוק עזר זה – בהתאמה ולפי העניין.

3. (א) בעבור מתן רישיון שילוט או חידושו, ישלם המבקש לעירייה אגרה בשיעורים הנקובים בתוספת הראשונה לחוק עזר זה.

אגרת שילוט

(ב) לא יציג אדם שלט ולא יפרסם מודעה בלא להדביק עליה תווית שקיבל מהעירייה ועל גבה אישור על תשלום אגרת הרישיון; התווית תודבק בפינה הימנית התחתונה של כל שילוט, והיא תכלול פרטים לזיהוי בעל השילוט.

4. (א) תוקפו של רישיון שילוט, למעט שילוט דגל, הוא עד ה-31 בדצמבר בשנה שבה ניתן.

תוקף הרישיון

(ב) תוקפו של רישיון לשילוט דגל הוא למשך הזמן שנקבע לכך ברישיון וזאת בהתאם לאמות המידה שתקבע העירייה בהתאם לסמכותה לפי סעיף 10.

(ג) לעניין רישיון שילוט יחולו הוראות אלה:

(1) הוצא רישיון לשילוט לאחר יום 31 במרס בשנה פלונית והשילוט לא הותקן לפני הוצאת הרישיון, ישולם סך של שלושת רבעי מסכום האגרה המלא שנקבע בתוספת (להלן – סכום האגרה המלא);

(2) הוצא רישיון לשילוט אחרי יום 31 ביוני בשנה פלונית והשילוט לא הותקן לפני הוצאת הרישיון, ישולם סך של מחצית מסכום האגרה המלא;

(3) הוצא רישיון שילוט אחרי יום 31 בספטמבר בשנה פלונית והשילוט לא הותקן לפני הוצאת הרישיון, ישולם סך של רבע מסכום האגרה המלא;

(4) הוראות פסקאות 1 עד 3 יחולו גם לגבי שילוט שהותקן טרם הגשת הבקשה לרישיון שילוט, וזאת בהתיחס למועד שבו הוצב בפועל;

(5) לעניין פסקאות (1) עד (3), "שילוט" – למעט שילוט דגל ושלט המותקן על גבי כלי רכב.

(ד) הסיר בעל שילוט את השילוט במהלך השנה, יחוב הוא בסכום האגרה המלא וככל ששילמה הוא לא יהיה זכאי להחזר האגרה כולה או חלקה.

(ה) לא יהיה תוקף לרישיון אם ניתן על סמך הצהרה כוזבת; לעניין זה, "רישיון" – לרבות חידוש רישיון לפי סעיף 7 לחוק עזר זה.

(ו) ראש העירייה רשאי לחייב בעל שילוט להגיש במצורף לבקשתו לחידוש רישיון או נוסף עליה את המסמכים והפרטים הנדרשים לגבי בקשת רישיון כמפורט בסעיף 2(ב) כולם או מקצתם, בהתקיים אחד או יותר מאלה:

(1) בעל השילוט הצהיר על שינויים בשילוט שבעבורו מתבקש חידוש רישיון;

(2) התגלה לעירייה כי חל שינוי בשילוט כאמור לעומת מצבו בעת מתן רישיון השילוט המקורי;

(3) חל שינוי במדיניות העירייה בנוגע לתנאי השילוט שיסודו בשיקול בטיחות חזות העיר, איכות הסביבה וכל שיקול ענייני אחר המצדיק או המחייב הצבת דרישות נוספות שלא הוצבו בעת מתן הרישיון המקורי וכתנאי להענקתו;

(4) מאז מועד מתן רישיון השילוט המקורי או הצבתו בפועל של שילוט, חלף פרק זמן המחייב או המצדיק בדיקות נוספות או הגשת אישורים מחודשים שתכליתם בריאות הציבור, ביטחונו, בטיחותו או כל עילה אחרת כיוצא באלה.

(ח) הוגשה בקשה לחידוש רישיון כאמור בסעיף קטן (ז), ושולמה אגרת שילוט מראש בעד תקופת חידוש הרישיון, יראו את מגיש הבקשה כמחזיק ברישיון שילוט תקף בעד תקופת החידוש, וזאת עד לחידושו של הרישיון כמבוקש, למעט אם נשלחה על ידי העירייה הודעה בכתב, ולפיה סירבה לחידוש הרישיון.

(ט) אין באמור בסעיפים קטנים (א) עד (ו), כדי לגרוע מזכות ראש העירייה לשלול רישיון שילוט מבעל רישיון שילוט מכוח הוראות חוק עזר זה.

(י) פקע רישיון או נשלל רישיון מכוח חוק עזר זה, לא זכאי יהיה בעל השילוט להחזר סכום האגרה ששילם לעירייה כולו או חלקו.

5. (א) הוצב שילוט בלא שניתן רישיון בעבורו, יהיה רשאי ראש העירייה לתת לבעל השילוט רישיון שילוט זמני למשך תקופה מרבית של 6 חודשים; הרישיון הזמני יכול שיותנה בתנאים ובקיום דרישות שיציב ראש העירייה.

רישיון שילוט זמני

(ב) במהלך תקופת הרישיון הזמני בעל השילוט יהיה רשאי לפעול להשגת רישיון שילוט קבוע בהתאם לקבוע בחוק עזר זה.

(ג) ראש העירייה יהיה רשאי להאריך את תוקף הרישיון הזמני ב-6 חודשים נוספים מטעמים מיוחדים שיירשמו.

(ד) בעד רישיון שילוט זמני תשולם אגרת שילוט כקבוע בסעיף 3(א) לחוק עזר זה.

6. לא יפרסם אדם שלט אלא אם כן צוין בו שמו ומענו של מפרסם השילוט, מתקינו או יצרנו.

ציון פרטים

7. בקשה לחידוש רישיון תוגש בכתב לראש העירייה לפחות 60 ימים לפני תום תוקפו, ותכלול הצהרה של מגיש הבקשה, על גבי הטופס שבתוספת השנייה לחוק עזר זה, הקובעת אחד משני אלה:

בקשה לחידוש רישיון

8. בקשה לפרסום של עינוג ציבורי, כמשמעותו בסעיף 3(ב) לחוק רישוי עסקים, התשכ"ח-1968, יכול שתתייחס לתמונות או למודעות אחרות המשתנות מדי פעם, לפי ההצגות או המופעים; על אף האמור בסעיף 3(ב), מפרסם מודעות כאמור בסעיף זה, לא יידרש להגיש את התמונות או את המודעות האחרות לראש העירייה, ובלבד שהן אושרו וסומנו בידי מועצת הביקורת לפי סעיף 4 לפקודת סרטי הראינוע, 1927.

פרסום עינוג ציבורי

9. (א) סוגי השילוט המנויים להלן לא יהיו טעונים הוצאת רישיון שילוט ותשלום אגרת שילוט:

פטור מרישיון

(1) שילוט המוצג על דלת כניסה לבית מגורים ולבית עסק, המציין את אלה בלבד: שם ומספר הטלפון של המתגורר בבית או שם ומספר הטלפון של בעל בית העסק, תוארו, מקצועו או משלוח ידו; לעניין זה, "בית מגורים" – בניין המיועד למגורים על פי תכנית כמשמעה בסעיף 1 לחוק התכנון והבנייה, התשכ"ה-1965, והמשמש בפועל לתכלית זו;

(2) דגל המשמש סמל של המדינה או של ארגון בעל אופי ציבורי או דתי שאינו פועל למטרת רווח, לרבות דגל המוצג באירוע ממלכתי, ובלבד שהצגת דגל כאמור תהיה כדין ולא תשמש לפרסומת מסחרית;

(3) שילוט המורה על כך שעסק, שירות או פעילות עברו ממקום אחד למקום אחר ובלבד שמידות השילוט כאמור לא יעלו על 35 ס"מ x 60 ס"מ והשילוט לא יוצג לתקופה העולה על 90 ימים ממועד ההעברה כאמור;

(4) מודעות אבל;

(5) מודעה המתפרסמת מטעם מוסד תכנון ואשר פרסומה נדרש על פי דין;

(6) שילוט שחובה להציג על פי דין;

(7) מודעה על גבי כלי רכב המפרסם את כלי הרכב למכירה;

(8) מודעה הנישאת על ידי אדם במהלך אסיפה או הפגנה, ובלבד שאינה נושאת תוכן שיווקי או מסחרי;

(9) שילוט המיועד לצורכי תעמולת בחירות.

(ב) פרסום על גבי לוח פרסום עירוני, לא יהיה טעון הוצאת רישיון שילוט, אך יחולו לגביו הוראות סעיף 20; בכלל זאת, העירייה תהיה רשאית לחייב בעד פרסום כאמור באגרת הדבקה בהתאם לתעריפים הקבועים בתוספת הראשונה.

(ג) על אף האמור בסעיפים קטנים (א) ו-(ב), ראש העירייה רשאי להורות על מקום פרסומו של השילוט כאמור בו, בהתאם לאמות המדיה שתקבע העירייה, ומפרסמו יפרסמו בהתאם להוראות ראש העירייה.

(ד) לעניין שילוט המיועד לצורכי תעמולת בחירות יחולו ההוראות האלה:

(1) הרשות המקומית אינה רשאית להתערב בתוכן הפרסום ובלשונו;

(2) אין בהוראת סעיפים קטנים א(8) ו-(ב) כדי לגרוע מהוראות כל דין, ובכלל זה, חוק הבחירות (דרכי תעמולה), התשי"ט-1959.

פרק שלישי: גיבוש אמות מידה

10. (א) (1) העירייה תקבע אמות מידה בכל הנוגע להענקת רישיונות לפי חוק עזר זה; אמות המידה יכול שיתייחסו למקום השילוט, אופן הצבתו, צורתו, גודלו, צבעיו, סוג החומר שממנו הוא עשוי, תוכנו, ובנוגע לשלט דגל – משך הזמן המותר להצבתו;

גיבוש אמות מידה

(2) אמות המידה יחייבו את ראש העירייה והוא ינהג על פיהם בעשותו שימוש בסמכויותיו לפי חוק עזר זה.

(ב) (1) הוועדה המקצועית לשילוט תגבש אמות מידה לעניין פרסום שילוט, ותמציא את המלצותיה לראש העירייה;

(2) ראש העירייה יבחן את המלצות הוועדה המקצועית לשילוט ועל יסודן יקבע ויעגן את אמות המידה שלפיהן יפעיל את סמכויותיו מכוח חוק עזר זה; בפעולתו זו רשאי ראש העירייה לשנות מהמלצות הוועדה המקצועית לשילוט.

(ג) (1) אמות המידה שאושרו על ידי ראש העירייה יפורטו במסמך כתוב תוך ציון מועד אישורם על ידי העירייה; העתק מסמך בכתב כאמור בסעיף זה, יימצא בלשכתם של ראש העירייה, היועץ המשפט, מהנדס העירייה וכל חברי הוועדה המקצועית לשילוט ויומצא לכל דורש;

(2) בלי לגרוע מהאמור בפסקה 1, תפרסם העירייה בתחומה את אמות המידה שאושרו על ידי ראש העירייה על דרך הנחת העתק מהם במשרדי העירייה ובמקומות ציבוריים אחרים בתחום העירייה שייקבעו על ידה.

(ד) על שינוי אמות המידה, או הוספה עליהם יחולו הוראות סעיפים קטנים (א) עד (ג), בשינויים המחויבים.

פרק רביעי: ועדה מקצועית לשילוט

11. (א) הוועדה המקצועית תכלול 5 חברים והם ימנו – גזבר העירייה, מהנדס העירייה, מנהל אגף הפיקוח העירוני, מנהל אגף לאיכות הסביבה בעירייה, היועץ המשפטי לעירייה או נציגיהם.

תפקידי הוועדה וסמכויותיה

(ב) הוועדה המקצועית לשילוט תייעץ לראש העירייה בנושאים המפורטים להלן:

(1) כל נושא שנקבעה לגביו חובת היוועצות בחוק עזר זה;

(2) כל בקשה לרישיון שילוט או כל מקרה אחר, שעניינם נושא הקשור בביצועו של חוק עזר זה, שיביא ראש העירייה לפני הוועדה המקצועית לשילוט.

פרק חמישי: שילוט אסור

12. לא יפרסם אדם שילוט, לא יגרום לפרסומו, ולא יינתן רישיון לשילוט שהתקיים בו אחד מאלה:

שילוט אסור וסייגים למתן רישיון

(1) הוא עלול לפגוע בבטיחות, להטעות או להפריע לתנועת כלי רכב או הולכי רגל;

(2) הוא עלול לגרום נזק או מטרד כלשהו, לרבות רעש, ריח וכיוצא בהם או פוגע באיכות הסביבה;

(3) הוא חוסם דלת, חלון, יציאת חירום או פתח אחר או מפריע למעבר בו;

(4) הוא הוצב ופורסם על גבי מיתקנים או אבזרים שלפי טיבם, טבעם ותכליתם אינם ראויים ואינם מיועדים להצבת שילוט, לרבות על מדרגות חירום, מדרגות נעות, מזגן אוויר, צינור אוויר, צינור ביוב, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור, עץ או במקום שנועד לציוד או למיתקנים לכיבוי שריפות;

(5) הוא צבוע על בניין; ביקש אדם לפרסם שילוט, על דרך צביעתו על בניין, רשאי ראש העירייה להתיר לו לעשות כן לאחר היוועצות בוועדה המקצועית לשילוט;

(6) בשל ממדיו או צורתו או צבעו, הוא עלול לפגוע בצורה האחידה של חזיתות הבתים או שמהווה הוא מטרד;

(7) הוא עלול להסתיר או לפגוע בחלקי בניין בעל ייחוד ארכיטקטוני או היסטורי;

(8) הוא מפורסם במקום ציבורי אך לא על גבי מיתקן פרסום או לוח פרסום עירוני.

פרק שישי: הוראות שונות

13. (א) (1) לא יינתן רישיון שילוט אלא לשלט אחד בלבד בעבור כל עסק; ביקש אדם לפרסם שלט נוסף בעסקו, רשאי ראש העירייה להתיר לו לעשות כן, מנימוקים שיירשמו;

שלט לעסק

(2) על אף האמור בפסקה (1) בעסק שבו יש יותר מחזית אחת הפונה לרחוב, רשאי אדם להציג שלט אחד בכל חזית הפונה לרחוב.

(ב) לא יוצג ולא יפורסם שלט של עסק אלא בחזית המבנה שבו מתנהל העסק בלבד; ביקש אדם להציגו במקום אחר, רשאי ראש העירייה להתיר לו לעשות כן מנימוקים שיירשמו.

(ג) אורכו המרבי של שלט לא יעלה על אורך החזית של בית העסק; ביקש אדם להציג בעסק שלט שאורכו עולה על אורך החזית של בית העסק, רשאי ראש העירייה להתיר לו לעשות כן מנימוקים שיירשמו.

14. ראש העירייה, בהתייעצות עם הוועדה המקצועית לשילוט, יקבעו את שפת או שפות הכיתוב שבהן ייעשה שימוש בפרסום לפי חוק עזר זה ולעניין זה יחולו הכללים האלה:

שימוש בשפות

(1) לפחות אחת משפות הפרסום תהיה השפה הרשמית של מדינת ישראל;

(2) ראש העירייה יביא בחשבון לצורך החלטתו את שיעור דוברי כל שפה בתחומי הרשות;

(3) ביקש אדם לפרסם מודעה או להציג שלט שהכיתוב בהם הוא בשפה שאינה עברית, ייווסף להם כיתוב בעברית התופס לפחות שליש משטחם.

15. (א) לא ישנה אדם שילוט במשך תקופת תוקף הרישיון, אלא על פי הרישיון שבידיו ובהתאם לתנאיו.

שינוי שילוט

(ב) שינה בעל רישיון, בתוך תקופת הרישיון, את תוכן השילוט או את הצורה או את המידה או את הסוג או את מיקומו של השילוט או את החומר שממנו עשוי השילוט, בניגוד לתנאי הרישיון, יפקע תוקף הרישיון.

(ג) בקשה לשינוי בשילוט דינה כדין בקשת רישיון לשילוט חדש.

16. (א) בעל רישיון שילוט יהיה אחראי לאחזקת השילוט באופן שיהיה נקי, תקין ובטוח.

אחזקת שילוט

(ב) על אף האמור בסעיף קטן (א), היה ולא עלה בידי העירייה לאתר את בעל רישיון השילוט וזאת לאחר שנקטה את כל האמצעים הסבירים לצורך איתורו, תחול האחריות על אחזקת השילוט כאמור בסעיף קטן (א) על בעל הנכס שבו מותקן השילוט; לעניין סעיף קטן זה, "אמצעי סביר" – לרבות משלוח הודעות דרישה והתראות, ניסיון איתור במאגרי מידע, ביקור במענו הרשום או במקום עבודתו או בעסקו וכיוצא בזה.

17. בעל רישיון שילוט, בין אם קיבל רישיון שילוט ובין אם קיבל פטור מהוצאת רישיון שילוט, אחראי להסרת השילוט עם פקיעת תוקף רישיון השילוט או ביטולו, אם העסק שהשילוט מפרסם חדל להתקיים או אם האירוע שהשילוט מפרסם חלף.

חובת הסרת שילוט

18. (א) לא יפריע אדם לראש העירייה, לשלוחיו או לפועליו ולא ימנע מהם לבצע את תפקידיהם לשם אכיפת חוק עזר זה.

סמכויות אכיפה

(ב) בעל רישיון לפי חוק עזר זה יציגו לפני ראש העירייה לפי דרישתו.

19. (א) ראש העירייה רשאי, בהודעה בכתב, לדרוש מאדם שפרסם שילוט או הרשה לפרסמו, להסיר שילוט שפורסם בלא רישיון או בניגוד להוראה מהוראות חוק עזר זה, ורשאי הוא לדרוש מאדם כאמור לבצע את העבודות הדרושות לאחזקתו התקינה של השילוט או להתאמתו לתנאי הרישיון או להוראות חוק עזר זה.

דרישה להסרת שילוט או לאחזקתו התקינה

(ב) מקבל הודעה כאמור, ימלא אחריה בתוך התקופה שנקבעה לכך על ידי ראש העירייה וצוינה בהודעה.

(ג) לא מילא אדם אחר הודעה כאמור בסעיפים קטנים (א) ו-(ב), רשאי ראש העירייה להורות על הסרת השילוט או לבצע עבודות הדרושות לאחזקתו התקינה, ולגבות מאותו אדם את הוצאות העירייה בביצוע פעולה זו, ובלבד שהתראה על כך נמסרה לאותו אדם זמן סביר מראש.

(ד) האמור בסעיף זה אינו גורע מאחריותו של אדם בשל הפרת הוראה מהוראות חוק עזר זה, ואינו גורע מסמכויות ראש העירייה לפי חוק עזר זה.

(ה) ראש העירייה רשאי להורות ולנקוט פעולות כאמור בסעיף קטן (ג) אף בלא מסירת הודעה כאמור בסעיף קטן (א), אם נוכח לדעת, לאחר בירור וחקירה סבירים, שלא ניתן לדעת את שמו ומענו של בעל השילוט, מפרסמו או מי שהרשה לפרסמו; לעניין זה, "בירור וחקירה סבירים" – כמשמעות המונח "אמצעי סביר" שבסעיף 16(ב) לחוק עזר זה.

20. (א) פרסום על לוח פרסום עירוני יכול שיהיה כרוך בתשלום ויכול שלא יהיה כרוך בתשלום כלל; ראש העירייה רשאי, לאחר התייעצות עם הוועדה המקצועית, להחליט על התקנת לוחות פרסום עירוניים ועל הקצאת אזור מסוים בלוח הפרסום העירוני שבו הפרסום יהיה כרוך בתשלום.

לוח פרסום עירוני

(ב) ככל שפרסום על גבי לוח פרסום עירוני אינו כרוך בתשלום, תציין זאת העירייה על גבי אותו לוח פרסום; ככל שלא צוין כאמור על גבי לוח הפרסום יהיה פרסום על גביו בתשלום.

(ג) הותקנו לוחות פרסום עירוניים, על פי החלטת ראש העירייה, יחולו עליהם הוראות אלה:

(1) ביקש אדם לפרסם שילוט על גבי לוח פרסום עירוני שאינו כרוך בתשלום, יעשה כן בלא תשלום אגרה כלל;

(2) ביקש אדם לפרסם שילוט על לוח פרסום עירוני הכרוך בתשלום או על אזור מסוים בלוח הפרסום העירוני הכרוך בתשלום, ישלם אגרת הדבקה הקבועה בחלק א' של התוספת לחוק העזר (להלן – אגרת הדבקה);

(3) שילם אדם אגרת הדבקה תפרסם העירייה את השילוט, במקום המיועד לכך בלוח הפרסום העירוני;

(4) לא ידביק אדם, פרט לעובד מטעם העירייה, שילוט על לוח פרסום עירוני אשר הפרסום בו כרוך בתשלום.

(ד) אין באמור בפסקאות (1) עד (4) לעיל, כדי לגרוע מכל סמכות המוקנית לראש העירייה להתקנות על השימוש בלוח הפרסום העירוני, בקביעת צורת השילוט, גודלו, תוכנו וכיוצא באלה או לפעול כנגד בעל השילוט אם השילוט פורסם בניגוד להוראות חוק עזר זה.

21. לא יסיר אדם, לא יקרע, לא יטשטש, לא יקלקל ולא ילכלך שילוט שפרסמה העירייה או שילוט שפורסם על גבי מיתקן פרסום עירוני, או כל שילוט שפורסם בהתאם להוראות חוק עזר זה.

שמירת שילוט והדבקתו

22. מי ששמו, עיסוקו או עניינו מתפרסם בגוף השילוט, או מי שהזמין את ייצורו או את הדפסתו של השילוט או שילם בעדו, רואים אותו, לצורך חוק עזר זה, כמי שפרסם או הציג את השילוט, אלא אם כן מסר בתוך 72 שעות ממועד קבלת הודעה על כך מאת ראש העירייה את שמו ומענו של האדם האחראי לפרסום או להצגת השילוט; הודעה כאמור, תימסר לידי ראש העירייה.

חזקת האחריות

23. לעניין שלילתו של רישיון שילוט מבעליו יחולו הוראות אלה:

שלילת רישיון שילוט

(א) ראש העירייה יהיה רשאי לשלול מאדם רישיון שילוט במקרים האלה:

(1) הרישיון ניתן על יסוד הצהרה כוזבת או מידע כוזב;

(2) בעל הרישיון הפר תנאי מתנאי הרישיון;

(3) אם נוכח לדעת כי השילוט מהווה סיכון או מטרד לציבור במישור הבטיחותי, הבריאותי או הסביבתי;

(ב) ראש העירייה לא יורה על שלילתו של רישיון שילוט אלא לאחר שניתנה התראה בכתב לבעל הרישיון על כוונתו לשקול את שלילת הרישיון ואת עילת השלילה, ולאחר שנתן לו הזדמנות להשמיע את טענותיו כנגד הנטען; ככל שעילת השלילה היא זו המנויה בסעיף קטן א(2) – תינתן לו הזדמנות לתקן את הפרת תנאי הרישיון בפרק זמן שיקבע בהודעת ההתרעה;

ת"ט תשע"ד-2014

(ג) ראש העירייה יורה על שלילת רישיון שילוט מכוח הוראת סעיף קטן א(3) על יסוד נסיבות מיוחדות בלבד, בהתבסס על טעמים מיוחדים ולאחר היוועצות עם הוועדה המקצועית.

24. מסירת הודעה או דרישה לפי חוק עזר זה תהיה כדין, אם נמסרה לידי האדם שאליו היא מכוונת, או אם נמסרה במקום מגוריו או במקום עסקיו הרגילים או הידועים לאחרונה, לידי אדם מבני משפחתו הבוגרים, או לידי כל אדם בוגר העובד או מועסק שם, או שנשלחה בדואר רשום ערוך אל אותו אדם לפי מען מגוריו או עסקיו הרגילים הידועים לאחרונה, או אם הוצגה בצורה נראית לעין באחד המקומות האמורים, או במקום שבו נמצא השילוט.

מסירת הודעות

25. תעריפי האגרות הנקובים בתוספת יעודכנו ב-1 בינואר בכל שנה שלאחר פרסום חוק עזר זה (להלן – יום השינוי), לפי שיעור שינוי המדד מן המדד שפורסם לאחרונה לפני יום השינוי לעומת המדד שפורסם לאחרונה לפני יום השינוי שקדם.

הצמדה למדד

26. חוק עזר לבאר שבע (שילוט), התשמ"ט-1989 – בטל.

ביטול

27. רישיון בר-תוקף שניתן לפני תחילתו של חוק עזר זה, לפי חוק העזר הקודם – דינו כדין רישיון לפי הוראות חוק עזר זה וזאת לתקופת אותו רישיון בלבד.

הוראת מעבר

28. על אף האמור בסעיף 25, תעריפי האגרות שבתוספת יעודכנו במועד פרסומו של חוק עזר זה ברשומות (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת מדד חודש אוגוסט 2013.

הוראת שעה

29. חוק עזר זה אינו בא לגרוע מהוראותיו של כל דין אחר.

שמירת דינים

תוספת ראשונה

(סעיפים 2(א), 3(א), 4(ג), 9(ב), 20(ג)(2))

1. בעד מודעה המודבקת על סדרה של 25 מיתקני פרסום עירוניים או חלקם, תשולם אגרת הדבקה לשבוע או לחלק ממנו כדלקמן:

שיעורי האגרה בשקלים חדשים

תוספת לכל

גודל המודעה כל תחום העירייה יחידה נוספת

מודעה גדולה (62 x 93 ס"מ) 252 9

מודעה בינונית (46 x 62 ס"מ) 196 6

מודעה קטנה (31 x 46 ס"מ) 158 5

מודעה זעירה (23 x 31 ס"מ) 124 4

2. לכל יום נוסף מעבר לשבוע הראשון – 20% משיעור האגרה שנקבע בפרט 1 לחלק זה.

**חלק ב': שלטים – בגין כל רישיון שילוט או חידושו תשולם אגרה שנתית כדלקמן:**

שיעורי האגרה בשקלים חדשים

כל תחום העירייה

סוג השלט למעט אזור מיוחד אזור מיוחד

3. שלט במקום העסק (למעט סוגי שילוט שלגביהם נקבעו תעריפים ספציפיים בתוספת זו), לכל מטר מרובע 95 76

4. שלט מואר במקום העסק (למעט סוגי שילוט שלגביהם נקבעו תעריפים ספציפיים בתוספת זו), לכל מטר מרובע 76 61

5. שלט שהותקן שלא במקום העסק (למעט סוגי שילוט שלגביהם נקבעו תעריפים ספציפיים בתוספת זו), לכל מטר מרובע 252 202

6. שלט על גג, למטר מרובע 316 253

7. שלט בולט על מבנה למטר מרובע 189 151

8. שלט דגל, עד 2 מטר מרובע, לכל מטר מרובע 95 76

לכל מטר מרובע נוסף, עד 4 מטר מרובע 47 38

9. שלט המותקן על חלון ראווה בין אם בדרך של הדבקה, ציור, הדפסה, כתיבה, חריטה או כל דרך אחרת –

(א) לכל מקום העסק, לשטח שאינו עולה על 6 מטר מרובעים של חלון הראווה 95 76

(ב) לכל מטר רבוע נוסף של חלון ראווה 32 25

10. לוחית פרסומת לכל 35 לוחיות זהות או חלק מהן 76 61

לכל לוחית נוספת 1 0.80

11. שלט המתפרסם או המוצג על גבי כלי רכב מסחרי או פרטי 600 -

12. לרכב ציבורי, בדופן החיצונית או על גג כלי הרכב כמפורט להלן:

אוטובוס 2,000

מיניבוס 1,000

מונית 500

13. מיתקן שילוט פרסום חוצות מסחרי, ששטחו עד 15 מ"ר, לכל מטר מרובע – לשנה 600 480

תיקון תשע"ח-2018

13.1 מיתקן שילוט פרסום חוצות מסחרי, ששטחו מעל 15 מ"ר, לכל מטר מרובע – לשנה 500 400

תיקון תשע"ח-2018

14. מיתקן שילוט פרסום חוצות עירוני, לכל מטר מרובע – לשנה 500 400

15. מיתקן שילוט פרסום מסחרי אלקטרוני או מתחלף לכל מטר מרובע – לשנה 1,250 1,000

16. מיתקן שילוט פרסום עירוני אלקטרוני או מתחלף לכל מטר מרובע – לשנה 1,000 800

תוספת שנייה

(סעיף 7)

**תצהיר**

1. הנני עורך הבקשה לחידוש רישיון שילוט, החתום מטה

נושא ת"ז מס'       מען

מס' טלפון:

2. הנני בעל רישיון שילוט מס'      , אשר ניתן בתאריך       (להלן – רישיון השילוט), מצהיר בזה:

\* כי לא בוצע שינוי כלשהו בשילוט נשוא רישיון השילוט, לרבות במידותיו, תוכנו, צורתו ואופן הצבתו והפעלתו או בשאר פרטי השילוט כמפורט בסעיף 2(ב) לחוק עזר לבאר שבע (שילוט), התשע"ד-2014.

\*\* כי בוצעו בשילוט נשוא רישיון השילוט השינויים האלה:

מידות השילוט

בחומר השילוט

באופן הצמדתו ועיגונו לקרקע

ברכיביו האלקטרונייים של השילוט

במיקום השילוט

שינוי אחר

3. הנני מצהיר בזה כי לא בוצע שינוי כלשהו בשילוט נשוא רישיון השילוט, לרבות במידותיו, בתוכנו, בצורתו ובאופן הצבתו והפעלתו או בשאר פרטי השילוט כמפורט בסעיף 9(ד) לחוק עזר לבאר שבע (שילוט), התשע"ד-2014.

\* יש למלא את החלק הרלוונטי.

\*\* ככל שחל שינוי בשילוט יש למלא את פרטי השינויים שהוחלו בו לפי החלוקה לעיל. לחלופין ניתן לצרף לבקשה מסמך נלווה המונה את השינויים לפי סוגיהם ופרטיהם כמפורט לעיל.

תאריך \_\_\_\_\_\_\_\_\_\_\_\_\_\_\_\_\_

חתימת עורך הבקשה

י"ז בחשוון התשע"ד (21 באוקטובר 2013) רוביק דנילוביץ'

ראש עיריית באר שבע

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ד מס' 799](http://www.nevo.co.il/Law_word/law07/mekomi-0799.pdf) מיום 7.1.2014 עמ' 210.

   ת"ט [ק"ת חש"ם תשע"ד מס' 807](http://www.nevo.co.il/law_word/law07/mekomi-0807.pdf) מיום 24.6.2014 עמ' 412.

   תוקן [ק"ת חש"ם תשע"ח מס' 914](https://www.nevo.co.il/law_word/law07/mekomi-0914.pdf) מיום 19.6.2018 עמ' 616 – תיקון תשע"ח-2018.

   [ק"ת חש"ם תשפ"ב מס' 1160](http://www.nevo.co.il/Law_word/law07/mekomi-1160.pdf) מיום 14.12.2021 עמ' 234 – תיקון תשפ"ב-2021; תוקפו לענין שנת 2020.

   [ק"ת חש"ם תשפ"ג מס' 1282](http://www.nevo.co.il/Law_word/law07/mekomi-1282.pdf) מיום 16.1.2023 עמ' 247 – הוראת שעה תשפ"ג-2023; תוקפה לענין שנת 2021. [↑](#footnote-ref-1)