חוק עזר לבאר שבע (תיעול), תשע"ו-2016

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif2) | 4 |
| סעיף 3 | היטל תיעול למנכס למגורים | [Go](#Seif3) | 4 |
| סעיף 4 | היטל תיעול לנכס אחר | [Go](#Seif4) | 5 |
| סעיף 5 | היטל תיעול לנכס מעורב | [Go](#Seif5) | 5 |
| סעיף 6 | היטל בשל בנייה חורגת | [Go](#Seif6) | 5 |
| סעיף 7 | תיעול באדמה חקלאית | [Go](#Seif7) | 5 |
| סעיף 8 | חיוב בהיטל בשל שטח המיועד להפקעה | [Go](#Seif8) | 6 |
| סעיף 9 | הנחות מחיובים בהיטל לזכאים להנחה בארנונה כללית | [Go](#Seif9) | 6 |
| סעיף 10 | דרישה לתשלום ההיטל | [Go](#Seif10) | 6 |
| סעיף 11 | שערוך חיובים וחובות | [Go](#Seif15) | 6 |
| סעיף 12 | חיוב בעלים משותפים | [Go](#Seif11) | 7 |
| סעיף 13 | טיפול בתעלה | [Go](#Seif12) | 7 |
| סעיף 14 | החזרת מצבה של תעלה לקדמותה | [Go](#Seif13) | 7 |
| סעיף 15 | התקנת תעלה בידי בעלים בנכס | [Go](#Seif16) | 7 |
| סעיף 16 | הטלת חיובים מכוח חוק עזר קודם | [Go](#Seif17) | 7 |
| סעיף 17 | קרן ייעודית | [Go](#Seif18) | 8 |
| סעיף 18 | מסירת הודעה | [Go](#Seif14) | 8 |
| סעיף 19 | תיקון חוק עזר לבאר שבע | [Go](#Seif19) | 8 |
| סעיף 20 | מגבלת גבייה | [Go](#Seif20) | 8 |
| סעיף 21 | ביטול | [Go](#Seif21) | 8 |
| סעיף 22 | הוראת שעה | [Go](#Seif22) | 8 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר לבאר שבע (תיעול), תשע"ו-2016[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות (להלן – הפקודה), מתקינה עיריית באר שבע חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין, שייעודה על פי תכנית הוא לחקלאות ושאין משתמשים בה או שלא ניתן לגביה היתר לשימוש למטרה אחרת;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"אישור בנייה חדשה" – אישור מאת מוסד תכנון המוסמך לפי חוק התכנון והבנייה, התשכ"ה-1965 (להלן – חוק התכנון והבנייה), לבקשה להיתר בנייה להקמת בנייה חדשה וטרם מתן היתר בנייה;

"בנייה חדשה" – הקמת בניין חדש על גבי נכס או תוספת לבניין קיים הניצב בנכס;

"בנייה חורגת" – בניין או תוספת לבניין שהוקמו בנכס בלא היתר או בסטייה מהיתר;

"בניין" – מבנה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר למבנה חיבור של קבע;

"בעלים בנכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעלים הרשום של הנכס, ובהעדר רישום – בעליו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעליו, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, בין שבדין ובין שביושר ובהעדר חוכר לדורות – מי שניתנה לו הרשאה להשתמש בנכס שניתן לראות בה מבחינת תוכנה כבעלות או כחכירה לדורות; בהעדר חוכר לדורות או בר-רשות כאמור – בעליו הרשום של הנכס;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלות ביצוע עבודות תיעול, כחלף, מלא או חלקי, של היטל תיעול, ולרבות דמי פיתוח ששולמו לצד היטל תיעול חלקי ונוסף עליו – ובלבד שסכומם אושר בידי רשות מקרקעי ישראל;

"דרך ציבורית" – רחוב, מכל סוג שהוא, לרבות כביש, מדרכה, רחוב משולב, וכן כל נתיב מעבר המיועד לשימושו של הציבור, על פי תכנית;

"היטל קודם" – היטל תיעול לפי חוק עזר קודם לעירייה;

"היטל תיעול" – היטל המוטל לכיסוי הוצאות של התקנת מערכת תיעול ציבורי ועבודות תיעול ציבורי לפי חוק עזר זה;

"היתר בנייה", "סטייה מהיתר", "שימוש חורג", "הקלה" – כמשמעותם בחוק התכנון והבנייה;

"המהנדס" – מהנדס העירייה, לרבות עובד העירייה שהוא העביר אליו בכתב את סמכויותיו, כולן או מקצתן, לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"העירייה" – עיריית באר שבע;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – חוק עזר לבאר שבע (תיעול), התשס"ח-2008;

"יציע", "עליית גג" – כהגדרתם בפרט 1.00.1 לסימון א' בתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"מערכת תיעול" – המערכת המשמשת את העירייה לניקוז מי נגד עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

"מרחב מוגן דירתי" – כהגדרתו בתקנות ההתגוננות האזרחית (מפרטים לבניית מקלטים), התש"ן-1990;

"נכס" – המצוי בתחום העירייה וכמשמעותו בסעיף 269 לפקודה;

"נכס אחר" – נכס המיועד לשמש לתכלית שאינה מגורים;

"נכס למגורים" – נכס המיועד לשמש לתכלית מגורים לפי תכנית או היתר לשימוש חורג;

"נכס מעורב" – נכס המיועד או משמש הן למגורים והן לתכלית שאינה מגורים;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך לפי כללי המדידה שנקבעו בסעיף 1.00.5 לסימן ב' לתוספת השלישית לתקנות היתר בנייה, ולרבות נפח של בניין או תוספת לבניין העתידים להיבנות שאושרה לגביהם בקשה להיתר בנייה, לפי הבקשה שאושרה;

"עבודת תיעול" – עבודה להתקנתה או לחפירתה של תעלה וכל עבודה ומטלה נלווית הנוגעת להתקנתה או לחפירתה ושתכליתה ניקוז מי נגר עילי, מי גשמים ומים אחרים, למעט שפכים ולרבות החלפת חלקים במערכת או שדרוגם, וכן תכנון, תיאום ופיקוח של העירייה בקשר לעבודות כאמור, להוציא עבודות להתקנת תיעול צמוד;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בסעיף 2.03 לסימן ב' לחלק ב' לתוספת השנייה לתקנות היתר בנייה, ככל שנקבע כזה ולרבות קומה מפולשת, בנייני עזר, מרתפים, מרפסות מקורות ושאינן מקורות ולרבות מרפסות גג, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה, אך להוציא את שטחו של מרחב מוגן דירתי שיוקם בבניין שבנייתו הושלמה לפני יום כ"ה בחשוון התשע"ד (29 באוקטובר 2013);

"קרקע" – לרבות קרקע שעליה ניצב בניין;

"ראש העירייה" – לרבות עןבד עירייה שראש העירייה הסמיכו בכתב לעניין הוראות חוק עזר זה, כולן או מקצתן, לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"שטח בניין" – הסכום במ"ר של שטחי כל הקומות בבניין, ולרבות –

(1) שטחים מבונים המהווים בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה על ידי מוסד תכנון – לפי שטחם המאושר בתכנית הבנייה שבהיתר;

"שטח המיועד להפקעה" – שטח המיועד לצורכי ציבור – לפי תכנית שבתוקף ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח קומה" – סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" שטחה הכולל של הקרקע שבנכס לרבות הקרקע שעליה ניצב הבניין;

"תיעול צמוד" – תעלה ציבורית כהגדרתה להלן, המצויה בתוואי של דרך ציבורית;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – אפיק ניקוז טבעי, מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול, מכון שאיבה, מיתקן להחדרת מים למי תהום וכל מיתקן ואבזר אחר המשמש להולכה ולניקוז של מים;

"תעלה פרטית" – תעלה המצויה בתחומו של נכס פלוני והמשמשת אותו, ובלבד שהבעלים בנכס זה אינה העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן בעת הוצאת דרישת תשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה בשיעורם המעודכן ביום התשלום לקופת העירייה.

2. (א) היטל תיעול נועד לכיסוי הוצאות העירייה בשל התקנת מערכת התיעול הציבורי וביצוע עבודות התיעול הציבורי בתחומה, בלא זיקה לעלות ביצוע עבודת תיעול המשמשת את נכס החייב או הגובלת בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרד מועצת העירייה והיא תהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

(ג) היטל תיעול יוטל על בעל נכס בהתקיים אחד מהתנאים האלה:

(1) ביצוע עבודות תיעול באזור האיסוף שבו מצוי הנכס מושא החיוב בהיטל; לעניין זה, "ביצוע עבודות תיעול" – תחילת עריכתן של תכניות לביצוען של עבודות תיעול באזור האיסוף שבו מצוי הנכס מושא החיוב וכן אישור של העירייה, בנוסח שבטופס 1 לתוספת השנייה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בנייה חדשה; לא בוצעו עבודות תיעול באזור האיסוף שבו מצוי הנכס בעת אישור הבקשה להיתר בנייה כאמור או טרם הוחל בביצוע העבודות בפועל של עבודות התיעול, תאשר העירייה, בנוסח שבטופס 2 לתוספת השנייה, כי הליך תכנונן של עבודות התיעול כאמור מצוי בעיצומו ותחילת ביצוע העבודות צפויה בתוך 12 חודשים ממועד מתן האישור;

(3) בנייה חורגת – כקבוע בסעיף 6 ובהתאם למועד התגבשות החיוב הקבוע בו.

(ד) היטל שעילתו בנייה חדשה או בנייה חורגת, ישולם גם אם בוצעה עבודת תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס למגורים יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין שבנכס, בשיעור תעריפי ההיטל המעודכנים.

היטל תיעול למנכס למגורים

(ב) היטל שעילתו לפי סעיפים 2(ג)(1) ו-(3), 7(ב)(2) ו-(4) ישולם לפי תעריפי ההיטל המעודכנים; היטל שעילתו לפי סעיפים 2(ג)(2) ו-7(ב)(3) ישולם לפי תעריפי ההיטל שבתוקף בעת מתן ההיתר.

(ג) שולמו בעד נכס בשל ביצוע עבודות תיעול דמי פיתוח, היטל קודם או היטל תיעול (להלן – חיוב ראשון), לא ייכללו שטח הקרקע ושטח הבניין בנכס שבעדם שולם החיוב הראשון, במניין השטחים לפי סעיף קטן (א) לצורך חישוב ההיטל לפי חוק עזר זה; העירייה מוסמכת להטיל ולגבות היטל תיעול חלקי לצד דמי פיתוח בשל נכס, בשים לה לסכום דמי הפיתוח לעומת סכום היטל התיעול או לסוגי עבודות התיעול או רכיבי התיעול שדמי הפיתוח מיועדים לממנם.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם החיוב הראשון.

(ה) אושרה בנייה חדשה תחת בניין שנהרס ושולם בעדו חיוב ראשון או היטל תיעול לפי חוק עזר זה, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור ושבעבורו שולם החיוב הראשון.

(ו) נוכחה העירייה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבנייה שעל פיהן שולם היטל תיעול, תשיב לבעל הנכס או תגבה ממנו, לפי העניין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל תיעול לנכס אחר יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל תיעול לנכס אחר

(ב) על אף האמור בסעיף קטן (א), בשל שטח בניין בנכס אחר שאינו מקורה בגג יחושב ההיטל לפי שטחו, וזאת בהתאם לחישוב ההיטלים הקבוע לשטח בניין לנכס למגורים, כקבוע בסעיף 3(א).

(ג) הוראות סעיף 3(ב) עד (ו) יחולו בשינויים המחויבים ולפי העניין גם על היטל התיעול לנכס אחר.

(ד) על אף האמור בסעיפים קטנים (א) עד (ג), בעד שטח בניין לא מקורה המצוי בתחומו של נכס אחר יוטל ויחושב ההיטל לפי שטחו.

5. היטל תיעול לנכס מעורב יחושב וייקבע בהתאם לכללים האלה:

היטל תיעול לנכס מעורב

(א) בעד חלק הנכס המיועד למגורים, יחושב וייקבע סכום ההיטל כהיטל תיעול לנכס למגורים לפי סעיף 3;

(ב) בעד חלק הנכס המיועד לתכלית שאינה למגורים, יחושב וייקבע סכום ההיטל כהיטל תיעול לנכס אחר לפי סעיף 4.

6. (א) בעד בנייה חורגת שנבנתה בנכס, בין טרם תחילתו של חוק עזר זה ובין לאחריו, חייב בעל הנכס בתשלום היטל תיעול בעד אותה בנייה.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת כפי שייקבע בידי המהנדס או את מועד תחילתו של חוק עזר זה או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר מביניהם, כמועד שבו התגבש מועד החיוב, בהתאם לסעיף 2(ג)(1) (להלן – מועד התגבשות החיוב).

(ג) סכום החיוב בהיטל בעד הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ד) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית פטור מחבות בהיטל.

תיעול באדמה חקלאית

(ב) חדל נס מלהיות אדמה חקלאית, יחויב בעליו בהיטל תיעול לפי הוראות חוק עזר זה; על חיוב כאמור יחולו ההוראות האלה:

(1) ההיטל יוטל בכפוף לקיומו של תיעול באזור האיסוף שבו מצוי הנכס או בכפוף לביצוע עבודות להתקנתו של תיעול כאמור בהתאם להגדרה "תחילת ביצוע עבודות תיעול" בסעיף 2(ג)(1);

(2) חדל נכס מלהיות אדמה חקלאית מכוח שינוי ייעודה על פי תכנית, ישולם ההיטל על פי תעריפי ההיטל המעודכנים;

(3) חדל נכס מלהיות אדמה חקלאית משניתן לגביו היתר לשימוש חורג ישולם ההיטל לפי תעריפי ההיטל שבתוקף וכתנאי למתן ההיתר;

(4) חדל נכס מלהיות אדמה חקלאית שלא מכוח תכנית לפי סעיף קטן (ב)(2) או בלי שניתן לגביו היתר כאמור בסעיף קטן (ב)(3), יחולו הוראות סעיף 6, בשינויים המחויבים.

8. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעד נכס ובמהלך 5 השנים שממועד תשלומו הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס האמור את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) בעל נכס הזכאי להנחה מארנונה כללית מכוח ההנחות המנויות בתקנות 2(8) ו-7 לתקנות הסדרים במשק המדינה (הנחה מארנונה), התשנ"ג-1993, יהיה זכאי, לפי העניין, להנחה מהיטל תיעול בשיעור זהה לשיעור ההנחה שלה הוא זכאי כאמור.

הנחות מחיובים בהיטל לזכאים להנחה בארנונה כללית

תיקון תשע"ט-2019

(ב) מתן הנחה מהיטל תיעול כאמור בסעיף קטן (א) טעון אישור של ועדה מקצועית שתכלול את המנהל הכללי של העירייה, היועץ המשפטי של העירייה או נציגו וגזבר העירייה או עובד בכיר מטעמו; החלטות הוועדה אינן טעונות אישור של העירייה, ואולם יונחו על שולחנה.

(ג) התברר לעירייה כי הנסיבות שעמדו בבסיס הענקת ההנחה ואשר בעטיין היא ניתנה לא התקיימו, יוטל על בעל הנכס חיוב במלוא ההיטל בשל הנכס, בניכוי הסכום ששולם; סכום החיוב יחושב וייקבע על פי תעריפי ההיטל הפטור במועד מתן ההנחה בתוספת תשלומי פיגורים ויחול בין אם בוטלה ההנחה מארנונה ובין אם לאו.

(ד) בעל נכס הזכאי להנחות שונות על פי תקנות ההנחה מארנונה, יהיה זכאי להנחה אחת בלבד, הגבוהה מביניהן, ולא תינתן כל הנחה למחזיק נוסף באותו נכס שלגביו ניתנה ההנחה.

10. (א) לצורך תשלום ההיטל תמסור העירייה לחייב דרישת תשלום שבה יפורט חוק העזר שמכוחו הוטל ההיטל, סכום ההיטל, המועד לתשלומו, שטחו או נפחו של הנכס לפי העניין ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג), 6 ו-7; דרישת התשלום בשל חיוב לפי סעיף 2(ג)(1) תונפק החל ממועד תחילת העבודות כהגדרתן, ועד 6 חודשים לאחר מועד סיומן בפועל של העבודות; ככל שהונפקה דרישת תשלום במועדים הנזכרים לעיל, יראו בדרישת התשלום כמקימה ומחייבת את החיוב בהיטל.

(ג) לא נמסרה מסיבה כלשהי דרישת תשלום באחד מהמועדים הנקובים בסעיפים 2(ג), 6 או 7 (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס בתשלום היטל תיעול לפי חוק עזר זה.

(ה) דרישת תשלום שנמסרה לפי סעיפים 2(ג)(1) ו-(3), 6 ו-7(ב)(1) ו-(4), תיפרע בתוך 30 ימים מיום מסירתה לבעל הנכס או עד מתן תעודת העדר חובות, לפי המוקדם מביניהם.

(ו) דרישת תשלום שנמסרה לפי סעיפים 2(ג)(2) ו-7(ב)(3) תיפרע בתוך 14 ימים מיום מסירתה לבעל הנכס, ובכל מקרה כתנאי למתן ההיתר או התעודה המבוקשים.

11. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) ו-(3), 6(ג) או 7(ב)(4), ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(2) או 7(ב)(3), תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים.

(ג) על אף האמור בסעיף קטן (ב), אם ניתנו היתר בנייה, תעודה או אישור נשוא הסעיפים האמורים בלא ששולם לעירייה ההיטל כולו או חלק ממנו, אזי ייווספו לסכום שלא שולם תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

12. היה נכס בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

13. (א) לא יטפל אדם בתעלה ציבורית, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימוש ההסדיר.

14. (א) ראש העירייה רשאי לדרוש בהודעה בכתב ממי שעשה מעשה בניגוד להוראות סעיף 15, לבצע את העבודות הדרושות לשם החזרת התעלה למצב שבו היתה לפני שנעשה המעשה.

החזרת מצבה של תעלה לקדמותה

(ב) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען; מי שקיבל הודעה כאמור חייב למלא אחריה.

(ג) בלי לגרוע מאמור בסעיף 15 ובסעיפים קטנים (א) עד (ב), רשאית העירייה לבצע כל עבודה הדרושה לשם החזרת תעלה למצב שבו היתה לפני שנעשה מעשה בניגוד להוראות סעיף 15; בוצעה עבודה כאמור, רשאית העירייה לגבות ממי שהיה חייב בביצועה לפי סעיף קטן (א) את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור.

(ד) העירייה לא תעשה שימוש בסמכותה לביצוע עבודות לפי סעיף קטן (ג), אלא לאחר מתן הודעה בכתב לחייב על ביצוע העבודות, שבמסגרתה נדרש החייב לבצע את העבודות בתוך פרק זמן שייקבע, שאם לא כן יבוצעו העבודות על ידה ועל חשבונו.

15. (א) ראש העירייה רשאי, בהודעה בכתב, לדרוש מבעלים בנכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן; כמו כן תכלול ההודעה אזהרה בדבר סמכותה של העירייה לבצע את העבודות בעצמה אם לא יבצען הבעלים, תוך השתת עלותן על הבעלים, כקבוע בסעיף קטן (ג).

התקנת תעלה בידי בעלים בנכס

(ב) עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העירייה.

(ג) ביצע אדם עבודות תיעול שלא כאמור בסעיפים קטנים (א) או (ב), רשאית העירייה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

(ד) לא מילא בעלים בנכס אחר הודעת ראש העירייה כאמור בסעיף קטן (א) או השתמשה העירייה בסמכותה לפי סעיף קטן (ג), יחויב הוא במלוא ההיטל לפי הוראות חוק עזר זה.

(ה) ביצע בעלים בנכס עבודות תיעול כאמור בסעיף קטן (א) או השתמשה העירייה בסמכותה לפי סעיף קטן (ג), ינוכו הוצאות עבודות התיעול שהוציא הבעלים בנכס או העירייה, לפי העניין, מסכום ההיטל שחויב בו לפי הוראות חוק עזר זה; סכום הוצאות עבודות התיעול שהוציאה העירייה ייקבע על ידי המהנדס.

16. (א) היתה העירייה מוסמכת לחייב בעל נכס בתשלום היטל קודם על פי חוק העזר הקודם (להלן – חיוב קודם) וזה לא נדרש על ידה, ישלם בעל הנכס לעירייה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו היתה העירייה מוסמכת להטילו ובכפוף להוראות סעיפים קטנים (ב) או (ג).

הטלת חיובים מכוח חוק עזר קודם

(ב) סכום ההיטל שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומו הנומינלי של ההיטל במועד שבו היה אמור להיות מוטל לפי חוק עזר קודם, בתוספת הפרשי הצמדה מאותו מועד ועד למועד התשלום בפועל.

(ג) סכום ההיטל הקודם שישלם בעל הנכס כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם, בתוספת הפרשי הצמדה מאותו מועד ועד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום היטל קודם כאמור בסעיף קטן (א) כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

17. תקבולי ההיטל יופקדו בקרן ייעודית וישמשו אך ורק למימון צורכי פיתוח תיעול.

קרן ייעודית

18. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעה

19. בתוספת לחוק עזר לבאר שבע (הצמדה למדד), התשמ"ד-1984 (להלן – חוק עזר הצמדה למדד), במקום "חוק עזר לבאר שבע (תיעול), התשס"ח-2008", יבוא "חוק עזר לבאר שבע (תיעול), התשע"ו-2016".

תיקון חוק עזר לבאר שבע (הצמדה למדד)

20. החל ביום כ"ה בסיוון התשפ"ד (1 ביולי 2024) הטלת היטל לפי חוק עזר זה טעונה אישור של מועצת העירייה ושל שר הפנים או מי מטעמו.

מגבלת גבייה

תיקון תש"ף-2019

21. חוק עזר קודם – בטל.

ביטול

22. על אף האמור בחוק עזר הצמדה למדד יעודכנו תעריפי ההיטל הנקובים בתוספת הראשונה במועד פרסומו של חוק עזר זה ברשומות (להלן – יום העדכון הראשון) לפי שיעור שינוי המדד מן המדד שפורסם לאחרונה לפני יום העדכון הראשון לעומת מדד חודש אוקטובר 2013.

הוראת שעה

תוספת ראשונה

תיקון תש"ף-2019

(סעיפים 3 עד 8)

שיעורי ההיטל

בשקלים חדשים

(א) שטח קרקע, לכל מ"ר משטח הקרקע 8.13

(ב) בניין –

(1) בעד נכס למגורים, לכל מ"ר משטח הבניין 17.82

(2) בעד נכס אחר, לכל מ"ק מנפח הבניין 3.92

תוספת שנייה

(סעיף 2(ג))

טופס 1

לכל מאן דבעי

הח"מ, מהנדס עיריית באר שבע, מאשר בזה כי עריכת התכניות לביצוע עבודות תיעול       החלה, וכי בכוונת העירייה לצאת למכרז לביצוע עבודות התיעול האמורות / להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית באר שבע, מאשר בזה כי הליך תכנון עבודות תיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס העירייה

ג' בסיוון התשע"ו (9 ביוני 2016) רוביק דנילוביץ'

ראש עיריית באר שבע

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 853](http://www.nevo.co.il/Law_word/law07/mekomi-0853.pdf) מיום 29.6.2016 עמ' 363.

   תוקן [ק"ת חש"ם תשע"ט מס' 971](http://www.nevo.co.il/Law_word/law07/mekomi-0971.pdf) מיום 10.9.2019 עמ' 803 – תיקון תשע"ט-2019.

   [ק"ת חש"ם תש"ף מס' 975](http://www.nevo.co.il/Law_word/law07/mekomi-0975.pdf) מיום 29.10.2019 עמ' 63 – תיקון תש"ף-2019; ר' סעיף 3 לענין הוראת שעה.

   3. על אף האמור בסעיף 2 לחוק עזר לבאר שבע (הצמדה למדד), התשמ"ד-1984, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2018. [↑](#footnote-ref-1)